
     Kadosa Marcel neve hiányzik a magyar liberalizmus ismert alakjai közül. Saját korában napilapokba írt, folyóiratokat és egy élclapot szerkesztett, előadásokat tartott, közéleti vitákba szólt bele. Aztán feledésbe merült. Ez a kötet szétszóródott újságcikkekből próbálja visszahozni a hangját.

Az olvasó itt találkozhat először azzal az emberrel, aki a gabonavámról, a taxiengedélyről, a női munkavállalás korlátozásáról, a diktatúráról és az antiszemitizmusról ugyanazzal a szabadságpárti indulattal írt. Készen kapott Kadosa-kép híján a szövegeknek kell kirajzolniuk a szerzőt. Egy későbbi politikai címke keveset segítene. Kadosa a maga korának kérdéseire felelt, a maga korának nyelvén.

Az ügyvéd

Kadosa Marcel 1874. április 7-én született Kriszháber Mór néven; 1899-től használta a Kadosa nevet. A budapesti egyetemen jogi doktorátust szerzett, gyakorlati éveit Eötvös Károly mellett töltötte, majd ügyvédként dolgozott a fővárosban. Vázsonyi Vilmos köréhez és a Demokrata Párthoz kapcsolódott. Szerkesztette az Új Század, A Nép és a Szociálpolitikai Szemle című lapokat, egy időben pedig az Üstökös élclapot. Írt a Világ, a Magyar Hírlap és más polgári lapok számára; a Népszava vasárnapi „Terefere” rovatában Marcial néven jelentkezett.

Egy fennmaradt kortársi visszaemlékezés szerint az építőmunkások és a vasasok ügyésze is volt, a Földmunkásszövetséget pedig negyven éven át díjazás nélkül segítette. Távol maradt a pártfunkcióktól. Jogi tudását adta azoknak, akiknek ügyvédre szükségük volt, pénzük viszont alig akadt rá.

Itt felmondják a szolgálatot a mai politikai kategóriák. Kadosa munkásszervezeteknek dolgozott ingyen, a szocializmust pedig még gazdasági liberalizmusának legérettebb korszakában is „szívemhez e legközelebb álló egyháznak” nevezte. A magántulajdon és a verseny védelméhez hosszú úton jutott el.

A szociális államtól az individualizmusig

Az Ipari Jogvédelemben és a Szociálpolitikai Szemlében 1911 és 1917 között megjelent írások egészen más gondolkodót mutatnak, mint akit e kötet lapjain megismerünk. Kadosa 1911-ben a biztosítás állami monopóliummá tételét „hatalmas lépésnek” nevezte „az egészséges államszocializmus felé”. Az 1915-ös Államodnak rendületlenül a liberalizmus jelmondatával — „tegyétek, vagy ha nem: viseljétek a következményeit!” — már a szociálpolitika parancsát állította szembe: „tegyétek, vagy ha nem: kényszerítlek rá benneteket!” A cikk a tömeges nyomor ellenszerét látta az állami beavatkozásban, bár annak is határt szabott: ahol az állam már az ember gondolataiig ér, ott Kadosa szerint az inga ismét a liberalizmus felé lendül.

A korai kép mégsem egyöntetű. A gyermeknemzés társadalmi problémája 1912-ben a nők önrendelkezését védte, és sem kényszertől, sem fenyegetéstől nem várta a nagycsaládok visszatérését. „És ez jól is van így” — zárta le az érvelést. Négy évvel később az Államfeminizmus holnapja már különösebb tiltakozás nélkül számolt azzal, hogy az állam a népesség pótlásáért „erélyes, sőt brutális eszközökhöz” nyúlhat. A háború láthatóan megerősítette Kadosa hitét a társadalomformáló államban.

A kétely ugyanebben az időben jelent meg. A világmegváltó rátermettség az alkalmatlan miniszterekről, a protekcióról és az őket irányító bürokráciáról adott lesújtó képet. Kadosa ekkor még a szakszerű államban kereste a megoldást. Később a háborús árrögzítés tapasztalata, a közös gazdasági tér feldarabolása és az új államok elzárkózása is az államba vetett hite ellen szólt. A vámvédelem babonája 1924-es előszava már lesújtóan beszélt az elzárkózás „valóságos orgiáiról”.

1918 és 1919 másféle tanulsággal szolgált. A Balra igazodj! azt idézi fel, milyen gyorsan öltötte magára az értelmiség a szocializmus jelvényeit, amint a szocialisták osztották a hivatalokat, privilégiumokat és dotációkat. A hangoztatott meggyőződés könnyen igazodott ahhoz, aki a pozíciókat osztotta. Kadosából mégsem lett ellenforradalmár: A forradalom haragosa továbbra is az elfojtott reformok kitörését látta a forradalmakban.

Az Előleg a megváltásra ezért kezdődhet azzal, hogy Kadosa „majdnem mindenben együttérez” a szocialistákkal, majd javasolhatja ugyanott a közművek, a vasutak és a közigazgatás nagy részének magánkézbe adását. A benthami cél, „a legtöbb ember számára a lehető legnagyobb boldogság” megmaradt; az eszköz változott meg. A fiatalkori államszocialistából úgy lett az „individualizmus mániákusa”, hogy közben társadalmi reformigényét és a privilégiumok elleni indulatát is megőrizte.

Közgazdasági otthona a Magyar Cobden Szövetség volt. A Richard Cobden nevét viselő mozgalom a szabadkereskedelemben a béke és a nemzetközi munkamegosztás ügyét látta. Kadosa előadásokat tartott a szövetségben, 1925-ben pedig könyvet adott ki A vámvédelem babonája címmel. A kötetünkbe válogatott rövidebb írások ugyanezt a gondolatvilágot viszik ki a mindennapi politika terepére, oda, ahol egy rendelet, egy kongresszusi felszólalás vagy egy újsághír már másnap választ követelt.

A világ a feje tetején

A címadó cikkben egy fiatalember kézen járja körbe az uszodát. Kadosa eljátszik a gondolattal, hogy kellő gyakorlással talán az egész világ berendezkedhetne így. Egy ideig még megélnénk abból, amit a lábukon járó nemzedékek felhalmoztak.

Ez a kép sok mindent elmond a szerző észjárásáról. Az emberek bőséget szeretnének, majd örülnek a rossz termésnek, mert magasabb árakat várnak tőle. Több munkát követelnek, közben akadályozzák a gépeket és a kereskedelmet. A jólét nevében megnehezítik, hogy az áru eljusson ahhoz, akinek szüksége van rá. Kadosa végigviszi ezeket az állításokat, amíg megmutatkozik a képtelenségük.

Mindig a fogyasztónál és az emberi szükségletnél köt ki. A vám drágább árut jelent a vásárlónak. A termelés korlátozása hadjárat a bőség ellen. A bevándorló dolgozik, fogyaszt, kapcsolatokat teremt. A vagyon jelentős része gyárakban, gépekben, vasutakban működik tovább. Bastiat nyomán Kadosa a látványos, közvetlen előny mögött keresi a szétszórt költségeket, amelyekről a politikai beszéd rendszerint megfeledkezik.

Ugyanez az észjárás vezeti át a gazdaságból a hatalom kérdéséhez. Az engedélyező hivatal, a diktátor és a faji megkülönböztetés híve egyaránt jogot formál arra, hogy emberek értékéről és lehetőségeiről döntsön. A közigazgatási mindenhatóság emberi képességeket meghaladó tudást tulajdonít a hivatalnak. A numerus clausus az ország tehetségét áldozza fel azok kedvéért, akik félnek a versenytől. A diktatúra ünnepi díszletei mögött Kadosa a hallgatásra kényszerített milliókat látja.

Radikalizmusa jóval túlterjedt a vámok és engedélyek bírálatán. Az 1929-es Előleg a megváltásra lapjain a gáz- és villanyszolgáltatást, a közúti közlekedést és a vasutakat is magánkézre adná, majd még tovább megy: „minél tovább gondolkozom rajta, annál nagyobb kedvet érzek hozzá, hogy az egész közigazgatás legnagyobb részét is vállalkozók kezére juttatnám.” Öniróniával az „individualizmus mániákusának” nevezi magát, a szabad piacon érvényesülő versenyt pedig „a világ egyetlen igaz jótevőjének”.

Érv, aztán adoma

Kadosa cikkeiben a vicc bizonyít. Felépíti az érvet, hozza a statisztikát, nekimegy a miniszternek, aztán előlép Móricka, egy bácskai parasztasszony vagy a zsinagógaőr, és egy mondatban elintézi az ügyet. Az adoma ritkán enyhíti a fejtegetést. Rácsapja az ajtót.

A Bizalmam a sáskában! különösen tisztán mutatja ezt a módszert. Ha a bőség baj, az olcsóság pedig csapás, akkor a termést felfaló sáska közgazdasági jótevő. Kadosa komoly arccal halad tovább ezen az úton, majd felszólítja az olvasót, hogy mutassa meg a logikai hibát. Hiába keresnénk. A hiba ott volt, ahonnan elindultunk.

Az efféle szatíra veszélyes játék. Egyik pillanatban nevetünk, a következőben kiderül, hogy a gazdasági vagy jogi abszurditás árát valaki az állásával, a szabadságával, olykor a testi épségével fizeti meg. Kadosa humora innen kapja a feszültségét. Ismeri a jó vicc sebességét, és tudja, milyen mélyre lehet vele vágni.

Visszatérő olvasói élmény, hogy ugyanazzal a képpel vagy egész bekezdéssel találkozunk két, egymástól távoli cikkben. Ezeket az ismétléseket meghagytuk. Egy hetente dolgozó publicista repertoárt hordozott magával: érveket, történeteket, kipróbált fordulatokat. Tizenkét év elteltével ugyanaz a mondat már más közegben szólal meg. A játékos polémia idővel konok figyelmeztetéssé keményedik.

Kadosával lehet vitatkozni. A gyarmati világról olykor fölényesen beszél, a gazdasági válság összetett jelenségeit pedig szívesen rendezi egyetlen kedves magyarázata köré. A klasszikus liberalizmus szerszámai jól állnak a kezében, ezért néha akkor is hozzájuk nyúl, amikor másra is szüksége volna. Ezek a vakfoltok hozzátartoznak a portréhoz. Egy újrafelfedezésnek a tévedéseket is vissza kell adnia.

A kötet rendje

A válogatás nyitódarabja az 1902-es A hazafiság árendásai. A huszonnyolc éves Kadosa már itt rátámad arra a fogásra, amellyel egy politikai tábor kisajátítja a hazafiságot, majd hazaárulónak nevezi a bírálóit. A hang fiatalabb és indulatosabb, az alkat már ismerős.

Ezután jönnek a szabadkereskedelem szatírái, majd a kapitalizmusról és a tőkeképződésről szóló írások. Az állami mindenhatóság fejezete az engedélyek, képesítések, kivételek és hivatali utópiák világát járja végig. Innen a Történelem és ostobaság vezet át a diktatúrákról szóló ciklushoz. Ez a közbeiktatott dokumentum névtelen újságtudósítás Kadosa egyik, a Cobden Szövetségben tartott előadásáról. A beszámoló pontosságának határt szab a közvetítés, az élő előadó hangjából és példázataiból mégis sokat megőrzött. Ezután fasizmus, bolsevizmus, forradalmi hit és vezérelv kerül sorra. Kadosa mindegyik esetben ugyanazt kérdezi: mi történik az emberrel, amikor egyetlen akarat kizárólagos uralmat követel?

Az antiszemitizmusról szóló írások közt találjuk a kötet legszemélyesebb darabját, a Nádas Úr! című levelet. Kadosa itt újra elmond egy gyermekkori történetet, amely nyolc évvel korábban még erkölcsi példázatként szerepelt nála. 1937-re ugyanaz az emlék már nyílt seb. A történet változatlan maradt, a világ azonban tótágast állt körülötte.

A Jog, erkölcs és nemzedékek fejezet a testi büntetéshez, az erkölcsrendészethez, a háborúhoz és a neveléshez fordul. A szerzői írások sorát két darab zárja a liberális örökségről. Közülük Az elveszett paradicsom került utoljára: Kadosa ebben néz a legközvetlenebbül vissza a tizenkilencedik század szabadelvű világára és arra, ami abból az ő korára elveszett.

A kötetet a „t. j.” monogrammal közölt személyes visszaemlékezés zárja. Ennek állításait egy kortárs tanúságaként adjuk tovább.

A szövegekről

Az eredeti lapok oldal- és hasábtördelését elhagytuk. Javítottuk a nyilvánvaló betűfelismerési, szedési és nyelvtani hibákat, óvatosan egységesítettük a központozást és a mai olvasást nehezítő helyesírást. Kadosa mondatszerkezetét, szóhasználatát, túlzásait és korabeli fogalmait érintetlenül hagytuk. A bizonytalan vagy hiányos forráshelyeket jelöltük.

A Nádas Úr! egy nagyobb lapoldal második közleményeként jelent meg. A fennmaradt forrás előtte Karinthy Frigyes más tárgyú levelének csonka befejezését hozza. Ezt a töredéket elhagytuk; Kadosa teljes levelét és a szerkesztő közvetlen válaszát közöljük.

Kadosa írásai figyelmet követelnek és vitára sarkallnak. Egy elfelejtett magyar liberalizmus beszél belőlük, amely a szabadságot a hazai közélet mindennapos ügyeiben kereste: a boltban, a hivatalban, a tárgyalóteremben, az újság hasábjain. Ideje újra meghallani.

     Elkéstünk, végünk van! Akik korábban jöttek mint mi, kiárendálták előlünk a hazafiasságot és jogaikat telekkönyvileg bekebeleztették a hazára. Nekünk semmi sem maradt, még utóajánlatot sem tehetünk: az egész hazafiság az ő domíniumukban maradt.

Mi nem lehetünk már egyebek, csak hazaárulók. Hallottátok? Olvastátok? Azok is vagyunk; elismert hazaárulók. Jöjjetek hozzánk csöndes részvétnyilatkozattal és koszorúk mellőzésével. Mert a hazaárulás gyalázatosan rossz mesterség manapság. Senki se akar a hazáért adni semmit, mindenki csak kapni akar érte valamit. Egyik nemességet, másik mandátumot, harmadik előfizetőket, negyedik hadtestparancsnoksági hirdetéseket. Nagy a kínálat, kicsi a kereslet.

Áruljuk a hazát! Hirdessük tele torokkal, hogy nem a Lomniczi csúcs a magyar haza, se nem a Duna, Tisza, Dráva, Száva, nem is a paprikás, a fokos, a csárdás és a kulacs, hanem a dolgozó és szenvedő magyar nép, az a magyar haza. Nincs erőhatalom a világon, amely a gerlachfalvi hegycsúcsot kitolja a helyéből, valaminthogy a csorbai tavat se lehet kimeregetni a medréből. De a magyar népet, azt ki lehet tolni, és az erejét ki lehet meregetni. Hirdessük, hogy nem az a magyar hazafi, aki korhadt fakereszteket és penészes armáriumokat turkál elő a föld mélyéből, hanem az, aki a föld színén épít erősségeket munkával és verejtékkel. Maradjunk meg mellette, hogy nem az a bátor ember, aki szembenéz a halállal, hanem az, aki szembenéz az élettel és a hazáért nem halni, de élni és dolgozni óhajt.

Kinizsi nagy hős volt, de ne őt állítsuk oda példaképül mi hazaárulók. Minden kornak más az erénye; ismerjük el, hogy Kinizsi a maga korában az emberi erények teljességében ékeskedett, mert a testi erő és a harckészség volt abban az időben a legnagyobb emberi erény. De ma már nem fenyeget bennünket se török, se tatár, hanem fenyegetnek bennünket a nagy nyugati nemzetek, hogy szorgalmasabbak, gazdagabbak, műveltebbek és okosabbak lesznek nálunk. Ezek az inponderábiliák is fegyverek ám, ó tisztelt nemzeti ifjúság, erősebbek a kardnál és biztosabbak az ágyúnál. Ezekkel is lehet országokat hódítani, sokkal sikeresebben, mint a hadseregekkel. Ha ezekkel meg akarunk küzdeni és ezek ellen akarjuk védelmezni a hazát, akkor más szemmel kell néznünk a magyarok történelmét. Oktató példákul nem a Kinizsieket kell belőle kikeresnünk, hanem azokat a nagyokat, akik ma is nagyok lennének és akikhez hasonlóvá tévén fiainkat, nagyokká tesszük őket és naggyá tesszük általuk a hazát.

A demokraták képviselője megtagadja a magyarok történelmét és történelmének hőseit! Ó istenem! Ki nem ismeri föl a vád vakmerő együgyűségében a jezsuitaságot. Négyszáz év előtt könnyebb volt a dolguk, akkor ráfogták az inkvizíció vádlottjaira, hogy az ördöggel szeretkeznek, hogy a sátánnal cimborálnak, söprűnyélen lovagolnak. Akkor még az ilyesmire is akadt hívő lélek és talán ha nagyon kutatna az ember, találna is plakátokat abból az időből: Polgártársak! Hazafiak! Hallottátok, ez az ember söprűnyélen lovagol és Belzebubbal ölelkezik! Pusztuljon az eretnek! Ma már alább kell adniok valamivel a jezsuitáknak, meg kell elégedniök avval, hogy a hazaárulás vádját fogják a becsületes emberre. És íme erre is van hívő és plakát.

A hazaszeretetre akarnak tanítani ők, akik a gyűlölség magvát akarják elhinteni az ország lakosságának szívében, akik a boldogtalan visszavonás szenvedélyét palántálják el úton-útfélen. Kiássák a holtakat a sírjukból és frázisokkal fölcicomázva mutogatják a múltat, hogy eltereljék a figyelmet a jövőről. Csak azokról a csatákról akarnak ők tudni és beszélni, amelyeket vérrel vívtak, a szellem csatáit és a civilizáció küzdelmeit elsikkasztják. Nem törődnek vele, ha az iskolából kikerülő gyermek hősnek ismeri Kinizsit, de még csak fogalma sincs Verbőczyről, aki a mi szemünkkel nézve nagyobb alakja a magyar történelemnek, mint a törökverő hadvezérek akármelyike, nem ismeri Kazinczy Ferencet se és nem ismeri a civilizációnak, a művészetnek, az irodalomnak, a tudományoknak legdicsőbbjeit, hanem töviről hegyire ismeri a háborúkat és a vérontásokat.

A modern kor legnagyobb szellemei szemére hányták már ezt a történettanításnak, ám azon a reakczió öregjei és ifjai nem akadhattak meg, mert azt ők nem olvasták. Ők nem olvasnak egyebet, csak újságot, várniok kellett tehát, míg valaki azt olyan helyen is elmondta, ahol újságtudósító volt jelen, akkor háborodtak csak föl rajta és akkor is csak azért, mert a fölháborodás éppen belepászolt az ő kártyájukba.

A jezsuita szemforgatás mit sem használ és mit sem változtat a dolgok folyásán. A tanulatlan és éretlen gyerekek és gonosz bujtogatóik nem akaszthatják meg a fejlődés kerekét. Ki fog derülni, hogy hamis okmányok alapján voltak a hazafiság árendásai és hazugságokkal áltattak évtizedeken keresztül egész nemzedékeket. A hazának ők nem igaz fiai, hanem ellenségei, mert ellenségei a népnek, a melynek boldogtalanságán épült az ő váruk. Minél nyomorultabb a nép, annál jobban virul az ő vetésük. Ostobaság, szegénység, gyűlölködés, bicska, kard, revolver és pálinka: ez az ő barátjuk. A nép fölvilágosodottságától, jómódjától, józanságától, szelídségétől és szorgalmától úgy potyognak ők, mint a légypapirostól a legyek. Feneketlen gazságukat a hazafiság köntösébe tudják burkolni és van bennük annyi vakmerőség, hogy meg merik támadni az igazi hazafit, a nép őszinte barátját legerősebb igazában, legbecsületesebb törekvésében.

Magyarom! Mire tartogatod az ebrudat?

Kadosa Marcell.1

Lábjegyzetek


	
A kötet legkorábbi darabját Kadosa „Marcell” alakban, két l-lel írta alá. A korabeli aláírást itt változatlanul hagytuk; a kötet egységes szerzői névalakja „Kadosa Marcel”. ↩

        Vezércikkszerű publicisztika a tervgazdaság és a kötött gazdálkodás ellen, Bastiat „negatív vasút” példázatára építve, a Magyar Hírlap 1931. május 24-i (vasárnapi) számából.



      

     
     Mindenki ismeri az anekdóták ősét, hogy amikor Pythagoras felfedezte azt a fontos geometriai törvényt, amely szerint a derékszögű háromszög átfogójának a négyzete egyenlő a két befogó négyzetének az összegével, akkor örömében száz ökröt áldozott fel Zeus oltárán és hogy azóta reszketnek az ökrök, ha valami nagyszerű új felfedezés híre érkezik.

A bölcsek most se szünetelnek a fejtörésben. Minden nap ülésezik valahol egy-egy bizottságuk, sőt kongresszusuk és mindig fel akarják fedezni a szőnyegen lévő gazdasági kérdésben azt a törvényt, amely az illető probléma Pythagoras tétele legyen. És mi, szegény áldozati barmok, mindig reszketünk ezeknek a bölcseknek a fejtörésétől, mert minden bölcsességüknek mi isszuk meg a levét és minden felfedezésükkel szegényebbekké és nyomorultabbakká leszünk a világon.

Most legutóbb a változatosság kedvéért nemzetközi vasútügyi konferenciát tartottak a bölcsek és hogy mit határoztak, azt még pontosan nem tudjuk, de már sejthetjük a magyar kiküldött rövid nyilatkozatából, amely szerint a konferencián az a vélemény alakult ki, hogy az automobilközlekedést nem akarják ugyan megakadályozni a kedves bölcs urak, de a vasútéval egyenlő feltételeket óhajtanak a részére előíratni. Tudjuk jól, hogy ez mit jelent. Magyarul kifejezve ez annyit tesz, hogy az államhatalmak gördítsenek mesterséges akadályokat az automobilközlekedés elé, hogy a valóságban ne érvényesülhessenek azok az előnyök, amelyek az automobilnak a vasutak fölött való, szédületes tempóban érvényesülő diadalát biztosítják. Dehogy akarnak ők tilalmat! Csak akadályokat! Nagyobb adóztatást, bürokratikus nehézségeket, törvényeket, szabályrendeleteket, amik összességükben olyan kölöncöt jelentsenek az automobilizmus nyakában, mint amilyen a tanyai kutyákéban van, amelyről a boldogult Mariska professzor minden tanítványának tudnia kellett, hogy annak négy centiméterrel kell lelógnia a kutya mellső térdei alá.

Amikor a Párizs—Madrid-i vasútvonalat tervezték a múlt század negyvenes éveiben, akkor egy Simiot nevű, abban az időben bizonyára tekintélyes úr nagy támadást intézett egyik bordeauxi újságban az ellen a terv ellen, mint amely megsemmisüléssel fenyegeti a bordeauxi kikötő forgalmát. Simiot úrnak a nevét régen elfelejtette volna a világ, ha meg nem örökítette volna őt Bastiat a Sophismes Economiques című könyvének abban a fejezetében, amelynek a címe: A negatív vasút. (De hiszen apránként már Bastiat neve is feledésbe megy, noha talán csak a szerelmes csókolódzás, vagy Johann Strauss muzsikája tud olyan gyönyörűséget nyújtani, mint az ő írásainak az olvasása.) Simiot úr se akarta volna megakadályozni a tervezett vasút építését, csak azt óhajtotta volna annak a veszedelmei ellen, hogy a vasút közlekedése Bordeauxnál törjön meg, hogy minden áru és minden utas kénytelen legyen Bordeauxban megszakítani az útját. Ez azután akkora forgalmat és munkát jelentene Bordeaux javára, amelynek a jövedelme ellensúlyozná azokat a károkat, amiket a vasút a kikötővárosnak okoz. Bastiat rámutat, hogy joggal követelhetné útközben ugyanezt Angoulême, Poitiers, Tours, Orléans és még egy sereg város és község, ahol a fuvarosok, vendéglősök, kovácsok, bognárok számlálatlan ezrei élnek a szekérforgalomból és amely szintén hivatkozhatik rá, hogy nemzeti érdek, ha az ő területén élő polgároknak munkája, keresete, idegenforgalma van. Így apránként egy negatív vasút létesülne, amelynek az áldása abban volna, hogy a kocsijai mindig valahol ácsorognak.

Egy szó mint száz, Simiot úr a múlt század negyvenes éveiben éppen úgy nem akarta eltiltani, hanem csak a szekérforgalommal egyenlő feltételek közé akarta juttatni a vasútforgalmat, mint ahogy most csaknem száz év múlva az automobilforgalmat akarják a vasútforgalommal egyenlő feltételek közé juttatni a mostani Simiot urak, akiknek az eszejárása azonban még simább utakon érvényesül, mint a velük egyformán gondolkozó elődjüké, mert most nincsen a világon Bastiat és Cobden, mint volt akkor és már teljesen feledésbe ment Smith Ádám, Ricardo, Say minden tanítása, amelynek a hangjai akkor még elevenen csengtek az emberek fülében. Száz évvel ezelőtt is megtehették azt elszánt gonosztevők, hogy a bő termés istenáldását a tengerbe süllyesztették, felgyújtották, vagy emberek táplálkozására valamiféle módon alkalmatlanná tették, de az éhező tömegek létérdeke ellen irányuló gonoszságukat mindenesetre csak titokban hajthatták végre. Most azonban a nyilvánosság színe előtt tanácskozhatnak ilyesféle tervek fölött és miközben az emberek ezrei és ezrei oltják ki elviselhetetlen nyomoruk miatt önkezükkel az életüket és vágják el a gyermekeik torkát, akiknek nem tudnak kenyeret nyújtani, addig nyilvános kongresszusokon, ankéteken és konferenciákon folyhatnak a tanácskozások afölött, miképpen lehetne a termékek elpusztításával, elvetéltetésével vagy élvezhetetlenné tételével a látszólagos bőségből valódi hiányt előidézni, mert a valódi hiány állapota lehetővé teszi a drágaságot és a milliók szenvedése árán való meggazdagodást.

Mert, hogy a bőség csak látszólagos, az szemmel látható valóság, nem is meri ezt a rikító tények mindennapi tüntető felvonulása mellett senkise kétségbe vonni. De annyira ment már az általános elbutulás, hogy ilyen képmutatásra nincsen is már szükség. Egészen nyíltan lépnek fel mindenütt a kormányokkal szemben a követeléseikkel: ha nem tudtok olyan állapotokat teremteni, hogy az éhesek kenyeret, a hajléktalanok lakást, a rongyosok ruhát szerezhessenek maguknak, ha ennek következtében termékeink a nyakunkon maradva, látszólagos bőséget idéznek elő, akkor gondoskodjatok róla, hogy a termelés akadályozása vagy a készletek elpusztítása által igazi, a mai helyzetnek is megfelelő hiány állapota álljon elő, hogy aki még vásárló- és fogyasztóképes, annak drágábban kelljen megfizetnie a szükségelt dolgokat és akkor legalább minekünk lesz újra jó életünk. Egészen nyíltan, sőt a harsogó követelődzés hangján jelentkeznek ezek az igények minden kormánnyal szemben az egész világon. És miután a kormányok az egyetlen igazi orvoslás útjára sehol nem mernek és nem is akarnak rálépni, mert a nacionalista pszichózis mindenütt megszállva tartja az elméket és a lelkeket, lévén ez briliáns üzlet a társadalom testén tapadó és a nemzetek életerejét emésztő ezerféle parazita demagógia számára, ennélfogva a kormányok mindenütt sietnek kiszolgálni azokat, akik a hiánynak, a szükségnek, az ínségnek a politikáját akarják megvalósítani.

A berlini Statistisches Reichsamt lelkiismeretes megállapítása szerint legalább hatvan millió ember él szerte a civilizáció területein munka és kenyér nélkül a világon. És ennek az irtózatos valóságnak a kísérteties fényében komolyan lehet követelni, hogy pusztítsanak el 25 millió zsák kávét, nem tudom hány millió bála gyapjút és gyapotot és nem tudom hány millió métermázsa búzát, hogy ezáltal mindezeknek és még sokféle más termékeknek drágább ára legyen a piacon, ennélfogva érdemesebb legyen a termelésük, gazdagabb legyen a termelő és ennek következményeképp virulásnak induljon a gazdasági élet az egész világon. Ha a mostani koplalók és nélkülözők tömege növekedni fog az által, hogy a drágulás miatt részben vagy egészben olyanok is sokan fogyasztóképtelenekké válnak, akik ma még fogyasztók, akkor ez fel fogja lendíteni a világot. Erről ma civilizált államok hivatalos kiküldöttei komoly tanácskozásokat folytatnak és ah! — nincsen a világon egyetlen Bastiat, egyetlen Cobden, aki dühös iróniájának a vitrioljával öntené le ezeket a siralmas és nevetséges gyülekezeteket, amelyek a józan értelem tótágast állásával tanácskoznak, hogy tönkretegyék még azt a kis maradékát is a világ gazdasági életének, ami minden gonoszság és minden oktalanság dacára is még megmaradt.

„Tervgazdaság”, „termelés racionalizálása” és még ennél is szebb nevekkel ékesítik fel azt a rendszert, amelynek a lényege az, hogy ne a piac automatikusan működő erői szabályozzák a gazdasági életet, hanem a kormányok közegei. Isten remekművét embercsinálta Gólemmel akarják helyettesíteni, amelynek ne legyenek többé fejfájásai, hasgörcsei, izületi csúzai és egyéb olyan kellemetlenségei, amelyek az Isten alkotta embert időnként kínozzák. Miközben átkaikat szórják a „szarmata barbárság” szörnyűsége, a szovjet ellen, maguk is rohamos tempóban valósítják meg ugyanazokat az elveket, amelyeken a szovjet rendszere alapszik és nem gondolnak rá, hogy az ilyen tervgazdálkodás kikerülhetetlen úton vezet a szovjetdiktatúra felé, mert a kötött gazdálkodás a politikai szabadsággal éppen olyan összeférhetetlen, mint a fegyenc helyzetével az a kívánsága, hogy a rabsága ideje alatt utazó szeretne lenni. Anélkül, hogy akarna, sőt anélkül, hogy tudna róla, az egész világ, miközben fenhéjázva tanítja az oroszokat a politikai szabadság és a demokrácia nyelvére, maga rohamosan sajátítja el az orosz gazdasági idiómát. A mi magyar falunkban csak egy zsidógyerek, az Adolf tudott németül, de az is csak úgy zsidósan. Erre az édesapja odaadta őt egy színtiszta német községbe, Szeghegyre egy családhoz, hogy legalább svábosan beszélje a németet. Egy esztendeig volt Szeghegyen és mire az esztendő elmulott, Adolf semmit se tanult a németektől, ellenben az egész Szeghegy elkezdett zsidósan beszélni.

        Cikk a határok lezárása és a külföldiek munkavállalásának megtiltása mint világméretű kórság ellen, a Magyar Hírlap 1932. január 3-i számából.



      

     
     Kezemben az útlevél és a vízum: repülök haza, a szülőföldemre azokhoz, akik engem szeretnek és akiket én szeretek. Akiktől függött, nem lettek volna kötelesek megengedni, hogy hazamenjek: minden indokolás nélkül megtagadhatták volna. Mert mi emberek nem vagyunk halak, nyulak vagy madarak, amelyek szabadon mehetnek keresztül azokon a láthatatlan vonalakon, amiket országhatároknak neveznek: nekünk innen is, onnan is engedély kell hozzá, amit ha megtagadnak tőlünk, akkor el van előttünk zárva az út és csak nagy kockázatokkal, büntetendő cselekmény elkövetése árán szeghetjük meg a tilalmat. Ámde az engedélyt a megszabott taksa ellenében megadták és a taksa se valami belépődíj, hanem az én hozzájárulásom azokhoz a kiadásokhoz, amik azáltal merülnek fel, hogy engem ellenőrizni kell, nem lépem-e át jogtalanul a határvonalat és ha már átléptem, nem fogok-e visszaélni a részemre engedélyezett szabadsággal.

Példának okáért, hogy nem fogok-e ott dolgozni? Mert a határátlépési engedélynek szigorú feltétele, hogy semmiféle munkát nem szabad vállalnom. Nincs külön kikötve, hogy ha hazamegyek a Bácskába, ott nem koldulhatok, nem lophatok, nem verekedhetek, nem gyilkolhatok, csak az van külön kikötve, hogy nem szabad dolgoznom: „bez práva na rád”, nem jogosít munkára. Ehetem, ihatom annyit, amennyit csak a bácskai vendégszeretet belémdiktál. Preferánszozhatok éjjel-nappal, húzathatom a tamburásokkal a szebbnél szebb szerb dalokat végkimerülésig, csak munkát nem szabad vállalnom. Ha az udvarias és előzékeny határőrök sejtenék, hogy ezt a tilalmat meg fogom szegni, hogy munkát fogok vállalni, akkor éppoly kevéssé engednének be az országba, mint ahogy a dohányutcai zsinagóga templomőre nem engedte be hosszúnapkor azt a hitsorsost, aki azt mondotta, hogy ő csak egy pillanatra akar szót váltani fontos ügyben egy ismerősével: „maga huncut, maga imádkozni akar!”

Ha erre megyek: „bez práva na rád”, ha amarra megyek: „non può assumere lavoro”, vagy „Neopravnuje k nastoupeni mista”, akármerre megyek, mindenütt ott van a tilalom, bizonyára a magyar vízumokon is. Így akár a fejünk tetejére állhatunk, csak valami olyan hasznos munkát ne végezzünk, amiért fizetnek. Nem jugoszláv tilalom ez, hanem világtilalom, akárhova megyünk, sehol se szabad dolgoznunk, mert mindenütt vannak ottani emberek, akik nyomorban vannak, mivel nincsen munkájuk és megkövetelik, hogy a saját hatóságaik védelmezzék meg őket az ellen, hogy esetleg egy „idegen” végezze el őhelyettük azt a munkát, amelynek a bére kenyeret és életet biztosít.

Talán merjem kifogásolni? Nemrégiben saját szemeimmel láttam egy tilalmat, amelynek alapján Szabolcs megyéből kitoloncolták a békésmegyei földmunkásokat, mivelhogy a szóban forgó útépítésnél az államépítészeti hivatal parancsa alapján a vállalkozó csakis szabolcsmegyei munkásokat alkalmazhatott. „Amerika az amerikaiaké!” — mondja egy csomó ember, akiknek minden száza közül kilencvenkilenc olyan európai emberek leszármazottja, akik kegyetlen embervadászat és tömeggyilkolás árán vették el Amerikát az amerikaiaktól. Amerika az amerikaiaké, akik nem kérdezik, hogy van-e jogi vagy erkölcsi alapjuk hozzá, hanem elzárják a kontinensüket olyan országok szülöttei előtt, amelyekben tízszerakkora népsűrűség van, mint amilyenben Amerikában élnek az emberek. Hiába lehet a tudomány legexaktabb módszerével megállapítani, hogy Amerika — már mint az Egyesült Államok — földje még 150 millió embert a legnagyobb bőségben és jólétben el tudna tartani és egy ilyen néptömegnyi lecsapolás egyensúlyt teremtene Európában, hiába a beszédes számok, hogy Amerika gazdasága és virágzása eddig is a korlátlan bevándorlás által való emberszaporodás következménye volt, — hiába, a szellemi ragályként pusztító elzárkózás pszichózisa fittyet hány minden észszerűségnek és túlharsog minden józan beszédet, amit az értelem a maga csendes hangján akarna az emberek fülébe ültetni.

Nem mintha a magunk részéről csakugyan azon a véleményen volnánk, hogy Európában a túlnépesedés okozná azokat a bajokat, amiknek szemtanúi és szenvedő áldozatai vagyunk. Herzka. Oppenheimer és mások kutatásai és eredményei megdönthetetlen bizonyítékokat szolgáltattak arra, hogy Európa még meg se közelítette, nemhogy túlhaladta volna a telítettség határvonalát. Pedig amikor ezek a kutatások folytak, akkor az agronómia tudománya meglehetősen pesszimista volt a földhozadék további fokozásának a kérdésében. Azóta a technika csodás lehetőségeket tárt fel és még csak két-három évtized előtt is elképzelhetetlen eredményeket érlelt meg. Nincsen már olyan tökkelütött fráter, aki ki merné ereszteni a száján azt az évezredes panaszt, amely arra vonatkozott, hogy „sokan vagyunk”, amely akkor is az egekbe hangzott már, amikor Európa lakossága egy tizede volt a mostaninak. Mindenki tudja már, hogy nem a „sokan vagyunk”-ban van a hiba és hogy a népességszám apadása nem csökkentené, hanem még növelné a nyomorúságunkat.

Sőt tovább is lehet menni. A mai világválság minden más világválságtól abban különbözik, hogy míg máskor csak kivételes szellemek tudták a maguk istenadta világosságának a fényében meglátni a válság végső és igazi okait, addig most ez a szó szoros értelmében köztudomású. Az iskolásgyermekek is tudják és a verebek is csiripelik. A legkorlátoltabb politikusok, kocaközgazdászok, malom alatti bölcsek, politikus csizmadiák, hordó tetejéről szónokló kortesek, kávéházi államférfiak — mind egy és ugyanabban jelölik meg a bajok igazi okát. Ahány újságcikk a kérdéssel foglalkozik, ahány felszólaló a parlamentekben a témát érinti, ahány kormányzó férfiú a tárgyban nyilatkozik, ahány ankét, kongresszus a dolog fölött tanácskozik: mindegyik, mindig, mindenütt megállapítja, hogy a világ szerencsétlenségének, a pangásnak, a romlásnak, a munkanélküliségnek, a tömegnyomornak és pusztúlásnak az oka az országok elzárkózó politikája. Ezt mindenki tudja és mondja és mindenki előtt világos, hogy az üdvösség és a gyógyúlás a korlátok lebontásában és az elzárkózások megszüntetésében van, — mégis minden intézkedés, ami a betegség ellen történik, a korlátok további fokozásával és az elzárkózás további növelésével akar a bajokon segíteni. Természetesen nem segít, sőt a dolgok logikája szerint csak növeli a betegséget, ami azután az ártalmas intézkedések további kiterjesztésére serkenti saját legjobb meggyőződésük és józan eszük ellenére azokat, akiknek a kezébe az intézkedés joga letétetett. Nincsen semmi különbség: monarchia vagy köztársaság, konzervatív uralom, szocialista kormány vagy bolsevista diktatúra, egyeduralom vagy tiszta demokrácia: mind ugyanazt csinálja és így semmiféle uralomformaváltozás, semmiféle politikai reform vagy forradalom nem nyújtja a legkisebb reménységet se a tekintetben, hogy a józan értelem által megjelölt útra fogna lépni bárhol is a kormányzat. Reménytelen, kilátástalan a világ helyzete: lasciate ogni speranza!

Pár év előtt még azt írtam: Ricardo kerestetik. Nem kell már Ricardót keresni: a kávéházak minden asztalánál és a kerületi kaszinókban és pártkörökben csupa Ricardo csépeli az üres szalmát, amely már milliószor agyon van csépelve. Nem Ricardo kerestetik már, hanem valami földöntúli hatalmasság, amely arra késztesse az országokat, hogy engedjék a munkát, a tőkét és az árucikkeket szabadon áramlani oda, ahova akarnak. Mert ezek a Herbert Spencer-i egyensúlybahelyeződési általános érvényű törvény titkos és csalhatatlan szabályai alapján mindig oda törekesznek, ahol a legnagyobb szükség van rájuk és ahol a legnagyobb hasznot fogják biztosítani az összeség számára. A világ jóléte mindig abban az arányban virágzott, amilyen mértékben ez az örök természeti törvény érvényesülhetett, a nyomorkorszakok pedig mindig együtt járnak ennek a törvénynek a negligálásával és együtt fognak vele járni akkor is, amikor Planwirtschaftnak vagy még sokkal szebb néven fogják nevezni ezt a negligációt. Az igazat szólva, nem dolgozni mentem én Jugoszláviába, hanem lustálkodni és ez teljes mértékben sikerült is. De amikor az emberek Jugoszláviába vagy Amerikába, vagy akárhova dolgozni mennek, akkor általában tudják, hogy mit csinálnak és akkor annak az országnak is, melyet elhagynak és annak az országnak is, hová törekszenek, egyformán érdeke, hogy mehessenek s dolgozhassanak. Mert nincsen s nem is lehet a világon hatóság oly bölcs, hogy jobban tudhassa, mit kell az embereknek tenniük, mint azok a természeti erők, amelyek az embereket irányítják. A bez práva na rád szerbül éppen úgy, mint a föld minden nyelvén csak kényszerintézkedés, amikor már a világ állapota el van rontva hasonló intézkedések által. Ha ebben a helyzetben ez az intézkedés szükséges és jó, akkor ebben az a logikai szabály érvényesül, hogy a beteg állapotban olyan intézkedések a célravezetőek, amelyek önmagukban véve helytelenek. Az egész világon mérgek adagolásával akarnak gyógyítani olyan betegséget, amelynek egyszerű orvossága: kinyitni minden ajtót és minden ablakot.


     

    
    
    
    
     
      
        
              
                Bizalmam a sáskában!
              

            
      

    
     
      
        Szatíra, amely a termésrontó sáskajárással állítja párhuzamba a mesterséges áremelést és a piac ellen vétő gazdasági kontárkodást; megjelent a Magyar Hírlap 1931. június 21-i számában.



      

     
     Napok óta olvasom a lapokban az igazságtalan támadásokat azok ellen a marokkói és másféle fajtájú sáskák ellen, amelyek szórványosan Európa különböző térségein és legutóbb már a mi országunkban is rávetették magukat a búzatáblákra.

Néhány héttel ezelőtt, amikor egy poloskafajta, a szerecsenypoloska támadta meg a vetést, ugyanilyen gyűlölködő támadások jelentek meg e hasznos férgek ellen, amelyekkel szerénységem véletlenül közeli ismeretségben is van, mert nekem 25 év előtt igen jó barátom volt Macumúra Sónen, a szapórói gazdasági akadémia tanára, a világ egyik legelső poloskatudósa, akinek gombostűre tűzve megvolt mind a 22.000 fajta poloskája, csak egy hiányzott még, amelyik a szaharai oázisokon szívja a növények nedvét. De Macumúra — miután már úgyis itt volt, elment a Szaharába ezért a poloskáért is és haza is hozta teljes diadallal.

Nem tudom, hogy mi lett azóta a kedves, mongolarcú, bohémszívű Macumúrával, de a poloskái, amelyek közül, ahogy tőle tudom, csak egy vagy két fajta szívja az ember vérét, a többi mind a növények nedveivel táplálkozik, ezek a poloskák azóta nagy karriert csináltak és osztályos társaikkal, a sáskákkal együtt az áldás és üdvösség eszközei lettek a Gondviselés kezében. Olyan világberendezésbe jutottunk, hogy immár hipokrita álszenteskedéssé vált a sáskajárás és poloskavész ellen való panaszkodás, mert a valóság az, hogy ezek a férgek, amelyek hajdanában csapást és szerencsétlenséget jelentettek, ma ugyanolyan hasznos hivatást teljesítenek, mint mindazok a hatósági rendelkezések szerte a világon, amelyek a termelést „szabályozni” és a termés eredményét, ha kell, akár a termékek denaturálásával, élvezhetetlenné tételével, vagy a tengerbe hajításával csökkenteni akarják. A sáskajárás és a hatósági intézkedések eredménye ugyanegyre megy ki: emelni az árakat. És ha a sáskajárás ezt nem idézi elő, akkor ez nem azt jelenti, hogy ez az elemi csapás ne volna alkalmas a kívánatos eredmény elérésére, hanem csak azt jelenti, hogy a sáskajárás nem elég kiadós. Bezzeg, ha akkora volna, hogy Kanada egész búzatermését elpusztítaná, sőt — ó istenem, micsoda ragyogó ábránd! — esetleg egész Amerikáét, akkor mindjárt nyilvánvalóvá válnék, hogy mindazok az állatok, amelyeket valaha „hasznos”-állatoknak neveztünk, eltörpülnek, semmivé válnak jelentőség dolgában a sáskák és a poloskák mellett. Sajnos, a jó isten nem akar igazán segíteni a világon és a dolog úgy áll, hogy a sáskák csak egyes kis területeken, a mi szegény kis országunk egyes részein pusztítják a termést és csak egyeseknek okoznak károkat anélkül, hogy az összességnek használnának, mert pusztításuk nem elegendő annak a hőn sóvárgott eredménynek az elérésére, hogy a mai olcsóságból drágaságot csináljon. De talán ha buzgóbban imádkoznánk a sáskajárásért, ha szerte a világon könyörgő körmeneteket rendeznénk, akkor talán a jó isten meghallgatna bennünket és annyi sáskát bocsátana a földre, amennyi elegendő volna a világ fél termésének az elpusztítására. Akkor rögtön nem a duplájára, hanem a háromszorosára, négyszeresére emelkednék a föld minden termékének az ára, a parasztok, a gazdák, a termelők, a föld munkásai vásárlóképesebbekké válnának, mint valaha voltak és hírehallatlan virágzás és föllendülés indulna meg az egész világon. Megelégedettek, boldogok, gazdagok lennénk valamennyien, nem volna munkanélküliség, nem volna nyomorúság. Ellenkezőleg — hejehuja, dinom-dánom, hegyen-völgyön lakodalom volna mindenfelé, a kis kutyák is feketekávét innának, olyan jó világ virradna ránk, ha a sáskajárás annyira kiadós volna, hogy a földgömb termésének a felét elpusztítaná.

Kikérem magamnak, hogy ezeket a keservesen komoly szavakat bárki is olcsó viccelődésnek, vagy akár keserű szatirizálódásnak vegye. Akinek ilyen szándékai volnának, azt rögtön felszólítom a tudomány becsülete nevében, hogy mondja meg azonnal, hol van a fenti fejtegetés logikai hibája, hol tér le csak egy hajszálnyi távolságra is a pontos következetesség egyenes útjáról? És alig hiszem, hogy ez bárkinek is sikerüljön. Fejtegetéseim logikája egyenlő erejű a matematikáéval: csak elferdíteni lehet, de megcáfolni lehetetlen. Persze, csak akkor, ha úgy van — és ezerszer meg ezerszer halljuk és olvassuk, hogy úgy van, — hogy a világnak a baja az, hogy olcsó a búza, a hús, a gyapjú, a gyapot, a kávé, a bor, a cukor és minden egyéb, amit közvetlenül vagy közvetve a termőföld produkál az emberek részére. Az olcsóság pedig csak egy második kifejezése a bőségnek. Ínség egyenlő drágaság. Bőség egyenlő olcsóság. Az, hogy sok legyen a búza a világon és drága is legyen: önmagában való lehetetlenség és ha mégis meg akarják csinálni, az csak egyetlenegy módon lehetséges: ha az embereket töltött fegyverekkel kényszerítik rá, hogy többet adjanak a búzáért, mint amennyiért a piacon megkaphatnák. Az államhatalmak mindenkit, aki búzát vesz a piacon a piaci áron, fegyveres erejükkel arra kényszerítenek, hogy minden métermázsánál még egy bizonyos összeget adjon oda a zsebéből a búzatulajdonosnak, akivel esetleg az állam még meg is osztozik ezen a prédán. Aki ennek a műveletnek a maga tájékozatlanságával az őt megillető nevet adná a szótárból, annak esetleg meggyűlnék a baja a büntetőbírósággal. Ellenben, akik ezt a műveletet kieszelik és gyakorolják, azok igen szép nevet tudnak neki adni és az egészet, mint államkormányzati bölcsességet tudják feltüntetni akkora sikerrel, hogy még azok is, akiket ilyen módon kényszerítenek a többlet fizetésére, még ők is belátják ennek a bölcsességét és szükségességét, noha önmagától még a legbölcsebbiküknek és legnagylelkűbbiküknek se jutna sohase eszébe, hogy többet fizessen valamiért, mint ami annak az ára.

***

A mentségük: az átkozott bőség, amely alásüllyeszti az árnívót. Sajnos: minden termelő állam csak a saját polgárait tudja többletfizetésre kötelezni (és még ezeket se ott, ahol a közvélemény ereje elég kifejlett és az alkotmányos élet elég egészséges ahhoz, hogy ezt megakadályozza). A világ többi részét azonban tovább senyveszti a bőség és az olcsóság és nem mentheti meg más, mint az igazi árúhiány és az igazi drágaság. És ez az az eredmény, amit mindenféle politikai határok fölényes negligálásával istennek a bő termésekben megnyilvánuló túlzott jóindulatával és kegyelmével szemben senki és semmi más nem tud megcsinálni, csak egy alapos sáskajárás, amelynek az áldásos eredménye csak javítható, ha holmi szerecsenypoloska-áradattal van kombinálva.

Ha ez nem így van, akkor csak azért nincs így, mert nem igaz az egész okfejtésnek az alapja. Csak akkor nem igaz, hogy a sáskajárás istenáldása, ha nem igaz, hogy a bőség, vagyis az olcsóság átok az emberiségre. Ha ellenben ez igaz, akkor nevetséges képmutatás a sopánkodás a sáskajárás fölött, amely ha jól sikerül, akkor véget vet az átkozott bőségnek és olcsóságnak és belevisz bennünket az áldott ínségnek és drágaságnak a világába.

Igen kérem, ilyen erkölcsi zsákutcába vezet az a borzalmas tévelygés, amely csapásnak és átoknak tünteti fel az éhezőkkel telt világban a sok búzát, a rongyoskodó emberek között a sok ruhát, a mezítláb vagy lukas és rongyos lábbeliben járók füle hallatára a cipőben való „túltermelést”. A piac természeti törvényeinek a negligálása, e törvények figyelmen kívül hagyásával napról-napra kapkodó, mondvacsinált szabályok, logikátlan intézkedések, erőszakos beavatkozások, korlátozások, kényszerítések, irányítások és durva tudatlansággal elkövetett közgazdasági baklövések végtére odajuttatják az agyonkormányozott világot, hogy a bibliabéli tíz csapások egyik legszörnyűbbike, a sáskaveszedelem, isten jóságos kezének áldásává magasztosodik. Tartson csak még tovább a „verseny kiküszöbölése”, az „anarchikus termelési rend”-nek hivatalnokokkal, rendeletekkel, törvényekkel, fináncokkal, zsandárokkal való szabályozása és nemsokára a döghalál is jótékonyan ható égi áldásképpen fog szerepelni az emberek gondolkozásában.

        Publicisztika a gazdasági elzárkózás és az autarkia ellen, a szabadkereskedelem védelmében; megjelent a Magyar Hírlap 1932. február 14-i számában.



      

     
     Levelet kaptam Cuba szigetéről Havanna városából. Egy őszhajú, nagybajuszú úr arcképe van a bélyegen, amely ilyen bélyegzővel van átütve: Compre azugar Cubana! Vásároljatok kubai cukrot. Nem nehéz belőle levonni azt a következtetést, hogy a kubaiakban megvan a hajlandóság arra, hogy ne kubai cukrot vásároljanak. Mert ha ez a hajlandóság nem volna meg bennük, akkor ez a figyelmeztetés azzal a postabélyegzővel fölösleges volna, mint ahogy fölösleges a kubaiakat arra figyelmeztetni, hogy szívjanak kubai levegőt. Ha pedig a kubaiakban ilyen erős hajlandóság van arra, hogy ne kubai cukrot vásároljanak, akkor ennek egészen bizonyosan megvan a maga oka. És anélkül, hogy az ember informálva volna, akár meg is esküdhetik rá, hogy ennek a hajlandóságnak csak egyetlen oka van, mivelhogy nem is lehet több. És ez az ok, hogy a kubai cukor vásárlása valami okból hátrányos. A kubai cukor vagy rosszabb vagy drágább, mint az importált cukor, ezért kell a kubaiakat biztatni és lelkesíteni, hogy kubai cukrot vásároljanak.

Ez a lelkesítés most az egész földkerekség minden országában általános mozgalommá vált. Mindenütt a világon arra buzdítják és ha a buzdítás nem elegendő, akkor mindenütt a politikai lehetőségek szerint igénybevehető eszközökkel arra kényszerítik az embereket, hogy ne vásároljanak idegen országokból eredő portékát. Ez a magatartás ez idő szerint a legszentebb érzelemnek, a hazafiságnak az oltalma és parancsa alá van helyezve. És ez a hazafiság egyike a legőszintébbeknek. Mert meg lehet a csehországi német gyárost gyanúsítani azzal, hogy szíve titokban Németországért dobog, vagy a szlovenszkói magyar agráriust, hogy lelke az óhazán csügg mindhalálig, de, hogy mindkettő őszintén csehszlovák hazafi és szíve mélyéig át van hatva e szent érzelemtől, mihelyt arról van szó, hogy országukat meg kell oltalmazni a német iparcikkek avagy a magyar búza és magyar vágómarha inváziójától, ez olyan bizonyosság, amihez nem fér semmiféle kétség.

A mozgalomnak szemmel látható sikerei vannak. A forgalom olyan rohamosan csökken, hogy Isten segítségével nemsokára a nullával lesz egyenlő és ami kicsi még megmarad a nemzetközi kereskedelemből, arra az egész világon érvényes lesz az a megállapítás, amit a XVIII-ik századbeli angol utazó írt a száz darabra osztott Németországról, hogy ezek úgy kereskednek egymással, mint a rabok: rácsaikon keresztül. Száz esztendőn keresztül építették a vasutakat és tökéletesítették forgalmának a technikáját; hatvanezer tonnáig fokozták egyetlen hajónak az űrtartalmát és csaknem a repülésig e vízenjáró Góliátok sebességét, hogy könnyebbé és könnyebbé tegyék az áruknak és személyeknek a forgalmát, ami egyébként szoros kapcsolatban van egymással. A Riviérán sütkérező német, magyar vagy angol urak boldog üdülése éppen úgy árucikkek csereforgalma, minthogyha helyettük angol posztó, magyar liba, német sör volna ott a Côte d’Azur-on és francia parfüm, vagy olasz virág amott az északi országokban. Kölcsönös áruforgalom nélkül nincs kölcsönös személyforgalom sem és ha az áruforgalom mérve valóban oda fog süllyedni, ahova az erre irányuló agitáció és intézkedés világszerte szorítja, akkor megint egy fél életen keresztül fog epekedhetni Goethe, amíg eljuthat „dahin, dahin”, „hol a citrom virul”, ahová nemrégiben már minden valamirevaló iparossegéd leszaladhatott Európa országaiból két hétre, ha össze tudott erre a célra rakosgatni egy hónapi keresetének megfelelő összeget. Most ellenben már kezdenek megjelenni a lapokban ilyen hirdetések: „Berlinbe utazom”, „Svájcba utazom”, „mindenféle megbízatásokat vállalok”, stb. Még csak egy kis ideig tartson ez az elzárkózás, amelyet a hazafiasságra apellálva követelnek és gyakorolnak és nemsokára meg is fogják bámulni az ilyen Berlinjárt és Riviérajárt embereket, akik utazásaikról, akár Róheim Géza a Fidzsi-szigetekről, előadást fognak nekünk tartani a Zeneakadémiában.

Jól tessék érteni: nem a hazafiasság ellen beszélek, sőt még azt se vonom kétségbe, hogy ha a politika olyan helyzetet teremt, mint amilyenbe a világ jutott és amelybe mindegyre mélyebben belesüllyed, akkor valóban hazafias magatartás a kubaiak részére a kubai cukor fogyasztása és hazafias jelszó Athénban, hogy görög drachmáért görög árút vásároljanak. A közgazdaság tudománya szerint görög drachmáért semmiféle mesterkedéssel nem lehet mást vásárolni, mint görög árucikket. A matematikai játékok közt van, hogy akármilyen számsort szorozunk meg kilenccel, az eredmény számjegyeit ha összeadjuk és kapunk egy summát, amelynek a számjegyeit újra és megint újra összeadjuk, végre kilencet fogunk kapni és csinálhatunk bármit, mindig csak kijön a kilences. És ha a drachmát elvisszük Grönlandba és ott fókazsírt veszünk érte vagy elvisszük Kaliforniába és ott filmet veszünk érte, avagy elvisszük a világon bárhová és vásárolunk érte cserkészlánytól szerelmet vagy hindu paptól Budha-szobrot, vagy a Kongó partján papagályt, avagy bármit a világon: mindig és minden körülmények között görög terméket, görög árucikket vagy görög szolgálatot vásároltunk a drachmáért, mert ha nem, akkor ajándékba kaptuk azt, amiért a drachmát odaadtuk. Az ajándék esetén kívül a drachmának vissza kell jönnie Görögországba, a legkalandosabb, legkomplikáltabb, legtitkosabb utako is vissza kell jönnie, hogy görög árucikkbe fektetődjék, mert ha ez nem volna matematikai bizonyossággal bizonyos, akkor nem is lehetne a drachmáért sehol semmit se vásárolni.

A politika, amely elzárja egymástól az országokat, mindezeket az igazságokat keresztülhúzhatja. És akkor a hazafiasság parancsává válik, hogy a görög drachmáért közvetlenül vásároljanak a görögök görög árucikkeket. A jelszó azonban csak megelőzi azt, ami minden lelkesítő biztatás nélkül is bekövetkezik, hogy tudniillik megakad a nemzetközi forgalom és most már a leghazafiatlanabb ember is csak kivételesen juthat abba a helyzetbe, hogy ne görög árucikket vásároljon a drachmájáért. A világ pedig rohamosan visszazuhan arra a primitív nívójára, amelyen volt a gőzkorszak előtti időkben. És a fejlődési szabályok visszafelé is érvényesülni fognak. Amiként a gőz technikája megfelelő politikai viszonyok szerencsés összetalálkozása által megteremtette a modern forgalmat, a modern gépeket a modern termelést, azonképpen ennek a forgalomnak a politikai viszonyok miatt való lehetetlenné válása hamarosan ismét lehetetlenné teszi a mai nívóig kifejlett termelési technikát is. Nem kell gépeket összerombolni: a gépek maguktól meg fognak állni, mert mozgásuk feltételei megsemmisülnek. A gépek nem fognak többé versenyezhetni az emberkéz munkájával. Miközben ezen a problémán gondolkozom, kezembe kerül a „Magyar Cipőipar” és ámulva olvasom benne, hogy a technikai fejlettség tetőfokán álló mechanikai cipőgyárainkban sorjában megállanak a rafinált munkagépek, mert nem bírják már a versenyt a kezükkel dolgozó éhbéren tengődő tömegtermelő munkásokkal.

Nem, nem, a vasutak se fogják a versenyt bírni nemsokára a parasztszekerekkel. Most is minduntalan megszüntetnek egy-egy vonatpárt a nemzetközi forgalomban éppen úgy, mint az országok határain belül. Csak menjenek így tovább a dolgok a politikában és nemsokára fű veri föl a világot behálózó vasúti vonalak pályáit és megint végrendeletet fog az előbb csinálni, aki rászánja magát, hogy Budapestről Párizsba utazzék.

A dolgoknak azonban még nem ment el teljesen az esze, miként az embereknek és a dolgok nem is olyan tehetetlen birkák, mint az emberek. A dolgok nem akarnak belenyugodni abba, amibe az emberek megadással beletörődnek, hanem tiltakoznak, erejükkel feszítik a buta és gaz politika által rájuk kényszerített korlátokat és dühös indulattal döngetik a bezárt kapukat. Ahova nem mehet a kereskedelmi utazó, oda még mindig elmehet és el is megy a bomba és a hajóágyú lövedéke. Ha az emberek még nem veszítették volna el a látásukat, vagy ha egyáltalában megtanulták volna a látás tudományát, elolvashatnák, hogy mi van a Sanghaiban lecsapó bombákra és lövedékekre írva. Ugyanaz van írva azokra a lövegekre is, amelyek a fegyverkező országok arzenáljaiban tornyosulnak egyre félelmesebb tömegekben: „Szabad kereskedést! Szabad forgalmat! Szabad közlekedést!”

        Szatíra a „jó hír” — a bő termés és az olcsóság — miatt aggódó kormányzati és újságírói gondolkodásról; megjelent a Magyar Hírlap 1932. június 19-i számában.



      

     
     Elpusztíthatatlan optimizmusom mindig azt súgta nekem — és én mindig híven tovább adtam a sugallatot —, hogy nem kell kétségbe esni a sok szomorú és riasztó hír hallatára, mert majd jönnek jobb hírek, vigasztalóbb események, biztatóbb jelenségek is. A jó Isten kegyelme véghetetlen és az ő irgalmassága gondoskodik róla, hogy amikor a rossz hírek állandó zuhataga már a végletekig elkeserítette a lelkeket, akkor hirtelen olyan dolgok történjenek és jussanak a tudomásunkra, amelyek földerítsék elcsüggedt lelkünket.

Mily kétségbeejtő volt például hónapokon keresztül folytonosan olvasni a jelentéseket, hogy sajnos, sajnos, igen jó termésre van kilátás. Hallottuk, hogy a nedves, meleg tavasz, bőséges csapadéknak a napsugárral való állandó szabályos váltakozása átkozott módon használ a vegetációnak, úgy, hogy valóságos rekordtermésre van kilátás az egész vonalon. Hát íme, nem szűnik meg az Úr haragos korbácsának a suhogása fölöttünk: megint bőség lesz, megint olcsóság, megint „nem lesz ára” semminek, amit a gazda termel. Mert csinálhat a kormány, amit akar, kötelezheti hatalmával mindazokat, akik nem maguk termelik, hanem a munkájuk díja és bére árán vásárolják az ennivalót, hogy bolettával vagy akármilyen formában, akár 10 pengővel vagy akár 100 pengővel többet fizessenek egy métermázsa búzáért, mint amennyi annak a piaci ára, — hiába, semmi nem használ semmit: ha egyszer sok a búza és sok az ennivaló, akkor ennek a „romboló hatása”, az olcsóság, keresztül töri magát minden akadályon és érvényesül még a gépfegyverek és az ágyúk ellenében is.

De én mondtam mindig, hogy nem kell kétségbeesni, Isten majd megsegít bennünket és gondoskodni fog róla, hogy a bőség és az olcsóság ne öltsön katasztrofális méreteket. És íme: — igazam lett. A legutóbbi jelentéseket már öröm olvasni, olyan kedvezőtlenek, akarom mondani, olyan kedvezőek. A búzatermés a gyönge közepesnek is alatta fog maradni és általában ilyenek a kilátások az egész vonalon. Szó sincs azoknak az ijesztő jóslatoknak a valóra válásáról, amellyel a tavasz elején rémisztgettek bennünket! Isten megkönyörült rajtunk: nem lesz jó termés, nem lesz bőség, nem lesz olcsóság. Mert az Ő útjai kiszámíthatatlanok: éppen azok a jelenségek, amelyekről mi gyarló tudásunkkal azt hittük, hogy használni fognak a vegetációnak, éppen azok ártottak neki és előidézték azt a szerencsés fordulatot, hogy nem lesz sok búza, nem lesz sok kenyér a világon, nem lesznek fölöslegek, amelyek lefelé nyomják az árakat. Az árak emelkedni fognak, sőt, habár a balsors elszoktatott már bennünket a vérmes reménységektől és megalázottságunkban már gondolni se merünk jó dolgokra, de megtörténhetik még az is, hogy a télig valóságos drágaság fog megörvendeztetni bennünket! Hála legyen a jó Istennek!

Lám, mindig így lehetne ez, ha az emberek nem bíznák a sorsukat mindig a Gondviselésre. Sok mindenféle bűneim között még ezt is meg fogja nekem bocsátani a jóságos Úristen, ha azt merészkedem mondani, hogy az ő intézkedései nincsenek mindig közvetlenül a javunkra. A teológusok szerint ez azért van, mert az Úr próbára teszi azokat, akiket szeret és miként Jób pátriárkát, úgy minket is szenvedésekkel és azok türelmes elviselésével tesz méltóvá az ő szent kegyelmére. Persze, hogy miután gyarlósággal vagyunk megverve, tehát nem mindig álljuk ki a próbát. Az adomabeli tisztelendő úr is éppen Jób pátriárka gyönyörű példáját választotta prédikációjának témájává és ennek a tündöklő példának a ragyogásában tanította türelemre, megadásra, a szenvedéseknek és csapásoknak zúgolódás nélkül való elviselésére a híveket. Mire azonban hazament a templomból, hírül kellett vennie, hogy a pincében valamelyik szelekótya nyitva felejtette a csapot és az egész hordó bora kifolyott. Mikor pedig ezen éktelen haragra gyulladott és tajtékzó dühhel kereste halálra a tettest, szakácsnéja szelíden csitította, mondván, hogy hiszen milyen szépen prédikált ma a tisztelendő úr Jób pátriárka türelméről. „Eb az anyja Jób pátriárkának! — ordította még dühösebben a tisztelendő úr — az egész zsidó retyerutyájának nem volt olyan 14 éves simontornyai rizlingje, mint amilyent nekem kifolyattatok, disznó gazemberek!” Pedig bizonyos, hogy Isten mindig jót akar velünk, akkor is, amikor lesújt ránk, csak mi nem vagyunk mindig elég bölcsek és türelmesek, hogy megvárjuk a dolgok végét. Íme, még a legjámborabb mohamedánokat is arra inti az arab közmondás bölcsessége, hogy „előbb kösd meg a szamaradat, azután bízd Allahra.” Emberek vagyunk és mint ilyenek, jogunk van követelni és követeljük is, hogy a kormányzat ne bízza a sorsunkat ohne weiteres a jó Istenre, hanem maga foganatosítson olyan intézkedéseket, amelyek elhárítsák a fejünkről a bőségnek és az olcsóságnak a csapását.

Mert ki merne benne kételkedni, holott annyiszor hallja és olvassa, hogy a bőség és az olcsóság, az a „bosszús egeknek ostora nyomorult hazádon?” A bibliában ugyan nem egészen így van, ámde minden tisztelet a bibliának — az már régen volt. A hét bő esztendő és a hét szűk esztendő szép bibliai történetében a bőség esztendei vannak úgy feltüntetve, mint amelyek kedvezőek és a szűk esztendők, mint amelyek kedvezőtlenek. Az egyiptomi tíz csapás között se szerepel a bő termés. De azért, aki a bibliát figyelemmel olvassa, már abban is megtalálhatja a feleleteket arra a kérdésre, hogy mi az áldás és a szerencse az ínségben. Olvassuk csak Mózes I. könyvének 47-ik részét. „14. József pedig összeszedé a pénzt, ami találtatik vala Egyiptomnak és Kánaánnak földjén …és bevivé a pénzt a Fáraó házába, a gabonáért. — 15. És amikor elfogyott a pénz Egyiptom földéről is, Kánaán földéről is, egész Egyiptom Józsefhez méne, mondván: Adj nekünk kenyeret, miért haljunk meg szemed láttára azért, hogy nincs pénz? — 16. És monda József: Hozzátok ide barmaitokat és adok néktek a ti barmaitokért, ha nincs pénz. — 17. És elvivék barmaikat… — 18. Mikor pedig elmúlék az esztendő, menének hozzá … és mondának néki: Nem titkolhatjuk el urunktól, hogy bizony elfogyott a pénz és a barom-nyájak mind uramnál vannak, amint látja az én uram, semmi se maradt, csak testünk és földünk. — 19. Miért vesszünk el szemed láttára mind magunk, mind földünk? Végy meg minket és földünket kenyéren és mi és a mi földünk szolgái leszünk a Fáraónak … — 20. Megvevé azért József egész Egyiptom földét a Fáraó részére, mert az Egyiptombeliek mind eladák az ő földjüket, mivelhogy erőt vett vala rajtok az éhség. És a föld a Fáraóé lőn.”

Íme, világos bizonyság, hogy másképpen kell értékelnie az ínséget és az éhséget a Fáraónak és másképpen a kenyérfogyasztóknak. Bőség és jólét mellett soha se gazdagodhatott volna meg a Fáraó és nekünk csak el kell szoknunk attól, hogy mindig az egyiptomi éhesek utódainak szempontjából nézzük a bőtermést és az olcsóságot. Ha megtanuljuk a dolgokat a búzatulajdonos Fáraó utódainak a szempontjából értékelni, akkor rögtön világossá válik előttünk, hogy a bő termés és az olcsóság szegénységet jelent, az ínség és a drágaság ellenben meggazdagodást, fényt, pompát, uralmat és hatalmat.

Ennélfogva, bár az osztályuralomról szóló ostoba és hazug tanítást gúnnyal és megvetéssel utasítjuk el magunktól, követeljük, hogy a kormány vessen véget annak az évezredes fejetlenségnek és nyakló nélkül való gazdálkodásnak, amelyben mindenki azt vetett a földjébe és azt termelt rajta, amit akart. Miután hálaisten csaknem tökéletes már az országoknak egymás elől való elzárkózása, ennélfogva elérkezettnek kell tekinteni a tervgazdálkodás korszakát, amelyben fölesküdt hivatalnokok szabják meg mindenki részére, hogy milyen terményből mennyit szabadjon termelnie, aminek az elbírálásánál a társadalmi helyzeten, a családi és rokoni összeköttetéseken, befolyásos helyekről való protekción kívül mindenesetre az egyéni és politikai megbízhatóság is lényeges szerepet fog játszani. Ez az egyetlen biztos garancia arra vonatkozóan, hogy az élelmiszerkészletek tömege mindig alatta fog maradni annak a nívónak, amelyen túl már úgynevezett fölöslegek mutatkoznak, amiknek a létezése lefelé nyomja az árakat és előidézi az átkozott olcsóságot, az ország romlásának és pusztulásának igazi okozóját. Fecseghetnek a világboldogító firkoncok, amit akarnak: igenis a drágaságban van az üdvösség és ha az Úristen arra határozná el magát, hogy a búzatermő földek minden holdján harminc métermázsa szemet helyezzen el a kalászokban, ezzel súlyosabban látogatna meg bennünket, mint látogatta vala Egyiptomot a bibliabeli tíz csapásokkal.

        Publicisztika a szabadkereskedelem béketeremtő erejéről, a Magyar Hírlap 1932. április 3-i számából.



      

     
     Amikor még olyan állapotban éltek az emberek, hogy az egyes klánok, törzsek, csoportok valóban ádáz ellenségeskedésben állottak egymással és közülük minden egyes csak a szerencsés alkalomra lesett, hogy a másik csoporthoz tartozót megölje, akkor is szent békesség alkalma volt a kereskedés. Voltak meghatározott időszakok, amikor területeik érintkező vonalán összejöttek az ellenséges csoportok és vásárt csaptak olyan árucikkekkel, amikből az egyiknek fölöslege volt, a másiknak pedig hiánya. És a legszigorúbb vallási törvények oltalma alá, a szellemek, a bálványok és az istenek oltalma alá volt helyezve ezeknek a vásároknak az idejére és területére a békesség és a biztonság.

Ezeknek a primitív embereknek a legtöbb gesztióját a butaság irányította, de ezt az egyet a színtiszta okosság. És minél inkább szaporodott ezeknek a vásárbékéknek az időszaka és minél inkább tágult a területe, annál jobban fejlődött az emberi okosság gyümölcse: a civilizáció. Amire odáig jutott az emberiség, hogy Hispániától, Herkules oszlopaitól, Ázsia szívéig és Britanniától Egyiptomig egyetlen gazdasági területté lett az akkor ismert világ legnagyobb része, akkorra megszületett az emberi nemnek mind e mai napig legnagyszerűbb és következményeiben összehasonlíthatatlanul mindennél jelentősebb produktuma: a római civilizáció. És nagyon is komoly hangok hirdetik a kultúrtörténelemben, hogy a római birodalmat nem a barbárok betörése buktatta meg, mert Róma ereje mindvégig elegendő volt a védekezésre, hanem megbuktatta az utak biztonságának az elzüllése és ennek következményeképpen a forgalomnak és a kereskedelemnek az összezsugorodása. A többi már magától jött.

De ha a római civilizáció meg is bukott, ami azt létrehozta, az emberek józan esze nem szűnt meg működni és mindig újra meg újra utakat ásott, ha kellett, akkor a föld alatt is utakat ásott a békés kereskedelmi forgalom számára. A keresztes hadjáratok is pusztításra, öldöklésre indultak és végül a reneszánsz civilizáció virágzott ki belőlük a kereskedelmi forgalom termékeny talajában. És azontúl is a kultúrélet hullámzásaiban mindig az volt a hullámhegy, a magasanjárás időszaka, amikor szabadabb és teljesebb volt a nemzetközi forgalom és az volt a hullámvölgy, a süllyedésnek, a tespedésnek és a nyomorúságoknak a korszaka, amikor valamilyen okból akadályok gördültek a nemzetek szabad kereskedelmi érintkezése elé. Sem a faj azonossága, sem a nyelv egysége, sem a vallás vagy felekezet közössége nem tudja az embercsoportok között a békét biztosítani. A mai Olaszország, Németország, Franciaország területén azonos fajú, nyelvű és vallású csoportok gyilkos háborúságban éltek egymással évszázadokon keresztül és élnének újólag, ha az a kereskedelmi egység megszűnnék közöttük, mely ma már véglegesnek mondható. Egy percig se korlátozná az ellenségeskedést az, hogy mindannyian franciák, vagy mindannyian olaszok, avagy németek. Csak a kereskedelmi szabadság az a varázsszer, amely megszünteti az ellenségeskedést. Sohase jutott eszébe a nyitramegyei magyar földbirtokosoknak, hogy védelmet igényeljenek a fehérmegyei magyar földbirtokosok ellenében. De most a fajnak, a nyelvnek és a vallásnak az azonossága ellenére nagyon is hangosan követelik ezt a védelmet és nem kell a fantáziának túlságos megerőltetése annak az elképzeléséhez, hogy ez a törekvés egészen a nyílt ellenségeskedésig fajuljon.

Az emberek józan értelme mindig tárva-nyitva van ezeknek az igazságoknak a befogadására, sőt anélkül, hogy külön meditáció tárgyává tennék, az embereknek a lelkében ösztönösen benne van ezeknek az igazságoknak az átérzése. Magyar kereskedők elmennek Belgrádba, csehszlovák kereskedők eljönnek Budapestre, németek Bukarestbe, románok Bécsbe, osztrákok Szófiába, avagy bolgárok Prágába: sehol semmi nyoma annak a húzódozásnak, gyanakvásnak, sunyiságnak vagy pláne elfogultságnak, avagy éppen ridegségnek, amely ugyanezeknek a nemzeteknek hivatalos érintkezéseiben az illető nemzeteket reprezentáló hivatalnok urak minden szavát és mozdulatát jellemzi. Ellenkezőleg: ezek a kereskedők nem győzik egymást eleget ünnepelni, egymást szeretni és dédelgetni. Mintha rég nem látott kedves rokonok jöttek volna látogatóba, olyan kitárt karokkal és kitárt szívvel ölelkeznek egymással és az értelmük legrejtettebb zugában sincsen a legparányibb kétség az iránt, hogy helyesen cselekszenek, amikor a szívükre és az ösztönükre hallgatva, meleg barátságot éreznek és mutatnak egymás iránt.

Ha a politika és a diplomácia is azt az utat követné, amely ilyen látogatások alkalmával feltárja a maga perspektíváját, akkor más képe volna a világnak, derültebb és biztatóbb a mai komorságnál és sivárságnál. Csakhogy soha semmiféle kormányzat, semmiféle diplomácia és országigazgatási apparátus nem tartotta még magát ahhoz a felfogáshoz, amelyet állítólag Quesnay juttatott kifejezésre, amikor a királyfi sopánkodására, hogy milyen nehéz feladat vár őreá: az ország kormányzása — azt mondotta, hogy ő ezt egyáltalában nem tartja nehéznek és a királyfinak arra a kérdésére, hogy hát ő mit csinálna, ha az országot kormányoznia kellene, azt felelte: „semmit”. Csakhogy ezt a receptet semmiféle hivatalnok nem fogadhatja el, mert ha ezt valahol elfogadnák, akkor nem volna többé hivatalnokokra szükség vagy csak a tizedrészére volna szükség, mint van azokban az országokban — minden országban! — amelyekben az állami élet nem is jelent egyebet, mint azt, hogy az állam erejével megakadályozzák a polgáraikat mindennek a véghezvitelében, amit azoknak a józan értelme és praktikus ösztöne diktálna. A furfangos ügyvédjelölt úgy oldotta meg a nehéz írásbeli vizsgafeladatot, hogy egyáltalában nem oldotta meg, hanem amikor a megoldást számon kérték tőle, kijelentette, hogy a felek kiegyeztek. „Ha a felek kiegyeztek — mondotta a vizsgálóbizottság elnöke —, akkor nincs ügyvédre szükség”, és a jelölt megbukott. Mint ahogy megbuknának a hivatalnokok is kilenctizedrész többségükben, ha magukra hagynák dolgaikkal az embereket, akiknél jobban semmi esetre se tudják, hanem csak rosszabbul tudhatják intézni mindazokat a dolgokat, amelyek fontosak az emberek tevésére-vevésére, gazdasági cselekedeteikre, munkájukra, üzleteikre és anyagi boldogulásukra. A világ ennek megfelelően rosszabb és rosszabb helyzetbe kerül minden olyan intézkedéssel, amely által hivatalnokok belátásával helyettesíttetik az emberek gazdasági ösztöne. Nem is lehet másként, mert ha már a melankóliáról is felfedezte a zseniális Zondek professzor, hogy az nem az agyvelő betegsége, hanem a vérnek a brómhiánya okozza és bróm adagolásával gyógyítható — olyan zseniális koponya még nem volt a világon, amely fölfedezte volna, miképpen lehet az emberekből hivatalnokok formájában kilúgozni vagy kidesztillálni olyan gazdasági képességeket, amelyek nincsenek meg magukban az emberekben.

Péterváradon, egy Duna-parti kedves vendéglő kertjében gyönyörű nyári estén csevapcsicsát és razsnyicát rendeltünk. A szomszéd asztalnál fess, fiatal jugoszláv katonatisztek mulatnak és a jellegzetes délszláv kórusban éneklik a „kék nefelejts virágzik a tó partján” nótát. Mi azért rendelünk csevapcsicsát és razsnyicát, mert azt mondják, hogy ezeket az ízletes délszláv ételeket ebben a vendéglőben készítik a legjobban egész Jugoszláviában, a tisztek pedig azért énekelnek, mert fiatalok, jókedvűek és azért éneklik a kék nefelejts-nótát, mert szépnek tartják és a hangulata megfelel az ő kedélyüknek. Semmi egyebet nem gondolunk mi és nem gondolnak ők: az emberi ösztönünkre hallgatunk éppen úgy, mint a belgrádi kereskedők, amikor szeretetteljes óvációval fogadják azoknak a magyar kereskedőknek a küldötteit, akikkel hej, de jó volna olyan akadálytalan és korlátozatlan üzleti összeköttetésben állani, mint hogyha az a szó, hogy „politika” egyáltalában nem volna a világon. Ha úgy lehetne, akkor más képe volna a világnak, mint van így, amikor a politikusok és diplomaták dirigálnak, ha nem is egészen úgy, de csaknem úgy, mint hogyha ez a szó, hogy „üzlet” és „élet” egyáltalában nem is volna a világon.

        Publicisztika a szovjet gabonadömping körüli rémhírekről és a protekcionizmus világválságot szülő logikájáról, a Magyar Hírlap 1930. október 5-i számából.



      

     
     Megkönnyebbülve sóhajtottam fel, amikor a Magyar Hírlap-ban, illetékes helyről eredő figyelmeztetésképpen olvastam, hogy nem kell azt mind készpénznek venni, amit az orosz gabonával és mindenféle nyersanyaggal potom áron való elárasztásunkról hallunk és olvasunk. Ezekben a hírekben a tömegpszichózis hiszékenysége és kritikátlansága játssza a maga ismeretes játékait. Szakasztott mása annak az 1918. október 31-i pániknak, amelybe Budapest lakosságát döntötte az a hír, hogy a kenyérmezei táborból húszezer orosz fogoly indult el a főváros ellen. Mindenki tudta és mondta, hogy délután öt órakor indultak el és este hét órakor mindenki elhitte, hogy már Budafokon(!) rabolnak. Ha egy percig gondolkoztak volna rajta, megállapították volna, hogy a negyven kilométeres távolságot tekintve, ha el is indultak öt órakor, legföljebb hajnalban lehetnek Budapesten és hogy Budafok nem esik az útjukba. Ámde a tömeghisztériába esett sokaság nem tud gondolkozni. És szó nélkül elhiszi, hogy az oroszok Liverpoolban és Chicagóban olyan tömegű búzát dobtak a piacra, amelynek a leszállítására az aratás ideje óta tízszerannyi hajó és százszorannyi vagon se volna elegendő, amennyi az oroszoknak rendelkezésére állhat. Miközben már a petróleumot is elkezdték Amerikába szállítani ugyanilyen arányokban!

De hogy a „veszedelem” igenis fenyeget, az teljesen bizonyos. A rémhír csak korai. „Gratulálok neked — mondja lelkesen az adomabeli sváb a másiknak —, hallom, hogy nálad a múlt szombaton nagy tűz volt!” „Pszt! — csendesíti az ünnepelt —, csak a jövő csütörtökön!” Aki babonás és nem akar magának álmatlan éjszakákat szerezni, az ne olvassa el a Magyar Hírlap kölcsönkönyvtárából Ottó Heller: Sibirien, ein anderes Amerika című friss sütetű könyvét és ne szerezzen róla tudomást, hogy mi készül az Ob és a Jenisei folyamok néhány millió négyzetkilométernyi világában az agrikultúrában és a Port Igarszk-vidéki szénbányatelepek berendezése körül, amelyek 900.000 négyzetkilométernyi területen a föld felszínén fekvő, cardiffi minőségű szén kiaknázására létesülnek amerikai tempóban, vagy hogy mi fenyeget bennünket azokban az őserdőkben, amelyek heteken keresztül követték a szerzőt a Jenisein fölfelé hajóztában.

Való igaz: ezeket a mérhetetlen és évszázadokig ki nem meríthető kincseket az oroszok oly módon fogják a világ piacaira dobni, hogy nem lehet majd velük konkurálni. Po sztolku, po szkolku! — amennyiért, annyiért. A szorongatott kapitalista országok éppoly kevéssé versenyezhetnek majd velük, mint ahogyan nem versenyezhetett ama derék subakészítő, aki a subához való bőrt nem vette, hanem lopta, avval a még derekabb versenytársával, aki mindjárt a kész subákat szerezte be ezen az úton.

Ámde tegyük föl, hogy az valóban szerencsétlenség, ha valaki olcsón ad az embernek szenet, fát, búzát, petróleumot, bőrt és minden egyebet — akkor is megmaradnak a logika örök igazságai a számunkra vigasztalásul. Gabonát vinni Amerikába vagy Angliába csak úgy lehet, ha Amerika vagy Anglia fölveszi és beengedi azt a gabonát. Beengedni pedig csak úgy engedheti be és csak akkor veheti fel, ha ki tudja fizetni, kifizetni pedig nem tudja mással, mint olyan terményekkel és iparcikkekkel, amelyeket ő maga produkál, vagy olyan hajóterekkel, amelyeket őtőle bérelnek, vagy olyan szolgálatokkal, amiket tőle vesznek igénybe. Egyéb módja a fizetésnek nincsen, mert a pénzzel való fizetés is csak ezek valamelyikét jelentheti. A legendás dollár is csak egy darab cifra papiros mindaddig, amíg Amerikában nem vásárol érte valaki valamit és az egész világon csak azért van értéke és becsülete, mert Amerikában szolgálatra, élelemre, iparcikkre, aranyra vagy akár briliánsra lehet átcserélni. És ha egyáltalában lehetséges volna valahova búzát vinni, ahol búzára szükség nincsen, ha csakugyan lehetséges volna a nem az éhes szájaktól elrabolt zsákmányképpen, hanem valódi fölöslegként búzát exportáló Amerikába olyan óriási mennyiségben búzát szállítani, mint ahogy a besszre spekuláló tőzsdejátékosok rémmeséi híresztelik, akkor az oroszok már semmit se kapnának a búzájukért cserébe, mert a belépésért nagyobb összegű vámot kellene lefizetniök, mint amennyi értékű árucikket a búzájukért vásárolhatnának és csakhamar elérné őket annak a pénzhamisító társaságnak a sorsa, amelynek minden hamis pengő előállítása többe került egy valódi pengőnél.

A babonás embereken kívül nem is hiszi azt el senki, hogy az orosz export volna az oka a világ nyomorúságának, mert ez a nyomorúság puffadtra dagadt szörnyeteggé fejlődött, még mielőtt Oroszország csak gondolhatott is volna az exportra. Az orosz export egyszersmind orosz importot is jelent, a földgömb egy hatodrészének újból való bekapcsolódását a világpiac forgalmába és csak a közgazdaságtani analfabéták hihetik, hogy ebből gazdasági romlás keletkezhetik. Sajnos — miként az orosz hivatalos nyilatkozat is megállapította —, eddigelé a háború előtti nemzetközi forgalmának csak egy kis töredékét tudta Oroszország helyreállítani és ez valószínűleg nagyobb oka a világgazdaság betegségének, mint az, amiből csak a felüdülés és a gyógyulás következhetik: hogy Oroszország újra a területének és lakosságszámának megfelelő mértékben részt fog venni a nemzetközi forgalomban. Valószínű, hogy nagyon kevés igaz az errevonatkozóan közszájon forgó mesékből, de amennyi igaz belőlük, annyival több reménysége van a világválság enyhülésének.

Po sztolku, po szkolku! — ez bizony kárhozatos gazdálkodási elv, csakhogy, sajnos, nem orosz specialitás és nem azért okoz bajokat a világnak, mert Szovjetoroszország ennek az elvnek az alapjára helyezi a külkereskedelmét, hanem azért, mert az egész világon ez az államok életének a vezérlő gondolata. Picinyke államok óriási kormányzati és közigazgatási apparátusokat tartanak fenn: po sztolku, po szkolku! Hallatlanul kedvezőtlen körülmények között, polgáraik bőrének a lenyúzásával forszírozzák az önellátást és erőszakolják egy újralobbant merkantilizmus rögeszméjének a megvalósulását: po sztolku, po szkolku! Folyó kiadások fedezésére kölcsönöket hajszolnak és ezek kamatainak fizetése a malomkő súlyával húzza őket a romlásba, amelyből azután újabb és újabb kölcsönök útján akarnak menekülni: po sztolku, po szkolku! Miközben fogyasztásuk rohamosan visszafejlődik és lakosságuk félelmetes tempóban zuhan lefelé az elszegényedés lejtőjén, a fegyveres erejük fejlesztésére folyton nagyobb és nagyobb összegeket vonnak el a produktív munkától és az emberek életszükségleteitől: po sztolku, po szkolku! A politikai hatalmat kezükben tartó osztályok, csoportok, klikkek sőt egyének érdekeinek a védelmére széles néprétegeket kifosztanak és állandó reménytelenség állapotában tartanak. Politikai szolgálatokat teljesítő és a hatalmi pozíció tartásában segédkező cinkosok istápolására parazita jellegű vállalkozásokat támogatnak hasznos munkát teljesítő polgárok keresetéből elszedett pénzeken: po sztolku, po szkolku! Közüzemek, közvállalkozások formájába öltöztetett monopóliumokkal nyúzzák az embereket, akik a szabad piacon és a privát vállalkozások versenyével féláron, negyedáron tudnák kielégíteni azokat a szükségleteiket, amelyek jobb és olcsóbb kielégítésének ígéretével létesítették ezeket a most kíméletlenül fosztogató közüzemüket: po sztolku, po szkolku! És végül, egy kis mai haszonért akár az egész jövendőt tönkre engedik tenni orosz dumpingáruval éppen úgy, mint reakciós dugáruval.

Nagy veszedelem az orosz bolsevizmus, de csak azért, mert az egész világ cserbenhagyta a liberalizmus gondolatát és a legkülönfélébb diktatúrák vezetésével keskenyvágányú pályákon ugyanabba az irányba halad, amelybe széles és nyílt pályán száguld a bolsevista Oroszország. „Szekszot” — mondja a bolsevista műszó: szekretni szotrudnik, titkos munkatárs. És — óhjaj! — az egész kapitalista termelési rendjére büszke világ, mind csupa „szekszot”: titkos és öntudatlan munkatársa a romlás szellemének.

        Cikk a külkereskedelmi mérleg passzivitása fölötti közgazdasági siránkozás ellen, megjelent a Magyar Hírlap 1927. december 11-i számában.



      

     
     Az emberi józan ész szabályainak a nemzetgazdaságban való alkalmazása: ez a nemzetgazdaságtan tudománya. Ennek alapján minden ember kitűnő nemzetgazdász lehet, akinek van hozzá elég bátorsága, hogy ne kapcsolja ki a józan eszét, mihelyt nemzetgazdaságról van szó és ezen az alapon a legkülönfélébb foglalkozású emberek voltak világhírű nemzetgazdászok: Quesnay, az orvos, Smith Ádám, az esztétikus, Say és Bastiat, a kereskedő, Cobden, a gyáros, gróf Széchenyi, a katona, Henry George, a betűszedő és megannyi más. A szabály azonban nem ez, hanem ez a kivétel. A szabály az, hogy mihelyt nemzetgazdaságról van szó, ez emberek tüstént kikapcsolják a józan értelmüket. Ennek folytán a nemzetgazdaságtan állandóan tele van megoldhatatlan problémákkal, mint volt a csillagászat tudománya addig, amíg az emberek azt hitték, hogy az egész világegyetem minden nap megfordul a föld körül, amely korongalakú és egy teknősbéka tartja a hátán. Azután jött valaki, aki megmondotta, hogy a föld gömbalakú és minden 24 órában megfordul a tengelye körül és minden évben a nap körül és ezzel az összes megoldhatatlan problémák egyszerre megoldódtak.

Én mind egy szálig elismerem igen kiváló szakembereknek azokat, akik a magyar közvéleményt az utóbbi időben megint egyszer a külkereskedelmi mérleg passzivitásával búsítják és rémítgetik. Megint egyszer, mondom, mert hiszen valamennyien úgy születtünk, úgy élünk és úgy halunk meg, hogy a külkereskedelmi mérlegünk passzív és hogy ez szomorú és aggasztó jelenség. Ugyanígy élték végig életüket apáink, nagyapáink, dédapáink, szépapáink és ükapáink is. Smith Ádám az ő híres művében már a XVIII. század harmadik fertályában írja, hogy évszázadok óta folyik a siránkozás minden országban a külkereskedelmi mérleg passzivitása miatt és hogyha ez a siránkozás megokolt és a veszedelem, amely miatt folyik, valóban veszedelem volna, akkor már minden országnak réges-régen tönkre kellett volna mennie és csupa lyuknak kellene lennie a földgömbnek azokon a részein, ahol azonban virágzó országok terülnek el. Szóval, ezeket a sirató urakat ismerjük el valamennyien kiváló szakembereknek, de kérjük meg őket szépen, hogy ha újból szólni fognak, vagy azok, akik majd még ezután következnek, hogy ne csupán a riadókat fújják, hanem fejtsék ki érthetően, hogy miért kell attól félnünk és annyira bánkódnunk, ha több értéket hozunk be az országba, mint amennyit kiviszünk. Mert lehet, hogy ez valóban szomorú állapot, csakhogy egyszerű ésszel ezt nem lehet felfogni, kell hogy a kitűnő szakemberek ezt nekünk megmagyarázzák. Amit eddig csak úgy odavetőleg mondottak e részben, az nem képes lecsendesíteni háborgó logikánkat.

Kitűnő pénzügyminiszterünk egyik sikert a másik után aratja a külföldi pénzpiacokon. Dollár-kölcsön, sterling-kölcsön, községi kölcsön, ilyen kölcsön, olyan kölcsön csak úgy áradnak az ország felé. Most is Genfben felszabadítják a népszövetségi kölcsön utolsó részletét. És akármelyik újságot vesszük a kezünkbe és akármelyik közéleti és közgazdasági kiválóság véleményét olvassuk ezekről a kölcsönökről, kivétel nélkül mind úgy tünteti fel azokat, mint megannyi sikert, amelyen minden jó érzésű magyar embernek örvendeznie kell. De aki a közgazdaság ábécéjével tisztában van, az tudja jól, mert hiszen természetes is, hogy azok a dollár- és sterlingkölcsönök nem azt jelentik, hogy ide vagonszámra hozzák a dollárokat és a sterlingeket, mert ugyan mit kezdenénk mi itt ezekkel a cifra papirosokkal? Dollárért csak Amerikában lehet vásárolni, sterlingért csak Nagybritanniában és ha valaki Magyarországon vagy Németországban el is fogad fizetés fejében dollárokat, ezt csak azért teszi, mert tudja, hogy valaki majd tőle is elfogadja, mígnem eljut kézen-közön a bankokig, amelyek valami úton-módon visszajuttatják Amerikába, ahol az valóságos fizető eszköz. Ezektől a szórványos esetektől eltekintve, a külföldi kölcsönök, amelyeknek olyannyira szoktunk örvendeni, azt jelentik, hogy kifizethetjük vele a külföldön vásárolt árukért fennálló tartozásunkat vagy a jövőben vásárolhatunk a külföldön árucikkeket, amelyeket azután hazahozunk. És ha ez így van, pedig hogy így van, ezt a közgazdaságtani ábécésiskolások is tudják, de meg a józan ész szerint se lehet másképp, akkor ne csodálkozzanak rajta a fentebb aposztrofált kitűnő férfiak, ha ugyanazzal a józan értelemmel nem vagyunk képesek megérteni, miért örvendetes dolog az, ha sikerül külföldi kölcsönöket kapnunk és miért rémületes, amikor ezek a kölcsönök árucikkek alakjában valóban be is jönnek az országba?

No igen, de eladósodunk — sírják, — ha a kivitel elmarad a behozatal mögött. Hát persze, hogy eladósodunk, de nem akkor, amikor nincs kivitelünk, amin azt mondják, sírnunk kell, hanem akkor, amikor a kölcsönöket felvesszük, amin azt mondják, örvendenünk kell. Az ördög érti ezt. Vagy örvendetes a kölcsön, akkor ez azt jelenti, hogy örvendetes a belőle fakadó behozatal, vagy veszedelmes a behozatal, akkor ez azt jelenti, hogy veszedelmesek a kölcsönök, amelyek lehetővé teszik. Ez az egyenes logikája a dolgoknak, míg amaz a másik a dolgok fejetetejére állítása, amit az ember csak úgy tud megérteni, ha maga is a feje tetejére áll hozzá.

Ha az kérem a veszedelem, hogy nekünk kölcsönöket adnak, akkor nem kell sokat búsulni miatta, ez a veszedelem csakhamar el fog múlni a fejünkről. Mihelyt észreveszik, hogy nem tudunk fizetni, be fogják szüntetni a további kölcsönöket és akkor semmiféle propaganda nem fog hozzá kelleni, egyszerre meg fog szűnni a behozatal. Akkor a kivitelünk mind csupa adósságtörlesztés lesz. Csak exportálunk és exportálunk anélkül, hogy importálnánk. Amilyen rohamosan növekszik most a külkereskedelmi mérlegünk passzivitása, olyan rohamosan fog növekedni akkor az aktivitása: csupa boldogság és öröm lesz az élet. Kivinni, kivinni és kivinni bort, búzát, lisztet, csikót és minden egyebet és nem hozni be érte semmit, mert a behozatal már megtörtént és el is fogyott régen, évekkel, talán évtizedekkel ezelőtt: íme az aktív mérleg boldogsága, amely biztosan várakozik reánk, mihelyt tönkre fogunk menni. Ide vezet a tótágast álló logika, amely szerint a kötéltáncolás a legkönnyebb mesterség, mert a kötéltáncos nem eshetik le, mivel a rúdba kapaszkodik, a rúd pedig nem eshetik le, mert azt fogja a kötéltáncos. Holott a kötéltáncos biztonságának a titka az egyensúlyban van, amely a természet törvényei szerint követeli a rúdnak hol az egyik oldalon, hol a másik oldalon való nagyobbságát.

Senki a világon nem mondta még meg érthetően és legkevésbé a külkereskedelmi mérleg passzivitása fölött siránkozó urak, hogy miképp állhat be a behozatali többletből az, amivel ijesztgetnek: az ország elszegényedése. Ha valaki túlsokat eszik, az elronthatja a gyomrát, de amíg jó étvággyal eszik, addig bajos volna azzal rémiszteni, hogy a sok evéstől le fog soványodni. Az adósságcsinálás még nem jelent okvetlenül elszegényedést, de ha azt jelenti is, semmi esetre se oka, hanem következménye az elszegényedésnek. Ha egy társadalom kezd elszegényedni, az általában annak a jele, hogy ott az emberek sokasága többet kap, mint amit megérdemel, nem produkál annyit, mint amennyit elfogyaszt. De ha a többletet a külföld adja, ez nem sietteti, hanem lassítja az elszegényedés folyamatát, sőt talán, mint a kívülről táplált betegnél a mesterséges táplálkozás talán feltartóztatja a katasztrófát addig, amíg átesik a krízisen és normálissá válik a szervezet anyagcseréje. Ha az ilyen állapotban lévő ország nem rendelkeznék ezzel a behozatali többlettel, akkor sokkal katasztrofálisabb tempóban haladna előre leromlásának folyamata. Nem a behozatalt kell nehezményezni, hanem azokat az állapotokat, amelyek folytán itt az emberek százezrei végtelen számú különféle címeken nyernek a társadalomtól olyan szolgáltatásokat, amikért nem nyújtanak ellenértéket. Ezek a társadalom fizetésképtelenjei, akiket nem lehet másképp táplálni, csak a külföldi kölcsönök segítségével — ideig-óráig. Persze folytonosan megismétlődő kölcsönökkel, mert a külföldi kölcsön is — miként a kölcsön általában — olyan, mint a vakaródzás: csak rövid időre segít. A végleges segítés csak a parazitizmus kiküszöbölése.

Teljesen más nóta, hogy luxuscikkeket hoznak be, amik nélkül könnyen meg lehetne élni. Sok volna e rövid sorok keretében a luxus témáját is letárgyalni. Jelen voltam egy ilyen mérlegpasszivitási riasztó előadáson és láttam, hogy milyen előkelő urak helyeseltek, izgultak és szörnyűködtek a kiváló előadó szavain. Odalent az épület előtt hosszú sorokban várakoztak ezeknek a derék uraknak ragyogóbbnál-ragyogóbb külföldi márkájú luxusautói, amiknek beszerzési árai hatalmas összegekkel növelték azt a külkereskedelmi passzivitást, amely miatt ezek az urak akkora ijedtséggel terjesztenek rémületet a közvéleményben. Ők maguk, velem együtt, mind egy szálig valódi angol gyapjúszövetbe voltak öltözve és amikor az előadás után felállva tapsoltak a behozatalt ostorozó előadónak, eszembe juttatták azt a nadráglopással vádolt szégyenlős gentlemant, aki a jogerős fölmentés után diadalmas védőjének a biztatására is vonakodott felállani a vádlottak padjáról, mivelhogy a vád tárgyát képező nadrág éppen rajta volt.


     

    
    
    
    
     
      
        
              
                Tótágast!
              

            
      

    
     
      
        A kötet címadó vezércikke a világgazdaság öngyilkos „tótágast állásáról”, a Magyar Hírlap 1932. május 8-i számának 8. oldaláról.



      

     
     A fedett uszodában egy fiatalember azzal szokott szórakozni és a publikumot is szórakoztatni, hogy tótágast állva a kezein körül-körül sétálja a nagy medencét. Úgy jár a kezén, mint más a lábán és amikor nézem, arra gondolok, hogy kellő gyakorlattal talán így is berendezhetnénk a világot, hogy a fejünk legyen lefelé és a talpunk fölfelé. Hát hiszen berendezni berendezhetnénk, csak megélni volna bajos ilyen módon, mert százezer esztendő kellene hozzá, amíg a lábunk elérné azt az ügyességet, amelyet a kezünk magával hoz a világra, hála azoknak az eltelt százezer esztendőknek, amelyek ezt a csodálatos szerszámot kialakították. Mindaddig vígan járkálhatnánk a fejünk tetején, amíg fel nem emésztettük azokat a készleteket, amelyeket az előbbi nemzedékek, a lábukon járó nemzedékek fölhalmoztak részünkre. Ennek elfogytával mérhetetlen nyomorúságba jutna a világ, egymást ennék meg a tótágast járó emberek, amíg megint eszükbe nem jutna, hogy a lábukra álljanak és a természet által előírt helyzetben éljék az életüket.

Pedig annak a fedett uszodabeli ifjúnak a példája rohamosan tért hódít az egész világ gazdasági életében. A politikai életben is és a társadalmi életben is, de különösen a gazdasági életben, ahol hovatovább szabály lesz a teljes felfordulás, a természet törvényeinek, a matematikának, a gazdasági sztatikának és a józan ész logikájának teljes negligálása, amely már olyan méretű, hogy teljesen egyenlő értékű a tótágast állással. A legnagyobb forradalma az volt az emberi fajnak, amikor négykézlábról fölegyenesedett és ezzel a szenzációs gesztussal sokszorosan kitágította a látókörét. Annyira kitágította, hogy végül már családot, társadalmat és államot alapított és amikor még ennél is tágabbá vált a látóköre, akkor már az államok határait is átlépte és megcsinálta a nemzetközi gazdaságot, ezt a bámulatra méltó módon egyszerű és mégis mesésen komplikált szervezetet, amely minden képzeletet meghaladó módon nagyszerű szolgálatokat tett az emberiségnek. A nemzetközi gazdaság megvalósította Isten akaratát, aki egészen bizonyosan nem akart a földgolyóból egyik népnek nagyobb jólétet ajándékozni, mint a másiknak, hanem csak az lehetett a szándéka, hogy minden népnek egyforma boldogulása legyen a földön. Miként a szentírásban mondja: Íme néktek adok minden maghozó füvet az egész föld színén… De ha maga a Teremtő se tudta megvalósítani ezt az ő szándékát, megvalósította azt a nemzetközi gazdaság, amely lehetővé tette, hogyha a földgömb túlsó oldalán egy zseniális agyvelőből kipattant egy termékeny technikai gondolat, annak a gyümölcsét azonnal élvezhette a földgömbnek emezen az oldalán is minden eldugott faluban minden ember. A nemzetközi gazdaság tette lehetővé, hogy a földgolyó termékeny területei éppen úgy teremjenek a sivatagok lakóinak, mint magának ama termőföld telekkönyvi tulajdonosának. A világgazdaság szabadon szárnyaló nemzetközisége által váltunk valamennyien, mi szegény nincstelen és gyámoltalan proletárok tengerentúli földrészek gyomrában elrejtett és onnan feltárt kincsek birtokosaivá azáltal, hogy a magunk szűk körében teljesítettük a mi szerény kötelességünket. Egy ember itt kapálgatott a földecskéjén és ezáltal az ausztráliai preriken termett gyapjúba öltözhetett, egy kis csitri leányka, akinek a szellemi nívója alig haladja meg egy szép kis cica intelligenciáját, megtanult írógépen kopogtatni és ezáltal a maga szolgálatába állította a szicíliai narancstenyésztőt éppúgy, mint azt a végtelenül igénytelen kínai családot, amely a selyemhernyókkal vesződik, hogy ő Budapest utcáin Manchesterben szőtt selyemharisnyában csodáltassa meg formás lábacskáit. Soha egymást nem látott, egymásnak a létezéséről semmit se tudó emberek szolgáltak egymásnak anélkül, hogy erről halvány sejtelmük lett volna. Sőt, ami több, ami a legtöbb, ami Isten jóságán és az angyalok szelídségén és segítő készségén is túltesz: a zseniálisok zúgolódás nélkül dolgoztak a korlátolt képességűekért, a szorgalmasak a lustákért, a takarékosak a tékozlókért. Az emberek gonosz dúvadak voltak, de a nemzetközi gazdaság akaratuk, szándékuk, sőt tudomásuk nélkül szent altruistákat csinált belőlük. Egy sötétlelkű franciaföldi Harpagon, aki előtt éhen halhatott volna egy azonos vérbeli és hát még egy vadidegen fajbeli szegény anya gyermekével a karján, semhogy egy fillért dobjon néki vagy egy karéj kenyeret, összekuporgatott pénzét kölcsönkötvénybe fektette, amelynek az értékét a kibocsátó bank a föld túlsó oldalán fekvő vállalatnak adta kölcsön és munkához és keresethez juttatta ugyanazt azt anyát, akinek íme a megélhetését biztosította ama Harpagon a pénzkereső életével és zsugoriságával. Emberré tett az embert, sőt emberfölötti emberré, kinek szárnyai voltak, kinek karja át tudta karolni a földgömböt, akinek a szeme belelátott a végtelenbe, hallása előtt megszűnt az időnek és a térnek a távolsága és hangja áthatolt az óceánon. Miként írva vagyon a bibliában: Óriások valának a földön.

Azután egyszerre csak elkezdtek az emberek tótágast állani és rohamos tempóban, csaknem máról holnapra megszüntették a világgazdálkodás minden dicsőségét. Elkezdtek gondolkozni és miután buták voltak, nem érték föl ésszel az apáiktól örökölt nagyszerű gépezetnek, a világgazdaságnak a szellemességét és dicsőségét. Rájöttek, hogy az ő munkájuk gyümölcsét mások élvezik és rejtve maradt előttük az a valóság, hogy ők viszont a mások munkájának a gyümölcsén édelegnek és hogy ez a kölcsönösség, ha akadálytalanul érvényesül arra a csodálatos eredményre vezet, hogy mindenki többet élvez a más munkájának a gyümölcséből, mint élvezhetne a magáéból, mivel ha nem így volna, egy percig se állana meg a kölcsönösség. Amíg el nem kezdtek ezen gondolkozni, addig automatikusan hullott az ölükbe az áldás a világgazdaság szabad működésének a jóvoltából. Mihelyt pedig elkezdtek rajta gondolkozni, a saját csirkeeszük logikája alapján elkezdték korlátozni ama technikai remekműnek, a világgazdaságnak a működését és hivatalnokok belátásával próbálták helyettesíteni a Teremtő bölcsességét. Erre nap-nap után szűkebb és szűkebb lett a világuk és még senki se tudja, hogy hol fog megállani a kultúra süllyedése. A mi szemeink még kápráznak a fénytől, amelynek látói voltunk, még nem is tudjuk, hogy máris milyen mélységbe jutottunk. Egy egész világ kultúrája nem tud rövid napok vagy évek alatt tönkremenni. Még lehet vitatkozni az „Untergang des Abendlandes” okfejtésével, miként Symmachus is vitatkozott azokkal, akik a római kultúra alámerüléséről fecsegtek Theodosius császár ragyogó korszakában. A világváltozásoknak nincsen olyan fix fordulópontja, mint ahogyan azt később a történetírók az egyszerűség okáért meg szokták jelölni: „1800-ban a francia nyelv hanyatlani kezdett” — mondotta felolvasásában egy akadémikus. „Hány órakor?” — szólt közbe a hallgatóság soraiból Hugo Viktor. Az időpontot nem lehet megjelölni, csak azt lehet biztosan tudni, hogy kultúránk az árucikkeknek, a tőkéknek és a személyeknek szabad mozgására, csaknem automatikusan önkéntelen áramlására volt alapítva. Amilyen mértékben ez a szabad áramlás korlátoztatik, olyan mértékben hanyatlik alá a kultúra és jön a helyébe egy másik, amelyről festhetünk magunknak rémképeket, vagy amely felől táplálhatunk ragyogó ábrándokat, de bizonyos, hogy más lesz, mint ami volt és bizonyos az is, hogy szűkebb lesz, szegényebb, szürkébb, kislelkűbb, garasosabb. Amelyben a gazdagok gazdagsága fölényesebb és a szegények szegénysége véglegesebb és megalázottságuk teljesebb lesz, mint volt abban a világban, amelyben Párizs vásárcsarnokai számára a kiskunmajsai hetipiacon szedték a tojást és az Atlanti-óceánon úszó csodavendéglők olyan kultúraszomjas embereket szállítottak egyik partról a másik partra, akik tanári fizetésükből vagy kétkezi keresetükből fedezték ama vágyuk megvalósításának a költségeit, hogy megismerjék az idegen világokat vagy hogy a földgömb másik részén érvényesítsék a szorgalmukat és képességüket.

Most ellenben az „autarkiák” és a „tervgazdálkodások” világa fog következni, amelyben alig egy-két év alatt máris eljutottunk oda, hogy nemzetközi árucseréről komolyan nem lehet benne beszélni, hogy „támogatni” kell a termelőket, hogy hivatalosan is a kecskeméti öreg templom szépen szóló nagyharangjára állítanak ki utalványokat a hitelezők részére, hogy egyszerűen elkobozzák az emberek értékeit, hogy vasutakat tartanak fenn, de megtiltják, hogy aki utazni akar, pénzt vihessen magával és a többi, és a többi. Drága öreg latin tanáromra, a poétalelkű Jánossy Bódi bácsira kell emlékeznem, aki egész ártatlan életét azzal töltötte el, hogy rímes alexandrinusokban fordította az Odysseát és az Iliást és ha valaki a latin órán valami nagy bakot talált lőni, akkor siránkozó hangon adott kifejezést megvetésének: „ó nyomorúság ecetben!” és egy kis szünet után még hozzátette: „tormával!”

        Publicisztika a kapitalizmus elleni ostromról és a szabadverseny pusztulásáról, a Magyar Hírlap 1931. február 22-i számából.



      

     
     A Teremtés titokzatos törvénye, hogy minden szervezet kitermeli önmagából azt a mérget, amely apránként elpusztítja. A szervezetek öregedése ennek a méregnek a hatása és ha egyéb betegség vagy baleset nem is jön közbe, ez az önmérgezés egymagában is kioltja előbb-utóbb a szervezet életét. És bár mi nem szeretjük a társadalmi és társadalomgazdasági szervezetnek az élő szervezetekkel való azonosítását és sutának, sőt sokszor komikusnak tartjuk azokat a bölcselkedéseket, amelyek egy országnak, egy népnek vagy egy társadalomnak a kamaszkoráról, klimaktériumáról vagy érelmeszesedéséről és aggkori gyengeségéről fecsegnek többé-kevésbé sikerült módon keresztülerőszakolt halandzsákat, — azt mégse tagadhatjuk, hogy minden halálnak és pusztulásnak megvan a maga oka magában az életben is, ha külső behatások nem is működnek közre a pusztulás előidézésében. Oroszországban egy gigászi méretű összeomlás pusztította el a kapitalizmust, a világ többi részeiben pedig lépésről lépésre, egyik részletsikerről a másik részletsikerre terjedő módon eszi meg a magántulajdonra és a tőkéstermelésre alapított társadalomgazdaság rendjét és vele együtt az egész berendezkedését ugyanaz a szellem, amelynek a gondolata is megvacogtatja a fogainkat, ha már a végső kialakulásában szemléljük.

És a történelemmel nem lehet vitatkozni: a történelem logikája kifogástalan, akár a földrengés logikája. Utólag mindenki látni fogja, amit ma még csak némelyek látnak, hogy a kapitalizmus világa, az emberi nemnek ez a tüneményes korszaka minden ő káprázatával és minden ő árnyékával együtt a vallási és uralmi gyámkodás alól felszabadult, saját leleményességére, saját erejére, saját sorsára és saját felelősségére bízott emberiség világa volt. Jó volt-e, rossz volt-e, ez más kérdés, de ez volt a rendszer. Akinek az a véleménye, hogy rossz volt, az örvendjen a pusztulásának, akinek pedig az a véleménye, hogy jó volt, az szaggassa meg a ruháit és szórjon hamut a fejére, mert íme megpecsételtnek látszik e rendnek a sorsa az emberi balgaság és az emberi önzés folytán, amely összefogva ássa a sírját a kapitalista világrendnek. És ami a dologban a legtragikusabb: ez a sírtásó balgaság és önzés nem azoknak az oldalán mutatkozik, akik rossznak és elpusztítandónak tartják a kapitalista világrendet — mert hiszen ezek részéről minden ellenséges cselekedet természetes és érthető, — hanem azoknak az oldalán, akik nem győzik ezt a világrendet eléggé magasztalni és semmiféle szigort, semmiféle büntetést nem tartanak elégnek azokkal szemben, akik ezt a világrendet a szájukkal és az ökleik rázásával fenyegetik.

Az egyik a krónikás adomában azt ordítja: „üsd a zsidót.” A másik diplomatikusan dörzsöli a kezét: „vetemedjünk tettlegességre az izraeliták ellen!” Az egyik dühösen üvölti: „termelési anarchia, éljen a bolsevizmus!” A másik a bölcs tanakodás hangján sápítozik: „rendszertelen termelés, éljen az állami beavatkozás!” Az egyik gorombán és egy szóval fejezi ki azt, amit a másik a szavak és fogalmak egész sorozatával leplez, mondván: védelem, szabályozás, racionalizálás, korlátozás, kontról, hitelbiztosítás, monopólium, támogatás, árletörés, tilalom, árvédelem, értékesítés, versenytiltás, numerus clausus, maximálás, minimálás, forgalmi korlátozás, államsegély, hatósági szabályozás és a jó isten a megmondhatója, hogy még mi mindenféle módon való kifejezése annak, hogy mi magunk egyenként és összességünkben gyámoltalan és tehetetlen tökfilkók vagyunk, akiket csakis az államhivatalnokok bölcsessége és ezeroldalú képessége óvhat és menthet meg a saját butaságunk és tehetetlenségünk következményei ellen. Ugyanez az ember, aki a saját maga gazdálkodásában, üzletében, hivatásában siralmasan gyenge legénynek bizonyult az eredményeinek tanúsága szerint, — mihelyt képviselői mandátumot szerez magának, ezzel együtt azokat a csodálatos képességeket is megszerzi, hogy a kilátástalan élethalálharcot vívó millió ember helyett gondolkozzék és intézkedjék. Ki ne mulatott volna keservesen azon a fölséges jeleneten, mikor a vén huncut Sokrates nyaggatja a nagyszájú ficsúrt, aki vezetőszerepet szeretne Athénben és világboldogító eszméit fejtegeti a minden hájjal megkent filozófus előtt. Sokrates látszólag igazat ad neki és tetetett csodálkozással mondja: „ezek mind remek gondolatok, de hisz a te nagybátyád hatalmas befolyású ember Athénben, miért nem nyered meg őt ezeknek az ideáknak?” „Már sokszor próbáltam — feleli jámboran az ifjú — de nem sikerült.” „Úgy? — csap most le rá a vén imposztor — hát a nagybátyádat nem tudod ezekkel az eszmékkel boldogítani, mégis azt hiszed, hogy egész Athént — és benne a nagybátyádat is — igenis boldogítani fogod?”

Hát ugyan mit lehet ilyen gyilkos okosságra mást felelni, mint nekiesni a diadalmasan vigyorgó bölcsnek és elpüfölni?!

Akárhova nézünk is, a civilizált világ bármely tájékára: mindenütt szünetlen tartó és egyre hevesebb ostrom folyik a kormányok ellen, hogy avatkozzanak bele a termelés és az elosztás rendjébe. Követelik, hogy hatékony eszközökkel segítse azokat, akiknek eladni valójuk van a vevőkkel szemben és oltalmazza meg őket a vevőknek az ellen a természetes törekvése ellen, hogy mindent a lehető legolcsóbb áron akarnak vásárolni. És az eladóknak ezt a követelését a kormányok a legváltozatosabb jelszavak oltalma alatt teljesítik is. A termelés védelme olyan átütő erejű jelszóvá nőtte ki magát, hogy utóbb már maguk a fogyasztók is áldásukat adják rá, ha őket arra kényszerítik, hogy drágábban vegyék meg, amit olcsóbban is megkaphatnának. Önmaguktól ezt sohase tennék meg, mert a józan eszük tiltakoznék ilyen balgaság ellen, de ha az államhatalom kényszeríti őket rá, akkor utóbb már bölcsességet találnak benne. Viszont cserébe ők is azt követelik az államhatalomtól, hogy segítse őket abban a törekvésükben, amely arra irányul, hogy olcsóbban vehessék meg, amit a piacon nem lehet olcsóbban kapni, pl. a kölcsönpénzt, de más egyebeket is. És az államhatalom mindkét ellenirányú óhajtást készséggel teljesíti, mert minden hatalomnak, mint egyáltalában a világegyetem minden jelenségének, a legelső és legelemibb szabálya, hogy növekedni, terjeszkedni, fejlődni akar mindaddig, amíg bele nem ütközik abba a láthatatlan boltozatba, amely azután megállítja és visszavonulásra kényszeríti, sokszor olyan rohamosan, hogy a visszavonulás az összeomlással egyértelmű. Az államhatalom a saját természeti törvényeinek a parancsa szerint működik, amikor mohó készséggel honorál minden olyan kívánságot, amely az ő beavatkozását követeli a gazdasági élet minden megnyilvánulásába. De akik ezt a beavatkozást szakadatlanul követelik és sürgetik, azok legyenek vele tisztában, hogy ennek az útnak a végén ugyanaz a pokol terpeszkedik, amelynek a nevétől annyira rettegnek, de amelynek a lényege teljesen azonos azzal, amit ők maguk is folytonosan sürgetnek.

A kapitalista világrend a szabadversenyen alapszik és ezzel áll vagy bukik. Itt félmegoldás nincsen, csak legfölebb iszonyú erőfeszítéssel való prolongálása az összeomlásnak. De hol van már szabadverseny? A szatócsokon, kis boltosokon és kisiparosokon kívül már mindenütt ki van küszöbölve vagy kiküszöbölőben van a szabadverseny, a kapitalizmus fundamentuma. És a hatás már mindenütt jelentkezik. Ki gondolta volna még néhány évtizeddel ezelőtt, hogy ez az egész világot újjáépítő és a fantaszták lázálmait is valóra váltó rendszer ily gyorsan fog odáig jutni, hogy már nincsen egyetlen olyan védelmezője, akinek a szelleme és a lelkesedése állani tudná az iramot azokéval, akik utolsó rohamaikat intézik ez ellen a világrend ellen. Félistenekké volt hivatva tenni az emberek fiait és odáig jutott az eszmék zűrzavarában, hogy közgazdaságtanának elismert tudósai nem tudnak már az embereknek jobb tanácsot adni, mint azt, hogy hagyjanak fel a takarékossággal azok, akiknek módjukban áll a takarékoskodás, hanem herdálják el a pénzüket, mert ezzel „munkát” adnak azoknak, akik tétlenül lézengenek a „túltermelés” miatt és nem tudnak enni, mivel sok az ennivaló és rongyokban járnak, mivel a raktárak zsufolva vannak eladhatatlan szövettel. Íme a tékozlás, a végső tartalékok fölélésének a filozófiája, mint utolsó mentsége annak a kapitalizmusnak, amelynek elengedhetetlen előfeltétele és ősforrása a félretett fölöslegek tömege!

Hát nincs igaza annak a jószemű filozófusnak, aki azt mondotta, hogy az emberek inkább hajlandók halálveszedelmeket magukra venni, mint erőfeszítéseket? Miután az égieket nem tudják maguk mellett megmozdítani, eladják magukat és gyermekeiket az ördögnek és amit az okossággal szövetkezett önzésükkel felépítettek, azt most a balgasággal szövetkezett önzésükkel ismét összerombolják.

        Publicisztika Norman Angellről, a háború gazdasági értelmetlenségéről és a fegyverkezés illúziójáról, a Magyar Hírlap 1931. január 11-i számából.



      

     
     Az angol király a szokásos évi rangemelések alkalmából nemesi rangra emelte Norman Angellt, az ez idő szerint élő világ egyetlen hiteles prófétáját. Ebből a fajtából mindig volt néhány példány a világon attól kezdve, amióta Sámuel a zsidók között próféta-iskolát alapított Gilgálban. Aki jól tudta közülök a mesterségét, arról elhitte a nép, hogy maga a jó Isten hallatja szavát az ő száján keresztül. Mindegyik ostorozta a híveket és a legváltozatosabb átkokat szórta a fejükre. A jóra térítésnek ezt a módszerét mind a mai napig előszeretettel gyakorolják azok, akik arra érzik magukat feljogosítva, hogy Isten nevében terelgessék a népet a jámborság ösvényén. Plasztikusan fejezte ezt ki az a kisfiú, aki életében először volt édesapjával a templomban és amikor hazajöttek, anyukája szerető érdeklődéssel kérdezte tőle, hogy mi volt a templomban? „Sok, sok bácsi és néni és énekeltünk és a jó Isten a balkónon állt és onnan szidott bennünket.”

Norman Angell azonban nem a szitkozódó próféták rendjéből való és nem is azok közül, akik szent révületben látják meg és hirdetik azokat a szerencsétlenségeket, amelyek a népeikre várnak, ha tovább haladnak azon az úton, amelyről a próféta eltanácsolja őket. Ezek a szerencsétlenségek mindig bekövetkeztek, mert a népek sohase hallgattak a prófétáikra, akik ezen az alapon tökéletesebb bizonyossággal jövendölhették meg az előrelátható bajokat, mint a meteorológiai hivatal a légnyomásból, az izotermákból és az izobárokból, meg a szelek irányából a csapadékot. „A bűnök, amelyek miatt Kánaán országa kiokádta a lakóit”, ma is éppen úgy bűnök, mint voltak a zsidó próféták idejében és ma is pusztulásba viszik a népeket. Akit az ihletett hite avatna prófétává, és aki nem a konstatálható bűnök természetes következményeit jövendölné, hanem az adott tényekből előre nem is várható eseményeket, mint Ézsaiás próféta a zsidók visszatérését a babilóniai fogságból, azt — ha jóslata valóban be is következik — csodás képességek tulajdonosává avatja az, amit megjövendölt és oly biztosra vette a bekövetkezését, mint Ézsaiás, aki annyira bizonyos volt a zsidók maradékának a visszatérésében, hogy ezt a nevet adta a fiának: Seár-Jásub, „a maradék visszatér”.

Ézsaiás azonban csak hitt, de nem indokolt és lehetett szerencsés véletlenség is, hogy valóban bekövetkezett, amit ő ihletett lelkével előre látott. Norman Angellt azonban a logika avatta prófétává, amidőn a háború előtt szinte földöntúli pontossággal és bizonyossággal megmondotta a fenyegető világháborúnak a győztesekre vonatkozó szomorú gazdasági következményeit. Szinte kísérteties az a szellemi erő, amellyel ez a nyomorgó szegény fiúból önszorgalmával újságíróvá és közgazdásszá lett csodálatos ember szembeszállott korának egész közgondolkozásával, olyan dogmákkal, amelyeknek az igazságában senki se kételkedett. „Ha Németország holnap megsemmisülne, holnapután nem volna egyetlen angol a világon, aki ezáltal ne lenne gazdagabbá. Nemzetek évek hosszú során át harcoltak azért, hogy egy várost elfoglaljanak. Nem kell-e tehát harcot folytatniok azért is, hogy megszerezzenek maguknak évi 250 millió fontsterling értékű kereskedelmet?” Az egyik vezető angol újságnak ez a beállítása, ami még a háború előtt történt, az egész angol világ tudatából fakadt és még a pacifisták is hitték ezt a maguk lelkülete szerint átalakítva, oly módon, hogy egy sikeres német invázió megsemmisítené Anglia kereskedelmét és iparát és ennek a tudatában ők is áldásukat adták a flottaépítkezésre, mert a háború lehetőségének a kikapcsolásával is a hatalmas angol flottában látta mindenki annak a garanciáját, hogy az angol ipar és kereskedelem megtarthassa a világpiacokon a maga szupremáciáját.

Norman Angell azonban „The great illusion” címen könyvet írt róla, hogy ez mind csak balga képzelődés és gyermekes hiszékenység. Valami egészen különös, azt lehetne mondani, hogy mennyei világossággal és derűvel elárasztott úton vezeti végig az olvasót a balhiedelmek eloszlatása felé. Az olvasó kényelmes, sőt mulatságos úton jut fel egy hegytetőre, amelynek a csúcsáról szinte ujjongó ámulattal látja, hogy az egész világszemlélete egyetlen óriási tévedés volt és hogy csak most tárul fel előtte az igazság. Nem igaz, hogy az angol dreadnought-ok a legcsekélyebb védelmet tudnák nyújtani az angol kereskedelemnek és iparnak, mert a svájci kereskedő játszva hódítja el tőle a vevőjét, ha olcsóbb és jobb portékát kínál. Nem igaz, hogy a német ipar tönkretétele használna, hanem igenis katasztrofális módon ártana Angliának. Nem igaz, hogy a hadisarc valami nyereség annak, aki kapja, hanem valódi szerencsétlenség, amelynek a következményeiből előbb gyógyul fel az, aki adja, mint az, aki kapja. Nem igaz, hogy a gazdagság a pénzben van, hanem abban, hogy „a City leszámítolja a váltónkat” és erre a Cityt semmiféle erőhatalommal nem lehet kényszeríteni, csak azzal a bizalommal, amely a biztonságos békés kereskedésből fakad. Nem igaz, hogy a fegyverek védelmezik a tisztességes munkát, mint ahogy nem igaz, hogy a rendőrség teszi lehetetlenné a rablást. A rablólovagok korában sem volt kevesebb felfegyverzett ember Európában, mint ahány rendőr ma fegyverben van. Aki azt állítja, hogy a rendőrség akadályozza meg a lopást, az tulajdonképpen a kocsi mögé fogja be a lovat, mert hiszen a rendőrség éppen annak az általános felismerésnek a következtében keletkezett, hogy a rablás és a rendetlenség teszi lehetetlenné a kereskedelmet.

Nehéz dolog egy egész világot hirtelen észre téríteni és a fegyverek és dreadnoughtok emberei megszégyenítve dühös és goromba polémiákat kezdtek Norman Angell ellen, aki mosolygó fölénnyel hárította el ezeket a rikácsoló feleseléseket. De csakhamar tárgytalanná vált az egész, mert kitört az a háború, amelynek a gazdasági következményeit az angol próféta megjövendölte, igazabban szólva: a tenyerére fektetve mutatta meg mindenkinek. És amikor a háború elmúlott és megkötötték azt a békét, amely minden ízében a Norman Angell tanításával ellenkező felfogásra volt alapítva, akkor kiderült, hogy minden úgy alakult szóról szóra, lépésről lépésre, ahogyan azt Norman Angell előre megmondotta. Kiderült, hogy a „The great illusion” szerzője lángeszű próféta, a logika hérosza, akinek az eszét bámulni, csodálni kell, mint Istennek valami tüneményes ajándékát. Hozsannákkal kell magasztalni az előítéleteknek, a babonáknak, a sötét elfogultságoknak azokból a mélységeiből, amelyekben az emberek százmilliói élik ostobaságokba fulladt életüket.

Norman Angell most nemességet kapott az angol királytól, de az emberek maradnak tovább is azok, akik voltak. A győzelmes Angliában hiába recsegnek-ropognak a világbirodalom eresztékei, hiába fejlődik vissza a kereskedelme és ipara és szaporodott fel milliókra munkanélküli munkásainak a serege, a németek mégis meg vannak győződve felőle, hogy az ő bajuk az, hogy nem győztek és ha majd győzni fognak, akkor hegyen-völgyön lakodalom lesz Németországban. És ebben az évezredek óta beidegzett balgaságukban, amely közös tévelygésük a világon eddig élt minden néppel és minden nemzedékkel, ebben a végzetes balhiedelemben, amely a történelem folyamán egytől-egyig elpusztította a harcias népeket, — a németek között már megint terjesztik a harcias hangulatot, rohamsisakos, fegyveres, hadikészültséges parádékat. Akik csinálják, a mániákusok konokságával és hitével hiszik, hogy egyedül ők képviselik a német nemzet igazi érdekét, míg akik a békéről nyafognak, azok férfiatlan pulyák vagy gonosz himpellérek, a német érdekek árulói és sírásói. Hajlandók veszedelmeket elviselni, még a testi épségüket és talán az életüket is feláldozni, hogy megakadályozzák a fegyveres erő védelmével szemben is egy film lejátszását, amely a maga igazi borzalmában mutatja be a háborút. Mint ahogy amazon az oldalon, a győztesek oldalán rögtön megjelenne a tömeg fanatikus ellenállása, ha a belátás alapján komolyan vissza akarnák csinálni a háború győzelmének azokat az eredményeit, amelyekről ma már a vakok is látják, amit 1912-ben csak Norman Angell látott, hogy nem hasznára, hanem szerencsétlenségére vannak a győztesnek.

Norman Angell nemességet kapott az okosságáért, az embereket pedig tovább fűtik azok az illúziók, amelyek iránt a természet azért tette őket fogékonyakká, hogy amiként ismeretlen célból életre hívta őket illúziók által, azonképpen el is pusztítsa őket az illúziók kergetésében. A próféta hiába int és tanít, a tények is hiába bizonyítják szavainak bölcsességét és igazságát, mert az emberek szívében csak azok találnak meghallgatásra, akik az illúziók jelszavait harsogják, dobolják és trombitálják a fülükbe.

        Gúnyos glossza a takarékosság ünnepnapjáról és a takarékpénztári propaganda álszentségéről, a Magyar Hírlap 1927. október 30-i számából.



      

     
     Holnap a takarékosság ünnepnapja lesz és ezt az ünnepet azoknak a fenkölt apostoloknak köszönhetjük, akikről minden ember tudja, hogy éjjelüket-nappalukat az emberiség boldogításában töltik: a bankigazgató uraknak, akik a takarékpénztárak nemzetközi kongresszusán a takarékossági napnak a megtartását elhatározták. Már a gyermekeknek a lelkébe kell beoltani a takarékosság ösztönét, hogy mindenkinek legyen takarékbetéte. Mert ez az, ami boldogít és ami naggyá teszi a nemzetet, nem pedig a levonós kép és a diákabrak, a fütyülő és a csúzli, a szájharmonika és a bélyegalbum és a földi hiúságok egyéb efféle objektumai, amelyekben a rosszul informált gyermeki lelkek eleddig a maguk múlékony boldogságát keresték, ahelyett, hogy minden fillérüket a takarékba rakták volna és mindannyian egy-egy jól táplált betétkönyvecskét hordanának a szívük fölött.

Takarékosság! — mily dicső dolog ez: a gazdasági erények erénye, az emberi kultúrának és a kultúra haladásának az alapja. Amikor Locke azt mondja, hogy a pénz feltalálása tette lehetővé a vagyon felhalmozását és ez alapon a kultúra fejlődését, ez tulajdonképpen a takarékosság magasztalása, amelyben a bók nem annyira a pénznek, mint a pénz felhalmozásának: a takarékosságnak szól, mert „Geld allein macht nicht glücklich. Man muss es auch haben”. Amíg pénz nem volt, bolondság és becstelenség lett volna a földi javakból többet felhalmozni, mint amennyit az ember maga elhasználhatott és a sivatagban kóborló zsidókra nézve mindegy volt, hogy ki mennyit szedett a mannából, mert mikor „megmérik vala ómerrel, annak, aki többet szedett, nem vala fölöslege és annak, aki kevesebbet szedett, nem vala fogyatkozása: kiki annyit szedett, amennyit megehetik vala”. Csak a pénz által valósult meg a lehetőség, hogy a fölöslegeinket tartósan tegyük félre és ez tette lehetővé az egyén szükségletét meghaladó tulajdont.

És ennek a jelentősége hihetetlen horderejű az emberiség sorsára. Amíg pénz nem volt, addig mindenki csak a saját szükségleteit elégíti ki a maga képességei szerint: a tehetségesebbek és szorgalmasabbak jobban, a tehetségtelenebbek és lustábbak rosszabbul. Ámde a pénz által a szorgalmasak és tehetségesek szükségleteiket meghaladó javakat halmozhatnak fel és ha ezt a takarékosság erénye által valóban meg is cselekszik, akkor valósággal a tehetségtelenekért és lustákért és a későbbi nemzedékért is dolgoznak és éppen ez a haladás alapja.

És ezen a tényen nem változtat, hogy a takarékosságnak is megvannak a maga betegségei. A háború előtti világban Franciaország úgy szerepelt a köztudatban, mint egy ország, amely dekadenciában van és volt olyan tudós, aki komolyan állította, hogy ezt a romlást a franciák megrögzött takarékossága okozza. Kimutatta, hogy azokat a hihetetlen összegeket, amelyeket a franciák évről-évre megtakarítanak, nem fektetik gyümölcsöző vállalatokba, hanem járadékokat vásárolnak és így a termelő munka alapjait nem növelik. De mióta győztek, azóta már nem sajnálkoznak rajtuk a tudósok: ellenkezőleg, most azt mutatják ki hajszálfinom logikával, hogy milyen szerepe van Franciaország győzelmében a francia nép közmondásos takarékosságának. És abban se vagyok bizonyos, hogy a szellemes Julius Wolf fenntartaná-e még a háború előtti álláspontját, amelyben a takarékosságot jelölte meg a gazdasági krízisek okául. Kifejtette, hogy spórolni annyi, mint nem fogyasztani azt, amit produkálnak, sőt a megtakarított összegek ismét a termelés növelésére fordíttatnak, olyan javak termelésére, amelyekkel szemben a másik oldalon éppen a takarékosság miatt nincs meg a megfelelő fogyasztás. És így addig halmozódnak a termelés fölöslegei, amíg beáll a krízis, előbb a gazdasági, azután a politikai, a nemzetközi: a háború. Íme, a takarékosság mint bajszerző is szerepelhet: minden emberinek közös sorsa, hogy ami az életet adja, az vezet a halálhoz is. Az igazság az, hogy nincsen olyan egy tulajdonság, amely a boldogsághoz juttatna és a takarékosság üdvös hatása is csak akkor állhat be, ha a takarékosság a nemzeteket naggyá tévő egyéb erényekkel: a szellemi erővel, az energiával, találékonysággal, szorgalommal, jogbiztonsággal, politikai bölcsességgel és még egy sereg más erénnyel kapcsolatos. A takarékosság tízparancsolata, amelyet a takarékossági nap előtt a bankok helyiségeiben és az iskolákban osztogatnak, bizonyára csupa bölcsesség, ámde csak a többi összes bölcsességekkel együtt, amelyeknek az érvényesülése már nem azoktól függ, akiknek ezeket a tízparancsolatokat osztogatták.

Nem bizony! Az isten ne vegye tőlünk bűnül, de azok között a körülmények között, amelyek között ezen a takarékossági napon nekünk hirdetik a takarékosságot, hogy egészen pestiesen fejezzem ki magamat, majdnem froclizásnak tűnik föl az egész akció. A véletlenség szokott olyan jó vicceket csinálni, hogy akkor akarnak nekünk takarékosságot prédikálni, amikor megjelenik és nyilvánosságra kerül a statisztika, amely tüzes korbácsként vágta szemünkbe az adatokat: hogy Budapest lakosságának a fele magánalkalmazott és hogy e magánalkalmazottak hetvenöt százalékának havi 160 pengőnél, sőt ötven százalékának havi 80 pengőnél kisebb a fizetése. És nézzetek végig bármelyik utca során! Mint valami borzalmas moziban, oly gyorsan változnak a képek: ahol tegnap cipősbolt volt, ma drogéria, holnap divatáru, holnapután élelmiszerkereskedés. Ezek a tömegesen tönkremenő emberek mind az évek hosszú során keresztül összekuporgatott pénzeket vesztették el azon, hogy meg akartak élni a világban és amikor a pesti após szemrehányást tesz a vejének, hogy hová tette azt a kétszázmillió koronát, amit csak két évvel ezelőtt kapott tőle hozományul, ez egészen jogosan válaszolhatja teljes méltatlankodással: mi az, hogy hová tettem, hát nem csináltam két év alatt üzleteket?! Ezek a szabály szerint és majdnem kivétel nélkül tönkremenő emberek mind átkozzák önmagukat, ha takarékosak voltak, hogy miért voltak bolondok és miért vonták meg maguktól és hozzátartozóiktól azokat az örömöket, amiket megvásárolhattak volna a pénzen, amelyen most bánatot, szégyent, csalódást és gyötrelmet vásároltak maguknak.

És vajon mit szóljanak a bankigazgató urak takarékossági propagandájához azok, akiknek életbiztosítási kötvényeik, folyószámlaköveteléseik, jelzálogleveleik voltak még abból a korból, amikor a takarékosság fája olyan bizonyosan megtermette a maga édes gyümölcsét, mint a jól gondozott szőlőtőke a maga fürtjeit? A takarékossági propagandával kapcsolatban Köhler, a német birodalom pénzügyminisztere azt mondotta: takarékoskodni annyi, mint bizalommal lenni a valuta, a gazdaság és az állam iránt. Szóról szóra igaz. És ha kérdezitek, hogy miért idézem ezeket a szavakat, akkor csak megvakarom a tarkómat és úgy összeszorítom az ajkamat, hogy tizenkét ügyész és két tucat főtárgyalási elnök se tudja széjjelfeszíteni.

Szép, nagyon szép elhatározás volt az azon a nemzetközi bankárkongresszuson, hogy takarékosságra fogják tanítani a világot és minden évben egy napot a takarékosság ünnepének fognak szentelni. Bizonyára áhítatos ünnep lehet ez Hollandiában vagy Svájcban, Norvégiában vagy Nagybritanniában, de — engedelmet kérek — nálunk erősen hasonlít ez a propaganda az ugratáshoz és olyasféle színe van az egésznek, mint hogyha a sátorlakó gurbitás cigányoknak előadássorozatot tartanának mindenféle hasznos témákról: a meztelen rajkóknak a jól informált Mangold Béla Kolos adna instrukciókat a ruházkodás művészetéről, az öregeket pedig a kitűnő Nádai Pál oktatná ki a művészi intérieur szabályairól. Szép az, ha az ember boldog nyugati államokon tartja a szemét és amit azok csinálnak, ehhez szabja ő is a magatartását: ugyanazt a manzsétát, amit a párizsi gavallérok hordanak, ugyanazt hordja a fidzsiszigeti szeladon is, ó istenem, csakhogy a lábán!

Remélem, a derék bankigazgató urak nem is lesznek túlságosan meglepve és lesújtva, ha a takarékossági nap propagandája nem fog valami feltűnően sikerülni és ha a takarékbetéti könyvecskéknek, miket a kezdőbetét jóváírásával az iskolákban a nagyon-nagyon szegény kis proletárgyermekeknek kiosztanak, az lesz a sorsuk, ami azoknak a bizonyos orpington-tyúkoknak és kakasoknak, melyeket annak idejében fajtenyésztés céljából ezerszámra osztott szét ingyen egy jó szándékú földművelésügyi miniszter. Minden vidéki városka piacán orpington-tyúkokat árultak és az egész megyében a kiskutyák is orpington-baromfiak csontjait ropogtatták, amíg benne tartott. Szóról-szóra igaza lesz annak a derék közéleti férfiúnak, aki ezeket a betétkönyvecskéket a takarékosság misszionáriusainak nevezte el. A sorsuk is valószínűleg ugyanaz lesz, mint azoknak az önfeláldozó ösztövér misszionáriusoknak, akik elmennek a pápuák közé az igét hirdetni, de vissza nem jönnek többé és mire az utánuk küldött mentőexpedíció a helyszínére érkezik, ők már régen törölve vannak az étlapról.

        Publicisztika a kapitalizmus és a vagyongyűjtés erkölcsi megítéléséről, Ivar Kreuger pénzügyi birodalmának összeomlása után; megjelent a Magyar Hírlap 1932. március 20-i számában.



      

     
     Mikor a gyermekmesékben vagy a meséből készült színdarabban a mesehős sorba öli meg a sötétség elátkozott országában a gonoszokat, akkor minden gonosz élet kioltásával egy fokkal világosabb lesz és amikor az utolsó gonosznak is kialuszik az élete, akkor teljessé lészen a világosság és Isten meleg verőfénye ragyogja be a sárkányölő hősnek a homlokát.

Nem a legrosszabb emberek ők, sőt talán ők a legjobbak, akik ma is hisznek még a mesékben és naiv boldogsággal vesznek számba és hirdetnek világgá minden csapást, amely a kapitalizmust és a kapitalistákat éri1 és diadalmas örömmel ujjonganak fölötte, hogy egy lépéssel megint közelebb jutottunk ahhoz a … hogy mihez, ezt egyetlenegy se tudja közülük megmondani. De elég a negatív meghatározás. Ahhoz, hogy nem lesz többé kapitalizmus és nem lesznek többé kapitalisták, akik kizsákmányoljanak minket, kik nem vagyunk azok. Minden a legnagyobb rendben is volna, csak ne volna baj azzal a világossággal, amely nem akar a kapitalista sárkányok fejének a lehullásával fokról fokra földerülni, hanem mintha éppen megfordítva volna: minden ilyen kénkövet lehelő kapitalista fejnek a lehullásával sűrűbbé és sűrűbbé válik a sötétség és a milliomos kapitalisták pusztulásával — ahelyett hogy javulna a tömegek helyzete, mindig rosszabbá és rosszabbá válik.

Igen, bármily nehéz is tagadni, valósággal mégis úgy van, hogy az átkozott kapitalizmus csődjétől nem javul, hanem rosszabbodik a helyzetünk. A régi időkben kitűnő vicc volt, hogy a mármarosi hitsorsos, amikor ismerőse gratulált neki a csődjéhez, elhárította magától a szerencsekívánatokat: „Ej, hagyjon békét, én mondom magának: még egy ilyen csőd és kész vagyok!” Abban az időben az ilyesmiben volt humor, mert volt benne igazság. De most már nincsen: a mostani csődök igaziak és olyan komolyak, mint maga a halál. A kapitalisták pusztulása valódi pusztulás és ebben a szomorú valóságban még szomorúbb, hogy minden ilyen pusztulással a mi világunk fényessége, a szegények világának fényessége se lesz egy fokkal nagyobb, hanem inkább egy fokkal kisebb lesz. Nagyon nehéz dolog ezt bevallani, de nem kevésbé nehéz a szemünket elzárni az elől a tanulság elől, hogy talán mégse olyan kártékony férgei az úristennek azok a kapitalisták, ha pusztulásuk mindenesetre rosszabb reánk nézve, mint volt az életük. Már régen többet tudhatott volna ebből a világ, ha maguk a kapitalisták nem viseltettek volna oly bűnös közönnyel azzal az életbevágó érdekükkel szemben, hogy az emberek világában való helyzetük felől helyes fogalmak terjedjenek el a közgondolkozásban. Erre ők azonban semmiféle súlyt nem helyeztek és némán tűrték, hogy a szellemi élet héroszai, akik az emberi gondolkozást irányítják, úgyszólván kivétel nélkül valamennyien a gyűlöletet szítsák ellenük. Ügyet se vetettek rá, hogy pl. olyan zűrzavaros gondolatok hirdetője, mint Gandhi, aki mezítláb, hajadonfőtt, egy szál lepelbe takarózva szaladgál és csaknem önmaguktól dolgozó csodás gépek szélsebes munkája helyett a kézirokka dicsőségét prédikálja, világhírű írófejedelmek glorifikálása folytán messiánikus nagyságban tündököljön az emberek között, ellenben gazemberként éljen a köztudatban Cornelius Vanderbilt alakja. Pedig Atkinson azt mondja a Distribution of Products (A termékek elosztása) című munkájában Vanderbiltről, hogy ő a világ legnagyobb kommunistája, mert annyira tökéletesítette a vasút szolgálatát, hogy egy ember egész évi szükségletét kitevő kenyér- és húsmennyiségnek ezer mérföld távolságból, a nyugati prérikből a keleti városok üzleteibe való szállítása egy munkás egyetlen napi munkabérével fedezhető.

De azért Vanderbilt mégis gazember, mert nem önzetlenül koplal és teteti magát kukának, mint Gandhi, hanem hasznot akar belőle, hogy a vasutaknak e szédítő fejlődése által az emberek jólétének forrásává tette azokat a végtelen földterületeket, amelyek a világ teremtése óta éppoly kevéssé szolgálták az emberiség szükségleteit, mint akár a Szahara-sivatag vagy a havasok ormai. Ez a haszon, ez az, ami Vanderbiltet gyűlöletessé teszi és rokonszenvessé Gandhit, akinek semmi egyéni haszna nincsen belőle, hogy félmeztelenül a földre kuporodva koplal a körülötte koplaló embernyomoroncok milliói között. Pedig csak jól meg kell gondolni, hogy Vanderbilt nem kevésbé önzetlen a haszonlesésben és profitéhségében, mint akár Simon stylita, aki az életét egy oszlop tetején állva tölti istennek nagyobb dicsősége okából. Mindazoknak a millió dollároknak, amelyeket Vanderbilt még és még keres, nincsen az ő személyes szempontjaiból a legcsekélyebb jelentősége se, el se lehet gondolni olyan emberi szükségletet, amelynek kielégítése bővebbé vagy tökéletesebbé válhatnék azok által az új összegek által, amelyekkel Vanderbilt a vagyonát szaporítja. Ennek a szaporításnak az olthatatlan vágya nem is magyarázható meg semmi mással, mint olyan ösztönökkel, amelyeket a Gondviselés az ő rejtett céljainak az érdekében plántál bele az emberek lelkébe. És ha van különbség a kettő között, aközött, amely Vanderbiltet arra kényszeríti, hogy gyűjtse és szaporítsa a tőkéket és a termelési eszközöket és aközött, amely Gandhit arra kényszeríti, hogy mondjon le mindenről és másokat is ilyen irányban befolyásoljon, akkor a beidegzett gondolkozásunk alapján az utóbbit tartjuk ugyan a becsülésre méltóbbnak, de a valóság szerint valószínűleg az előbbi a kívánatosabb az emberiség szempontjából, mert abból jönnek elő a vasutak, a gépek, a bőségek és jólétek, a komfortos lakások, autók, a kecsketejen való koplalásból és kézirokkából csak a nyomorúság, a primitívség és az ebből származó elnyomás származik.

És ha a haszna Vanderbiltnek semmi, akkor mi az ő vagyona? Az még a semminél is semmibb. Azt mondják, hogy Ford a világ leggazdagabb embere. De mit jelent az ő gazdagsága? Tulajdonjogot hatalmas vállalatokban, gyárakban, gépek tízezreiben, bányákban, erdőségekben, amelyekre vonatkozóan a világnak annyira közömbös, hogy kinek van hozzájuk papíron tulajdonjoga, minthogyha az égboltra nézve volna kimondva Ford javára, hogy az az ő tulajdona. Az emberekre csak az a fontos, hogy minél könnyebben hozzájussanak azokhoz a szükségleti cikkekhez, amelyek ezek által a gyárak, gépek, házak, bányák, erdők, földek által vannak részükre biztosítva. Ha ennek Ford az akadályozója, akkor ő kártékony individuum, ha ellenben előmozdítója, akkor hasznos. Kártékony akkor is, ha egy, a tulajdonjog rendszerétől különböző rendszer által jobban volnának biztosítva az emberek részére mindazok az előnyök, amelyeket ezek a vagyontárgyak vannak hivatva részükre szolgáltatni. Csakhogy ilyen rendszert eddig még nem sikerült találni, noha a világ eleje óta keresik azt az emberiség nagy szellemei. Legkevésbé ilyen az a szörnyűséges rendszer, amelyben ezeknek a termelőeszközöknek a tulajdonosává a „közösség” nek hazudott állam tétetik meg, ez a borzalmas moloch, amelynek a termelőeszközök fölött való uralma és emez uralom által a termelés és elosztás „irányítása” annyit jelent az emberekre nézve, hogy a kapitalisták hatalmának kócmadzagból készült kötelékei helyett acélláncokból kovácsolt bilincseket kapnak a tagjaikra. Persze, mikor a Ford-művekben megállanak a gépek és szünetel a munka, akkor csakhamar éhkoppra jutnak a munkások, holott Fordnak magának esetleg, sőt többnyire még sokáig nem kell semmiféle szükségletét korlátoznia. (Mellékes, hogy Fordnak esetleg nincsenek is nagyobb igényei, mint akármelyik jobb munkásának vagy hivatalnokának.) Ez azonban nagyon jelentéktelen dolog és jelentéktelen az összes gazdag emberek számbavételével is, ha igaz — és valószínűleg igaz —, amit Oslay Oszvald ferencrendi tartományfőnök egyszer Kecskeméten a szegénykérdésről tartott előadásában kimutatott, hogy a civilizált államokban a lakosságnak csak két százaléka mondható gazdagnak. Ha az évezredes „kizsákmányolás” csak ilyen eredményt tudott a kizsákmányolók javára produkálni, akkor valahogy úgy kell lenni a dolognak, hogy nincsen arra eszköz a világon, amely megakadályozza, hogy a profitélvezők haszna folytonosan vissza ne áradjon azokhoz, akiktől elvétetett. Ami mégis megragad a kapitalisták kezén, az igazán csak annyi, amennyi a kézre tud ragadni és az összességhez mérten túlságosan jelentéktelen ahhoz, hogy felfordítsuk miatta a világot. Ami mellett egy pillanatra se szabad megfeledkezni arról, hogy ha a világot felfordítjuk, az azért ugyanaz a világ marad, csakhogy tótágast állva. A világot nem felfordítani kell, hanem megváltoztatni és hogy ez egyszer igazán be fog következni, erre a legteljesebb garancia azoknak a millióknak a hite, akik rendületlenül hisznek ebben a változásban.

Lábjegyzetek


	
A tárca nyolc nappal Ivar Kreuger (1880–1932), a „gyufakirály” halála után jelent meg. A svéd iparmágnás — a Kreuger & Toll, a Svenska Tändsticks és az International Match Corporation ura, aki mintegy kétszáz vállalatot fogott össze — 1932. március 12-én lett öngyilkos párizsi lakásában. Birodalmának összeomlása után derült ki, hogy a mérlegeiben kimutatott vagyonból mintegy negyedmilliárd dollárnyi tétel nem létezett. Az ad vocem a korabeli olvasónak azt jelentette: ami Kreuger ügyét illeti — a név azonban a cikk törzsében egyetlenegyszer sem fordul elő. ↩






     

    
    
    
    
     
      
        
              
                Kapitalizmus a deresen
              

            
      

    
     
      
        Glossza a kapitalizmus ellen divatba jött „úri” hangulatkeltésről, Bernard Shaw moszkvai zarándoklatáról és a paraguayi jezsuita állam példájáról; megjelent a Magyar Hírlap 1931. augusztus 9-i számában.



      

     
     A krónikásnak fel kell jegyeznie: az 1931—36-ra összehívott magyar országgyűlés azzal kezdődött, hogy egy képviselő úr, illetőleg pontosabban akarom magamat kifejezni: egy úri képviselő megállapította, hogy mivel egy laza lelkiismeretű építész gondatlansága és kapzsisága miatt egy négyemeletes bérház friss falai összeomlottak és hét munkást megöltek: ez a kapitalista termelési rendnek a bűne. Nem egy könnyelmű és talán a maga mesterségében is kontár építész magánbűne, hanem a kapitalista társadalomé, amely a maga gonoszságát, persze még csak tetézte avval az aljassággal, hogy a saját bűne miatt lecsukatta az építészt, aki pedig csak éppen úgy áldozata a kapitalista erkölcsöknek, mint azok a szerencsétlen munkások, akiket megöltek a kapzsiság fundamentumára épített bérház leomló falai.

A képviselőház tanult szocialistái szomorúan hallgatták ezt a vádat és gondoltak magukban, amit akartak a demagógia témája felől. De miként a sült potykák, hallgattak azok az urak is, akik az úgynevezett kapitalizmus reprezentánsaiként, sőt kifejezetten ezen a jogcímen ülnek a magyar parlamentben. Tompaságukkal, némaságukkal, megadásos hallgatásukkal szomorú szimbólumai voltak annak az önérzetét vesztett, begyulladt lelkületnek, amelyben a kapitalizmus reprezentánsai az egész világon engedik a fejükre zúdulni a vádakat, átkokat, gúnyolódásokat és ütéseket, mintha valóban ők volnának az okai az egész nyomorúságnak, amelybe a világ népei jutottak. Az egész világon megfogyatkozott már azoknak a kapitalistáknak a száma, akik még maguk hordták a követ a kapitalizmus épületéhez, a maiak többsége már csupán lakója ennek az épületnek és haszonélvezője a kapitalizmusnak. Egyáltalában nem ritkaság közöttük az a típus, amely maga is tevékeny részt vesz a kapitalizmus ellen való hangulatkeltésben, az meg szinte általános a körükben, hogy feudális allürökben tetszelegnek, sőt nem csupán tetszelegnek, hanem a váruraknál is őszintébben beleélik magukat ebbe a lelkületbe, amely komolyabb és veszedelmesebb ellensége a kapitalizmus valódi szellemének, mint az az éhes néptömeg, amely az ablakuk alatt fenyegetőzik. A kapitalizmus bukását nem a „kapitalizmus bűnei” fogják előidézni, hanem annak a szellemnek a hanyatlása, amely a felépítéséhez szükséges volt és amely a fennmaradását biztosíthatná. Nevetséges volna éppen Rothschild-tól kívánni, hogy ne lovaspólózzék. Ámde a lovaspóló és a versenyistálló, a festőművészség és a regényírás, néhány kivételes lángész esetétől eltekintve nem fér össze azokkal a gondolatokkal és gondokkal, amelyek az építő kapitalista egész lelkivilágát be kell hogy töltsék és én magam se ajánlhatok senkinek se jobbat, minthogy sürgősen vegye ki a pénzét abból a bankból, amelynek a vezérigazgatója lovaspólózik és adja el a részvényeit annak a vállalatnak, amelynek az elnöke képeket kezd festeni vagy zenekart kezd dirigálni.

„Védd magad!” — még a középkori verekedő szellem is megadta ezt a jogot a megtámadottnak és meg is követelte attól, aki nem akart a gyávaság bűnébe esni. A világ kapitalistáiból már ez az ősi ösztön, ez az alkotó munkával feltétlenül együtt járó védekezési akarat is kiveszett: miként a gettók nyomorúságos lakóit, minden kisgyermek büntetlenül gyalázhatja és rugdoshatja őket és az ő rendszerüket, amely száz esztendő leforgása alatt többet tett az emberi jólét, gazdagság, a világ szépsége, az emberek tömegeinek istenhez való hasonlósága érdekében, mint az ember teremtése óta eltelt évmilliók összes papjai, politikusai, szónokai, bölcsészei, tanítói, hadvezérei és firkoncai együttvéve. A világ sora most nagyon-nagyon rosszul megy és borzalom olvasni annak az amerikai riporternek a tudósításait Kínáról, ahol a falvakban, amelyeken az autója keresztülrobogott, százával és ezrével hevernek az utcán az éhenhalt emberek hullái, miközben néhány ezer kilométerrel odébb, a földgömbnek egy másik részén elégetik és a tengerbe szórják az élelmiszerek óriási tömegét.

Csakhogy ez a politikusok bűne és nem a kapitalizmusé és nem annak a következménye Kínában, hogy ott nincsen elég tekintélytisztelet, elég vallásosság, elég filozófus, prédikáló szent, próféta és agitátor, katona és népvezér, hanem hogy nincsen elég kapitalizmus, amely a termelésben, az építésben, a technikában, az organizációban ott is ugyanazokat a csodákat produkálná, mint azokban az országokban, ahol a gőz és a villany, az amortizációs kölcsön és a munkanélküli segély, az aggkori biztosítás és a fürdőszoba, a felhőkarcoló és a kertváros, a vasúti hálózat és a géptechnika, a rotációs masina és a gyermekgondozás, a közkönyvtár és a fényreklám, a kirakatpompa és a fizetett szabadság, a tízpengős selyemruha, a tömegsport és a közzene, a testi ápoltság és a tömegjelenségként élvezhető, női szépség a koldusok életét is szebbé tehetné a hajdani királyokénál, ha a politika meg nem hiúsítaná a kapitalizmus és a belőle született szociálpolitika eredményeit.

Bernard Shaw elmegy Moszkvába, ott végigcsinál néhány ünnepélyt, amelyet körülötte csapnak, bevág néhány kalarábét és sárgarépacuszpájzt, azután visszajön és csak azért, hogy az embereket ugrassa, mindenkit lemarház, aki nem hajlandó elhinni, hogy ami Oroszországban van, az különb dolog, mint az angol kapitalizmus és szocializmus, amely az adózatlan létminimumot magasabb jövedelmi nívóra vitte fel, mint amilyenről az oroszországi munkások valaha is, mint elérhetetlen álom felől, ábrándozhatnak és a munkanélküli-segélyt magasabbra az oroszországi legmagasabb munkabérnél. Amivel szemben a tőke és a vagyon jövedelmét csaknem teljesen lefoglalják a köz javára anélkül, hogy korbács alatt tartanák az ország polgárait és megfosztanák őket azoktól az elemi szabadságoktól, amelyek nélkül csak undok rabság, nyomorult fegyenclét lehet az élet, láncos kutyának való, nem pedig embernek. Embernek, aki szabad akar lenni a gondolatában, a beszédében, az írásában, a cselekvésében, aki a maga felelősségére akar élni és dolgozni, érvényesülni és kudarcot vallani képességei és szerencséje szerint, nem pedig báb lenni uborkafára felkapaszkodott hivatalnokok kezében, akiknek minden százából kilencvenet a rosszasága, a lelketlensége, alacsonyrendű ügyessége, komiszsága, kíméletlensége, akarnoksága, gőgje vagy alázkodása, pöffeszkedése vagy hízelgő talpnyalása juttat olyan pozícióba, ahol az emberekkel rendelkezhetik. Senki a világon nem tartja vissza Bernard Shawt, hogy élete hátralévő napjait ebben a paradicsomban élje le és ne menjen többé vissza azok közé a hülyék közé — ahogyan az angolokat coram et publice nevezte —, akik között egy fejedelem jövedelmét és egy madárnak a szabadságát élvezi. Ami túlhegyes, az nem szúr, ami túléles az nem vág, — mondja az öreg zsidók bölcsessége, miként valószínűleg az öreg íreké is és minden aforizmának van egy ellenaforizmája, ha valaki mindenáron eredeti akar lenni az emberek előtt.

Torres, a paraguay-i jezsuita állam provinciálisa volt és az egész életét szakadatlan munkában töltötte ennek az államnak a felvirágoztatása érdekében. Hazájától, rokonaitól, ismerőseitől távol élt olyan korban, amikor ekkora földi távolság a teljes elszakadást jelentette. Mint aggastyán abban a korban, amelyben Bernard Shaw van ez idő szerint, végre rászánta magát, hogy otthagyja csodás művét és visszatérjen Európába meghalni. Útközben Peruban, látva a négerek borzalmas sorsát és védtelen állapotát, lemondott arról az álmáról, hogy hazáját viszontlássa és ifjú erővel újra kezdte az életét, hogy ezeken a páriákon segítsen.

Vajon a kettő közül melyiket válasszam ideálnak: az öreg Torrest-e, aki a szenvedőknek áldozza fel az életét, avagy az öreg G. B. Shawt, aki siet vissza a friss kényszermunka hazájából a rothadt kapitalizmus világába, ahol a hetedik bőrt is le lehet nyúzni a kelendő könyv vagy jólmenő színdarab után esedező kapitalista kiadóról vagy színigazgatóról és közben a pukkasztásukra aforizmákat lehet köpködni, mennyivel különb a szovjetdiktatúra a kapitalista államok demokráciájánál?

        Publicisztika a gazdasági világválságról és a termelés korlátozásának téveszméjéről, a Magyar Hírlap 1930. november 30-i számából.



      

     
     Nem tudom, feltűnt-e már az újságolvasóknak, hogy milyen nagy karriert csinált a közgazdasági témakör a publicisztikában. Az ilyen cikkek a lap végéről a lap élére avanzsáltak, a nagyközönség érdeklődése alapján, amellyel ezekkel a témákkal szemben viseltetik. Ennek az oka pedig nem a gazdasági pangás és nem az általános nyomorúság, amely az emberekre nehezedik. Konjunktúra-hanyatlás, pénztelenség, forgalomcsökkenés, munkanélküliség máskor is volt a világon anélkül, hogy a nagyközönség érdeklődését olyannyira lekötték volna a közgazdasági kérdések, mint manapság. Az emberek tudatában lassanként derengeni kezd az a valóság, hogy amit a világ gazdasági életében látnak, az nem valami hirtelenül jött és hamarosan ismét elmúló alkalmi zavar, amilyen azelőtt is mutatkozott 4—5—10 éves periódusokban. Sejtik, hogy itt valami nagyobb, mélyebb és komolyabb jelenségről van szó: nem átmeneti válságról, hanem az átmenet válságáról, amelynek az elmúlta után a kultúrvilág gazdasági életének talán egy új korszaka fog megjelenni bámuló szemeink előtt.

Mindenki érzi, anélkül, hogy tudatos és pontos képzetei volnának felőle, hanem inkább csak a sejtései sugallják, hogy az emberiség gazdasági életében valami végleges hiányosság támadt. A termelésnek, az elosztásnak és a fogyasztásnak egész berendezkedése elvesztette funkciójának természetes zavartalanságát és minden eresztékében ropog és nyikorog. Ezek a berendezkedések oly végzetesen egyszer s mindenkorra szólóak, mint azok az utcák, amelyek a világvárosokban a lófogatú kocsik egykori és növekedésében előre látható forgalmának a lebonyolítására készültek több-kevesebb nagylelkűséggel, több-kevesebb fantáziával és előrelátással és most az autók világában még ott is siralmasan és hovatovább katasztrofálisan elégtelenek, ahol a legnagyobb bőkezűség nyilvánult meg a megalkotásukban. Valaminek kell történnie, hogy a forgalom lebonyolítható legyen és fantasztikusnál fantasztikusabb tervek merülnek fel New York, London és más világvárosok csődbe jutott forgalmának a lebonyolítása érdekében. Csak a felépült utcák során nem lehet változtatni anélkül, hogy az egész várost romba nem döntenék. A technika és a munkamódszer haladása olyan óriássá tette a világot, aki kénytelen a gyermekkorában reá szabott ruhában járni, amelyet minden méretében kinőtt és amely minden mozdulatában kínos akadályként nyűgözi le izmainak a képességeit.

Az emberek nincsenek a bajok okainak a tudatában, hanem ők csak azt látják, hogy megfejthetetlen rejtéllyel állanak szemben. Látják a javak és árucikkek fullasztó bőségét az egyik oldalon és az embermilliók meddő vágyakozását ezek után a javak és árucikkek után a másik oldalon. És látják, hogy áthidalhatatlan mélység választja el a két oldalt egymástól anélkül, hogy volna egy ember a világon, aki meg tudná mondani, hogy mi az oka ennek a különös szerencsétlenségnek, amely annyi gondot és szenvedést okoz a világon. Látják, hogy mindenhez, amire szükségük van az életben nem kell semmi egyéb, mint nyersanyag, szállítóeszköz és munka. És amellett, hogy a nyersanyagokban óriási készletek vannak, hogy a szállítóeszközök tökéletesebbek, mint a képzelet és hogy a munkára hivatott kezek, gépek és erők a fantáziát is túlszárnyalják tömegeikkel és tökéletességükkel úgy, hogy már szinte megvalósult Plátó álma, amelynek a beteljesülésétől az emberek végleges boldogságát várta: „az orsók maguktól szaladnak” — mégis az embereknek még a legprimitívebb szükségletei is hihetetlen méretekben kielégítetlenül maradnak. Föld, víz, mész, szén, fa, vas, üveg és munka: ez kell a házak építéséhez és mindegyik fölösleges mennyiségekben áll az emberek rendelkezésére, akiknek nagy tömegei nyomortanyákon laknak. Kibányászott tüzelőszerek felhalmozott hegyláncai meredeznek a bányavállalatok területein, a vasúti kocsik ezrei ácsorognak tétlenül a pályákon és az emberek tízezrei, százezrei dideregnek fűtetlen szobákban. Patologikus értelmetlenséggel kellene megverve lenniük, ha rá nem jönnének, hogy itt valami nem lehet rendjén; hogy itt valami alapvető hibának kell lennie; hogy ez a rejtélyes jelenség nem ugyanaz, mint a gazdagságnak és a szegénységnek ősi tüneménye, amely azon alapult, hogy a javak, anyagok, energiák korlátozottsága mellett nem jutott mindenkinek megfelelő porció az osztozkodásnál. Ma ezekből a rendelkezésre álló mennyiségek aránya mellett oly módon kellene többnek jutni a kimaradottaknak, hogy ezáltal senki másnak se jutna kevesebb, aminek a legjobb bizonyítéka, mennydörögve kiabáló bizonyítéka, a javak értékesíthetetlen tömege.

És mégis: az értékesíthetetlen javak mennyisége egyre szaporodik és a javakat nélkülöző emberek száma egyre növekszik. A világ gazdasági életét valami súlyos betegség emészti, amelynek mindeddig nem jelentkezett a hivatott orvosa. Próbálkoznak a diagnózissal és javallanak terápiákat nap-nap után tudósok, fantaszták és sarlatánok, mint ahogyan a ráknak a biztos gyógyítására mindennap jelentkezik új ajánlkozó. De ez a szaporaság már mutatja, hogy egyik se igazi. Nem Semmelweis, nem Jenner, nem Pasteur, nem Koch, nem Behring és nem is Turgot, Quesnay, Smith Ádám, Ricardo vagy Cobden, egyik se. Minden, ami a gazdasági élet pusztító kórságának a gyógyítása körül történik, csak a legeslegfelületesebb kísérletezés, amely nemcsak, hogy nem ritkán, hanem majdnem mindig súlyosabbá teszi a betegséget. Egyik termelési ág rovására kedvezésben részesítik a másikat és ugyanakkor a másiknak adnak kedvezést az egyik rovására. Kapkodva tömik be a lyukakat oly módon, hogy ezáltal amott támadnak lyukak, amiket megint eminnen vett anyaggal akarnak betömni. Miután nem értékekben és szolgáltatásokban, hanem pénzben gondolkoznak — ami minden közgazdasági gesztiónak halálos hibaforrása — ennélfogva megcsinálják, hogy egy métermázsa búza két métermázsa búzába kerüljön és azután nem győznek csodálkozni rajta, hogy ez a balgaság nem gyógyította meg azt a betegséget, amelyet vele meggyógyítani akartak. Lekötik a vérkeringés szabad útjait és helyette maguk raknak be csöveket az élő szervezetbe, gyermekes hiszékenységgel várva, hogy ettől majd a beteg ismét pirospozsgássá válik és felüdül. És amikor ebben a feltevésükben csalódnak, százszor és ezerszer csalódnak, akkor a hibásnak bizonyult módszer nagyobb adagolásában keresik a reparációt. Mígnem lépésről lépésre haladva a téves úton, végre szükségszerűen eljutnak oda, hogy a pusztításban keresik a gyógyulást, a javak termelésének korlátozásában és kizárásában a jólét emelésének a lehetőségét. Valóságos áldás az emberiségre, hogy hivatalos hatalommal nem lehet földrengést csinálni, máskülönben időnként ellenállhatatlan követelésképpen lépne fel a kívánság, hogy a dologtalanságtól sorvadó munkáskezek foglalkoztatása érdekében a kormányok rendezzenek földrengést, amely összedöntse és újjáépítendővé tegye a házakat, mint ahogyan követelik és el is érik a kormányintézkedéseket az iránt, hogy az utak építésénél ne legyen szabad használni azokat a zseniális gépeket, amelyek percek alatt végezik el száz ember többnapi munkáját.

A technika tökéletesedése túlhaladta a tündérmesék határait és Európában húszmillió munkás másik 20 vagy 30 millió hozzátartozójával együtt az élet legigénytelenebb fokán sem tud megélni, ha nem adnak neki alamizsnát, amely akkor is az, ha munkanélküli segélynek vagy bárminek is nevezik. Dolgozó, koldus és tolvaj, csak ez a háromféle ember van a világon és a kultúrvilágban óriási tömegek kerültek állandó tartózkodásra a második és harmadik kategóriába. Ez nem lehet csupán esetleges tünet, hanem olyan jelenségnek kell lennie, amely arra mutat, hogy a gazdasági rendszer összeütközésbe került azokkal a törvényekkel, amelyek lebírhatatlanok és megkerülhetetlenek. Valamiféle változásnak kell jönnie, amely helyreállítsa az egyensúly állapotát. Ez a változás lehet mindenféle, csak nem szabad még hasonlítania sem a bolsevista rendszerhez.

„A létért való küzdelem alól nem mentes a létért való küzdelem tudománya, a nemzetgazdaságtan sem,” mondotta Henry George. És ebben a küzdelemben az a társadalom fog előbb nyugvópontra jutni, amely kevesebb igyekezettel fog a fejlődés parancsainak ellenszegülni és nagyobb belátással fogja előmozdítani a Gondviselés által az emberi társadalom haladása számára kijelölt utakon való masirozást, amit politikai okok miatt az egész világon mindenütt megakadályozni igyekeznek azok, akik az embereket kormányozzák.

        Publicisztika a gazdasági liberalizmus és az állami beavatkozás közötti választásról, a Magyar Hírlap 1930. december 14-i számából.



      

     
     Nem kell róla magunknak is meggyőződést szereznünk, bizonyára igaz, ha a csillagászok megállapították, hogy a Föld az ő napkörüli kerengésén és tengelykörüli forgásán és még egy sereg mindenféle mozgásán kívül az egész naprendszerrel együtt állandóan rohan a Véga csillagkép irányában. Egyszer talán el is éri és mindenestől belezuhanva, ismét köddé válik. „Hétmillió év múlva” — magyarázza a tanító az iskolában és Móricka ijedten kérdezi: „Tanító úr kérem, mikor?” „Hétmillió év múlva.” „Hála Isten, úgy megijedtem! Úgy értettem, hogy kétmillió év múlva” Ezt a rohanást semmiféle földi erő fel nem tartóztathatja, de sajnos, — úgy látszik —, azt a másikat se, amellyel az egész kultúremberiség gyors tempóban rohan nem a Véga, hanem a Néva felé, a biztos vesztébe, ha véletlen szerencse meg nem állítja ebben a zuhanásában. Valami beteges balgaság nyavalyája támadta meg a büszke emberi értelmet: egy kóros rögeszme hite, hogy azt a harmóniát, amit a kölcsönös érdekek elementáris erőinek a láthatatlan küzdelme nem tud megvalósítani az emberek világában, azt meg tudják valósítani a kormányrendeletek és hatósági intézkedések.

Vegyük a kezünkbe bármely napon az újságokat, alig fog előfordulni olyan véletlen eset, hogy ne találjunk bennük közléseket a társadalomnak erről a végzetes nyavalyájáról. Mint hajdani vallásosságukban az ég felé, úgy irányítják most tekintetüket a kormányok felé az emberek. Az egek urától csak kérték, a kormányoktól azonban mindegyre türelmetlenebbül követelik, hogy segítsen rajtuk és vegye át velük szemben a Gondviselés szerepét. Ne engedje, hogy amikor bőség van, akkor olcsóság legyen és ne engedje, hogy amikor hiány van, akkor drágaság legyen. Adjon kenyeret a munkanélkülieknek anélkül, hogy azoktól vegyen el, akiknek van kenyerük. Csináljon forgalmat, amikor nincsen és ha más nem épít, építsen ő, de ne terheljen meg minket a költségével. Ha eladni akarunk, de nincs vevő, vegye meg a portékánkat az állam, nehogy a vevőhiány folytán veszteségre kelljen elkótyavetyélnünk, amit produkáltunk; és ha mindent összevásárolt már és csak tőle vehetjük meg, amire szükségünk van, akkor ő ne drágán adja, ahogyan vette, hanem azon az olcsó áron, amely kialakult volna az ő beavatkozása nélkül. A kormány fizesse ki a tartozásunkat és engedje el az adósságunkat. Adjon kölcsönt, amelyet ne legyen joga visszakövetelni és fedezze a hiányt, amely a gazdaságunk mérlegében mutatkozik. A kormány írja elő, hogy kinek van joga adni és venni, hogy mivel hajtsuk az autónkat, kitől vehetjük a tejet, hogyan lépkedjünk az utcán és miképpen keverjük kenyerünkhöz a lisztet. A fogamzás pillanatától kezdve a sírunk felhantolásáig minden pillanatunk történését adminisztrálják a hivatalnokok, akiknek a számát azonban a kormány ne szaporítsa, hanem apassza és főképp ne kérjen tőlünk pénzt az eltartásukra. Ahány gyűlés, értekezlet, ankét, tanácskozás testületi, érdekképviseleti, községi, törvényhatósági vagy parlamenti tárgyalás van — mindegyiken szünet nélkül, záporesőként zuhognak azok a követelések, amelyeknek a teljesítése folyton-folyvást tágabbá és sokszorosabbá teszik a kormányok hatáskörét az emberek helyett való gondolkozás és intézkedés területén. „Die Staat soll auch sämtliche Steuern zahlen!” — ahogyan az adomabeli, de nagyon valószerűen ordító sváb kortes követelte.

Most az árletörés a divatos jelszó. Magasztaló cikkek dicsőítik a német kormány és az olasz kormány intézkedéseit, amelyekkel több-kevesebb erőszakossággal beleavatkoznak a szabad piac áralakulásaiba és kényszerítik a kereskedőket bizonyos árleszállításokra. Amennyiben a fizetéseknek és a munkabéreknek is megfelelő leszállításával jár a dolog, akkor emberi ész számára felfoghatatlan, hogy mi legyen az értelme és hogy mi a különbség a között, ha 10 fillérért vehetek meg valamit és 10 fillért keresek a megvehetésére, vagy ha 8 fillérért vehetem meg és 8 fillért keresek erre a célra. Megint csak a pénzeszsákok járnak jól vele, akiknek a pénze mintegy varázsütésre annyival többet ér, amennyivel az árak olcsóbbodnak, anélkül, hogy a mennyiséget szaporítani kellett volna, ami mindig valamiféle kockázattal van összekötve. De persze ez csupán elmélet. Mert a valóság az, hogy az ilyen kormányhatalommal történő árleszorítások kétfélék. Az egyik eset az, hogy az ilyen intézkedés ellenkezik az áralakulások természetes tendenciájával. Ennek a következményeit már az agyalágyultak is megismerték a háborús időkben. Ennek a következménye az, hogy az áru elrejtőzik és csak olyan áron hajlandó ismét napvilágra jönni, amelybe az árucikk mesterkéletlen, hivatalos intézkedés nélküli, természetes feltételek szerint kialakuló árához annak a rizikónak a díja is bele van kalkulálva, amivel ilyen időkben az árucikkek halmozása és rejtegetése együtt szokott járni. Megfelelő előnyre való kilátás nélkül senki se engedi magát agyonütni, se bezáratni, se pellengérre állítani. És miután a tisztességes érzésű emberek ilyesminek még megfelelő előnyökre való kilátás mellett se teszik ki magukat, ennélfogva a kereskedés ilyen intézkedések idejében fokozatosan átszáll a lazább és lazább lelkiismeretű emberek kezébe, mígnem ellepik a piacot a legelvetemültebb uzsorások és piócák és az árak egészen bizonyosan magasabbra emelkednek megfelelő idő alatt, mint ahova emelkedtek volna a korlátozó kormányintézkedések nélkül. Ez a dolog menete az árak emelkedő tendenciájának az időszakában. Amikor pedig a piac nyomorúságát az árucikkek eladhatatlansága okozza, akár a termelés bősége, akár a fogyasztásnak valamiféle okból való elégtelensége folytán, akkor a hatóságok beavatkozása azoknak a cirkuszbeli pojácáknak a fontoskodó ugrabugrálásához hasonlít, akik segítenek a szolgáknak a nagy szőnyeg fölterítésében. Mindenki látja, hogy voltaképpen csak imitálják a buzgalmat, amire semmi szükség nincsen és ez mindenkit megnevettet, pláne, mikor hajlongva fogadják az elismerést annak a munkának a befejezésekor, amelyben szemmel láthatólag nem volt semmi részük.

Ez az egész hatósági buzgólkodás az árak leszállítása körül az árak alászállásának az idejében, nem minden komikum nélkül való ellenképe a fölfelé törekvő árak korszakában látott hatósági intézkedéseknek. Akkor sokat mulattunk és bosszankodtunk, mikor a hatósági rendelkezések megfogták valahol az árakat hosszas tanácskozás és fontolgatás után, amelyeknek az ideje alatt az árak már messze túlhaladták azt a nívót, amelyet a hatóság megjelölt és erre elülről kezdődött a társasjáték, amelyben a hatóság mindig lemaradt néhány lóhosszal. Most meg a hatóság kommandíroz itt is, ott is ötpercentes, meg tízpercentes árleszállításokat, amikor a kereskedők plakátokon hirdetik, hogy féláron adják a portékájukat. „Hogy ez a nadrág?” „Húsz pengő.” „Adok érte tízet.” „Énnálam nincsen alku, vigye!” A piac itt tart már és Berlin bölcsei elismerések babérjaival övezik a fejüket, mert drákói intézkedésekkel öt vagy tíz pfenniggel leszorították egy kilogramm zsírnak az árát, Mussolini pedig az egész világon megint egyszer kívánatossá teszi a rendszerét, mivel rászabadította a rendeletét, de ha ez nem használ, akkor a népharagot mindenkire, aki nem hajlandó tíz százalékkal leszállítani az árakat. Ó, szívesen, csak azután volna is vevő a tíz százalékkal olcsóbb portékára. Ámde nincsen és ha féláron adják, akkor sincsen. És jönnek sorra a tönkremenések, a pusztulások, amelyek nem huncutkodások, hanem komoly tragédiák. „Hallottam, hogy maga csődbe jutott.” „Sajnos, igaz, csődbe jutottam.” „Mondja meg őszintén, mennyi pénzt dugott el?” „Egy fillért se.” „Hát mennyi portékát rejtett el a rokonoknál?” „Egy métert se.” „Maga szerencsétlen ember, hiszen akkor maga nem csődbe jutott, hanem tönkrement!”

Bármit intézkedjenek is, semmiféle módon nem tudnak az egyszeregy szabályain változtatni és minden intézkedés csak vagy fölösleges ezekkel a szabályokkal szemben, vagy pedig olyan erőszaktétel ezeken a szabályokon, amelyből nem fakadhat áldás a társadalomra. Semmi a világon nem tudja megdönteni a régi igazságot, hogy „az áruhiány a kereskedőkből rablókat csinál, az árubőség a rablókból kereskedőket”. Ez a bőség lehet valóságos, vagyis olyan, amely a normális fogyasztás mellett is fennáll, vagy csupán látszólagos, amikor azon alapszik, hogy az emberek tízmilliói vannak keresethiány folytán a fogyasztásból kikapcsolva, de az árubőség hatása mindig ugyanaz marad. És e természetes hatás mellett, amikor a termelők és kereskedők érdekcsoportjai az áruk óriási tömegét egyenesen veszni hagyják vagy a tengerbe szórják, a tájfun kellős közepén egy kis papírlegyezővel való legyezgetés jellegét viselik magukon azok az intézkedések, amelyekkel a kormányok az árakat le akarják szorítani.

Én nem mondom, hogy a gazdasági liberalizmus valami csalhatatlan szent dogma, hanem csak azt mondom, hogy apáinknak ez az elve feltétlenül jobban megfelel a dolgok természetének, mint az a rendszer, amely „organizálás” címén hivatalnokok belátásával akarja a természetnek automatikusan működő erőit helyettesíteni. A Temze-parti liberalizmus még mindig jobban szolgálja az emberi jólét ügyét, mint a Néva-parti organizáció és ami ahhoz hasonlít. Az élet szövevényes és beláthatatlan területe minden élő szem részére áthatolhatatlan sötétségbe van burkolva, amely előtt a legmagasabb fokú értelem is tanácstalanul áll, de a természet titokzatos erőinek a sugallatára teljes biztonsággal eligazodik benne az a vak ösztön, amelyet a társadalmi erkölcsök által megvont tilalmi keretek között mozgó egyéni érdekek irányítanak. Ezen a téren százszoros az igazsága annak a parancsnak, amelynek a bölcsességét már ezer évekkel ezelőtt megállapították: „Ha sötétben kell útra kelned, végy magad mellé egy vakot vezetőnek!”

        Vezércikk a kereskedelemügyi miniszter rendelete ellen, amely az erkölcs nevében megtiltotta a fiatal nők vendéglátóipari alkalmazását; megjelent a Magyar Hírlap 1931. február 8-i számában.



      

     
     A kormányhatalom, amely védő és szabályozó gondosságával végig kísér bennünket a bölcsőtől a koporsóig, ő vigyáz éber figyelemmel a tiszta erkölcseinkre is, amelyről írva vagyon, hogy ha megdől, Róma elvész és rabigába görnyed. Amikor a költő e sorokat írta, a közélet férfiai részére még nem állottak rendelkezésre a legkülönfélébb igazgatói és elnöki állások. Nem ezt gondolja erkölcstelennek Berzsenyi Dániel, mert az ő idejében ilyesmi még nem volt a világon és ez azóta se lett erkölcstelenséggé a közgondolkozás szerint, valamint még sok egyéb sem, amelyeknek közepette teljes egészében birtokolhatja mindenki az erénynek, a becsületnek, az érdemességnek és a hasznosságnak kijáró tiszteletet, miközben politikai és társadalmi pozícióját váltja fel olyan méretű földi javakra, amilyenekhez csak szerencsés kivételképpen tud hozzájutni a szorgalom, a munka, a szakértelem és a produktív zsenialitás.

Nem! Amikor erkölcsökről van szó, akkor mindig a nemi erkölcsökre gondolnak az erkölcsök őrei, akik elveszettnek tartanak minden napot, ha nem tehettek valamit az erkölcsök védelmében. Ők azok, akik felöltöztetik a szobrokat, kiszabják a trikókat, kémlelik a kirakatokat, megnyirbálják a mozgóképeket, miután ők maguk már végignézték és élő bizonyítékai annak, hogy a proskribált „erkölcstelenség”-ek, amelyeket világszerte az emberek százmilliói előtt lepergettek már, egyáltalában nem rendítették meg az erkölcsösségük alapjait. Az övékét nem, mert bennük rettentő szilárdan áll az erkölcs, de a miénket már félteni kell, mert azok már nem nyugosznak olyan nagy teherbírásra berendezett alapon, mint az erkölcsvédő uraságoké.

Most ismét nagyot alkottak az erkölcsvédelem terén az erkölcsök őrei azzal a kereskedelemügyi miniszter úr által aláírt rendelettel, amely megtiltja, hogy vendéglőkben, kávéházakban, tejivócsarnokokban, kocsmákban és cukrászdákban a vendégek kiszolgálására és a felírónői teendők végzésére huszonnegyedik életévüket még be nem töltött nőket lehessen alkalmazni. De miután ezek a mesterségek olyan iparok, amiket tanonckodással lehet elsajátítani és 24 éves korban már senki se megy tanoncnak, ennek folytán a rendelet megengedi, hogy az ipar elsajátítása céljából és a segédi munkakönyv megszerzése végett 18 éves életkorukig még alkalmazhatók legyenek a leányok, de azután irgalmatlanul ki kell őket kergetni és csak hat év múlva, 24 éves korukban lehet ismét visszafogadni.

Az ember álmélkodva mered erre a bölcsességre és csodálkozva kérdi önmagától: vajon ki spekulálja ki az ilyesmiket és miféle észjárás az, amelyből az ilyen rendelkezés kipattan? Tessék próbát tenni, mint ahogy én magam is tettem és sorra kérdezni ötven vagy száz vagy akár ezer embert, mindenféle korút, neműt és világfelfogásút, vajon akad-e ezer között csak egy is, aki e rendelkezés hallatára azonnal ne állapítaná meg róla, hogy valósággal melegágya lesz az erkölcstelenségnek. Mert ugyan mit csináljon a 18 éves leány, aki segédi képesítést nyert egy iparban, amelyből aztán hat esztendőre, ifjú nőiessége teljességének a korában kilöki az utcára? A szegénység és a munkanélküliség mellett még a hatósági rendelet is felemeli a korbácsot, hogy őt kitaszítsa az aszfaltra, ahol már várnak rá azok a kísértések, amelyek addig talán hiába kerülgették, amíg volt munkája és kenyere. Ha ezt mindenki világosan és azonnal látja, vajon miért nem látják azok, akiknek a hivatása az ilyen rendeletek szerkesztése? És ha lehetetlennek vehetjük, hogy legyen olyan agyberendezés a világon, amely erre a következtetésre rá ne jöjjön, akkor fel lehet tenni azt a további kérdést, hogy mi a késztető momentum mégis az ilyen rendelkezés kibocsátására?

Nem tartozunk azok közé a ledér gondolkozású emberek közé, akik semmibe veszik a nemi erkölcsök tisztaságának az értékét. A családra és a tulajdonra alapított társadalomban az volna e tekintetben az ideális állapot, ha a házasságkötés volna az az egyetlen kapu, amely e szent, nagy misztikum birodalmába vezeti a mindkét nembeli ifjúságot. És ha ez az ideál el nem érhető, akkor, tekintet nélkül arra, hogy azért nem érhető el, mert maga a fundamentum, a család és a tulajdon intézménye is messze és mindegyre messzebb van az ideáltól és tekintet nélkül arra, hogy mi az, ami szétrombolja a családot és a tulajdont, mégis annyit kell megvalósítani az ideálból, amennyit csak lehet az emberek kínzása és nyaggatása nélkül. A példa, a nevelés, a sajtó, az irodalom, a közszellem, a szociálpolitika, a pedagógia, sőt még a hatóságok parancsa is tehet jó szolgálatot ebben az irányban. Ámde sohase szabad megfeledkezni róla, hogy a védelem az embereknek szól és nem az erkölcsöknek. Úgy védelmezni az erkölcsöket a fenyegető veszedelem ellen, hogy a védelemmel beletaszítsuk az embereket a bizonyos fertőbe, ez egyik megnyilatkozása annak a szabályozási mániának, amely légüres térben mozogva, magát a szabályt tekinti az életnek és feláldozza a szabály oltárán magukat az embereket.

„Ce qu'on voit et ce qu'on ne voit pas” — dolgok, amik láthatók és dolgok, amik nem láthatók, — erről a témáról egész könyvet írt a lángeszű Bastiat. Ő arról a védelemről írta a könyvét, amellyel az államok a honi termelést védelmezik a vámok segítségével. De az a logikai botlás, amely ennek a védelemnek az alapja, más egyéb védelmek körül is megnyilatkozik, mint például a legfrissebb sütetű erkölcsvédelmi rendeletben is. Hogy a fiatal leányok a vendéglőkben, kávéházakban, cukrászdákban olyan érintkezéseknek vannak kitéve, amelyek ártalmasak lehetnek a nemi erkölcseikre — ez látható dolog. Ellenben, hogy mi lesz a sorsuk, ha ezekről a munkahelyekről kikergetik, vagy ide be se engedik őket — ez már egyénileg láthatatlan dolog, mert senki se tudja megállapítani, hogy a legnyilvánosabb prostitúció fertőjébe süllyedt leányok közül melyik az, aki nem jutott volna idáig, ha vendéglőben, kávémérésben, cukrászdában kiszolgálónő lehetett volna. Csak az örök emberi logika szól mellette, hogy ha néhány száz vagy néhány ezer fiatal leány előtt egy tisztességes keresetforrást elzárnak, akkor ezeknek, ha tisztességes munkából akarnak élni, más ilyen keresetforrás után kell nézniük. Mindenki tudja és az erkölcseinkre Árgus szemekkel ügyelő uraságoknak is tudnia kell, hogy az üres munkahelyek micsoda ritkaságok a mai világban. A fiatal leány tehát, aki előtt leeresztik a vendéglő-tejcsarnok-cukrászdaparadicsom sorompóját, vagy munka nélkül marad, vagy kiszorít a helyéből egy másik fiatal leányt és most ez fog ugyanazon probléma elé kerülni, amelyből amaz egyelőre kikerült. Ez az egyik igazság, amit a logika harsog, a másik pedig az, hogy az éhség és a munkátlanság még a legrosszabbhírű lebujokban való alkalmazásnál is kedvezőtlenebb helyzet a fiatal leányok nemi erkölcseire.

Egyszer megtörtént, hogy a rendőri razzia valamelyik zúgszállodában egy fiatal leányt talált, aki kétségbeesetten könyörgött, hogy engedjék szabadon, nehogy a szülei megtudják, mi történt vele. Kiderült, hogy mialatt ő a szállodában züllött, kedves szülei a moziban voltak, ahova azonban őt nem vitték magukkal, mert aggodalmas erkölcsi felfogásuk szerint a mozi ártalmas az ilyen fiatal leányok erkölcseire. Vajon nem ez a gyilkosan kacagtató tragédia logikája ismétlődik-e meg a kereskedelemügyi miniszter úr rendeletében?

        Publicisztika a gazdaadósságok rendezéséről és arról, miként tesz az állam különbséget „édes” és „mostoha” foglalkozási ágak között; megjelent az Újság 1935. november 17-i számában.



      

     
     Nem túlságosan drága dolog a tinta, mivelhogy nem tudnak belőle állami monopóliumot csinálni. Ha lehetne, akkor már régen rájöttek volna, hogy a tinta roppant fontos anyag és hogy az emberek a mainál sokkal nagyobb áldozatokat volnának hajlandók hozni a birtoklásáért. Egy bemártásnyi tintával világrengető gondolatokat lehet örök időkre megrögzíteni és nem is lehet világot rengető az a gondolat, amelyet egy bemártásnyi tintával nem lehet megrögzíteni. „Szeresd felebarátodat, mint tenmagadat”, „Amit magadnak nem kívánsz, ne tedd azt másnak” — ilyenek a világrendítő igazságok, a vastag könyvek és végeláthatatlan könyvtárak csak ezeknek a kommentárjai.

Olcsó jószág a tinta, mégis sok pénz ára fogyott el belőle abban a nagy betűáradatban, amelyet a gazdák megsegítése körül folyó végeláthatatlan eszmecsere hömpölyögtetett. Ami körülbelül kialakultnak mondható e nagy szóözönből, az, amit még akkor formáltak meg, amikor az igazságok megőrzésének az eszköze még nem a tinta volt, hanem az emlékezőtehetség, amelyet nem lehetett túlságosan megterhelni egy-egy igazság őrizetével. „Hat der Bauer Geld, so hat's die ganze Welt” — mondották és ennél több nem jön ki abból a hektoliternyi tintából se, ami e mondatnak könyvtárakat betöltő feldolgozásához szükségeltetett.

Ennek az ősi igazságnak a tövéről sarjadnak most már olyan intézkedések, hogy a társadalmat — már mint bennünket — tartó fundamentumot nekünk kell tartanunk, hogy össze ne dőljön alattunk; hogy az oszlopot, amely bennünket megtámaszt, nekünk kell megtámasztanunk és hogy a jólétünk elismert forrását, amelyből táplálkozunk, nekünk kell táplálnunk. Anélkül, hogy tovább gondolkozni kellene fölötte, elfogadjuk igazságul, hogy minden habozás nélkül oda kell adnunk a pengőnket a gazdáknak, mert mi abból élünk, hogy a pengőből visszakaphatunk majd kézen-közön nyolcvan fillért vagy hatvanat vagy negyvenet vagy huszat. El kell engednünk nekik a tartozásukat, mert máskülönben nem csinálhatnak nálunk ujakat, avagy az áruját, amelyet tíz pengőért megkaphatnánk, huszért kell tőle megvennünk, hogy ő prosperálhasson és visszajuttathasson nékünk a tíz pengőnyi többletből valamennyit, nem bizonyos, hogy mennyit, de a dolog természete szerint a tiznél mindenesetre kevesebbet.

Olyan közkeletü igazságok ezek, hogy senki se vonja már őket kétségbe és mindenki változatlan alakban őrizi lelkében a gazda fogalmát olyannak, amely az eltartóval, az éltetővel azonos és ezen az alapon csakis a „gazda megsegítésének” a módja tekintetében tud vitát elképzelni, nem azonban abban a tekintetben, hogy vajon van-e egyáltalában létjogosultsága az ilyen segítségnek.

Én azonban ügyvéd vagyok és mint ilyen — noha egy talpalatnyi földem sincsen —, a társadalmi munkamegosztás szabályai szerint éppen úgy búzát termelek, mint a gazda. Egzisztenciámat az hozta létre, hogy a gazda az ő búzatermelő foglalatossága közben nem ért rá azokat a jogszabályokat megtanulni és azokat a jogkérdéseket kibogozni és elrendezni, amelyek az ő életében előadódnak. Megosztottuk egymás között a munkát, hogy ő csakis a búzatermeléssel foglalkozhassék, de a búzában, amelyet termel, benne van az én munkám is és ha a dolog úgy áll, hogy őt védelmezni és támogatni kell, akkor vele együtt és vele egyazon jogon engem is védelmezni és támogatni kell. Máskülönben a társadalom hűtlennek mutatkozik velem szemben és felborítja azt az egész rendszert, amely lényege a munkamegosztáson alapuló társadalomnak.

Már akkor is, ha ő támogatásban részesül, én pedig nem. És az orvos sem, aki átvette a gazdától az ő kényelmére és nagyobb biztonságára a gyógyítással való foglalatosságot. És a kereskedő sem, aki a gazda helyett, az ő kényelmére és előnyére a javak cseréjének a társadalmi munkáját végezi. És az iparos sem, aki megszázszorozza és ezerszerezi a gazdának azt az idejét és munkáját, amelyet a szükségleti cikkek előállítására kellene fordítania. És így tovább a tanítókon, papokon, hivatalnokokon és minden szükséges társadalmi munkát teljesítőkön keresztül. Ha a gazda támogatást kap, mi pedig nem: már ez is felborítása a társadalmi igazságnak, hát még ha úgy van — mint ahogy nem is lehet másképpen! —, hogy a gazdák nem csupán hogy a mi mellőzésünkkel, hanem egyenesen a mi rovásunkra és költségünkre kapnak segítséget!

Minket se a gólya költött, hanem a társadalmi szükséglet hozott létre! Miért nem hallunk semmit se róla, sőt miért hangzanék az egyenesen képtelen feltevésnek, hogy pl. az ügyvédek is éppen úgy részesüljenek a szervezett közület segítségében, mint a gazdák? Miért volna az nagyobb abszurdum, hogy az ügyvédek és orvosok adósságai éppen úgy „rendezés” alá kerüljenek, mint a gazdákéi?! Talán azt hiszi valaki, hogy az ügyvédek vagy az orvosok életföltételeit nem érintik az adósságaik éppen úgy, mint a gazdákat az övéik? Vagy azt hiszi valaki, hogy az ügyvédek vagy az orvosok működésének a megszüntetése nem okozna katasztrofális zavarokat a társadalom életében? Ahol erre vonatkozóan kísérletek történtek, ott rettenetes erővel jelentkezett a tanulság az ilyen felfogás végzetesen téves és könnyelmű mivoltáról.

Vagy — vagy! Vagy átengedni az egész társadalmat az észszerüség határain belül az erők szabad játékának, vagy pedig patronizálni és irányítani, de akkor egyforma gonddal és egyforma mértékkel. Nem lehet az egyik foglalkozási ág a közületnek édes gyermeke, a másik pedig mostohája, mert különben a mostoha részére megszűnt a közület értelme. Elvenni Pétertől és ellenszolgáltatás nélkül odaadni Pálnak, ez olyan intézkedés, amelynek éppen a megakadályozása az államhatalom végső és legfőbb célja és feladata. Az ilyen intézkedés nagyon fog tetszeni Pálnak, de nem fog tetszeni Péternek, se pedig annak az igazságnak, amelyről a legbüszkébb palotánk ormáról hirdetjük, hogy ő az államok fundamentuma!

        Publicisztika a bevándorlók kiutasításáról, a munkanélküliség téves népességi magyarázatáról és az állami beavatkozás embertelenségéről; megjelent a Magyar Hírlap 1931. június 7-i számában.



      

     
     Valamelyik újságban megható történet volt leírva egy elszánt és vakmerő leányról, aki Kanada területéről úgy akarta magát becsempészni az Egyesült Államok területére, hogy a Szent Lőrinc folyamon átvezető híd alatt vonuló vezetéken mászott át órákon keresztül és folytonos életveszedelemben. Mire szerencsésen átért, már vártak rá a határőrök, akik a vezetőjét letartóztatták, őt magát pedig nyomban visszavitték és áttették a határon.

Mennyi fájdalom és mennyi szerencsétlenség van ebben a kegyetlen kis tragédiában, amely megszázszorozva, megszázezerszerezve és megmilliószorozva az egész civilizált világot beárnyékolja. Az a balgaság, amely ennek a tragédiának az alapja, az egész kultúremberiség közös szerencsétlensége. Tízezerszámra távolítják el az Egyesült Államokból azokat, akik „jogosultság nélkül” tartózkodnak a területén és milliószámra tartják távol azokat, akiket odahúz a szívük és a vágyakozásuk. Hiszen tudjuk: a hatóságok közegei, amelyek ezeket a kegyetlen rendelkezéseket végrehajtják, szigorú törvényekre támaszkodnak, ezek a törvények azonban nem támaszkodnak semmire, csak a közgazdasági tudatlanságra, a politikai demagógia rövidlátására és arra a vak önzésre, amely sokkal több bajt okoz a világon, mint az ellenkezője: a könnyelmű nagylelkűség. Szinte kérkedve teszik közzé a jelentéseket, bizonyára a „közvélemény” megnyugtatására, hogy már százezer embert távolítottak el az Egyesült Államok területéről, ahol olyan katasztrofális a tömegek munkanélkülisége.

Százezer borzalmas tragédia, százezer ember életébe való belegázolás minden érthető cél és minden józan értelem nélkül. Hatmillió ember van az Egyesült Államok területén munka nélkül és eltávolítanak százezer embert. Ha ennek legalább annyi értelme volna, hogy most marad ötmillió és kilencszázezer munkanélküli, akkor ez a másfélszázalékos eredmény olyasvalami volna ugyan, aminek a jelentéktelensége szembeszökő és ami önmagától vetné föl azt a kérdést: szabad-e az emberek fölött való uralomban a szívtelenségnek, a kegyetlenségnek, az embertelenségnek annyira elhatalmasodnia, hogy ilyen másfélszázalékos eredményt annyi szenvedés és szerencsétlenség árán vásároljon meg egy, a keresztény etika alapján álló ország kormánya? Ámde legalább ez a csekély eredmény mégis szemben állana azzal a súlyos erkölcsi áldozattal, amit érte az embertelenség oltárán feláldozni kellett. A valóság azonban az, hogy még ez a másfélszázalékos eredmény se védelmezi ezeknek a kegyetlenségeknek a tetteseit. Éppen az eltávolítottak jórészét munkájukból, üzletükből, keresetükből ragadják ki és még azzal se vigasztalhatják magukat, hogy ezeknek a helyébe majd „honi” munkanélküliek fognak kerülni, mert az egzisztenciák tetemes része magához a személyhez van kötve és nem örökíthető át. Megszűnik anélkül, hogy másvalaki részére föltámadna.

Sőt! Az egész ismét egy frappáns esete Bastiat híres „ami látható és ami nem látható” képletének. Ami látható, az az, hogy százezer embert eltávolítanak onnan, ahol hatmillió ember hiába keres munkát. Ami pedig nem látható, az az, hogy ennek a százezer fogyasztónak az eltávolítása további munkákat és további munkásokat tesz fölöslegessé és nem csökkenti, hanem szaporítja a munkanélküliséget. Valamely társadalomban a munkanélküliséget nem az okozza, hogy sok az ember, hanem hogy kevés a munka és az ember-oldalon ez a probléma soha meg nem oldható. Éppen olyan kevéssé, mint ahogy a vonatközlekedésnek azt a baját, hogy az utolsó kocsi nagyon ráz, nem lehet megszüntetni azzal az intézkedéssel, amit egy tréfás ember ajánlott ellene, hogy az utolsó kocsit kapcsolják le a vonatról. Ha az Egyesült Államok kormánya a hatmillió munkanélkülit mind egy szálig el tudná távolítani az országból, az Egyesült Államokban akkor is volna hatmillió munkanélküli, de az is lehet, hogy akkor már hét- vagy nyolcmillióra emelkednék a számuk. Az egész világ gazdasági nyomorúságát igen nagy részben az okozza, hogy a kormányok figyelmen kívül hagynak ilyen primitív közgazdasági szabályokat.

Mert ugyan miben találhatná indokát a bevándorlásnak az a drákói szigorral való megakadályozása, mint amely annak az életét is kockára tevő leánynak a fogadtatásában megnyilvánult? Világos, hogy nem a gonoszságban, hanem abban a közgazdasági tudatlanságban, amely minden ország kormányát csaknem pontosan az ellenkező intézkedésekre készteti, mint amelyek valóban alkalmasak volnának a bajok gyógyítására. Az Egyesült Államok óriási területén (amely alig kisebb, sőt ha az európai Oroszország területét nem vesszük számításba — amit ez idő szerint joggal megtehetünk —, akkor sokkal nagyobb, mint Európa területe) száz évvel ezelőtt nem élt több ember, mint amennyi ez idő szerint New York és Chicago lakossága. És az emberek emiatt nem gazdagabbak, hanem végtelenül szegényebbek voltak, mint most, amikor ezen a területen 106 millió ember él. Minél többen vándoroltak be és minél nagyobb lett a lakosság száma, annál gazdagabb lett a nép és az ország, szinte a meseszerűség határáig. És ki meri azt állítani és ki merészel emberkínzó és tömegszerencsétlenségeket felidéző intézkedéseket foganatosítani annak a megállapításnak az alapján, hogy az a süketek, vakok és hülyék előtt sem titokban maradó párhuzamosság és okszerű összefüggés, amely a népesség szaporodása és a jólét emelkedése között száz éven át mutatkozott, most a lakosságnak 106 milliós létszámánál véget ért úgy, hogy most már a létszámszaporodás megakadályozására, sőt annak az apasztására kell minden eszközzel, ha kell, akkor a szívtelenség és az embertelenség eszközeivel is törekedni? A Szabadság-szobor hiába nyújtja világító fáklyáját az Atlanti-óceán sivatagába: ennek a nagylelkűségnek, amely a mesék és álmok birodalmává tette az Egyesült Államokat, örökre vége van, és vége van annak a káprázatos fejlődésnek is, amelynek az alapja ez a nagylelkű szabadság volt. Volt olyan esztendő a múlt század végén, amikor kétmillió, hárommillió, sőt volt olyan év, amikor ötmilliónál is több ember vándorolt be erre az ígéret földjére és ennek a nyomában olyan föllendülés és virágzás támadt, amelyet már a fantázia se tudott utolérni. Az az Európával egyenlő, sőt — mondom — annál jóval nagyobb ország minden elképzelhető természeti kincsek dolgában sokkal gazdagabb Európánál és 106 millió ember lakik rajta, holott ahhoz, hogy Európával egyenlő legyen a népsűrűsége, legalább 500 millió lakosának kellene lennie, ahhoz pedig, hogy Szászország vagy Belgium népsűrűségével legyen megáldva, kétmilliárd ember élhetne a területén. És akkor vannak politikusok, akik a kormánygyeplővel a kezükben 106 milliónál merészelnek gátat emelni a bevándorlás ellen és merészkednek a munkanélküliség miatt forrongó kedélyek csillapítására tehetetlenségükben százezer embert gyökerestől kiszakítani a földből és beletaszítani az ismeretlen nyomorúságba, szenvedésbe és pusztulásba azon az alapon, hogy azoknak nincsen joguk az Egyesült Államok földjén való élethez.

„Mi közünk nekünk ehhez? Ez Amerika belügye!” Ezzel torkolhatna le valaki. Csakhogy ez az, ami nem igaz. Csak annyi igaz belőle, hogy nem lehet ellene semmit se csinálni. Az, hogy mi a „belügy”, egyáltalában alig, vagy talán sehogy se határozható meg. A XVIII. század közepén vagyunk. Bolognában egy orvos a kertje vaskerítésére kiakasztott békacombok rángatódzását figyeli és ez megváltoztatja az emberiség életét. Egy nyílteszű ifjú elméláz afölött, amit előtte már milliószor látott mindenki, hogy a forrásban levő víz gőze emelgeti a fazék fedőjét — és ez az elgondolkozás meg fogja változtatni a földön az életet. A földgömb túlsó oldalán öt fillér vámot vetnek ki minden font teára és ez megváltoztatja a világ képét, mert belőle születik meg Amerika függetlensége és alighanem ebből a francia forradalom. Amiért az egész világ semmit se tehet ellene, ebből még nem következik, hogy Amerika belügye volna, ha a világ leggazdagabb országa, amelyen bőségben, jólétben és boldogan élhetne ötszázmillió ember, már a százmilliós létszámával elzárkózik a többiek elől. Földje ontja a kincseket és az élelmiszereket, amelyeknek a tömegével nem is tud mit elkezdeni. Mindenáron máshova akarja azokat szállítani, ahova azonban éppoly kevéssé akarják beengedni, mint ahogy ő se engedi be a más országok termékeit. Azokat az embereket pedig, akik a helyszínen akarnák azokat az eladhatatlan termékeket a munkájuk ellenében elfogyasztani, azokat nem engedik be, sőt ha már ott vannak, akkor kegyetlenül kiszakítják őket az élettalajukból és kikergetik őket az országból sorsuk ismeretlen sivatagába.

Az egész világon folyik ez a kegyetlenség: az optimisták irtása, a tervezők, a tettrekészek, a vállalkozó szelleműek lelke lobogásának az elfojtása. Lehet-e más az eredménye, mint a fantáziák kialvása, a merészségnek, a kockázatnak, az életakarásnak a megfogyatkozása, az önálló elhatározásoknak, az életlendületeknek a megcsappanása és az emberi társadalom szellemének a lehanyatlása annak a vigasztalan sivárságnak a színvonalára, amelybe a hivatalnokok uralkodása belefullasztja a világot.

        Vezércikk a hatósági engedélyhez kötött iparok és az autótaxi-ügy kapcsán a hatóságok korlátlanná duzzadó hatalmáról, a Magyar Hírlap 1928. november 18-i számában.



      

     
     Nem egészen úgy van az, kereskedelemügyi miniszter úr kérem, hogy hiszen csak az a fontos, hogy akinek autótaxira van szüksége, az rögtön kapjon is kocsit és a többi őt nem érdekli. Csak a közgondolkozás teljes megromlását mutatja, hogy ennek a miniszteri kijelentésnek még helyeseltek is a képviselőházban.

Hát persze, hogy aki éppen taxiba akar ülni, annak abban a pillanatban az a legfontosabb, hogy ezt a szándékát azonnal megvalósíthassa. Csakhogy a képviselőházban nem erről volt szó, hanem erről az egész autótaxi-ügyről, amely szomorú világossággal dokumentálja, hogy hova süllyedt már a társadalom ájult közönye a hivatalnokok uralmával szemben.

Mi még azt tanultuk, hogy a hatósági engedélyhez kötött iparoknál, mint pl. azok ipara, akik az ipartörvény 10. §-ának f) pontja szerint „közhelyeken a közönség számára személyszállító eszközöket tartanak készen” — nem azért van hatósági engedélyhez kötve, minthogyha a hatóság kegyelmének volna az ilyen ipar a törvénynél fogva kiszolgáltatva, hanem azért, hogy a hatóság minden egyes folyamodónál megállapíthassa, vajon nem Sobri Jóska akar-e fiákeres lenni, akinek ha azt mondom, hogy hajtson velem a Vigadóhoz, akkor elhajtat velem a rákosi rétekre, ahol már várnak rám a cimborái, hogy leszedjék rólam a ruháimat a zsebemben mindenkor megtalálható tízezer pengővel együtt. Ha valaki 1884-ben, amikor az ipartörvényt a törvénytárba iktatták, azt mondotta volna, hogy ennek a paragrafusnak az alapján a hatóság esetleg úgy kezelheti ezt a jogát, hogy a saját ajándékának fogja az engedélyt tekinteni és annak kegyes kiosztását önkényes feltételekhez fogja kötni, mint pl. hogy az illető legyen rokkant, vagy hogy a kocsiját ennél vagy annál a gyárosnál szerezze be, úgy harsány kacagással fogadták volna bolondos fantazmagóriáit. Mert 1884-ben még az iparszabadság alapján állott az emberek gondolkozása és elképzelni sem lehetett volna olyan anomáliát, hogy a hatósági engedélyhez kötött iparoknál az engedély adományozássá fajuljon. Próbálta volna 1884-ben Herrmann miniszter úr azt mondani a képviselőházban, hogy bérkocsi-engedélyt elsősorban a solferinói és königréci meg a boszniai nyomorék obsitosoknak fog adni a hatóság, vagyis éppen olyanoknak, akikről már előre bizonyos, hogy az ipart, amelyet kérnek, nem fogják űzhetni, majd meglátta volna, mekkora felzúdulás lett volna belőle ahelyett az általános helyeslés helyett, amivel az 1928-iki képviselőház fogadta ennek a képtelenségnek a kijelentését. Azt a kijelentést, hogy a hatóság nem csupán arra ügyel, amihez egyedül van joga a kérvények elbírálásánál, hogy a közbiztonság szempontjából megbízhatatlanok engedélyhez ne jussanak, hanem személyválogatást rendez a kérvényezők között és nemzeti ajándékképpen osztogatja azt az iparengedélyt, amihez minden tisztességes embernek olyan joga van, mint a másiknak.

Íme egy kis kóstoló a jövendőnek abból a gyönyörűséges világrendjéből, amely felé rohamléptekben haladunk és amelyben már mindenkinek az életmunkája és az egzisztenciája a hatósági uraktól fog függeni. Nem a szegény hadirokkantakról van itt szó és nem is a Károly-csapatkeresztesekről, meg a B-listás köztisztviselőkről, mint akik a miniszter úr szerint elsősorban fognak taxiengedélyre igényt tarthatni, — hanem az elvről van szó. Ma a hadirokkantaké az elsőbbség (ugyan ki hiszi?), holnap majd felekezeti, azután pártszempontok fogják eldönteni, hogy kinek szabad élnie. Valamennyien vicsorgatjuk a fogainkat és rázzuk az öklünket Moszkva felé, ahol ez a berendezkedés ideális mértékben, száz százalékban van megvalósítva és ugyanakkor tapsolunk és helyeslünk kontár utánzásoknak, amelyek az életnek egyik vagy másik kicsiny területén valósítják meg a hatósági urak mindenhatóságát. Pedig micsoda jogon törünk mi pálcát annak a szisztémának a moszkvai en gros berendezése fölött, amelynek detailban való alkalmazását természetesnek és helyesnek találjuk? Ha ez a rendszer, életünknek hatósági kommandó alá helyezése jó, akkor a logika hozza magával, hogy annál jobb, minél teljesebb mértékben van ez az áldásos rendszer megvalósítva. Ha pedig nem tartjuk jónak, hogy lehet akkora türelemmel néznünk, amint nap-nap után nagyobb erőre kap a hatósági gazdálkodás, a huszadik századnak, de különösen a háború utáni időknek Európa számos országában mutatkozó, az egész életet fenekestől felfordító forradalma.

Hát ilyen jó tapasztalataik vannak az embereknek a hatóságok belátásának az erejéről, jóindulatáról és bölcsességéről? Nézem az embereket egyenként és úgy látom, hogy aki még sohase volt hatósági urak előtt, az ezzel büszkén és boldogan dicsekszik, ellenben szívgörcsöket kap, akinek valami dolga van a hatóságokkal. Valami leküzdhetetlen szorongás fogja el az emberek lelkét, ha be kell lépniük egy hivatal ajtaján. Nem is azért, mintha mindenkinek külön-külön megvolna a maga rossz tapasztalata a hatóságokkal, hanem, mert az ösztönük súgja, hogy a hatóságok rendeltetése nem az, hogy szárnyakat adjanak az emberek ambíciójának, akaratának és tetterejének, hanem, hogy ők legyenek a korlát, az akadály és a nehezék. Minden hatóság ajtaján ott van láthatatlan betűkkel, de mindenki számára olvashatóan a felírás: NEM! És amint szaporodnak az ajtók, úgy szaporodnak ezek a tiltó, megtagadó felírások, amelyeknek az alapja mindenütt az emberek boldogításának a szándéka volt, az életben azonban majdnem kivétel nélkül a nyaggatásuk és minden mozgásuk megnehezítése lett belőle. Bármelyik hatóság, amely nem ebben az irányban folytatná a működését, a saját létalapját tenné lehetetlenné. Kivétel nélkül minden hatóság nem a saját hatáskörének a szűkítésén, hanem annak a tágításán dolgozik és ha valahol fölállítanak egy hivatalt huszonöt főnyi személyzettel, annak sohase lesz huszonnégy főnyi a személyzete, hanem csakis több és mindegyre több, úgy, hogy a harmadára törpült Magyarországnak több a hivatalnoka, mint volt a háromszor akkora Magyarországnak. Hol vannak a nemzetnek azok a hivatott tanítói, akik felráznák az ország népének lelkét e szörnyű gyámság alá helyezés ellen, hogy mint egy ember zúdulna fel a közvélemény a polgárok iparűzési jogának és tevékenységi lehetőségének kegyajándékképpen való osztogatása ellen? Nekem autótaxira van szükségem és tizenöten akarnak versengeni, hogy ezt a szükségletemet kielégítsék, de jön a hatóság és csak egynek akar erre engedélyt adni, annak, akit ő olyan szempontok szerint választ ki, amelyeknek semmi közük nincsen az én szükségletemhez, se ahhoz a szakszerűséghez, amely ennek a kielégítésére hivatott. Hát honnan származhatik valamiféle hatóságnak az a joga, hogy ebbe bármiféle más szempontból beavatkozzék, mint a közrend és a közbiztonság szempontjából? Mi jogosíthat fel egy hivatalnokot annak a föltevésére, hogy ő jobban tudja az emberi együttélésnek ennél a jelenségénél avagy bármely más jelenségénél a szükségletek és azok kielégítése közötti viszonyt szabályozni, mint az emberek önérdeke, holott minden tapasztalat azt mutatja, hogy ahány hatósági beavatkozás, ugyanannyi tévedés, hiba, baklövés és kudarc. Nem emlékeztek már rá, hogy mi volt, amikor a hatóság élelmezett bennünket és ő szabta meg mindennek az árát és az értékét? Sorbaálltunk és koplaltunk, amíg egy szép napon megbukott ez a bölcsesség és akkor másnap meglepetve láttuk, hogy minden van bőven, ami tegnap még hiányzott, de nem azért, mert nem volt, hanem mert elrejtőzésre kényszerítette a hatóságok beavatkozása.

Lehetséges, bár nem valószínű, hogy van valami rendszer, amely jobban és célszerűbben tudja szabályozni az emberek gazdasági tevékenységét, mint az a Teremtő által beléjük oltott hatalmas érzés, amelyet önfenntartási ösztönnek vagy önérdeknek neveznek. Lehet, hogy a természetes szabadság a gazdasági életben nem hozza az igazságot, a haladást, a gazdagságot és a boldogulást mindenki számára, mint ahogy a liberalizmus hiszi. De ha ez a hit alaptalan, ebből még nem következik, hogy a szabad versenynél több igazságot, haladást, gazdagságot és boldogságot tud az emberek számára biztosítani a hivatalnokok belátása. Mert eddigelé még nem sikerült fölfedezni azt a kémiai módszert, amely által lehetővé válnék, hogy az emberekből hivatalnokok formájában kivonja azt a belátást és bölcsességet, amely az emberekből magukból hiányzik. És ha egy társadalom gazdaságilag nem egészséges, azt a hivatalnokok gazdasági beavatkozása meg nem gyógyíthatja, hanem csak betegebbé teheti. Az ilyen állapotban lévő társadalomnak fokozott eréllyel kell tiltakoznia az ilyen beavatkozások ellen, mint az az ember tette, akinek a szobalánya jelentette, hogy itt az orvos úr, mire ő azt felelte: „Mondja meg neki, hogy nagyon sajnálom, de most nem fogadhatom, mert beteg vagyok”.

        Glossza a kereskedői pálya képesítéshez kötése és a hatósági pályaválasztás ellen, a Magyar Hírlap 1928. december 2-i számából.



      

     
     Hölgyeim és uraim, van-e róla tudomásuk, hogy Magyarország kereskedői között komoly vita folyik a fölött, hogy a kereskedői pályát képesítéshez kössék? Az eddigi „szabadság” megszüntetésének komoly pártja és sok kitűnő szószólója van, akik közül egyik-másik bámulatra méltó éleselméjűséggel kardoskodik a képesítés mellett és valóságos lenézéssel tekint alá arra a molyette és szúrágta roskatag akadályra, amelyet már csak fitymáló gúnnyal lehet a maga elkopott nevén nevezni: a liberalizmusra. A korszellem magaslatán álló ember fülében már úgy hangzik ez a szó, mintha azt mondanák: nem lehet megcsinálni, mert ellene szól a horoszkóp. Sőt a horoszkópnak ma már újabb hitele van, ha nem is akkora, mint a 14-ik század asztrológusai körében, de mindenesetre nagyobb, mint a liberalizmusnak, amelyre már a kritikát se pazarolják, hanem meghatott egyetértéssel vallja teljesen levitézlett ideológiának a moszkvai baloldalról és mindenfelé a jobboldalról hirdetett diktatúráimádat.

Természetesen szó sincsen róla, hogy a képesítéshez kötést azért kérik, hogy nagyobb legyen a kereskedők képessége. Ez nagyon is groteszk magamegfeledkezés volna, mert hiszen akik követelik, azoknak a kereskedőknek minden képesítés nélkül van meg a képességük, miután ezideig ismeretlen dolog volt a kereskedők pályájának képesítéshez kötése. Miután tehát ma mindenki eleven bizonyíték az ellen a tétel ellen, hogy képesítés nélkül nem lehet valaki jó vagy kitűnő kereskedő, ennélfogva bajos volna a képesítést kvalitásjavító követelménynek feltüntetni. Annál is kevésbé, mert hiszen elenyészően csekély azoknak a kereskedőknek a száma minden szakmában, akik minden törvényes intézkedés nélkül is, egyedül az élet parancsa alapján meg ne szerezték volna a maguk szakmájában szükséges ismereteket, akik ne inaskodtak, segédkedtek volna, mielőtt önálló kereskedőkké lettek. A képesítéshez kötés követelményének kimondottan az a célja, hogy nehezebb legyen az embereknek az a becsületes szándékuk megvalósítása, hogy mint önálló egzisztenciák, arcuk verejtékével megkereshessék kenyerüket. Moszkvában az elv: mindenki proletár legyen, kivéve az emberek nyakán urizáló hivatalnokokat. Másutt meg, ahol a legádázabb gyűlölettel acsarkodnak a moszkvai tételek ellen és éppen azoknak a körében, akik ennek a gyűlöletnek a leghangosabban szeretnek kifejezést adni, az elv lényegében ugyanolyan irányú: minél kevesebb önálló egzisztencia, minél több egyénnek a leszorítása a gyékényről és boldog birtokban lévőknek lehető mentesítése a konkurencia veszedelmeitől. Már sokszor volt alkalmam rámutatni és most újból rámutatok, hogy az a vörös gyerek és az a fekete gyerek, akik két halálosan ellenséges családból származnak, mily feltűnően hasonlítanak egymáshoz!

A Véletlennek, ennek a nagy tréfacsinálónak kegyetlen vicce, hogy éppen ennek az épületes vitának a kellő közepébe durrantotta bele a Röser-iskolának, ennek a nagyszabású jótékonysági intézménynek a botrányát. Eddigelé csak valami 1500 hamis bizonyítványról van szó, de éppen úgy lehetett volna 15.000 is. És máris kiderült, hogy egész sereg olyan polgártársunkról tudnak, akik ilyen bizonyítvány alapján elfoglalt pozíciójukban kitűnően megállják a helyüket: valóságos áldásai annak a vállalatnak vagy hivatalnak, amelybe nem juthattak volna be a hamis bizonyítvány nélkül. És a jótékonyság e földi angyalát mégis becsukják a hamisítások miatt. Mert a bizonyítványok és képesítések alapján kialakult és berendezkedett társadalomnak fenn kell tartania és féltékenyen őriznie azt a hitet, hogy akinek nincs meg a bizonyítványa, annak nincs meg a képessége sem. És miként Isten felszentelt papjai a felszentelő főpap útján egyenesen Istentől nyerik a rájuk ruházott szentségét, azonképpen a bizonyítványokban, amelyek valódiak és nem hamisak, maga a hatóság az, amely a képesítés szentségét az emberek fejére árasztja. Az egész világ végveszedelembe döntetnék, ha ez a fikció felborulna: az embereknek nem szabad azt megtudniuk, hogy bizonyítvány nélkül is lehetnek képességek és azt kell hinniük, hogy mindenki, akinek bizonyítványa és képesítése van, egy különös misztikus erő birtokába jutott, amely szükségszerűen hiányzik a képesítés nélküli emberekből. E hitnek kivesztése szétrombolná a társadalom alapjait.

A misztikus erőben való hit mindegyre terjed a liberalizmus halálharangját kongató világban és a képesítés, a hivatalnokkéztől való felszentelés a csodaszer, amelytől várjuk, hogy meggyógyítsa a beteg társadalmat. A beteg társadalmat, amely annál betegebb, minél kevesebb szabad levegő áll a rendelkezésére a képesítések és a hatósági engedélyek miatt. Álomszerűen csodás és a napkeleti mesék fantáziáját megcsúfoló pompában ragyogó világot varázsolt az emberek részére a földre az egyéni képességeknek az a szabad érvényesülése, amely teljesen ismeretlen volt az előbbi évezredekben. Most bajok vannak és a bajok oka szemmel láthatóan az, hogy mindenféle korlátjai támadtak ennek a szabadságnak. Az egész mai világ minden berendezkedésében a liberalizmus produktuma, mint ahogy a madár egész szervezete a repüléshez való alkalmazkodás terméke. Most akadályai vannak a repülésnek és jönnek a bölcsek, akik nem azt mondják, hogy el kell hárítani az akadályokat, hanem hogy a madárból teknősbékát kell csinálni és akkor újból minden rendben lesz a világon. Mily szerencse, hogy ez a bölcsesség már az előbbi generációk gondolkodását és életét is nem irányította! Az északamerikai prériken, ahol ma a leglüktetőbb élet virul, aminőt valaha emberi szem láthatott, még ma is bölénycsordákat űznének indián nyilasok, ha a hatósági képesítés irányította volna Amerika életét. Ama frankfurti Rothschild Amsel sohase kapott volna iparigazolványt és ha elgondoljuk, hogy Edison találmányai nélkül szinte ijesztő módon szegényebb és sivárabb volna az életünk, akkor gondoljuk hozzá azt is, hogy az emberiségnek ez a legnagyobb jótevője, aki országhatárok, fajok és felekezetek abszolút negligálásával boldogítja az emberek száz- és százmillióit, ha hatósági képesítés lett volna működésének az előfeltétele, sohase ajándékozhatta volna meg a világot azokkal az adományokkal, amikkel a Gondviselés ennek a süket embernek az agyvelején keresztül akarta megáldani az emberiséget. Ha pedig az egész történelemből összegyűjtene valaki mindent, ami egy vonallal vagy egy hatalmas lendüléssel előbbre vitte az embereket ismeretlen cél felé való fejlődésükben és haladásukban, egész bizonyos, hogy a hivatalos képesítés nélkül megnyilatkozó képességeké volna az érdemek oroszlánrésze.

        Kései tárcacikk az utópiákról és arról, kiválaszthatja-e a közigazgatás a kormányzásra hivatott „kitűnőket”; megjelent az Újság 1942. október 28-i számában.



      

     
     Az emberi természet és a belőle fakadó történelemfilozófia legmisztikusabb tüneményét érintette Makay-Petrovics György egyik legutóbbi cikkében, amikor rámutatott arra, hogy az utópiákból meg lehet állapítani valamely korszaknak a viszonyait: nem kell hozzá egyéb, mint visszájára fordítani az utópiát. Csak talán még hozzátenném, hogy a vágyódások, amelyekből az utópiák fakadnak, kivétel nélkül minden korszakban megvannak azokban az időkben is, amikor az embereknek aránylag jól megy a dolguk. Ahogyan az arab közmondás megállapítja: aki sokáig lakik az oázison, a sivatagba vágyik. A Mediciek Firenzéjében, amely az akkori világban a béke és a biztonság oázisa volt, ott álmodozott Machiavelli „a kérlelhetetlen erővel uralkodó fejedelem”-ről, s a boldog nyugalomnak, csöndes gyarapodásnak és virágzásnak talán még soha nem látott szép napjaiban hirdette az erőnek, sőt az erőszaknak, az Übermensch-nek a jogát Stirner és Nietzsche és Sorel és még többen, akik személyileg valamennyien a légynek se vétő ártatlan ábrándozók voltak.

De ezek nélkül az ábrándozók nélkül megposhadnának az emberek a nyugalomban és kétségbeesnének a nyugtalanság időiben. Az angol mondás szerint ez az emberi balgaság bizonyítéka:


Man is a fool,
If it is hot, he will have cool,
If it is cool, he will have hot:
Always that which is not.



Ha meleg van, hideget, ha hideg van meleget: mindig azt, ami nincs. Igen, csakhogy ez nem balgaság, hanem egyrészt dolgok logikája, mert az emberek a hidegtől is szenvednek, a melegtől is szenvednek és mindegyikből a másikba van a menekvés. Egyrészt. Másrészt pedig ez a szenvedésből való menekvés és az erre való vágyakozás annak a haladásnak a rugója, amely az őserdőtől a felhőkarcolóig, a repülőgépig, a rádióig, a fotocelláig, az átlagos életkor megkétszerezéséig és az emberi jogok kinyilatkoztatásáig vezetett bennünket. Hogy most?… Eh! Ne törődjünk vele! A mesés haladásnak ezek a tényei és biztosítékai megvannak és hinni kell benne, hogy nem hiába vannak. Mindegyik ábránd volt valamikor és mindegyikből valóság lett. Valóság lesz valaha az is, hogy az emberi elmének ezek a csodás gyümölcsei igazán boldoggá teszik majd az emberiséget. Plátó még azt mondotta, hogy az emberiség akkor lesz boldog, ha az orsók maguktól fognak forogni. Most már maguktól forognak az orsók és íme az emberek mégse boldogok! De azok lehetnének a Plátó álmának megvalósulása által és lesznek is bizonyosan. Nem szabad feladni a reményt és a harcot, amiért még nem azok. Ami valaha lehetségessé válhatik, az holnap is megvalósulhat. Egyik búvóhelyéről a másik búvóhelyére szökött a rémuralom pribékjei elől Condorcet és ilyen helyzetben írta bele a jegyzőkönyvébe, hogy „az emberiség olyan fokra fog emelkedni, ahol a butaság és a nyomor csak szerencsétlenség lesz, nem pedig a társadalom nagy részének megszokott állapota, gyönyörű napok várnak az emberiségre”. Condorcet-re magára a börtön és a méreghalál várakozott.

Az ábrándozók az emberiség igazi tanítói, mert ők az oktatók irányítói. Az emberek ezt tudják és nagy tömegeikben hódolnak is az ábrándozóknak, akik segíteni akarnak rajtuk örökké tartó vergődésükben. Az ábrándok csaknem mindig megtörnek a valóság szikláján, vagy belevesznek a renyheség homokjába és a rosszindulat mocsárgőzébe. De mi, a sokadalom, mi el akarjuk fordítani a fejünket a mától és mindenkinek hálásak vagyunk, aki erre lehetőséget nyújt a számunkra.

Íme az univerzális igazság egy aktuális vízcsepp mikrokozmoszában. Az a nagy érdeklődés, amely Zilahy Lajos elhatározása iránt a közvéleményben megnyilvánul és ami ritka tünet a mostani fásultság közepette, annak az utópiának szól, hogy a kitűnőek vezessenek bennünket és Makay-Petrovics tétele szerint az állapítható meg belőle, hogy nem a kitűnőek vezetnek. Különös véletlenség, hogy az Újságnak ugyanabban a számában jelent meg Mikszáth Kálmán vezércikke, amely ezt némiképpen konkretizálja is. Tehát vezessenek a kitűnőek és hogy ez így legyen, erre Zilahy Lajos mindenét feláldozza.

De most már egyre sűrűbb a kérdés: ki hát a kitűnő? És vajon a vezetésre is kitűnő-e az, aki a stúdiumában kitűnő? A vezetés elválaszthatatlan a politikai malomtól és így Zilahy Lajos gondolata szükségképpen kiegészítendő avval a kautélával, hogy a kitűnő vezetők olyan irányban vezessenek, amely neki, már mint Zilahy Lajosnak tetszik és az iskolának is ebben a szellemben kell működnie, mert máskülönben durva hálátlanság alapján vissza az egész. De vajon honnan lehet a politikát, a korszellemet kizárni? Hol van ilyen légüres Torricelli-térség a társadalomban? Megmondatott, hogy sokkal inkább vagyunk annak a kornak a gyermekei, amelyben élünk, mint a szüleinké. Ha pedig a politikát nem lehet kirekeszteni, akkor micsoda garanciája van a vezetésre a Zilahy gusztusa (és az én gusztusom) szerint való kitűnőségnek? Amikor Hippolyte Tainenek először nyílt alkalma, hogy az életkora alapján szavazzon a képviselőválasztáson, megrémült a felelősségtől, mert arra gondolt, hogy ő alig tud valamit mindabból, amiből a pártok értékét megítélhetné. Erre nekifeküdt a tanulásnak és tizenöt év múlva már mindennel tisztában volt. Stúdiumának eredménye A jelenkori Franciaország kialakulása című utolérhetetlen munkája. Most elérkezettnek látta az időt a vezetésre: fellépett képviselőjelöltnek. És akkor megbuktatta egy néptanító, aki mindabból semmit se tudott, amit ő megtanult, csak azt tudta, hogy a gloire, az kell a franciának és ezt jó svádával tudta a hordó tetejéről világgá harsogni.

De higgye el Zilahy Lajos, hogy nem is kell olyan nagyon sok tudomány az emberek igazgatásához és ami igazán kell hozzá, azt aligha vagy sehogy se lehet az iskolában megtanulni. Gyerünk csak be a legelső és igen egyszerű hivatalba, valamelyik nagyobb postára. Figyeljük az üvegfal mögött ülő hivatalnoknőket, milyen szembetűnő különbség van közöttük. Az egyik típus az, amelyiket Tóth Béla a ketrecben ülő tigriskisasszonynak nevezett, a kedvetlen, a nyűgös, unott, bakafántos, epés, rosszindulatú, aki fizetési pótléknak érzi, ha visszautasíthat valakit, aki húsz percig várakozott a sorára és akin egy tollvakarintással segíthetne. Egy szellemes és jó emberlátó barátom azt mondotta egyszer egy ilyen kisasszonynak, akit semmi kapacitálás nem térített el attól az álláspontjától, hogy valami csekélység miatt a csomagot átcsomagoltassa: „Úgy-e, most boldog volna, ha én a Vizafogónál laknék és oda kellene hazavinnem a csomagot? De ne örüljön, mert csak itt lakom ebben a házban.” A másik típus a nyájas, nyugodtan és serényen dolgozó, segítőkészséggel megáldott angyal, aki barátságos pillantást vet az emberre és könnyűvé és kellemessé teszi a közönségnek a hivatallal való érintkezés kényszerűségét. Vagy még primitívebb példát véve, nem látjuk-e naponta, hogy milyen nagy különbségek vannak a villamoskalauzok között a szolgálati kötelességteljesítésük mikéntjében. Milyen paprikás a levegő az egyik körül, aki mereven és a hatalmaskodás boldogságával akadályozza meg, hogy a nehéz kosarával felszálljon egy szegény asszony, aki hiába rimánkodik neki. Valami szadisztikus örömmel hagyja ott a megállónál, ahol az azután tovább várakozik, amíg jön a másik, aki felengedi, még segít is neki. Stanley leírja a könyvében, hogy a legsötétebb Afrikában százszor is voltak életveszélyben a vad törzsek között és mindannyiszor azért menekültek meg, mert még a legelmaradottabb, legrosszabb indulatú népek között is mindig akadt egy-egy jólelkű, megértő szellemű, segítőkészségű ember, aki kimentette őket a veszélyből.

Csakhogy ezt nem lehet az iskolában tanulni. Tanítani lehet, csak megtanulni nem. Az igazgatás nem lehet más, mint amilyen az egész társadalom, amelyből az igazgató hivatalnokok vétetnek. Akárhol merítsünk is a tenger vizéből és hordóval vagy gyűszűvel: ugyanazon összetételű vizet fogunk meríteni. A tanítás nem sokat segít, hanem csak a példa, a közgondolkozás megváltozása, a lelkületek olyatén átalakulása, amely, ha bekövetkezik, akkor Fourier hite szerint az óceánok vize cukros limonádévá fog változni.

És akkor már majd nem is kell az embereket olyan nagyon igazgatni. Mikszáth Kálmán említett cikke szerint már most se kellene olyan nagyon, mint ahogy történik. A legszükségesebb közrend, közbiztonság, igazságszolgáltatás, közoktatás és honvédelem biztosításán túl a legjobb igazgatás és vezetés, ha az embereket lehetőleg békivel hagyják. A kiirthatatlan becsvágy és a földi jólét után való olthatatlan szomjúság, amelyet a Teremtő beleoltott az emberekbe, a maga millió irányú működésében az elérhető legjobb eredményt biztosítja mindnyájunk részére. Igenis, mindnyájunk részére, mert még senki se találta meg annak a módját, hogy amit földi javakban elér, azt ne legyen kénytelen velünk valamennyiünkkel megosztani. A kitűnőeket az Úristen tenyészti, nem kell őket mesterségesen tenyészteni, mert az úgyis lehetetlen. Ellenben engedni kell őket érvényesülni és akkor tele lesz a világ élettel, mozgalommal sikerrel és boldogsággal. Azt írja a kínai krónikás, hogy Cs'ienlung császár Dél-Kinában tett útján egyszer felment egy tengerre néző dombtetőre és óriási tömeg hajót látott a tengeren ide-oda nyüzsögni. Megkérdezte a miniszterét, hogy mit csinálnak az emberek ezen a temérdek hajón? A miniszter pedig azt felelte, hogy ő csak két hajót lát a tengeren, az egyiknek a neve: „Hírnév”, a másiké: „Gazdagság”.

„Bürokrácia” nevű hajó nem volt. Hanem talán így hívták az ellenszelet, amellyel szemben a hajók manőverezni voltak kénytelenek.


     

    
    
    
    
     
      
        
              
                Közigazgatás mindhalálig
              

            
      

    
     
      
        Kései publicisztika a magángazdaság és az államigazgatás viszonyáról, megjelent az Újság 1942. december 30-i számában.



      

     
     Igen: valóban úgy van, ahogyan Borbíró Ferenc a minapi cikkében írta, vagy Magyary Zoltánnak a közigazgatásról írott 640 oldalas könyvéből idézte: az az új „fejlődési” irány, amelyet az államigazgatás az egész földkerekségen és egyre gyorsabbodó tempóban vesz, „mélyről feltörő erők szülötte”. De előbb állapítsuk meg a félreértések elkerülése végett, hogy nem a mostani, háborús tünetekről van szó. A háború, pláne a mostani háború, az országokat, még azokat is, amelyek nem vesznek részt benne, az ostromzár alatt álló városokkal teszi egyenlőkké, amelyekben nem lehet az emberek belátására bízni a magatartásukat, hanem a parancsnok hatalmával kell azt előírni és az előírást kérlelhetetlen szigorral foganatosítani.

De nem a háborúról van szó és Magyary Zoltán se ennek a közigazgatásáról írta az ő hatalmas könyvét. A „mélyről feltörő erők” már a XX. század eleje óta ostromolják a kapukat és követelik, hogy az államok vessenek véget annak a gyalázatos állapotnak, amelyben az emberek maguk intézik a saját sorsukat és helyezze őket gyámság alá életműködésük egész vonalán. A milliós városokban is van néha a mentőknek „fehér nap”-ja, amelyen nem történt semmi baleset. De olyan nap nincsen az esztendőben, hogy valamiféle megnyilvánulása ne volna a közélet területén az államralesés e végzetes nyavalyájának.

Miként hajdani vallásosságukban az ég felé, úgy irányítják most tekintetüket az emberek a kormányok felé. Az egek urától csak kérték, a kormányoktól azonban mindegyre türelmetlenebbül követelik, hogy segítsen rajtuk és vegye át velük szemben a Gondviselés szerepét. A termelők érdekében ne engedje, hogy amikor bőség van, akkor olcsóság legyen és a fogyasztók érdekében ne engedje, hogy amikor hiány van, akkor drágaság legyen. Adjon kenyeret a munkanélkülieknek anélkül, hogy azoktól vegyen el, akiknek van kenyerük. Csináljon forgalmat, amikor nincsen és ha más nem épít, építsen ő, de ne terheljen meg minket a költségeivel. Ha eladni akarunk, de nincs vevő, vegye meg ő a portékánkat, nehogy vevő hiányában veszteségre kelljen elkótyavetyélnünk azt, amit produkáltunk. És ha mindent összevásárolt már és csak tőle vehetjük meg, amire szükségünk van, akkor ő ne drágán adja, ahogyan vette, hanem azon az olcsó áron, amely kialakult volna az ő beavatkozása nélkül. A kormány fizesse ki a tartozásunkat és engedje el az adósságunkat. Adjon kölcsönt, amelyet ne legyen joga visszakövetelni és fedezze valamiképpen a hiányt, amely a mérlegünkben mutatkozik. A kormány írja elő, hogy kinek van joga adni és venni, hogy kitől vásárolhatunk, hogyan lépkedjünk az utcán, miképpen őröljük a búzánkat és főzzük ki a cefrénket. Az állam legyen az önzés megsemmisítője és a segítés forrása. Ő építse a vasutakat, öntözze a síkságokat, erdősítse a magaslatokat, létesítsen mintaintézeteket, nevelje az ifjúságot, gyámolítsa az öregeket, kereskedjen, termeljen és miként ama kortes ordította a hordó tetején: „az összes adókat is az állam fizesse!”

Hát hogyne! Hiszen a tudós Magyary Zoltán is azt mondja, hogy a gazdasági élet magánügyből közügy lett és hogy dehogy is szentség a tulajdon: „a tulajdon a rend által megszabott kötelezettség a helyes használatra”. És persze az állam az, amely megszabja a helyes használatot. Milyen nagy szerencse, hogy volt olyan időszaka az emberiségnek, amikor a tulajdonos maga rendelkezhetett a tulajdonával! Mert ha nem lett volna ilyen világ, ugyan ki lett volna bolond a munkájával, az eszével, a takarékosságával és arca verejtékével, sőt egymás után következő nemzedékek arcának a verejtékével összegyűjteni azt a temérdek vagyont, amelyben ma miként a dolgos és okos nagyapák korcs és tehetetlen unókái, urizálunk, ameddig majd benne tart. Akkor azután valamennyiünkről a mindenható állam fog gondoskodni, amelynek ma még — miként Magyary professzor úr megállapítja — csak tízszer annyi alkalmazottja van, mint volt hét évtizeddel ezelőtt és tízszer akkora budget-vel dolgozik, mint akkor dolgozott, de akkorra már mindannyian az alkalmazottai leszünk és minden értékkel, üzlettel, vállalattal, gyárral, földdel, házzal, munkával, élettel, bölcsővel és koporsóval ő fog rendelkezni.

Valóban rettenetes forradalom ez, amely a szemeink előtt folyik le egyre nagyobb lendülettel! Ilyen még nem volt a világon! A XVIII. század forradalma, amely végigsöpört a világon, az embereket felszabadította a nagykirályok és kiskirályok akarata alól, a mostani pedig a saját akaratukat és a Teremtő szemmel látható akaratát helyettesíti az államokat igazgató hivatalnokok belátásával. A Teremtő szemmel látható szándéka, hogy az ember dolgozzék, versengjen, küzdjön, törekedjen, törje a fejét a maga jóléte érdekében, mert az ő jóléte mindenkire kihat, az egész közületre: „hass, alkoss, gyarapíts s a haza fényre derül”. Évezredekig tartott, amíg a lángeszű tanítóknak ez a tétele megvalósult és akkor ez az egyszerű dolog: az embereknek a saját lábukra állítása a napkeleti mesék fantáziáját megcsúfoló pompában ragyogó világot varázsolt a földre az emberek részére. Nem kellett hozzá semmiféle állami segítség, elég volt az egyetlen csodaszer: az egyéni képességek szabad érvényesülése, amely teljesen ismeretlen volt az előbbi évezredekben. Hunyjuk be a szemünket a jelen idők borzalmai előtt, repüljük be képzeletünkben azt a gyönyörűséges világot, amelyet mintha bűvész varázsolt volna elő, egyetlen évszázad alatt a földből: minden szépsége, dicsősége, pompája, gazdagsága ennek az egyetlen erőnek; az egyéniség felszabadításának a produktuma volt!

Azután jöttek a korlátozások, a beavatkozások, az elzárkózások és az egész gépezet elkezdett csikorogni. Mert ennek az egy évszázadnak az egész konstrukciója, termelése, fogyasztása, forgalma, jogberendezése, eszmevilága: mivel mind az alapgondolathoz, a szabadsághoz való alkalmazkodás létesítménye volt, mint ahogy a madár egész szervezete a repüléshez való alkalmazkodás terméke. Az alapgondolattól való eltérés folytán egyre több akadálya lett a repülésnek és azután jöttek sorba a bölcsek és jönnek még mindig egyre nagyobb számban és egyre nagyobb ihletettséggel, akik nem azt mondják, hogy el kell hárítani az akadályokat a repülés elől, hanem azt mondják, hogy magában a repülésben van a hiba és hogy minden rendben lesz a világon, ha a madárból teknősbékát csinálunk.

„Ki állíthatja meg azt a menetelést, amely az etatizmus irányába sodorja a világot? Hol van, aki a vak riadó mélységet felverje szavával?” Az állam mindenhatósága hitté vált az emberek lelkében és az ellen hiábavaló minden okoskodás. Hiába mutatna rá valaki ezer példával! Az, hogy az egyéni kezdeményezésre alapított rendszernek — mint minden emberi dolognak — hibái és zökkenői is vannak, kész bizonyíték az ő szemükben — credo quia absurdum —, hogy a szabad kezdeményezésnél és szabad versenynél több lehetőséget, igazságot, haladást, gazdagságot és boldogságot tud az emberek számára biztosítani a hivatalnokok belátása. Hiába mondod nekik, hogy eddigelé még nem sikerült felfedezni azt a kémiai módszert, amely által lehetővé válnék, hogy az emberekből hivatalnokok formájában kivonják azt a bölcsességet és előrelátást, amely magukból az emberekből hiányzik. Hasztalan mutatsz rá, hogy a magángazdálkodásban egyetlen gazdasági alany bukásával helyreáll a tévedés által megzavart egyensúly, míg az állami gazdálkodás tévedései végzetes következményekkel járnak valamennyiünkre. A hitvallóval nem lehet vitázni, a hitvalló semmi áldozatot nem sokall a hite érdekében: Magyary Zoltán a magyar alkotmány „reform”-jától se riad vissza, ha arról van szó, hogy ez az alkotmány esetleg akadálya volna a közigazgatás „korszerű” reformjának. Annak csinál tudományos propagandát, hogy akkor, amikor „a gazdasági élet is magánügyből közügy lett”, egyetlen feje legyen az egész közigazgatásnak: valaki, aki mindannyiunk helyett gondolkozzék, valaki, aki az állam összes polgárai helyett tévedjen.

El lehet hinni Borbíró Ferencnek, hogy Magyary Zoltán könyve esemény a könyvpiacon. De mennyivel tanulságosabb volna, ha a tudós szerző, aki a közigazgatás racionalizálására kapott volt megbízatást és aki Taylor-ra és a termelés racionalizálásának egyéb tudósaira hivatkozik, azokat a tapasztalatait közölné a világgal, amelyet ebben a minőségében szerzett és őszintén feltárná, hogy a munkája végén hány ezer hivatalnokkal volt több, mint amikor a racionalizálást elkezdte.

És ennek az óriási gépezetnek, ennek a folyton növekedő üzemnek járnia, dolgoznia, működnie kell. Aminek csak úgy van meg a lehetősége, ha a hatáskörét szakadatlanul növeljük. Növeljük és növeljük, mígnem az állami bába által az állami szülőházban világra jött, állami pelenkába burkolt gyermek állami neveltetése után, állami üzemben végigdolgozott, állami házban végigélt életének befejezésével az állami temetkezési intézet segítségével az állami asztalosmühelyben készült koporsójában belesüllyed az állami sirásók által megásott állami sirjába, miközben a bölcsőtől a sirig terjedő szerényke életének személyes ügyeivel tízezer államhivatalnokot foglalkoztatott.

        Tárcacikk a kereskedelemügyi miniszter szovjetellenes szavai ürügyén az egyéni kezdeményezésről és a gazdasági liberalizmusról, a Magyar Hírlap 1931. május 10-i számából.



      

     
     „Ne higyjük, hogy a szovjet győzedelmeskedhetik a mi termelési rendünk fölött, mert a szovjet rendszere kizárja az egyéni kezdeményezésben rejlő óriási hajtóerőt.” Ezt a szép és bölcs mondatot a kereskedelemügyi miniszter úr mondotta a parlamentben és bizonyára sokan voltak ott a hallgatói között, majd azután az olvasói között, akit ez a kijelentése meg is nyugtatott. Csekélységünket azonban nem nyugtathatta meg ez a szépen megformázott mondat, mert mi ötezer esztendős történelmi tapasztalataink alapján állva, igen jól tudjuk, hogy azért, mert valaminek a megvalósulása ellenkezik a józan értelemmel, ebből, sajnos, még a legkevésbé sem következik, vagy mondjuk szelídebben: ebből csak kevéssé következik, hogy az valóban nem is fog megvalósulni. És viszont: évszázadok múlása se elegendő, hogy valamely eszme megvalósuljon az emberek világában, még ha azt az eszmét az egymást követő nemzedékek túlnyomó többsége vallja is helyesnek. Az embereket, vagyis inkább a társadalmaikat rendszerint irtózatos erejű történelmi pofonokkal kell kipofozni a felfogásukból és belepofozni egy másik felfogásba, amelyet mihelyt benne vannak, igyekeznek sürgősen meghamisítani.

„Egyéni kezdeményezés!” — milyen szépen hangzik, amikor egy miniszter mondja. De a miniszter úr már nem fiatalember és ezeknek a szép szavaknak a csengését múlt századbeli ifjúságából hozta magával, amikor az első ideáljait megszerette. És csak a mi füleinkben hangzanak ezek a szavak olyan szépen, akik eszmevilágunkat ugyanazokban az időkben építettük fel. Mi megértjük egymást, mint ahogy szeretünk összeülni és régen elfelejtett szép dalokat énekelni, amelyekkel édesanyánk ringatott bennünket álomba: „altató dalát, az édest, mintha hallanám…” De a mai nemzedék már nem ismeri ezeket a melódiákat és hovatovább az élet is napirendre tér fölöttük. A miniszter urak is széles e világon, úgy az örege, mint a fiatalja, csak olykor-olykor az öregebb szívekben kelthető hatás kedvéért dalolják el ezeket a nótákat, de a munkájukban már nem engedik magukat ezektől az ócska melódiáktól zavartatni. Lefitymálják vagy szigorúan elítélik, halálosan betegnek minősítik azt a rendszert, amely kikapcsolja a világ dolgainak az alakulásából az egyéni kezdeményezés természetes és ingyenes erejét. — azután tovább csinálják mindenütt azt az emberkormányzást, amely minden nap, a napnak minden órájában, percében és másodpercében kikapcsolja valahol a termelésből az egyéni kezdeményezést. A tanító magyarázza a gyerekeknek, hogy milyen sokan vannak a kínaiak. Annyian vannak, hogy minden lélegzetvételünkkor meghal egy kínai. Rövid idő múlva egy kis fiú ájultan bukik ki a padból. Kiderült, hogy a drága lélek hősies erővel visszatartotta a lélegzetét, mert sajnálta a kínaiakat.

Nos, hát uraim és hölgyeim, tartsuk vissza a lélegzetünket, mert minden lélegzetvételünkkor meghal valahol az egyéni kezdeményezés lehetősége és kormányok és a kormányok közegei, mint a vágyakozástól viháncoló fiatal csikók, olyan tűzzel vetik magukat rá mindenütt az egyéni kezdeményezés irtására. „Kormányozni” — ez a fogalom hovatovább nem is jelent már egyebet, mint az egyéni kezdeményezés kikapcsolását a termelésből és ennek az elementáris erejű hajtóenergiának a helyettesítését hivatalnokok bölcsességével. A szovjetrendszer ennek az egész világon eluralgó tendenciának csupán egy leplezetlenebb és teljesebb megvalósulása, de maga a menetirány az egész világon ugyanaz és ha igaza van a kereskedelemügyi miniszter úrnak, mint ahogy valóban igaza van, amikor reámutat, hogy a szovjet nem boldogulhat, mert kizárja az egyéni kezdeményezést, akkor ezzel megállapította az egész beteg világ diagnózisát is. A világ azért beteg, mert a betegségéből, amely időnként minden élő szervezetet elfog, nem tud kigyógyulni, mivel, akik a nemzeteket kormányozzák, egyre kisebb és kisebb mértékben engedik érvényesülni a gyógyulás leghatalmasabb tényezőit, a természet erőit: az egyéni kezdeményezést, a kereslet és kínálat szabad alakító energiáit, a versengés szabadságát. A beteg világ orvoszsarnokok kezébe került, akik nem akarják többé a karmaik közül kiengedni a beteget, újabb és újabb medicinákkal traktálják, egyik méreg hatását egy másik méreg hatásával akarják ellensúlyozni és a beteg egyre betegebb lesz, holott magára hagyatva és a szabad levegőnek, a napnak és a fagynak, a szélnek és a zimankónak kitéve, már régen visszanyerte volna az egészségét.

Igaz, hogy a kormányok nem egyedül viselik a felelősséget emiatt az általános kórházpolitika miatt, hanem osztozik velük benne az egész társadalom, amelynek viszont szintén mentsége, hogy a tévelygésbe esett közfelfogás mellett értelmet nyert a kormányok nyakán való rimánkodás. Olyan napja, de talán olyan órája sincsen az esztendőnek, amelyben valamelyik termelési vagy foglalkozási csoport ne kérné és követelné a kormánytól, hogy lássa őt el munkával és keresettel, miközben mindegyik hangos szavakkal hirdeti a maga fontosságát. Egyszer egy munkásfelvonulásban, amely izgalmas időkben különösen zajos volt, feltűnt nekem egy csoport, amely még a szokottnál is nagyobb meggyőződéssel és lelkesedéssel énekelte, hogy ha ő abbahagyja a munkát, akkor nekünk mindnyájunknak végünk lesz. Nézem, hogy miféle szakma ez, hát látom a táblájukról, hogy szobafestők. Mindenesetre szép és hasznos foglalkozás, de arról persze szó sincs, hogy mi elveszett emberek volnánk, ha ők abbahagynák a munkájukat. Ez a tévedés általános. Egyetlen szobafestő se azért lett szobafestővé, hogy nekem ki legyen festve a szobám, hanem azért, mert meg akar élni abból, hogy én festett szobában akarok lakni. A búzatermelők, akiket utóbbi időben valami szent glóriával a fejük körül szoktak nekünk ábrázolni, nem azért termelnek búzát, hogy nekem legyen mit ennem, mert ha kellő protekció ezt lehetővé tenné, mindegyik szívesen elmenne hivatalszolgának és nem sokat törődne vele, hogy én akkor felfordulnék éhen. A búzatermelő nem azért termel búzát, hogy én éhen ne haljak, hanem, hogy ő maga ne haljon éhen és ezen felül még azért, hogy lakása legyen, hogy csizmát vehessen, hogy jogi tanácsot kaphasson és minden egyéb szükségletét kielégítse. Ami a saját életének a fenntartására szükséges, e tekintetben az ő élete nem fontosabb nekem, mint őneki az enyém vagy fejezzük ki kenetteljesebben: az ő élete éppen olyan fontos nekem, mint őneki az enyém. Az ő lábbeliszükséglete és jogsegélyszükséglete pedig, amelyért búzát kell termelnie, nem fontosabb vagy mondjuk, éppen olyan fontos a társadalomra, mint a mi búzaszükségletünk, már mint az enyém, akinek jogi tanácsot és vezércikket kell ezért termelnem és Czikora János barátomé, aki cipőt, csizmát és papucsot termel érte. Semmiféle morális alapja nincsen annak, hogy a búzatermelő afféle szentté avattassék azért, mert ő búzát termel és nem csizmát. Ha pedig a dolognak társadalomgazdasági oldalát tekintjük, akkor az, hogy én kényszerítsem magamat vagy engem kényszerítsenek, hogy a búzának a kereslet és kínálat törvényei szerint kialakult árán felül a búzatermelőnek még egy könyöradományt is nyújtsak, mert csak így teszem lehetővé, hogy a búzatermelő engem, mint ügyvédet foglalkoztasson, ez más szavakkal és a való értelem szerint azt jelenti, hogy a búzatermelő ennek az adományomnak egy részét nekem jogi tanács fejében visszaadja, vagyis, hogy én munka ellenében kapom vissza annak egy részét, ami e munka nélkül teljes egészében az enyém maradna. A cirkuszban szoktak ilyenféle tréfákat csinálni a Dummer Augusztok és ott mindenkit megnevettet ennek a dolognak az ostobasága, ami azonban a társadalmak kormányzatában széles e világon elsőrendű bölcsességnek van elismerve.

Egyéni kezdeményezés, — ez valóban fontos, sőt életbevágó módon fontos energiaforrás. De az egyéni kezdeményezés lehetőségének elengedhetetlen feltétele az a gazdasági liberalizmus, amelyet csupán a közmorál és a szociálpolitika korlátozhat. Hogy egyéni kezdeményezésből új házak épüljenek, ennek a többek között az is egyik előfeltétele, hogy amelyik ház a természet törvényei szerint össze akar dőlni, azt ne támogassák mesterségesen az új házak épülésének a rovására. Vannak fájdalmak, amelyek fontos és szükséges jeladások a hivatásának magaslatán álló orvos részére, aki nem a fájdalmakkal, hanem a betegséggel törődik. A szülészetben is elkezdték egyszer, de azután ismét abbahagyták a fájdalmatlanítást, mert kiderült, hogy ezeknek a fájdalmaknak az elállítása tájékozatlanná és tehetetlenné teszi a szülészet tudósát. A földi élet sohase volt és sohasem is lesz mennyország és az egyéni kezdeményezés útjai, amelyek a haladás és tökéletesedés felé viszik az emberiséget, csalódásokkal, fájdalmakkal és szenvedésekkel vannak kikövezve. Akik szenvednek, azok jajveszékelnek és fütyülve az egyéni kezdeményezés szentségére, a mindenható kormányoktól követelnek segítséget és ezek a hatalom kedvéért, amely a segélynyújtásban rejlik, készséggel fontoskodnak a segítséggel. A dolog azonban úgy áll, hogy az emberek azt a borzalmas világot, amely ezen a módon apródonként kialakul, még kevésbé akarják, mint azokat a szenvedéseket, amelyek az egyéni kezdeményezés rendszerével együtt járnak. Az emberek az idők eleje óta ábrándoznak arról a mennyországról, amelyben valami csodálatos bölcsességű és mindenható hatalom levegye róluk az egyéni kezdeményezésre alapított rendszer gondjait, küzdelmeit, csalódásait és veszedelmeit. Mindig imádkoztak ezért a mennyországért, de valójában mindig rettegtek is tőle. Úgy emlékszem, egyszer már elmondottam annak a jámbor papnak az esetét, aki ájtatos imába van elmerülve a viharban hánykódó, kormányatörött hajón. Jön a kapitány és megszólítja: „No, szent atyám, tíz perc múlva a mennyországban leszünk!” Mire a jámbor férfiú rémülten felsikolt: „Attól az egytől mentsen meg bennünket az a jóságos úristen!”

        Glossza az állami mindenhatóság terjedéséről és a tojáskereskedelem államosításának tervéről, a Magyar Hírlap 1931. október 18-i számából.



      

     
     A tojás dolgában a földművelésügyi miniszter úr — legnagyobb sajnálatára — nem állhat a nagyérdemű közönség rendelkezésére, mert — mint mondja — szerény véleménye szerint, amelynek, ha bátortalanul is, de talán mégis szabad kifejezést adnia, a tojás-ügy nem tartozik az állami feladatok közé, hanem a szövetkezetek hatáskörébe tartozik.

Abban a régi boldog jó világban, amikor még mindenkinek megvolt a kenyere Magyarországon, a tojás-ügy — legalább Kishegyesen — a szeplős Fájsi hatáskörébe tartozott, aki egy unikumnak készült óriási karkosárral addig járta a falut, amíg minden tojást összehordott a Schwarczék gyűjtőtelepére, ahonnan szakszerű csomagolásban mentek azután a ládák Budapestre. Vajon mi történt ezalatt a negyven esztendőcske alatt, amióta ezt utolszor láttam, hogy most már a tojás is állami üggyé akar avanzsálódni és miniszteri szóval kell őt — egyelőre — visszautalni a szövetkezeti hatáskörbe, minthogyha a Fájsik és a a Schwarczék nem is volnának többé a világon, minthogyha az emberek már egyáltalában megszüntek volna számításba vétetni és minden helyüket elfoglalta volna az államnak nevezett mindenható és mindenttudó felsőbb lény avagy kisebbik esetben az ő földi helytartója, a szövetkezet, amely „támogatást” kap ahhoz, hogy élhessen, hogy haszonhajtó foglalkozást űzhessen és elvégezze a társadalmi munka területén azokat a feladatokat, amelyeket azelőtt a Kisek és a Kleinok, a Schwarczok és a Feketék és mindenféle más néven nevezett emberek, nemcsak hogy mindenféle „támogatás” nélkül, egyszerűen az életösztönük alapján teljesítettek, hanem még el is tartották és hatalmasra hízlalták belőle az államnak nevezett szörnyeteget, amely most sorra elnyeli őket és az egzistenciájukat a saját maga fenéketlen bendőjébe és szerelmes magzatjának, a szövetkezetnek a hízlalására.

A milliós városokban is van a mentőegyesületnek fehér napja, amelyen egyetlen szerencsétlenség nem történt millió ember életforgalmában. De olyan nap nincsen, amelyen a társadalom ne tenne egy lépést abba a végzetes irányba, amelynek az igazi nevét még kimondani is csak úgy szabad, hogy az ember mindjárt keresztet is vet magára, mint a Sátán vagy az Antikrisztus nevének az említésénél. Beszélni nem szabad róla, de az ő világát megvalósítani: ez az egész kultúremberiség feltartóztathatatlan menetelése. Ez a szellem behatol mindenhova és annak a néhány embernek a jajveszékelése, akik az egyén munkájában, felelősségében, versengésében és boldogulásában látják a fejlődésnek és a haladásnak természetes és a Gondviselés akaratában gyökerező hajtóerejét, ennek a néhány embernek az óvása és tiltakozása éppoly kevéssé tudja megakadályozni ennek a lelki és szellemi járványnak a terjedését és pusztítását, mint a sirató asszonyok nyafogása a kolerajárvány terjedését. Elég ma fölvetni egy gondolatot ilyen irányban, hogy holnap valóság legyen belőle. Ha tegnap még általános elszörnyűködés szisszent fel a gabonamonopólium gondolatára, holnapra már élő valósággá válik a gondolat. Tüzelőszermonopólium, ásványolajmonopólium, benzinmonopólium, rizsmonopólium, sőt — a kitűnő Ereky Károly legutóbbi ötlete szerint — élelmiszermonopólium! Kinek van még valami jó ideája ezen a téren? Álljon elő vele bátran — most vagy soha! Épül, épül, épül az állami mindenhatóság és egy új civilizáció, amelynek a fundamentális gondolata, hogy az emberek magukra hagyatva még lélegzetet se tudnak venni. Kell, hogy korbáccsal a kezében ott álljon fölöttük az államhatalom, amelynek a kommandója szabályozza a lélegzetvételüket.

Az új spanyol köztársaság alkotmányába olyan rendelkezést iktattak, amely szerint az állam minden vagyont kisajátíthat. Általános farizeuskodó elszörnyűködés! Mintha nem folytonos kisajátítás volna az egész államélet, szerte a világon! Mintha kényszeríteni az embereket bolétával vagy más egyéb módokon, hogy drágábban fizessenek meg valamit, amit a termőföld bősége, Istennek emez állandó imádsággal könyörgött kegyelme alapján olcsóbban is megkaphatnának, mintha ez nem ugyanaz volna, mint a kisajátítás. Mintha a szorgalmas és takarékos emberek legáldásosabb ösztöne alapján összegyűjtött javaknak mindenféle hatalmi jelszavak hangoztatásával való igénybevétele valami más volna, mint a kisajátítás. Mintha a generációk munkájával kiépített üzletek és vállalkozások jövedelmének protekciós szövetkezetek kezére juttatása, nem kisajátítás volna.

Hol van a hős, „ki a vak riadó mélységet fölverje szavával?” Hol van az emberiség hőse, aki ezt a végzetes áramlatot fel tudja tartóztatni logikájának erejével és szavának súlyával? Hol van, aki meg tudja értetni még azokkal is, akik a szocializmus örökszép romantikájának a fanatikusai, szívemhez e legközelebb álló egyház hívei, hogy a magántulajdon, magánvállalkozás, egyéni felelősség kenderkócmadzagjából készült kötelék helyett acélbilincseket vernek az emberek kezére-lábára, ha az egyéni önzés helyébe az állami önzést teszik meg világmozgató erőnek? Hol van, aki kinyissa az emberek szemét és megmutassa nekik ledisputálhatatlan valóságban, hogy minden lépés, amelyet a világ ebben az irányban tesz, nem enyhíti, hanem növeli az emberiség nyomorúságát és szenvedését és nem közelebb hozza egymáshoz a népeket, hanem folyton tátongóbb szakadékot ás az emberek egyes csoportjai közé és a nemzetek közé. Hol van, aki el tudja velük hitetni, amit a saját szemeikkel is láthatnának, ha egy valóságos tömegőrületté fejlődött pszichózis el nem homályosítaná a látásukat, hogy az egyéni gazdálkodás, egyéni kereskedés, egyéni felelősség, egyéni önzés az, amely leomlasztja az emberek, népek, felekezetek és fajok közé emelt évezredes falakat, míg ellenben az államoknak az emberek feje fölött való gesztiói ezeket az átkos palánkokat nemcsak hogy épségben fenntartják, de még magasabbra emelik. A gazdasági liberalizmus, az egyének versengése már csaknem egyetlen várossá és egyetlen néppé alakította az egész világot és az egész emberiséget, az államok gazdálkodása ellenben újból kiélezi minden társadalmi csoport és minden különfajtájú nép között azokat az ádáz indulatokat, amik végül a gyűlölet tébolykitörésére ragadják az embereket.

Keressük az emberiség hősét és nem találjuk sehol. Az egyéni versengés hívei egyre bátortalanabbakká és egyre halkabb szavúakká válnak, míg ellenben az állami mindenhatóság apostolai lángoló retorikával hirdetik a maguk igazságait, amelyeket a polgárok ellenállásának a csökkenése, sőt teljes megszűnése folytán az államokkal elfogadtatni olyan könnyű feladat, mint akár a békát a tóba ugrasztani. A föntebb említett szeplős Fájsi ábrándja az volt, hogy ha olyan gazdag volna, mint a Rothschild, akkor ő lóhátról szedné a tojást. És íme, az együgyű Fájsi ábrándja közeledik a megvalósuláshoz: közelg az idő, amikor állami hivatalnokok lóhátról szedik majd a tojást és fináncok fogják ellenőrizni a tyúkoknak e nagyfontosságú élettani funkcióját.

        Névtelen tudósítás Kadosa Marcel „Történelem és ostobaság” című, a Cobden Szövetségben tartott előadásáról; a Magyar Hírlap 1928. február 1-i számának 2. oldalán. A szöveg nem Kadosa írása: a dőlt szakaszok a tudósító összefoglalásai, a többi közelebb áll az elhangzott előadáshoz.



      

     
     Kadosa Marcel előadása a Cobden Szövetségben

A Cobden Szövetségben ma Kadosa Marcel tartott előadást Történelem és ostobaság cimmel. Az az ősrégi megállapítás — mondotta az előadó —, hogy a történelem az élet mestere, inkább csak óhajtás, mint megállapítás, mert valósággal az emberek édes-keveset tanulnak a történelemből, mert a történelem nem egyéb, mint példatár és úgy, ahogyan az emberek egyenként se okulnak a példákon, nem okulnak összességükben, hanem tetteikben szenvedélyeiktől, ösztöneiktől és vélt vagy valóságos érdekeiktől vezéreltetik magukat. Ez az érdek többször vélt érdek, mint valóságos.

Az európai emberiség történelmét tizenöt évszázadon keresztül a legerősebben befolyásolta az a felfogás, hogy ha a bibliában lefektetett geográfiai és kozmológiai tanok megdőlnek, akkor ezzel szükségképpen megdől maga a vallás is és az emberiség visszasüllyed ősi barbárságába. Ez a vélt érdek hihetetlen szenvedéseknek és üldözéseknek volt az alapja, amelyek áldozatai közül az előadó hosszasabban foglalkozott Copernicus, Galilei, Buffon, Verulami Bacon sorsával és szembeszáll azzal a közkeletű felfogással, mintha ezek a küzdelmek a vallás küzdelmei lettek volna a tudománnyal. Ezek a tudomány küzdelmei voltak egy másik, régibb, bebizonyítottabb tudománnyal, mert a teológiai felfogás tudományos felfogás volt minden kétségen felül álló tételek alapján. Egy pillanatra se jutott eszébe ennek a tudománynak, hogy tételeinek alapjai tévesek lehetnek és ez adta meg neki az erőt évszázadokon keresztül a feltörekvő új tudomány ellen való küzdelemre.

Az a kutatás — amely egy-egy egész életét tanulásban eltöltött tudósnak néhány esztendejébe került —, hogy Ádámnak és Évának volt-e köldöke, vagy hogy a zsidók negyven éves vándorlása alatt a ruhájuk nem vásott el, sőt utánanőtt a testükön, nem volt kevésbé lelkiismeretes kutatás, mint egy modern természettudós kutatása. És annak a kiváló tudósnak a munkája, aki 25 éven át 1509 előadásban prelegált hallgatóinak Ézsaiás próféta könyvének első fejezetéről, a tudományos munka szempontjából éppen olyan hatalmas teljesítmény volt, mint Herbert Spencer életmunkája.

Azután a boszorkányégetésekről beszélt az előadó, a világtörténelem e borzasztó jelenségéről, melyben csak a boszorkányok létezésében való hit volt ostobaság, de amíg ez a hit fennállott, addig a perrendszerű bizonyítékok oly tömege állott rendelkezésre, amelynek, mint Lecky mondja, az ezredrésze is elegendő volna ma, hogy egy valószínűtlen föltevést teljes bizonyosság erejére emeljen.

De nem kell hozzá a bibliai felfogásnak ma már feladott hite, hogy az emberek megátalkodottan küzdjenek az újitások ellen. Egészen a legújabb időkig minden valamirevaló felfedezőnek és feltalálónak meg kellett küzdenie az ostobaság konokságának ezzel az erejével, amellyel nem egyszer éppen úgy, mint a középkorban a teológia tudósaival, most a természettudományok tudós szakértőivel állítják szembe az újitókat.

A meteorkövek létezését a francia tudományos akadémia még akkor is tagadta, amikor azon melegen állították elébe a Juillac-község mellett lehullott meteorkövet, amelyről a község polgármestere 300 esküdt tanú vallomásával megerősítve igazolta, hogy az a levegőégből hullott alá. Az akadémia megállapítása ezzel szemben az volt, hogy csak sajnálni lehet az olyan községet, amelynek ilyen ostoba polgármestere van, aki ilyesmit elhinni képes. Mikor pedig Edison fonográfját bemutatták a francia akadémiának, a kiváló tudós Bouillaud csaknem önkívületbe esett a dühtől és a bemutató du Moncelt torkon ragadva, kiabálta: Szemtelen csaló, hát azt hiszi, hogy a francia akadémiát egy közönséges hasbeszélő bolonddá teheti!

A történelmi ostobaságok azonban nemcsak a múlt idők történelmét, hanem a mi napjainkét is befolyásolják. A világháború alapja az a babonásan hitt ostobaság volt, hogy egy nagy országot meg lehet azzal semmisíteni, ha a háborúban legyőzik és hogy egy nemzet gazdasági virágzása egyenlő arányban áll politikai hatalmával. A jelenkor egyik legnagyobb prófétája, Norman Angell, már a háború előtt éppen úgy bebizonyította ennek a felfogásnak az ostobaságát, mint Copernicus a föld mozgását, de azért a háborút mégis megcsinálták, sőt e felfogás alapján már ismét háborút készítenek elő a diplomaták. A történelemben folyton megismétlődik annak az útszélén fekvő nagy kőnek a története, amelyre az van írva: Fordíts meg. Mindenki nekifekszik és megfordítja. A másik oldalon pedig ez áll: Most fordíts vissza, hogy egy másik ostoba ember is úgy járjon, mint te. És a kő állandóan vissza van fordítva!

Az egybegyűlt nagyszámú hallgatóság élénk figyelemmel kísérte az érdekes előadást.

        Cikk a fasizmusról mint nemzeti bálványimádásról, a Magyar Hírlap 1927. november 6-i számából. Egy magyar bizottság olaszországi tanulmányútja adja az alkalmat annak vizsgálatára, mit bizonyítanak a diktatúráról a parádék, és mit az életviszonyok.



      

     
     Egy igazi államtitkár van az élén annak a bizottságnak, amelyről azt olvastuk, hogy Olaszországot utazza, mivelhogy közvetlen közelből akarja tanulmányozni a fasiszta-berendezkedést. Olvastuk, hogy Mussolini is fogadta ezt a bizottságot és bizonyára magyarázatot is tartott nekik a fasizmus lényegéről.

Aki ezeket a szerény sorokat írja, tökéletesen mentes mindenféle előítélettől, a demokratikus előítélettől éppen úgy, mint attól, amely ez idő szerint az egész világon a diktatúrák mellett csinál hangulatot. Sőt nemcsak hangulatot, hanem valóságos extázist abban a minden országban és minden korban nagy számban jelentkező részében a népnek, amely valami csodálatos bagolyösztönökkel jön a világra és a természeténél fogva született ellensége minden világosságnak. De siessünk hozzátenni, hogy ez se akar ítélet lenni és még kevésbé előítélet. Ha nem filozófiai rendszerről, lélekbeli hajlandóságról van szó, hanem csakis az országkormányzás praxisáról, akkor adott esetben a demokrácia épp úgy lehet jó vagy rossz, üdvös vagy kárhozatos, hasznos vagy ártalmas, mint a diktatúra, vagy akár a tirannizmus. Nem minden nép egyformán érett a demokráciára és nem minden népre egyképpen lealázó a zsarnokság. Sőt bizonyos kormányforma bizonyos fejlettségi fokon a népnek éppen úgy elválaszthatatlan tulajdonsága, mint ahogy a babonaság vagy a vérbosszú is elválaszthatatlan velejárója a fejlődés megfelelő szakának. Arthur Holitscher a kanadai utazásáról írott színpompás könyvében leírja azoknak az oroszoknak a telepeit, akik annak idejében Verigin Péter vezetése alatt tízezernyi számban vándoroltak ki Oroszországból, mert nem akarták elviselni a cári zsarnokságot, amely lelkiismeretbeli meggyőződésükre is ránehezedett. Kanadában egymás mellett fekvő több községben élnek, amelyek legnagyobbikát Veriginfalvának hívják és Verigin Péter a szabad Kanadában éppen olyan zsarnoksággal uralkodik fölöttük, mint odahaza a cár, vagy a cseka, még korbácsolja is őket, ha az akarata ellen nyikkanni merészelnek.

Semmi elméleti kétség nincs az iránt, hogy Cavour és Garibaldi népéről is kiderülhet, hogy esetleg nem volt még érett a demokráciára, amelyben két emberöltőn keresztül élt és virágzott. Mussolini valóban lehet apostola és megváltója a nemzetének, ámde hogy valóban az-e, azt nem a lóhátról tartott szónoklatokból és nem a százezer feketeingesnek az egetverő evvivázásából lehet autentikusan megállapítani, mert százezer evvivázó ember mindenesetre nagyobb zajt tud ütni, mint negyvenmillió, aki hallgat és akiről nem lehet tudni, hogy ha szabad volna kinyitnia a száját és ki is nyitná, vajon dicsekvés vagy panasz hangzanék-e ajkairól. Elfogulatlan kritikus előtt nem a parádék, nem a tapsoncok és csacsenerek döntik el az értékelést, hanem a tények. Tökéletesen fölösleges minden költség és minden fáradság, mert a tények messzire láthatók és amit beszélnek, az Budapesten vagy New Yorkban éppen oly jól hallható, ha ugyan nem még sokkal jobban, mint a római Quirinálon. Egy lépést se kell tennie annak a pontos megállapítása végett, hogy a fasizmus uralma óta javult-e a nagy néptömegek életsorsa Itáliában, jobb-e a közegészségügy, emelkedettebb-e a kultúra, kevésbé slampos-e a közigazgatás, jobbak-e a lakásviszonyok, igazságosabb-e a bíráskodás, nagyobb-e a közbiztonság, megelégedettebbek-e az emberek, mint annakelőtte, amikor a parlamentnek felelős kormány igazgatta az országot? Ezekre a kérdésekre a feleletek statisztikai tabellákba vannak lefektetve, amelyeknek néma szavát semmiféle eja, eja allala túl nem tudja harsogni. És ha a statisztika azt meséli, hogy a győzedelmes Rómában egy szakmunkás az ő órabéréért 160 dekagram kenyeret vásárolhat, a legyőzött Bécsben pedig 220 dekagramot, cukorból 52 dekagramot, a bécsi munkás pedig 137 dekagramot, tejből 2.08 litert a bécsi munkás 2.84 literjével szemben és ugyanígy kevesebbet a húsból és a burgonyából is, akkor ez ellen nem használ semmiféle evvivázás és a szónoki pózok legszínpadiasabbika se semmit. Mussolini úr készen kapta azt az Itáliát, amelyet az olasz szabadelvű politika néhány évtized alatt az évszázados romokból megteremtett és ha ma mérlegre tesszük az egészet, akkor mi mutatkozik Mussolini úr javára? Hol van az ő súlya az egészben? Hol van a macska és hol van a tejföl?

Valami túlzott becsületesség késztet annak ismételt hangsúlyozására, hogy e szerény sorok nem a diktatúra ellen szólnak és hogy mindenkinek, akit nem az elfogultság vezet ítéletében, el kell ismernie, hogy minden nemzet életében lehetnek időszakok, amelyekben egyetlen ember akár fizikai, akár szellemi erőfeszítésén múlik a nemzet végzete. Mint Burkhardt mondja: egész nemzetek sorsa, egész civilizációk iránya függhet attól, hogy egy rendkívüli ember kibírjon bizonyos időkben bizonyos elsőrendű lelkifeszültségeket és megerőltetéseket. Az egész azutáni középeurópai történelem attól függ, hogy erre az erőfeszítésre Nagy Frigyes a legmagasabb fokban képes volt és ezt a képességet nem pótolja más millió fejek összeadása, se Cromwell-ét, se Garibaldiét, se Bismarckét, se Washingtonét, se a többiét, akik akaratukat a nemzetükre rákényszerítették. Ám ezek valamennyien egy mindenki által érthető cél megvalósítása érdekében erőszakoskodtak egy egész világgal szemben. De mi a célja Mussolininek és mi a fasizmus? Ha komolyan fölteszed a kérdést, akkor nem kapsz és nem is kaphatsz feleletül mást, mint zavaros és dagályos frázisokat, amik a világon mindenfélét jelentenek, csak egyetlenegy tiszta értelmük nincsen, mint amilyen volt az „Unita Italia”, vagy a „német egység”, vagy a „független Északamerika”. Könyveket írnak össze a fasizmus jelentőségéről, amiből egymagából is látnivaló, hogy nem jelent semmit, csak az olyan ezeresztendős szólamok parafrázisait, hogy „a haza minden előtt”, vagy „salus rei publicae suprema lex esto” és hasonló mindent és semmit mondó szabályok körülírását, amelyek minden időkben és mindenféle fajtájú uralomban használatban voltak. Lényegileg az egészből nicsen már meg semmi, csak a hatalom, a póz meg a hang, a szertartás és a parádé, legényegylet és milícia, amelyek egy meglehetősen rosszul igazgatott nemzetnek ezer mindenféle, az összes többi népekkel közös és amellett még száz speciális nyomorúságát takarják.

Minden népben megvan a hajlandóság nemzeti bálványok imádására és e babonaságának óriási, szinte hihetetlen áldozatokat képes hozni a tömegpszichózis hatása alatt. Amikor Izrael bálványt követelt Árontól, a ravasz főpap, miután fizikai hatalma nem volt a néppel szemben, kieszelte a legbiztosabb akadályát e kérelem teljesítésének: „És mondá nékik: Szedjétek le az aranyfüggőket, amelyek feleségeitek, fiaitok és leányaitok fülein vannak, és hozzátok én hozzám.” Holt bizonyosra vette, hogy ezen a kívánságon a dolog meg fog hiúsulni. Nem tudta, hogy milyen áldozatokra képes a nép, amely bálványt akar imádni. Amint ki volt mondva a parancs, már be is teljesedett: „Leszedé azért mind az egész nép az aranyfüggőket füleiről, és elvivék Áronhoz.” Hogy a maga pillanatnyi bálványát imádhassa, egy nemzet képes megtagadni a szabadságát, az alkotmányát, tradícióit és méltóságát és minden ékszerét, amelynek díszére annyira büszke volt és amely annyi méltóságot kölcsönözött néki az egész emberiség szemében. De ez csak akkor volna applikálható a tiszteletreméltó olasz nemzetre, ha igaz volna, ami majdnem bizonyosan nem igaz, hogy valóban az egész nemzet áll a semmit sem jelentő fasizmus táborában, nem pedig csupán egy egészen elenyésző kisebbség, amelynek fizikai és pszichikai hatalma fascinálja az óriási többséget.

Semmit a világon nem fog a fasizmus lényegéről többet tudni ama tiszteletreméltó bizottság, miután visszajött, mint amennyit tudott róla, mielőtt odament. E bizottság már magával vitte a fasiszta módszer iránti rokonszenvét és valószínű, hogy ugyanazzal fog vissza is érkezni anélkül, hogy több ténybeli indoka volna rá, mint mielőtt elindult:

Es flog ein Gänzchen über den Rhein
Und kam als Ganz wieder heim.


     

    
    
    
    
     
      
        
              
                A forradalom haragosa
              

            
      

    
     
      
        Cikk Miskolczy Ágost forradalomellenes egyetemi előadásairól és az ellenforradalmi gondolkodás önellentmondásairól, a Magyar Hírlap 1929. június 29-i számából.



      

     
     Akit a társadalom élete egyáltalában érdekel, mindenkinek az érdeklődése középpontjában áll az emberi társadalom ama folytonosan visszatérő jelensége, amelyet forradalomnak szoktunk nevezni. Egy idő óta, különösen amióta a rendiség romjain a népuralom modern építménye felépült, a romantika fénye ragyogja be ezt a forradalomnak nevezett társadalmi életjelenséget, amelynek rajongó hívei, harsonásai, dalnokai, de egyszersmind ellenségei, ócsárlói és átokszórói minden országban bőségesen jelentkeznek. Nálunk az igazságszolgáltatásnak egy kiválóan tehetséges funkcionáriusa, Miskolczy Ágost az irodalmi vezérlő szellem a forradalom elleni tanításban. A forradalom utáni időkben hivatalából kifolyóan, mint ügyész mélyedt bele ebbe a témába, amely hovatovább a tanulmányok nagyobb mélységeibe vitte őt, mintsem azt hivatásának gyakorlata megkívánta volna. Apránként a forradalomnak nevezett társadalmi jelenség szaktudósává nevelte ki magát és ma már e témára vonatkozó óriási olvasottsága és kontemplációja feljogosítja őt arra, hogy a tudományegyetem közgazdaságtudományi karán szemináriumi előadásokat tartson a forradalomról.

Egyik napilapunk a napokban közölte ezeknek az előadásoknak a gondolatmenetét, amelyből látnivaló, hogy Miskolczy Ágost dr. ugyancsak leszedi a romantika nimbuszát a forradalmak homlokáról. Erre irányuló túlságos buzgalma azonban nem használ annak az objektivitásnak, amely senkire se kötelező, csak a tudósra. Miskolczy dr. személyes haragot tart a forradalommal és miután ez minden sorából kiérzik, ez az elfogultság csökkenti értékelésének a súlyát és az erejét. De nem csupán szubjektíve: azoknak a szemében, akik a forradalmak jelentőségét másképpen ítélik meg, hanem az objektív mérték szerint is. Ekkora elfogultság elveszi az ember helyes ítélőképességét és képtelenné tesz a helytálló következtetések levonására.

A forradalom jelenségének tanulmányozói között kiváló elődei vannak Miskolczy dr.-nak. A tömegek lélektana, az illúziók jelentősége, az eszmék élettana: olyan stúdiumok, amelyek mindegyre jobban foglalkoztatják a kutatókat. Az olasz Sighele, a francia Le Bon, a német-olasz Michels, a német Georg Adler és sokan mások nagyszerű eredményeit produkálták ennek a kutatásnak. De bár mindannyian segítettek lerontani a forradalmi romantikát, magát a forradalmat éppoly kevéssé akarták értékelni, mint ahogy a lázbetegséget tanulmányozó tudós nem értékeli a lázbetegséget, amidőn annak a keletkezését és lefolyását megállapítja és leírja, vagy mint ahogy a tűzhányók működését nem akarja értékítélet alá vonni az a tudós, aki ennek a jelenségnek a tanulmányozásával foglalkozik.

Meglehetősen általánosnak mondható már az a megállapítás, amit Miskolczy dr. úgy látszik, mint újonnan felfedezett igazságot hirdet, hogy a forradalmak semmi olyant nem tudnak létrehozni, aminek minden előfeltétele már meg ne volna adva a forradalom előtti társadalomban. De hogy lehet észre nem venni, hogy éppen ez az igazság az, amely a forradalmakat igazolja, ha ugyan a forradalmak igazolásra szorulnak?! Vannak minden társadalomnak olyan követelményei, amelyek tökéletesen érettek a megvalósulásra és mégse valósulhatnak meg, mert a fennálló hatalmi viszonyok megakadályozzák a megvalósulásukat. Nem kellenek hozzá lángeszű váteszek, akik ezeket az eszméket megérezzék és felmutassák. Vannak ugyan távoli villámlások is, amikor egy-egy sugárzó szellem már messze az aktualitása előtt rámutat egy-egy ilyen ideára. Alexander Herzen már 1853-ban megírta, hogy I. Péter a nemességet teljesen elválasztotta a néptől és a paraszttal szemben rettentő hatalommal ruházta fel és hogy ezzel olyan antagonizmust ültetett el a néplélek mélységeiben, amely azelőtt nem volt meg és amely feltétlenül egy szociális forradalomban fog végződni és nincs a téli palotában olyan úristen, amely ezt a sorscsapást el tudná Oroszországról hárítani. A lángeszű Turgot, akinek szelleme, miként Henry George mondja — a despotizmus éjjelében előre látta az eljövendő nap dicsőségét, olyan reformokat ajánlott királyának, amelyekben minden benne volt, amiket később a forradalom megvalósított. De a reakció megbuktatta és amikor így bukottan búcsút vett a királytól, csodás ésszel és csodás bátorsággal jövendölte meg neki a forradalmat és guillotint. Ámde nem is ezekre a látnokokra gondolok, hanem azokra az időkre, amikor már minden kávéházi filozófus, minden pohárköszöntő-iparos és minden politikus csizmadia, az emberek a piacokon, a verebek a fán: mindenki azokat a reformokat hangoztatja, amelyek már túléretteknek látszanak és mégis útját állja a megvalósulásuknak az a vak önzés, amely szereti magát a társadalom életében olyannyira fontos konzervativizmus jellegébe öltöztetni. Aki a forradalmakról igazságos ítéletet akar mondani, annak majdnem minden esetben meg kell állapítania, hogy ez az érett követelményekkel szemben, sőt a kézzelfogható tényekkel szemben is teljesen érzéketlen renyhe maradiság vagy makacs önzés igazibb okozója a forradalmi kitöréseknek, mint az agitátorok izgatása. A szerencsétlen XVI. Lajos naplójába egyik napról ez volt beírva: „Semmi!” Ez a nap a Bastille lerombolásának a napja volt: 1789. július 14.

Nem a konzervativizmussal van kifogásunk, hanem a forradalmak melegágyával, a konok maradisággal, amely „parasztlázító”-nak és „tulajdonrabló”-nak nevezte a forradalom előestéjén gróf Széchenyi Istvánt, akinek a könyveit — miként azt Viszota Gyula egy 1905-ben megjelent könyvében megírta, de most már ritkán hallunk róla — több vármegye nyilvánosan elégette. A megátalkodott reakció oly terrorisztikus erővel lépett fel, hogy az 1848-iki választásokon a képviselőjelöltek közül már csak Petőfi, Arany, Nyáry, Madarász és még egynéhány merte az úrbéri törvényhozás radikális szellemű folytatását programjába venni. A makacs ragaszkodás az ősi kiváltságokhoz megadta a nemzetiségi agitátoroknak azt az előnyt, hogy a magyarokat állíthatták oda népeik elé, mint gazdasági felszabadulásuk akadályozóit, sőt Jellasichnak azt a gesztust, hogy mint népfelszabadító törhessen be az országba, akiről a színmagyar szaporcaiak kimondották, hogy ellene nem harcolnak, „mert az az ő megváltó atyjok”. Hányszor nem láttuk a történelem folyamán, hogy a fennálló berendezkedésű társadalomnak már a szájáig ért a forradalom vize és még mindig nem tért az eszére az a csoport, amely a hatalmat a kezében tartotta, hanem megvárta, amíg úrrá lettek a féktelen elemek.

Hát persze, hogy a kritikus pillanatban azután ismét csak egy kisebbség az, amely rendelkezési joghoz és alkalomhoz juthat. Ez azonban nem különös sajátossága a forradalomnak, hanem a dolgok természetében rejlő tünemény. Akár jóra, akár rosszra vezetik az embereket, mindig csak néhány ember a vezető, akiket apostoloknak neveznek a siker után és kolomposoknak a kudarc után. „Hogy a forradalom meglegyen, nem elég, hogy Montesquieu rejtse, Diderot hirdesse, Beaumarchais bejelentse, Condorcet kiszámítsa, Arouet előkészítse, Rousseau rendszerezze: Danton is kell hozzá, aki merje.” És aki meri, az nem is mindig Danton. Miközben a Nemzeti Tanács az Astoriában töprengett 1918. október 31-ének éjjelén, mindenkinek kábult meglepetésére jelent meg az a lázadó katonacsoport a szálloda előtt, amely a Keleti pályaudvartól végigsodorta magával az utca tömegét és az az ismeretlen exaltált színészformájú ember, aki a tömeg élén állva tizenötször egymás után üvöltötte föl az erkélyre: „Károlyi Mihály polgártárs, meghallgatsz, vagy nem hallgatsz meg?” valószínűleg nagyobb szerepet játszott a forradalom kitörésében, mint mindazok, akikről majd a történelem meg fog emlékezni. De szent igaz, hogy mint minden forradalom, úgy ez a forradalom sem valósított meg semmit és teljes sikere esetében se valósíthatott volna meg semmit, ami már készen ne lett volna a társadalom méhében. És amit nem valósíthatott meg a bukása miatt és ami megvalósítatlanul maradt, az ma is megérve várja a megszületését és a társadalmunk legnagyobb betegsége ez a megérési idején túlhordott méhmagzat, amely tudvalévőleg ezerszerte veszélyesebb, mint a koraszülés és elvetélés, mert általános mérgezést okoz a szervezetben.

Higgye el a kitűnő Miskolczy dr., hogy előadásainak hatása nem az lesz, amit az a cikkíró megállapít, aki ezekről az előadásokról a tudósítást írta, hogy az azok nyomán az életbe kilépő új nemzedék nem lesz majd tájékozatlan a forradalommal szemben, mint volt az 1918-as és 1919-es évek nemzedéke. A forradalmaknak egészen más az igazi jelentősége, mint amit Miskolczy dr. úr a szemináriumaiban tanít. A forradalmak olyan eszmék erőszakos megvalósulásai, amelyeket nem okos, hanem oktalan erők nem engednek megvalósulni. Ezeknek az ereje pedig lefogható ugyan, de csak úgy, mint az elfalazott forrás, amely akármeddig is kivárja az alkalmat a kitörésre és e megsemmisíthetetlen ereje folytán mindennél hatalmasabb. „Az ágyúgolyó csak 600 mérföldnyi utat tudna megtenni egy óra alatt, — mondja Viktor Hugo —, míg a világosság 70.000 mérföldet tesz egy másodperc alatt. Jézus Krisztus ennyire fölötte áll Napóleonnak!”

        Vitacikk az értelmiség és a szocializmus viszonyáról, megjelent a Magyar Hírlap 1929. február 24-i számában.



      

     
     A Pénzintézeti Tisztviselők Országos Egyesületében, túlságosan is zsúfolt teremben, megfeszített érdeklődéssel figyelő hallgatóság előtt ankét folyik arról, hogy a társadalomnak az a rétege, amelyet értelmiségnek neveznek, a szocializmushoz igazodjék-e és ha igen, mi az, ami ezt megnehezíti, továbbá, hogy lehetséges és kívánatos-e nálunk a fabianista gondolat terjesztése és lehetséges-e a fabianista értelmiségnek és a marxista szociáldemokráciának az együttműködése.

E sorok szerény írója is meghívást kapott e vitában való részvételre, de köszönettel elhárította magától a megtiszteltetést. Mert ennek a kérdésnek a megvitatása előtt előbb el kellene dönteni, hogy mit akarunk szocializmusnak nevezni, mint ahogy a vitának mindjárt a második szónoka nagyon helyesen indítványozta is ezt. Sajnos, már eléggé hosszú és változatos életem folyamán sok mindenféle emberrel találkoztam már, csak olyan nem került még a szemem elé soha, aki azt ne vallotta volna magáról, hogy ő is szocialista. Viszont a legfémjelzettebb szocialisták között is vajmi keveset találtam, aki valóban az lett volna és nagyon szépen kell kérnem mindenkit, hogy ne kívánja tőlem az elősorolásukat, mert háthogyha addig kellene rostálnom, amíg ki nem derülne, hogy bizony nem tudok megjelölni egyetlenegyet se. Ha megrendeznők azt a vitát, amelyet az említett szónok úr indítványozott, akkor ezzel örökre meg is szabadultunk volna attól, amelyet most folytatnak a PTOE-ben, mivel egészen bizonyos, hogy annak a vitának nem volna vége soha, mint ahogy nincsen vége az újságcikkekben, röpívekben, füzetekben, könyvekben és Dunát rekesztő könyvtárakban, amiket eddigelé erről a témáról összeírtak anélkül, hogy megállapodásra jutottak volna. Addig pedig, amíg ez be nem következik, mindegyik szocialista felekezet kölcsönösen lesajnálja a többi valamennyit és amikor a moszkovita marxizmus végignéz a nála enyhébb obszervanciát gyakorló frakciókon, akkor ugyanazt a képletet állítja maga elé, mint a munkácsi csodarabbi, akiről csak a napokban mesélt el nekem igen tanulságos esetet egy fürdőorvos barátom. Ez az orvos kikeresztelkedett zsidó és az a professzor, aki a csodarabbit arra a fürdőhelyre küldötte, őhozzá ajánlotta. Alig érkezett azonban meg a szent férfiú, rögtön jelentkeztek nála hitsorsosai, akik megsúgták neki, hogy az egyik fürdőorvos kikeresztelkedett zsidó és így a másikhoz menjen, aki megmaradt ősei hitében. A csodarabbi azonban kijelentette, hogy ahhoz fog menni, akihez a professzor ajánlotta: „az én szememben — mondta — éppen olyan zsidó az a gój, mint amilyen gój az a zsidó”. A moszkvai ortodoxia szemében minden egyképpen burzsuj, ami kevésbé ortodox, mint ő, sőt a moszkvai ortodoxiában is vannak már szekták, amelyek egymást kölcsönösen átok alatt tartják.

Fabianizmus! Ó, hol vagyunk már attól?! Fabianizmust ajánlani ott, ahol marxista szociáldemokrácia van, ugyanannyi, mint ha valaki azt ajánlaná, hogy egy hosszú utat, amely előttünk van, csináljuk meg két részletben: előbb menjünk, ameddig bírunk, azután térjünk vissza és majd holnap megcsináljuk a másik felét is az útnak. Ne méltóztassék a fejüket csóválni, tudom én azt, hogy a fabiánusok ezt nem így gondolják, de mégis ez az értelme, ha a már meglévő és marxista alapon álló szociáldemokrata párt mellett a saját szocializmusukat és annak a módszereit ajánlják.

Mondok azonban én egy száz percentben biztos módot arra, hogy miképpen lehet értelmiségünket szocialistává tenni. A világon semmiféle akadálya nincsen ennek és nem is kell hozzá semmiféle térítő munka, semmi propaganda, semmi erőlködés. Csak egyetlen előfeltételt kell a szocialistáknak megvalósítaniuk: hatalomra kell jutniuk, hogy ők legyenek azok, akik a hivatalokat, az üzleteket, a privilégiumokat, a koncessziókat, az előléptetéseket és a dotációkat osztogatják. Majd akkor meglátják, hogy hány szocialista van értelmiségünk táborában! Mindenki másnak lehet alakoskodni és ájtatoskodni, csak nekünk nem, akik végigéltük és végignéztük az 1918-as és 1919-es esztendőket. Ki tudta volna elképzelni az aljasságnak azokat a mélységeit, amelyek akkor bámuló szemeink előtt megnyíltak?! Van valakinek fogalma arról a kiátkozottságról, a rühességnek, a bélpoklosságnak arról a riasztó képzetéről, amelyben például az a fogalom, hogy szocialista földmunkás, él azoknak a felfogásában, akik az országnak és a társadalmi rendnek a végveszedelmét látják ezeknek a szegény embereknek szocialista szervezkedésében. Ezt csak én tudom igazában, aki 25 év óta a jó isten irgalmával dotált ügyésze vagyok a szakegyesületüknek. Éppen emiatt az előítélet miatt végtelen nehézségekbe ütközik és évtizedek óta hallatlan türelmű és elszántságú férfiak sziszifuszi munkája a földmunkások szervezése. Ámde az 1918-ról 1919-re virradó tavaszon egy millió felé közeledett a Szövetség taglétszáma! Jóságos isten, milyen tagjaink voltak! Bárók, grófok, diplomás urak, jószágigazgatók, fényes nevű és rangú férfiak. Én magam a radikális pártnak voltam a tagja és a mi elképzelésünk az volt, hogy a vidéki polgárság és birtokosság a függetlenségi párt felé fog orientálódni; az ipari és mezőgazdasági munkásság lesz a szociáldemokrata párt tábora; mi pedig majd a városi polgárság és főleg az értelmiség és a hivatalnokok körében fogunk híveket toborozni. De ha még annyira siettünk volna, akkor is lekéstünk volna. Mire csak megmoccantunk, már mindenki a szociáldemokrata párt vörös jelvényével parádézott és egymás lábát taposta le fürge szolgálatkészségében. Ó és az az utólagos mentség! Hogy ez előnyös volt; hogy az ellenállás hátrányos lett volna! Minthogyha soha életükben nem hallották volna, mintha nem tanulták volna az iskolában a példák százain, hogy olyan emberek is voltak már a világon, kik inkább meghaltak, semhogy a felfogásukat megtagadják. Kilenc éves koromban a mi színmagyar falunkba cserébe adott sváb fiúk (soha ilyesmi magyar fiúnak nem juthatott volna eszébe!) elém álltak az utcán és azt mondták: Sag, Jesus Christus ist mein Herr! Én nem tudtam még akkor, hogy kicsoda Jézus Krisztus és hogy mik azok a mennyeien magasztos eszmék, amelyek az ő nevéhez fűzvék, amíg az ő nevével is visszaélő gonoszság gyűlölködésből, haszonlesésből és hatalomvágyból meg nem hamisítja azokat. Én csak azt tudtam, hogy vétek az ellen az isten ellen, akit énbelém neveltek, ha mondom azt, amit a sváb fiúk követeltek. És nem mondottam! És akkor a sváb fiúk elkezdtek verni. Addig vertek, amíg már a vér folyt az orromból, a számból és a fejemből és én mégse mondtam azt, amit verés közben is folyton követeltek. És tisztán éreztem, ma is benne van még egész lelkemben annak a végleges és megdönthetetlen elhatározásnak az emléke, hogy ha agyonvernek, akkor se fogom mondani. Azután jöttek a magyar fiúk, az én drága kenyeres pajtásaim, akik iszonyúan megtorolták a sváb fiúkon a rajtam elkövetett kegyetlenséget és én akkor, kilenc éves koromban, világosan átéreztem minden előttem szenvedett és minden utánam következendő vértanú fájdalmát és boldogságát. Már nincsen meg bennem a hit, amely erre képesít és nem is kívánom meg senkitől, hogy a mártíromság áldozatát vállalja. Akik 1918-ban és 1919-ben a képzelt vagy valóságos előnyök biztosítása és a képzelt vagy valóságos hátrányok elkerülése végett egész világuk megtagadásával hirtelen szociáldemokratákká lettek — óriási tömegben lettek! — azoknak sem az a bűnük, hogy nem akartak vértanúkká lenni, hanem hogy a gyöngeségükből később erényt és érdemet csináltak. Kifordították a vértanúság fogalmát és a mártíromságukat abban jelölték meg, hogy kénytelenek voltak gyáván, vagy mondjuk, bölcsen kitérni a mártíromság elől. Voltak azonban és nem is csekély számban olyan férfiak is, akik készek voltak inkább minden következményt elviselni, semmint megalázkodni és önmagukat megtagadni. Ezeket utólag többnyire arról lehetett megismerni, hogy amennyire lehetséges volt, ők vették védelembe a kipécézett bűnbakokat azok ellenében, akik mindenkor készek arra, hogy a kopókkal együtt űzzenek és a nyulakkal együtt elszaladjanak.

Nem tudom, hogy mi lesz a PTOE-ben megindult vita eredménye, de kívánom, hogy ne eredményezzen valami új pártot vagy frakciót, mert abból csak átok és visszavonás fakadhat. Már az eddigi szónokok is kiemelték, hogy a szocialistaság kérdése etikai kérdés, viszont a zsúfolt terem mélyéből fel-felhangzó közbeszólások és elfojtott indulatú ellentmondások arra mutatnak, hogy a politika mindenkor résen áll és végső alapelve mindenütt azonos: Und willst du nicht mein Bruder sein, so hau ich dir den Schädl ein!

        Vezércikkszerű publicisztika az „egyetlen akarat" és az egyén szerepéről, megjelent a Magyar Hírlap 1931. április 26-i vasárnapi számában.



      

     
     „Akkor megy minden jól, ha egyetlen akarat érvényesül” — mondotta a honvédelmi miniszter úr Barcson, ahova egy képviselőtársát kísérte a beszámoló útjára. A hallgatósága bizonyára megtapsolta ezért a kijelentésért, miután nem gondolkozott fölötte. Amivel nem akarjuk azt mondani, hogy ha gondolkozott volna fölötte, akkor nem tapsolta volna meg. Mert az az igazság, amelyet a miniszter úr kijelentett, több, mint frappáns: ez az igazság magától értetődő! Annyira, hogy nem is lehet másképpen. Soha, semmiféle helyzetben, ahol egy csoportnak, egy tömegnek vagy egy társadalomnak előre megfontolt, vagy spontán elhatározáson alapuló cselekedetéről vagy magatartásáról van szó, nem érvényesülhet több akarat, hanem csak egy, mint ahogy a hársfa bibéjére hulló millió porzószem közül is csak egyetlenegy lehet a megtermékenyítő, míg a többi mind, a millió, a milliárd, csak a természetnek eszeveszett bőkezűséggel való hallatlan pazarlása.

„Akkor megy minden jól, ha egyetlen akarat érvényesül” — ezt mondom én is, ezt mondod te is és ezt mondja ő is. Nem is kívánunk hozzá egyebet, csak azt az egyetlenegyet, hogy ez az egy akarat a mi akaratunk legyen. Én, hogy az enyém; te, hogy a tiéd; ő, hogy az övé. És hogy ennek minden pillanatban meg is legyen a lehetősége, ez az, amit ama bűvös szóval fejezünk ki, hogy „demokrácia”. Agyoncsépelt, hitelevesztett, széttaposott, unalmas közhely, aminek a hallása ásításra vagy dühre ingerel bizonyos embereket, de amely csöppet sem törődik velük, mert bármennyire unják és utálják is a hangzását és a tartalmát, amelyet kifejez: a belső igazsága egyenlő erejű a kozmikus törvényekével és nem is tőlünk függ az érvényre jutása. Még az egyetlen akarat érvényesülését és ennek a szükségességét legkétségbe vonhatatlanabb módon kifejező emberi csoportra, a hadrakelt hadseregre vonatkozóan is csak egy meglátás, nem pedig követelmény az, hogy minden káplár a tarsolyában hordja a marsallbotot. Amíg ezt a mondatot Napóleon meg nem formázta, addig is így volt ez, mint ahogy a csillagok is alá voltak vetve a Kopernikus által megtalált törvényeknek addig is, amíg Kopernikus nem fedezte fel ezeket a törvényeket. Olyan hadsereg nincsen, sohasem is volt és nem is lehet a világon, amelyben minden káplárnak ne legyen lehetséges fővezérré válnia. Ez a lehetőség, még ha soha se következik is be a valóságban, ez teszi a hadsereget hadsereggé, mert enélkül az egész csak egy szervetlen horda volna, amely semmiféle hadi operációra nem volna alkalmas.

Nem arról van szó, soha sincsen arról szó, hogy egy akarat-e vagy több akarat, mert az „egy akarat” a természet törvénye, hanem csak arról van szó, hogy mi legyen a módja az egy akarat kiválasztódásának. Azé legyen-e az egy akarat, aki ezt a jogát magával hozta a világra, vagy azé-e, aki erőhatalommal szerezte meg hozzá a jogot, avagy, akit az embereknek, amennyire lehet, befolyásolatlan véleménye nyilvánított arra legméltóbbnak, hogy az ő akarata legyen a domináló. Bármelyiket választjuk a három közül, egy se nyújt tökéletes biztonságot a tekintetben, hogy valóban az adott társadalomban elérhető legbölcsebb és legüdvösebb eredményeket érlelő akarat lesz-e az uralkodó akarat. Ennek a következménye, hogy annak az akaratnak, amely a három kiválasztódási mód közül az egyiknek az alapján éppen uralmon van, folyton erősödő ellenzése érlelődik meg a társadalomban, mígnem elérkezik az idő és az alkalom, amikor az érvényben lévő kiválasztódási módszer megbukik és áttérnek a másikra. Volna még egy negyedik módja is a kiválasztódásnak: ha sorsolás útján állapítanák meg, hogy egy csoportban, társadalomban, országban a közületet alkotó összes egyedek közül kinek az akarata legyen bizonyos időre az irányadó. Szentséges meggyőződésem, amelynek az igazságára az oltár előtt nagy esküt merek tenni, hogy ez a módszer se volna rosszabb a kívánatos eredményeket biztosító akarat kiválasztására, mint akármelyik másik. Mert semmivel se kisebb a valószínűsége, hogy ezen a módon véletlenül alkalmas ember kerül az érvényesítendő akaratot nyilvánító helyre, mint pl., ha a véletlenség abban áll, hogy a születés jogán alkalmas egyén születik bele abba a pozícióba. Csak nézzétek meg a koronájukat vesztett királyokat! Csak egyet közülük, a leghíresebbet, a legmagasabbról alázuhantat, akinek hatalmas akaratát három évtizeden keresztül valóban isteni erejűnek és sorsszerűen érvényesülendőnek hirdették még nagyszellemű és kiváló ítélőképességgel megáldott férfiak is. Lezuhant az akaratnyilvánulás magas trónusáról és íme, mivé zsugorodott az egyénisége? Annak dacára, hogy egyike a földgömb leggazdagabb embereinek, semmit a világon nem tud magával, a vagyonával és az idejével csinálni, mint unalomból kapálni és fát vágni. Kossuth Lajos bezzeg tudott egyebet is csinálni és szellemének a ragyogását az egész világra kiterjesztette akkor is, amikor koldusszegényen élte száműzetésének az éveit és évtizedeit.

Nem arról van tehát szó, hogy melyik módszer a helyes az érvényesítendő akarat kiválasztására, hanem, hogy melyik a legkevésbé rossz, melyik az, amelyik a legkisebb rizikóval jár az illető közületre és melyik az, amelyik legsimábban teszi lehetővé a reparációt abban az esetben, ha nem sikerült a kiválasztódás. És amit demokráciának nevezünk, ennek az akaratkiválasztási rendszernek az előnye abban áll, hogy ő nyújtja ennek a reparációnak a legsimább lehetőségét. Igaz, hogy a megítélés és a változtatás a szavazópolgárok kezébe van letéve, akikről általában azt szoktuk feltételezni, hogy „nem értenek a dolgokhoz”. Plátó a tudósokkal kormányoztatná a világot és H. G. Wellsnek is ez a végső menedéke. De Plátó kora az analfabéták világa volt. Ellenben a zsidók között már 2000 évvel ezelőtt is csaknem olyan ritkaság volt az analfabétaság, mint napjainkban és a Talmud nyomatékosan eltanácsolja az embereket, hogy olyan városban lakjanak, amelyet tudósok kormányoznak. Pittröl mondják, hogy a legfontosabb törvényjavaslatait, mielőtt előterjesztette, egy parlagi félparaszt képviselővel beszélte meg, Nagy Péter a pástétomsütőből lett mindenható Mencsikovnak és a falusi lelkész által fölnevelt szolgaleánynak, Katalin cárnőnek a tanácsai után igazodott, Napóleon az őrmestereiből csinált királyokat és akiket egészen közelről láthattam nagy szellemeket, Eötvös Károlyt, Vázsonyi Vilmost, azoknál mindannyiszor ámulva észleltem, hogy sorsdöntő pillanataikban olyan emberek véleményére voltak kíváncsiak, akiket általában a jelentéktelenség megtestesüléseinek tartottunk.

E sorok szerény írójának a családja tele van rőföskereskedőkkel és a rőföskereskedők erős meggyőződésű demokraták. De nem azért, mert kajla a fülük, vagy csámpás a lábuk, hanem azért, mert az élettapasztalatuk megtanítja őket arra, hogy a tanulatlan népnek olyan képességei vannak, amelyek felülmúlják a szakértők hozzáértését. Tudja-e vajon a honvédelmi miniszter úr, hogy mi a bóvli? A bóvli az a portéka, amelyet a hozzáértő kereskedő egy élet, sőt több egymásba kapcsolódó élet tapasztalata és tudása alapján tengernyi portéka közül, mint legalkalmasabbat, kiválasztott a nagykereskedő vagy a gyáros raktárában, azután hazaviszi és otthon a nyakán marad. Mert a Kata néni és a Panna néni és a Mári néni és a Julis néni sorra megtapogatják és megfogdossák és megdörzsölik és végül sorra otthagyják. És akkor a kereskedő rájön, amire addig minden szakértelmével nem jött rá, hogy a Kata néninek és a Panna néninek igaza van: a portékának van valami olyan hibája, amelyet ezektől a szaktudás nélkül való parasztasszonyoktól kellett megtanulnia. „Van Zanten boldog évei”-ben az a minden hájjal megkent furfangos, ravasz, meztelen ausztrálnéger „miniszter”, akinek a huncutsága felülmúlja a legravaszabb európai diplomaták képességeit, egész bizonyosan nem kormányozza rosszabbul a maga népét, mint, mondjuk, Magyarországot kormányozná dr. Concha Győző, akinek a kisujjában van a politika minden tudománya és minden, amit erről a tudományról valaha is gondoltak és tanítottak.

Hogy a honvédelmi miniszter úr nem gondolta jól végig a gondolatát, az kitetszik abból is — ami egyébként nem először történik meg nála és abban a világban, amelynek a felfogását ő ki szokta fejezni, — hogy ugyanakkor, amikor az egyetlen akarat dicsőségét hirdeti, kirohanást intéz az „egyén” ellen, amely a XVIII-ik és XIX-ik században a gondolkozás középpontjába került és mindennek a mértéke lett. Akinek az egyetlen akaratát ő a beszédében értette, amikor az „egyetlen akarat” dicsőségéről áradozott, az nem született bele abba a lehetőségbe, hogy az ő akarata legyen a domináló akarat és nem is erőhatalommal jutott hozzá, hanem valami vegyes módszerrel, amelyben a túlnyomó elem mégis az, hogy a polgárok kinyilvánított akarata kívánja azt, hogy ez így legyen. És bármi szűk körű és primitív legyen is nálunk az egyéneknek ez az akaratnyilvánítása, mégis ebben van a legmegnyugtatóbb garanciája annak, hogy a legalkalmasabb akaratnak jut a domináló szerep a közületben. Egy-egy ilyen önmagában véve jelentéktelen egyéni akarat, amely az egyén szavazata által tör az érvényesülés felé, ugyanannyit, sőt nem ritkán többet jelent egy imperátor akaratánál. Ki emlékszik még dr. Fried Lajosra, egész Felső-Magyarország Lajbis bácsijára, aki munkácsi követ volt és zseniális ügyvéd, aki remek eszével még sokkal többre vihette volna, ha nem lett volna olyan végtelenül szerény és olyan javíthatatlan bohém. Fried Lajos egyszer egy kis zsidócskát védett a sátoraljaújhelyi törvényszék előtt és a védelem hevében heves összekoccanása támadt a királyi ügyésszel, aki dagadó önérzettel támadt a védőre: „A védő úr megfeledkezik róla — mondotta emelt hangon, — hogy minden perrendtartásbeli ügyfélegyenlőség ellenére is van kettőnk között egy lényeges különbség: a védő urat Kohn Ignác vádlott ültette oda a védői székbe, engem pedig őfelsége a király ültetett erre a helyre, amelyről a vádat képviselem.” Fried Lájbis bácsi erre felállott és szerényen, csendesen válaszolt az ügyésznek: „Elismerem, hogy ez a lényeges különbség közöttem és az ügyész úr között valóban fennáll. De van ezenkívül kettőnk között még egy másik lényeges különbség is és ez az, hogy amikor Kohn Ignác engem ide ültetett, akkor tudta, hogy kit ültet ide, de alig hiszem, hogy őfelségének csak sejtelme is lehetett arról, hogy kit ültet oda az ügyészi székbe, amikor az igen tisztelt ügyész urat volt kegyes oda ültetni.”

És végül még valamit. Az a beszéd, amelyben a honvédelmi miniszter úr az „egyetlen akarat” ditirambusát zengette és egyúttal lefitymálóan, sőt elítélő módon beszélt az „egyén”-nek a fontosságáról — a honvédelmi miniszter úrnak ez a beszéde kortesbeszéd volt, amellyel azoknak az egyéneknek a hajlandóságát akarta a saját pártja és politikája részére megnyerni, akiknek még mindig megvan az egyéneknek az a joga, amelyet a XVIII-ik és XIX-ik század hatalmas szellemi és forradalmi erőfeszítéseivel megszereztek maguknak. Kissé talán furcsának is lehet találni, hogy valaki éppen akkor törjön pálcát az egyén fontosságának az eszméje fölött, amikor fontosnak tartja, hogy a maga részére nyerje meg az egyéneket. Engedje meg a miniszter úr, hogy erre vonatkozóan egy igen jó szabályt ajánlhassak a figyelmébe. A szabály a zsidó közmondások bölcsességtárából van merítve és így hangzik: „Aki kérni megy, az ne pödörje ki a bajuszát!”

        Vezércikkszerű publicisztika az indiai függetlenségi mozgalomról és a szabadkereskedelemről, a Magyar Hírlap 1930. január 5-i számából.



      

     
     Minden oldalról és százféle szempontból lehet azt vizsgálat alá vonni, ami Indiában történik, de a világnak erről a tájékáról nézve, ahol ezek a sorok íródnak, a legfeltűnöbbnek az látszik benne, hogy ami történik, az történhetik. India Angliának a „birtoka” és ezen a birtokon több ezer ember összegyülekezhetik tanácskozni afölött, hogy Indiát függetlenítik Angliától. Mi ismerünk a művelt Európában olyan helyeket, ahol ez nem volna lehetséges, de ennél még valamivel kevesebb se. Például még az se, hogy a föld munkásai gyűlést tartsanak olyan egyesület alakítására, amelytől szomorú sorsuk javulását vélik várhatónak. A jogok tiszteletének és az önfegyelmezettségnek milyen magas foka kell ahhoz, hogy az állítólag „uralkodó” angol hatalom ily fölséges nyugalommal nézze ezt az ellene irányuló felvonulást, amelyet valamivel plauzibilisebben hangzó indokolással lehetett volna betiltani, mint azzal, hogy „az egybehívók nem nyújtottak kellő garanciát a gyűlés nyugodt lefolyása tekintetében”, vagy hogy „a gyűlés megtartására kijelölt helyiség közegészségügyi szempontból nem megfelelő nagyobb tömeg befogadására” és hasonló egyebekkel, amiket mi annyiszor hallunk, hogy már elvesztettük velük szemben a felháborodási képességünket.1

A legcsekélyebb mértékben se vagyunk róla meggyőződve, hogy amennyiben a pánindiai kongresszus határozata teljesedésbe menne és India függetlenítené magát Angliától, akkor az önálló Indiában is lehetséges dolog volna ez a szabadság, amely az „angol rabság” alatt íme biztosítva van az indusoknak. Sőt mi tanult példák alapján szentül hisszük, hogy a szabad és független Indiában egymás belét gázolnák ki az emberek és ezerféle jogcímet találnának ki arra, hogy a másiknak, akinek az egyik osztály, rend, kaszt, felekezet, faj a nyakára nőtt, mert nem lehetnek ugyanolyan jogai, mint a felülkerekedetteknek. Szívünkben kiáltó visszhangja támad minden sóhajtásnak, amely szabadságjogokért száll a föld bármely pontján a mindannyiunkat beborító magas egek felé. De csak szánakozás érzete fakad a lelkünkben, amikor a szabadság szent nevében látjuk egy sokszáz milliónyi nép feltartóztathatatlan mozgalmát, amelynek a végső eredménye siker esetében csak a rabságnak az a baromi változata lehetne, amely a magára hagyott Indiában egész bizonyosan elöntené az embereket. Az angoloktól akarják magukat függetleníteni a szerencsétlenek és Anglia egész lakosságát meghaladó számban vannak közöttük olyan honfitársaik, akiknek csak azért, mert alacsonyabb kaszthoz tartoznak, egyetlen érintése tisztátalanná tesz, mint valami métely. „Szabadok” akarnak lenni egy olyan kultúrától való függéstől, amelyben íme akadály nélkül agitálhatnak e „szabadulás” érdekében, hogy azután háborítatlanul élhessenek a saját erkölcseiknek és ismét eltemethessék a halott férfiúval a feleségeit is, amiben ez idő szerint az idegen zsarnokság megakadályozza őket.

Gandhi persze nem így gondolja. Ámde hol lesz Gandhi a keresztülvitt felszabadulás után rövid hónapok múltán?! Gandhitól keletre is óriási világok vannak még a forradalom tájain. Amikor majd osztozkodni kell a koncon, akkor ezt a szent rajongót napok alatt kiszorítják az emberek szívéből az iparszerű fanatikusok, a honszerelem és a fajszerelem Alfonzói, akik búsás ellenértékeket akarnak bezsebelni a szerelmük díja fejében és ennek a biztosítása érdekében egykettőre túllicitálják az önzetlen prófétát, aki a diadalmas felszabadulás után, akkor is még tökmagon akarna élni és az ihlet szent nektárján megmámorosodni, amikor az okosak már luxusautókon akarnak parádézni és a felszabadított meztelen milliók bőréről lenyúzott kincseken urizálni. „Mihelyt valamely forradalom partot ér — mondja Viktor Hugo, — az ügyes emberek összeszedik a hulladékait.”

A sors kegyetlen tréfája volna, ha ez a régóta kísértő indiai kérdés éppen akkor válnék „aktuális”-sá, amikor az angol birodalmat munkáskormány kormányozza. Nem minthogyha erre a kormányra nézve kötelező volna a szentimentalizmus mindhalálig. Az angol munkáspárt ugyan nem a Marx tanításait követi, de ha követné, akkor annál kevésbé kellene az értelem érveit alárendelnie az érzelmi követelményeknek. Csak fel kellene lapoznia, hogy mit írt Marx az ilyenféle dilemmáról. „Avagy talán valami szerencsétlenség az, hogy az Egyesült Államok elvették a fölséges Kaliforniát a lusta mexikóiaktól, akik nem tudtak vele mit csinálni? Hogy az energikus yankeek az ottani aranybányák gyors kihasználása által a forgalmi eszközöket szaporítják, hogy a Csendes-óceán legtávolabbi pontjain rövid idő alatt sűrű népességet és kiterjedt kereskedést koncentráltak… Lehet, hogy néhány spanyol kaliforniainak és texasinak a „függetlensége” szenved alatta, az „igazságosság”-ot és más erkölcsi elveket itt-ott megsértik, de mit tesz az ilyen világtörténelmi tények mellett?”

Mily vakság, hogy egész Európa reakciós elemei, akiktől a csillagok sincsenek messzebb, mint a szabadság szeretete és a függetlenség tisztelete, most az angol munkáskormány iránt táplált gyűlöletük kifejezéséül leplezetlenül drukkolnak az indiai mozgalom sikere érdekében, amely nem csupán Angliát, hanem az egész európai emberiséget súlyosan károsítaná. Nem azért, minthogyha igaz volna az, hogy Anglia Indiát „kizsákmányolja”. A keletindiai kereskedelmi társaság ideje réges-régen lezárult, nem is beszélve arról, hogy virágkorszakában is volt az angol közvéleményben elegendő erkölcsi bátorság ahhoz, hogy nyilvános vádat emeljen India meghódítója, Clive ellen, akinek végül az öngyilkosságba kellett menekülnie a puritán becsület tekintete elől. Az Indiáknak Angliába ömlő kincse a laikus fantáziák látománya csupán. Egyetlen zsák rizskása se jöhet Indiából Angliába, amelyet ne a maga piaci árán vásárolt volna meg valaki attól, aki termelte vagy birtokolta és az igazság az, hogy a kincsek éppen abban a mértékben, ha ugyan nem sokkal nagyobb mértékben ömlenek Angliából Indiába, mint Indiából Angliába és semmiféle olyan intézkedés nincsen a világon, amely könnyebbé tenné valamely angolnak, hogy Indiából hasznot húzzon, mint amilyen könnyű az valamely németnek, franciának, japánnak vagy bárkinek a világon. De hogy ehelyett mi várna a világra India úgynevezett függetlensége esetében, annak a megítélésére elég ha az ember megnézi pl. a „Die Koralle” című berlini folyóirat legutóbbi számában azt a képet, amely egy óriási tömeg hindut ábrázol, akik Gandhi agitációjának eredményeképp földön guggolva kis kézirokkákon saját maguk állítják elő azt a kelmét, amelyből valószínűleg egyheti munka árán produkálnak annyit, amennyit az angol ipar egy órai munkájuk bére ellenében tud nekik szállítani. De az ilyen fanatizmus csak gyorsan múló tulipánmozgalom lehet, azért kell a dolgot átjátszani a szabadság és a függetlenség területére, az illúziók birodalmába, ahol már nincs szerepe annak az emberi képességnek, amit Szent Augusztinusz a „kisebbik eszem”-nek nevez, t. i. az értelemnek, hanem csak a „nagyobbik eszem”-nek, az érzelmeknek. Egyetlen hindu se vásárolt soha angol kelmét azért, mert az angol ipar mögött dreadnoughtok állanak fenyegető ágyúikkal, hanem ha vásárolt, akkor azért vásárolt, mert olcsóbbnak és alkalmasabbnak találta, mint amit a hindu kézművesek piszmogtak össze. Éppen így vásárolta meg azonban a svájci óraipar termékeit is, amelyek mögött még egy bodzapuska se meredezett feléje. A kétoldalú előny szabályai szerint jött létre a kereskedelmi forgalom Anglia és India között minden tekintet nélkül Anglia fegyveres hatalmára és ettől az előnytől Gandhinak semmiféle fanatizmusa nem tudná megfosztani India népét, ha nem sikerülne átjátszani az agitációt a szent illúziók területére, ahol a rációnak nincs többé hatalma.

India liberálisai látják és tudják ezt és látják, ha egyében nem, a búrok példáján, hogy hatalmasabb, nagyobb, gazdagabb és boldogabb most az angol világbirodalom kereteiben ez a nép, mint ahogyan azt álmodhatta volna akkor, amikor szinte mesébeillő hősiességgel védekezett e jó sorsa ellen. És ők, a liberálisok azt mondják, fogadjuk el a londoni munkáskormány meghívását, dolgozzuk ki azt az új alkotmányt, amely a brit világbirodalom kereteiben megfelelő helyet biztosít Indiának, amelyre magárahagyatottsága esetében szörnyű papuralom vagy egy még az oroszországinál is lejjebb fokozott bolsevizmus borzalma várakozik. De sajnos, ebben az indítványban csak a Solon bölcsesége nyilvánul meg, aki arra a kérdésre, hogy mit tart a legjobb alkotmánynak, azt válaszolta: „az a kérdés, hogy kik számára és mikor?” Más szavakkal ugyanezt válaszolja erre a kérdésre Marx is és Taine is és mindenki, aki illetékes arra, hogy feleletet adjon olyan kérdésekre, amelyek az embereket égetik. Ámde az ilyen feleleteket az okosság diktálja és amikor az illúziók szent köde üli meg az elméket, akkor a dadogó Sükeyé a szó, akit az mentett át a halhatatlanságba, hogy az 1848-iki márciusi napokban egy tanácskozáson azt süvöltötte közbe egy észszerű alapon álló szónoknak: „A forradalomban nincsen szükség okos emberekre!”

Lábjegyzetek


	
A nyitó bekezdés nem Indiáról szól, hanem Magyarországról. A két idézett indokolás — hogy „az egybehívók nem nyújtottak kellő garanciát a gyűlés nyugodt lefolyása tekintetében”, és hogy a helyiség „közegészségügyi szempontból nem megfelelő” — a korabeli magyar rendőrhatóság állandó fordulata volt a gyűlések betiltására. Kadosa szó szerint idézi őket, és a „mi annyiszor hallunk” alanya a magyar olvasó. A cikk kiinduló tétele tehát az, hogy a brit „birtokon” szabadabban lehet függetlenségi nagygyűlést tartani, mint idehaza szakszervezetet alapítani. A nekrológja szerint Kadosa „negyedszázadon át csak képletesen írhatta le mondanivalóit, hogy átcsússzon a cenzúrán” — ez a darab ennek az eljárásnak a mintapéldája, és a záróképe is hazatalál: a dadogó Sükey, aki 1848 márciusában egy józan szónokra kiált rá. ↩

        Publicisztika a Magyar Hírlap 1929. március 10-i számából. Az akkor Konstantinápolyban élő, a Szovjetunióból frissen száműzött Trockij változatlan bolsevik hitvallását Kadosa nem mentegeti: a polgári Európa saját eszméibe vetett hitének meggyengülésével állítja szembe.



      

     
     „Dögöljön meg!” — írta Ignotus legutóbbi cikkében Trockijról, aki Konstantinápolyból küldi kérvényeit beutazási engedély iránt a különféle európai államok kormányaihoz és nincsen benne semmi kétség, hogy egyiktől vagy másiktól vagy mindegyiktől meg is fogja kapni. Én tudom jól, hogy Ignotus kifakadása nem durvaság, hanem elkeseredés és nem is Trockijt illeti, hanem annak a polgári társadalomnak a poltronságát, amely egyáltalában nem lelkületi emelkedettségből, hanem a saját igazságaival szemben való gyalázatos hitetlenségből és komisz indolenciából cselekszi, hogy Trockij urat nem úgy fogadja, mint a veszett kutyát, hanem mint egy érdekességet, akit személyesen látni és vele esetleg beszélni: élmény és érdekesség. Panem et circenses! A veszni indult európai emberiség ismét ott tart, ahol a római birodalom bukása előtt, amikor már senki se hitte a hitét és Róma főhelyén templomot emeltek valamennyi istennek, akit csak valahol emberek imádnak a földön. A színházi pletyka lett az európai emberek irányítója és nívója és minden embernek annyi jelentősége van e nyomorúságos szellem mértéke szerint, amennyi látványosság és tömeghatás benne foglaltatik. Hogy ezen a határon belül apostol-e vagy rablógyilkos, fenkölt eszmék mártírja-e vagy futóbolond, avagy vérengző vadállat, az teljesen egyremegy és egybe is olvad a napi krónika lapjain. A bulvárújság ugyanazon a hasábon hozza az egyiknek az arcképét és a másikét is és a rikkancs, aki nem hipokrita és nem forgatja szemeit az égre, nagyon jól tudja, hogy a vérengző bestia jobban érdekli a közönséget, mint egy szent idea önfeláldozó misszionáriusa. A hiéna vadállatnak is jelentéktelen és érdektelen, az állatkert látogatói közül kevesen érdeklődnek iránta. De évekkel ezelőtt a budapesti állatkert hiénája leharapta egy ártatlan kisfiúcskának a kezét, aki benyúlt drága kis kacsójával a ketrecbe, hogy megsimogassa a tarka kutyusnak a fejét. És amikor ezt az újságok megírták és az egyik bulvárlap meginterjúvolta a Rókus-kórházban a szegény kis áldozatot, akkor a következő vasárnap népvándorlás indult meg az állatkertbe, mert mindenki látni akarta a kegyetlen, buta bestiát, amelynek valóságos nimbuszt vont a feje köré az a borzalom, hogy megette egy kis gyermeknek a kezét. A képeslap, amely a legközelebbi számában a fotográfiáját közölte, ugyanazon az oldalon hozta az isteni primadonnáét is, akiről mindenki tudja, hogy briliántos és Rolls-Royce-os ragyogásának alapja a prostitúció; továbbá azét az ír polgármesterét, aki inkább meghalt, semhogy megszegje éhségsztrájkját, amellyel dokumentálni akarta az egész világ előtt, hogy igaz ügyért vetették börtönbe; végül pedig annak a szent főpapnak a képét, aki midőn megbukott az uralom, amelynek hűséget esküdött, nem követte el azt a balgaságot, hogy a sivatagba vonult volna és elfeledte volna a világot, hanem letette a hűségesküt annak az uralomnak is, amely az előbbit megbuktatta.

Valljuk csak meg egymásnak, hogy — legalább eddigelé — csalódtunk Trockij-ban és ebből fakad az elkeseredésünk. Azt vártuk volna, hogy abban a pillanatban, amint kiteszi a lábát a bolsevista pokolból és nem kell többé félnie az orgyilkosoktól és a cseka pribékjeitől, akkor rögtön megered a nyelve és súlyos szavakkal fog pálcát törni azok fölött, akik kiragadták a hatalmat a kezéből és be fogja vallani tévedését és szörnyű tévelygését. Ez örömteljes igazolás lett volna számukra, amiért mi olyan rendes és minden tiszteletteljes hagyományt és rendet tisztelő s nem kevésbé bölcs és előrelátó emberek vagyunk. Ámde kiderült, hogy ez a holtbeteg ember egy makkegészséges hiéna, aki legelső nyilatkozatában, amely indifferens, szabad földön a száját elhagyta, kijelentette, hogy „állásfoglalásom a forradalommal, a szovjetekkel, a marxizmussal és a bolsevizmussal szemben abszolúte változatlan maradt”. És ekkor mi mindannyian, akik a kelet-európai parlamentek politikai iskolájában köszörűltük józanra az eszünket, szájtátva meredtünk erre a szörnyetegre és azt gondoltuk, hogy erre a nyilatkozatra a kényszerzubbony az egyetlen megfelelő válasz.

De aki a nyilatkozatot tette, az jól tudta, hogy emiatt Európában semmiféle bántódása nem lehet. Amilyen bizonyos, hogy a bolsevista Oroszországban az életével játszanék az, aki a bolsevizmus alapjaival ellenkező hitvallást tenne, olyan bizonyos, hogy ez a veszedelem nem fenyegeti a „polgári” Európában a bolsevista apostolt. Egy negyedszázaddal ezelőtt még világraszóló tréfa volt, amikor a Simplicissimus Thomas Theodor Heine pompás rajzolatában egy képet festett az eljövendő szocialista államról. A kép alatt ez a szöveg volt: „Mindjárt a szocialista állam berendezkedése után letartóztatták Bernstein Eduard elvtársat, mert Marx szobra előtt nem emelte meg a kalapját.” Akkor meg kellett fulladni a nevetéstől ezen a viccen, amely egymillió ember iszonyú halálával mért valóság lett két évtizeddel később Oroszországban. A világtörténelmi borzalmat a „polgári” Európa méltó módon megtorolta: ahol csak a lehetősége megvolt, a fekete reakciót juttatta uralomra és politikai kalandorok és harácsoló svihákok vadászterületévé tette a nemzedékek keserves munkájával kultúra alá dolgozott földet. Ahol a legkevesebb anyagi értelmű intézkedést tették a nyomorúság penészvirága, a bolsevizmus ellen, ott aratta a legnagyobb diadalait mindenféle betyárság és minden fajtájú fosztogatás a bolsevizmus ellen való védekezés és a bolsevizmustól való rettegés fennen hirdetett ürügye alatt. A „polgári” világfelfogásban, a demokráciában és a liberalizmusban való fanatikus hit ellenben sehol se szállhatott szembe a moszkovita fanatizmussal, mivelhogy régen nem volt már meg az európai emberiség szívében. És mivel az eszmék harcában a türelemnek a szkepticizmus a legbiztosabb alapja, ennélfogva e széles és mély fundamentumra helyezett türelemre százpercentes biztossággal számíthatott Trockij Európában. Nem minden kenyéririgység eszmei türelmetlenség, noha nagyon sokszor jelenik meg a világ előtt ennek az álorcájában és nem minden politikai svihákság a meggyőződés fanatizmusa, noha sokszor látjuk ebben a formában alakoskodni. De a mélységes hit a vallóját mindig türelmetlenné teszi és a marxista világfelfogás birodalmában aki nem hisz a történelmi materializmusban, vagy legalább nem mutatja, hogy hisz benne, az éppoly kevéssé lehet szakegyleti titkár vagy a társadalom egyéb funkcionáriusa, mint ahogy nem lehet sakter a zsidó hitközségben az, aki nem hiszi, hogy a disznó húsa tisztátalan és tilalmas eledel.

Valóban elkeserítő élmény és kiábrándulás, hogy Trockij, ahelyett, hogy a mea culpával örvendeztetné meg polgári szívünket, itt közöttünk is és a történtek után is hitvallást tesz a bolsevista őrület mellett. Megdöbbenünk ettől a hittől, mert érezzük, hogy nem tudunk vele ugyanolyan erejű hitet szembeszegezni, noha tudván tudjuk, hogy az eszmék harcában a meggyőződés ereje az egyetlen fegyvere a győzelemnek. Galilei könnyen visszavonhatta az ő tanát, amikor arról volt szó, hogy máskülönben kínpadra vonják és meg kell halnia. Könnyen visszavonhatta, mert hiszen amit ő hirdetett, az a természet igazsága volt, amely megmaradt igazságnak akkor is, ha ő visszavonta. De a hit igazságáért meg kell halni, ha arra kerül a sor, mert ha ezt az igazságot visszavonják, akkor megszűnik igazság lenni. Ennek csak az adja az igazság fényességét, hogy jó vagy rossz; jóságos bölcsesség vagy ostoba gonoszság, de mindhalálig hisznek benne az emberek. Vallásos hit alatt pedig nemcsak a mi vallásunk hitét kell érteni, hanem mindenféle hitet, azt is, amely a miénknek a tagadása, sőt azt is, amely mindennek a tagadása. Amit csak valaha megismertem az emberiség kultúrtörténetéből, semmi se hatott meg annyira, mint annak a török atheistának, gondolom Lecky által elmondott története, aki kivégeztetése előtt megmenthette volna az életét megfelelő nyilatkozattal, de ő inkább a halált választotta: „ámbár semmiben se hiszek és semmi hasznom nincs belőle, mégis fenntartom a véleményemet, — mondotta a siralomházban, — mert kell, hogy legyenek olyan emberek, akik meghalnak azért, amit igaznak tartanak.” Trockij konok hite érthetetlen és félelmetes ostobaság az én szememben, de ez a borzalom nem tudja eltörölni lelkemből az utálatot, amelyet érzek, amikor körülnézek és végigjártatom szemeimet azon a hitetlen társaságon, amely mind abból gazdagodott meg, mind attól jutott fényes állásokhoz és munkanélküli zsíros jövedelmekhez, hogy Trockijnak az igazsága veszedelmes ostobaság. Az a szolnoki zsidógyerek, aki ezt az akasztófa alatt, amelyre az édesapját felkötötték, Szamuellynek a szemébe vágta és azután maga is odanyújtotta a nyakát a hóhérnak, ő az, aki nekem az egész valómat megrázó módon imponál.

        Tárcacikk az antiszemita kollektív vád logikájáról, megjelent a Magyar Hírlap 1928. december 16-i számában. Kiindulópontja Erdélyi Béla nagy sajtónyilvánosságot kapott büntetőpere: Kadosa azt támadja, hogy egy vádlott bűneit a publicisztika egész felekezetére vetítette.



      

     
     A budapesti büntetőtörvényszék egy gyilkossággal és számtalan egyéb deliktummal vádolt zsidó fiatalember bűnügyét tárgyalja és már nem tudom hányadik olyan cikket olvastam, aminek az értelme az, hogy én is és velem együtt minden zsidó, aki itt küzd az élettel és dolgozik, tanul és tanít, igyekszik a nehéz viszonyok között, ezer lemondás árán is jónak és tisztességesnek maradni, honeste vivere, neminem laedere, suum cuique tribuere, — mi valamennyien benne vagyunk azokban a bűnökben, amik csak úgy áradnak ebből a keresztül-kasul romlott és hányaveti fickóból. Erdélyi Béla ebben a felfogásban nem mint erkölcsileg beteg individuum áll a nyilvánosság pellengérén, hanem mint zsidó és mindenki, aki vele egy hiten van, kénytelen tűrni a vele való azonosítást e céltudatos lélekmérgezést űző publicisztika részéről, amelynek ebben a veszedelmes és gonosz munkájában ezerszerannyi van megengedve a közbéke fölött őrködő hatóság részéről, mint akárki másnak, aki bármilyen nemes emberszeretettől vezéreltetve üti meg íróhangszerén a békétlenség hangját.

Egy másik értekezést is olvastam, részletet egy igen tehetséges történetkutatónk nagyobb tanulmányából, amelynek címe és tartalma nincsen megadva, csak a közreadott kis próbából lehet következtetni, hogy pontosan a mai, úgynevezett kurzus szájaíze szerint való megállapításokat tartalmaz a magyar élet területéről. Nem lehet tudni, hogy másról is lesz-e benne szó, mint a zsidókról, de ami a zsidókat illeti, azok ebben a műben is úgy szerepelnek, mint valami egységes jelenség. Dóczi Lajos, Wahrmann, Falk Miksa, Vámbéry Ármin egyik zsidó generáció törekvéseit személyesíti meg, Vázsonyi Vilmos egy másik generációét, Jászi Oszkár egy harmadikéit. És egy örökölt ügyességű publicisztika kellemes zsargónja megvesztegető módon tudja keresztülvinni ezt a szimplifikációt, amelynek keserves nehézségeibe csak az lát bele, aki egy pillanatig gondolkozik a dolog fölött és észreveszi, hogy milyen nehéz dolog lehet a zsidókat mind egy kalap alá venni, holott Falk Miksa kortársai között ádáz negyvennyolcas zsidók, Vázsonyi Vilmos nemzedékében a szélsőbaloldaltól a szélsőjobboldalig mindenféle fajta zsidók és az állítólag antinacionális Jászi idejében a legsallangosabb vadmagyarkodásban leledző zsidók csakúgy voltak, mint ugyanilyen változatos lelkületű katolikusok, reformátusok, evangélikusok és minden egyebek. A kornak hatása alól senki se vonhatja ki magát. Megmondotta már Ali, aki Mohamednek nagybátyja és a kalifaságban egyik utóda volt: „Hosszú életpályámon gyakorta tapasztaltam, hogy az emberek sokkal inkább hasonlítanak a korhoz, amelyben élnek, mint az édesapjukhoz.” Ez alól a szabály alól nem lehetnek kivételek a zsidók sem, akik koruk minden áramlatában lelkületük és mentalitásuk szerint éppen úgy benne vannak, mint többi kortársaik.

Kinek jutna eszébe egy bűnper vádlottjáról arra a felekezetre vetíteni azokat a tulajdonságokat, amik a vádlottat a bűnre vitték? Ki hallott már római katolikus gyilkosról, vagy protestáns csalóról, avagy görög keleti sikkasztóról? Ki firtatta azt valaha, hogy valamely lelki defektus, amely egy bűntett elkövetőjében jelentkezik, mennyiben közös tulajdonsága annak az egész felekezetnek, amelyhez az illető tartozik? Ez csakis a zsidó esetben van megengedve, de ez esetben elmaradhatatlan. Pedig az első pillanatra szembetűnő az általánosítás helytelensége, mert kivétel nélkül minden bűn és minden társadalmi értéktelenség, mely valahol, ahol sok zsidó él, esetleg speciális zsidó defektusnak tüntethető fel, ugyanolyan mértékben jelentkezik egy más, de a gazdasági és kulturális fejlődésnek ugyanazon a fokán álló társadalomban is, amelynek egyetlen zsidó tagja nincsen: Tókióban épúgy, mint Chicágóban, Rómában úgy, mint Tarnopolban és Ninivében, amely 3000 év előtt elpusztult épúgy, mint Los Angelesben, amelyet a szemünk láttára építettek.

És ha nem bűnözésről, hanem politikáról van szó: vajon Falk Miksa politikájának nem voltak-e megszólalásig azonos párjai a világ minden országában a liberalizmus fénykorában? Vázsonyi Vilmos nem azt akarta-e Budapesten, amit Kronawetter Bécsben és Frère-Orban Belgiumban? Jászi Oszkárnak nem voltak-e világfelfogásbeli és politikai vérrokonai Európa minden államában, ott is, ahol a zsidók létszáma alig észrevehető módon kicsiny? És nem volt-e ezeknek a zsidóvallású, vagy zsidó eredetű politikusoknak kisebb vagy nagyobb táborában minálunk is minden felekezetbeli keresztény és minden fajbeli nemzsidó? Miért számíthat tehát a zsidózó publicisztika mégis hitelre, amikor azt, amire Vázsonyi törekedett, vagy amire Jászi törekedett, a nemzedékebeli zsidóság törekvésének tünteti fel, holott Vázsonyi, akinek az egész élete egyetlen verekedés volt, senkivel se verekedett annyi erővel s annyi elkeseredéssel, mint a vele szemben álló zsidókkal, Jászi Oszkárnak pedig annyi fajmagyar harcostársa és híve volt, amennyi untig elegendő arra, hogy erőszakolttá tegye vele szemben a zsidózást és fölöslegessé a hivatkozást arra, hogy Jászi Oszkár a magyar zsidók többségének a mentalitásától sokkal távolabb állott, mint akár Haller István és égő gyűlöletüknek sokkal inkább volt a céltáblája, mint akármelyike az akkor tétován antiszemitáskodó, később fennen hujhujozó kurzuspolitikusoknak és publicistáknak.

Ezek a kényelmes publicista urak semmi szín alatt nem akarják kiadni a kezükből az olcsó diadaloknak azt a fegyverét, amit a zsidózás jelent a számukra. A tények ereje legkevésbé se alkalmas az ő lefegyverzésükre. Az orosz szovjet első vezérkarában volt néhány zsidó, minekfolytán gyönyörű fejtegetéseket, tudományos értekezéseket és lendületes vezércikkeket olvastunk arról, hogy a bolsevizmus mily természetes terméke a zsidó mentalitásnak. A szovjetben már egyetlen zsidó sincsen és Oroszországban — ha hinni lehet a különféle híreknek — már újra pogromszellők lengedeznek. Erről a zsidózó publicisztika most nálunk hallgat, ellenben Oroszországban bizonyára ugyanazokkal a jól ismert szavakkal hirdeti, hogy a zsidó mentalitás a szovjet legnagyobb veszedelme, ő „a belső ellenség”, ő az, akivel elsősorban le kell számolni. Ez a stádiuma a dolgoknak ott is, mint mindenütt, a bajokat jelenti, amiket valamerre le kell csapolni és merre, ha nem a zsidó határokra? Jókai a „Kis királyok” című regényében leírja a jelenetet, mikor a parasztok vasvillával fogadják a tagosító urakat. Később egy bátor és okos úr felvilágosítja őket, hogy a tagosítás az ő érdeküket szolgálja, mire a parasztok deputációt küldenek az urakhoz és kimagyarázkodnak. Végül megállapodnak, hogy se az urak nem voltak okai az összetűzésnek, se a parasztok, hanem a zsidók. És — mondja Jókai — miután így megfürödtek a Jordán vizében, szent lett a békesség. Hát nem fölséges berendezkedés ez? Ha nem volna meg, nem kellene-e kitalálni?

A világ legegyszerűbb módszere ez! A zsidó, ha gazdag, akkor ragadozó, ha szegény, akkor élősdi; ha munkaadó, akkor versenytárs. Ha a zsidók a háború mellett vannak, akkor ez azért van, mert ki akarják fosztani a küzdő embereket, ha ellenzik a háborút, akkor gyávák, árulók és destruktívok. És ez így megy már évezredek óta. A Krisztus utáni első században élő Apion, akivel Josephus Flavius vitázik, ugyanazokkal a vádakkal illette már a zsidókat, amelyeket ma, 2000 évvel későbben is rájuk olvasnak. De Apion is már évszázados vádakat és rágalmakat gyűjtött össze. Mindezt anélkül, hogy a becsületes zsidókat egy vonalnyival is eltántorította volna kötelességeik és becsületességük útjáról. Az agyonkínzott Dreyfus hősiesen harcolt a világháborúban abban a francia hadseregben, amelyben oly szörnyű igazságtalanságban és megaláztatásban volt része, míg a nyomorult Walsin-Esterházy Londonban lapított. És egész bizonyos, hogy Franciaországban is volt olyan orgánuma a nyilvánosságnak, amely Dreyfusnak ezt a cselekedetét is a zsidó ravaszság és tolakodás megnyilatkozásának tudta feltüntetni azok számára, akiknek az ilyen beállítás lelki örömet biztosít.

Én meg vagyok győződve, hogy Magyarországon csak kevés embernek van igazán fogékonysága e lélekmérgezéssel szemben. Különösen nem a föld népének és a valóban dolgozó munkásrétegnek, amelyben eredetileg se volt meg ilyesmire a hajlamosság és éppen ezért csakhamar észrevette és mindinkább tisztábban látja, hogy mi legyen ennek a Jordán vizében való tisztálkodásnak az igazi értelme. Azért is sietnek most megint a zsidózó publicisták a maszlagolással. „Miért kötsz oly őrült sebesen?” — kérdi valaki az adomában az asszonytól. — „Muszáj nagyon sietnem, mert mindjárt elfogy a pamut.” Nos hát, nyugodjanak meg az antiszemita urak, ez a pamut már évezredek óta kitartott és nem is fog elfogyni, amíg a gombolyítása biztosítani tudja azt, amit Franz Oppenheimer tudományos nyelven úgy nevez, hogy „a gazdasági előnyöknek politikai eszközökkel való szerzése”, a magyar paraszt pedig az ő pompás eszejárásával röviden és érthetően így fejez ki: hazudni könnyebb, mint kapálni!

        Publicisztika a német zsidóság gazdasági, tudományos és kulturális teljesítményéről, valamint annak erőszakos kikapcsolásáról; megjelent a Múlt és Jövő 1936-os évfolyamának 345–347. oldalán.



      

     
     Ha a mi sajtónk — sajtónknak az a része, amelynek a léte abban az órában lehetetlenné volna téve, mihelyt Németország sorsára jutna társadalmunk — olykor-olykor szóvá teszi a németországi zsidók dolgait, mindig a humanizmus és a liberalizmus hangjait üti meg. Ezeknek a principiumoknak a követelményeit látják megsértve azokkal a rendszabályokkal, amelyeket az úgynevezett nemzeti szocializmus a zsidókkal szemben érvénybeléptetett és általában jobban sajnálják a szegény humanizmust és a szegény liberalizmust, mint a szegény zsidókat.

Arról ritkán, vagy talán sohase esik szó, hogy a zsidókat nem csak azért nem volna szabad kiközösíteni, mert ez beleütközik az emberség, a jog és a liberalizmus szabályaiba, hanem azért se, mert ez magának az országnak a megkárosításával jár. Ami éppenséggel Németországot illeti, a német nép tehetséges és szorgalmas fajta, de egészen a múlt század közepéig messze el volt maradva fejlődés dolgában a franciák és az angolok mögött. Hirtelen emelkedése szinte példátlan a nemzetek történetében. A szemünk előtt lett Berlin a világ közepe és nemzetközi vására minden művészi, minden gazdasági képességnek. A huszadik század első három évtizedének Babylonja Berlin volt, ahonnan eleven szálak vezettek a világ minden részébe. India az angoloké volt, de Norman Angell már a háború előtt kimutatta, hogy a németek nagyobb arányú üzletet folytattak Indiával, mint az angolok. És ha valakinek bárhol a világon volt olyan irodalmi, művészi, technikai, pénzügyi, kereskedelmi, vállalkozási elgondolása, amelynek a sikeréhez merész koncepcióra volt szükség, Berlinbe ment a megfelelő embert megtalálni.

Közkeletű hamisítás, hogy a zsidók az arányszámukon messze felül való mértékben belefeküdtek ebbe a fellendülési konjunktúrába. A valóság pedig az, és ez az, amit elhallgatnak és eltagadnak, hogy a zsidók az arányszámukon messze felül való mértékben csinálták ezt a fellendülési konjunktúrát. Az igazság, amelyet nem akarnak elismerni, noha a napnál is világosabb, hogy a zsidók óriási szolgálatot tettek Németországnak és kikapcsolásuk által hihetetlen kárt okoztak hazájuknak azok, akik ezt mint országmentő cselekedetet megvalósították.

A gazdasági élet lévén mindennek a fundamentuma, kezdjük a szemléletet ezen az oldalon.

A Rothschild-ház jelentőségét nem kell sokáig magyarázni. Az a pénzügyi szervezet, amit ez a csoport jelent, a legfontosabb nemzetközi idegorganizmusa volt a német gazdasági életnek. Kikapcsolását nem lehet semmiféle diplomáciával helyettesíteni. E fináncgóliát mellett ott voltak a többi óriások, a Mendelssohn, Bleichröder és a többi zsidó családok, amelyeknek az érdekeltségei később a részvénytársaságok névtelenségében folytatták a zsidó finánczsenik munkáját: a Deutsche Bank, a Dresdener Bank, a Darmstädter Bank, a Berliner Handelsgesellschaft stb. Innen épültek ki a pénzügyi kapcsolatok Amerika felé német zsidók, Warburg, Kahn, Speyer és társai által. Ezek által vált lehetővé, hogy Németország szinte benne élt az amerikai gazdasági életben.

A pénzügyek zsidó mestereihez kapcsolódtak a német ipar lángeszű zsidó vezérei, akik közül elég, ha a Rathenauk nevét említjük és a német hajózás ügyének zsidó dirigensei, elsősorban a Hamburg Amerika Line bámulatra méltó vezetőszelleme, Ballin, aki nem akarta túlélni Németország bukását és megölte magát az összeomláskor.

Azt a hatalmas kereskedelmi szervezetet, amit az áruházak jelentenek a német városokra és az egész német népre nézve, zsidó ész és zsidó szervező talentum hozta létre, a Wertheim-, Tietz- és Karstadt-áruházak megteremtői. És zsidók voltak azok is, akik Berlin népélelmezésének a terén példaszerűt és világhírűt alkottak: Kempinszky, Aschinger.

Németország méltán lehet büszke arra, amit a technikai fejlődés terén produkált az egész világ számára. De ez a fejlődés olyan gondolatok fundamentumán nyugodott, amelyek közül nagyon sok döntő jelentőségű, zsidó agyból pattant ki az emberi nem boldogítására. Tudvalévő, hogy a zsidó Heinrich Hertz a felfedezője a róla elnevezett elektromos hullámoknak, amelyek alapját képezik az utolsó évtizedek legnagyobb technikai vívmányainak, a telefonnak és a drót nélküli távirónak. Hogy az utóbbiból a technika legtüneményesebb csodája, a rádió megszülethessék, előbb még a gramofon kellett, amelyet a zsidó Emil Berliner talált fel és a rádiócső, amelynek a feltalálója a szintén zsidó Robert von Lieben. Amikor a rádión keresztül a féktelen zsidógyűlölet hangjait halljuk, vagy idegen országokból, sőt idegen világrészekből szolgáltatott műsorokban gyönyörködünk, amelyeknek a szereplőit hamarosan már majd látni is fogjuk, akkor jusson mindig az eszünkbe és jusson eszébe a zsidók ellen uszító uraknak is, hogy zsidó férfiak tették ezt az emberiség számára lehetővé.

Mily büszkék a németek az ő csodálatos Zeppelin-léghajóikra, a békés kommunikáció e nagyszerű eszközeire. Ámde ma már nem titok többé, amit sokáig elhallgattak, hogy e mesehajónak az ideája egy szlavóniai egyszerű zsidó embernek, Schwartz Dávidnak, az elmeszüleménye, aki mint erdőkitermelésnél alkalmazott felügyelő erdei magányában dolgozta ki a kormányozható léghajó tervét. Amikor azt hitte, hogy a gondolat megérett a kivitelre, felajánlotta azt az osztrák-magyar hadvezetőségnek, amely azonban nem kívánt a dologgal foglalkozni. Ekkor a német hadvezetőségnek ajánlotta fel és türelmetlenül várta a feleletet. Mikor Bécsben megkapta az értesítést, hogy a német hadvezetőség megépíti a léghajó modelljét, örömében szívszélhűdést kapott. A léghajó első próbáján már csak zokogó özvegye volt jelen, aki közben eladta a patentet 15.000 márkáért gróf Zeppelinnek.

Kell-e, hogy emlékezetbe idézzük a tudományoknak mindazokat a zsidó héroszait, akik oly nagy dicsőséget szereztek Németországnak? Hiszen tudjuk, hogy a 0.9% zsidó arányszám mellett a Nobel-díjas német jutalmazottak 30%-a zsidó származású. Közöttük Einstein, a tudományos világ ez idő szerint való fejedelme. Ebből ugyan kimutatható anyagi haszna nem volt Németországnak, de ki tudná felértékelni az erkölcsi hasznot, amely egy országra származik abból, hogy az ilyen szellemi titánt a magáénak mondhat? De olyan tudóst is megtagadott a mai Németország, akinek a szelleme pénzben is fölmérhető óriási hasznot jelentett és jelent ma is a számára, Fritz Habert, aki feltalálta, hogy miként lehet a nitrogént a levegőből kiválasztani.

Vajon a német orvostudomány elérhette volna-e veretlen világhírét Wassermann, Ehrlich, Iwan Bloch, Magnus Hirschfeld, James Israel, Blumenthal, a két Zondek nélkül. A szellemélet egész világát átalakító osztrák Freudot nem is akarom e helyütt említeni, noha ő is a német szférában ragyogó csillaga az orvostudománynak.

De talán semmiben se voltak olyan nagyok a németek, mint a könyvkiadás terén. Nincsen olyan könyvolvasó és könyvszerető ember, akinek a fülében ne csengene Albert Langen, Paul Cassirer, Samuel Fischer és a többi zsidó származású kiadók neve. És ha velük kapcsolatban felsoroljuk a zsidóvallású, vagy ha jobban tetszik: a zsidófajú modern német írók neveit: Wassermann, Werfel, a két Zweig, Döblin, Feuchtwanger, Buber, Bród, Kellermann, Kerr meg a többiek nevét, akkor millió és millió eladott német könyvről számoltunk el és Németország egyik legnagyobb dicsőségéről. Hová süllyedt az ő száműzetésük óta ebben a tekintetben Németország?! Hiszen még azok az íróik is elnémultak, akiket az új rezsim fémjelezett. Micsoda óriási könyvsikerei voltak a zsidó írók hatalmas sikereinek idejében pl. Hanns Heinz Ewersnek, aki a nagy fordulat első pillanatában élére állott annak az akciónak, amelynek eredménye a zsidó írók elnémítása volt. És íme azóta a hírét se lehet hallani, mintha már nem is volna az élők sorában.

Panaszos statisztikai adatokkal árasztják el a világot, hogy milyen túlnyomó arányban vettek a zsidók részt a német színházak és a német filmgyártás életében. Bizony, ez igaz: Max Reinhardt, Otto Brahm, Juschnij, Pallenberg, Schildkraut, Fritz Kortner, Moissi, Elisabeth Bergner, Maria Orska és még számtalan mások: ők lovagoltak a német színházi kultúra élén. Alaposan kiírtották őket! De milyen eredménnyel? Azzal, hogy most kötéllel kell fogni a színházlátogatókat és azzal, hogy amíg ezelőtt a német filmipar már Amerikával kezdett vetekedni, most szánalmasan lehanyatlott és csaknem teljesen elvesztette jelentőségét!

Mivel mérhető fel az a szolgálat, amit a zsidók a sajtó terén teljesítettek a német szellemnek, a német kultúrának és a német gazdasági érdekeknek? Az egész világon döntő jelentősége volt a Berliner Tageblatt, a Vossische Zeitung, a Frankfurter Zeitung hasábjainak, a Mosse, az Ullstein és a Sonnemann kiadóvállalatoknak. Theodor Wolff, Georg Bernhard mintaképei a publicisztikának. Nézzék meg most, hogy mi lett ezekből a világlapokból és ezekből a világvállalatokból.

Még tovább is lehetne folytatni ezt a vizsgálódást a zene, a jogtudomány, a szociális mozgalmak és a társadalom életének minden területén. Mindenütt azzal az eredménnyel, hogy Németország mélységes hálára lehet kötelezve a zsidóknak az ő hatalmas teljesítményeikért, amelyek mind Németország jelentőségét, erejét, fejlődését, sikereit és dicsőségét szolgálták. Végzetesen csalódnak azok, akik azt hiszik, hogy ennyi szellemet és ennyi munkát minden következmény nélkül ki lehet kapcsolni egy ország életéből. A működésbe hozott erők nem mindjárt szűnnek meg dolgozni, amikor a forrásuk elapad. Az eleven lendület még egy darabig hajtja a gépezetet, de hamarosan meg kell mutatkoznia annak az energiahiánynak, amely a zsidók szellemi munkájának a kikapcsolása folytán sújtja a német társadalmat.

        Publicisztika a numerus clausust védő egyetemi plakát ürügyén a verseny, a tehetség és a nemzeti érdek kapcsolatáról; megjelent a Magyar Hírlap 1927. november 13-i számában.



      

     
     Nem, tisztelt fiatal urak, ezt a plakátot nem lett volna szabad kiragasztaniuk az utcasarkokra. Életerős, büszke ifjú daliáknak minden elképzelhető szempontból tilos önmagukról a legteljesebb nyilvánosság előtt olyan bizonyítványt kiállítani, hogy a numerus clausus intézményéhez azért ragaszkodnak, mivel a zsidó ifjak ügyesebbek náluk. Hiszen, hogy ez az egyébként meglehetősen alaptalan és csak egyesekre nézve alapos aggodalom a numerus clausus szülőanyja, ezt enélkül is tudta mindenki, még az is, aki nem hitte el ama Marx Károly nevű nagysörényű zsidónak a megállapítását, hogy minden ilyen idealisztikusan puffogó szólamok mögött egészen közönséges anyagi érdekek lapulnak. Senki előtt se volt az titok, hogy mit jelentenek azok a dühös szavalások, hogy a zsidókat hátra kell szorítani, mert ők csinálták a háborút és ők is vesztették el, hogy ők destruálták a közszellemet, hogy ők voltak a bolsevizmus kvártélycsinálói és haszonélvezői. A kilencedik életévtől kezdve tudta mindenki, hogy ezek mögött a tirádák mögött az a képmutatás rejtőzik, amelyet az angol puritánokkal kapcsolatban így fejezett ki a minden képmutatást tüzes vassal megbélyegző Macaulay: Jézus Krisztust mondanak és gyapjút gondolnak.

A képmutatás azonban a civilizációnak mindenkor igen fontos etapja volt. Az emberiség egyik legnagyobb szelleme, akinél mélyebben kevesen hatoltak bele Isten legkülönösebb teremtményének, az embernek a történetébe, ő hívta fel a figyelmünket arra, milyen nevezetes haladás, amikor a gonoszból képmutató válik. A képmutatás már jelentékeny bók és koncesszió az igazság irányában, mert már csak egy mozdulat: a hazugság fátyolának föllebbentése választja el az igazság diadalától. Fiatal uraim, ez a plakát súlyos visszaesés a képmutatásból a leplezetlen indító ok nyilvános fitogtatásába és mint ilyen, súlyos taktikai hiba, amire figyelmeztethették volna a tapasztalatlan ifjakat azok a vén dominusok, akik helyeslő ellenjegyzéssel látták el ezt a plakátot, közöttük Teleki Pál gróf is, aki — ha emlékezetem nem csal — egyszer ki volt küldve a külföldre eloszlatni azt a tévhitet, mintha a numerus clausus a zsidók ellen irányulna. Ha így van is, nem baj Teleki gróf úr, olyan világot élünk, amikor az ilyen — hogy is mondjam csak?! — amikor az ilyen csekély kis következetlenségek mit sem árthatnak egy előkelő politikus presztízsének.

Tehát most már nyíltan is ki van mondva: a zsidó gyerekek ügyesebbek, emiatt kell őket kirekeszteni az élet versenyéből. Ámde létezik egy elavult teória, amely szerint a hazának és a haza boldogulásának éppen az ügyesebbekre van szüksége, nem pedig az ügyetlenebbekre. Ez az elavult teória, amelyet gumibotokkal se lehet kiverni az emberi agy logikájából, arra az igazságra támaszkodik, hogy az ügyetlenebbeket az ügyesebbek versenyétől megvédelmezni annyi, mint az ügyetlenséget mesterségesen tenyészteni. És ez kiválóan hasznos principum lehet azok szempontjából, akik kiragasztják az utcasarkokra és a hirdetőoszlopokra a saját ügyetlenségükről a bizonyítványt, de ki meri azt állítani, hogy ugyanolyan hasznos ez a népek versenyében álló és az érvényesülésért küzdő haza szempontjából?! A falunkban volt egy futballcsapat, amelynek mindenkinél összehasonlíthatatlanul legügyesebb játékosa véletlenül egy zsidó fiú volt és akárhová ment a csapat versenyezni, ennek az ügyes zsidógyereknek a tehetsége által mindenünnen hazahozta a győzelem pálmáját. De jött az idők szellemének dicső fordulása és a zsidó fiúnak ki kellett lépnie a csapatból. A csapatnak minden egyes tagja avanzsált, ezzel a szerencsés változással. Aki eddig csak második volt a sorban, az most az elsőnek a dicsőségét élvezte, a harmadikból második lett és így tovább. Mindenki egyszerre meggyarapodott rangban és tekintélyben, csak éppen a csapat lett gyöngébb és véget ért a diadalainak sorozata.

Aztán mit gondolnak, fiatal urak, megfelel az a lovagiasság szabályainak nyilvánosan kijelenteni valakiről, hogy nem állok ki vele az élet tornájában verekedni, mert jobban verekszik nálam? Kár volt akceptálni annak az öreg dominusnak a szofizmáját, aki a talán-tán megmozduló fiatal lélek lovagiasságát megnyugtatta önökben azzal a sánta hasonlattal, hogy a lóversenynél is meghendikepelik a könnyebben futó lovakat. Hohó! Ez a hasonlat nemcsak hogy sántít, de nincsen neki se keze, se lába. A lóversenynél a verseny a fontos, nem pedig a cél. Ott, ahol a cél a fontos, ott nem hendikepelik meg a futni induló lovakat. Aki három lovasküldöncöt indít a legközelebbi városba, hogy a sürgősen szükséges orvosságot az hozza meg a patikából, aki a leggyorsabban megjárja az utat, az nem fogja jobban megterhelni a legkönnyebben futó lovat csak azért, hogy a verseny egyenlő feltételek között folyjon le. És az élet versenye, amelyből az ország üdve fakad, ilyen abszolút értelmű verseny, nem pedig lóversenytéri játék. Az élet versenyében az ügyesebbnek az útját kell egyengetni, ha súlyt helyezünk a versenynek az egész összességre nézve fontos sikerére. De ha ezt nem is követeli senki, az magától értetődő követelmény, hogy az ügyesebbeket a versenyből ki ne rekesszék és tehetségeinek érvényesülését meg ne nehezítsék. Vagy ha megteszik, ne merjék ezt az eljárást az ország érdekében állónak hirdetni, hanem tessék nyíltan és bátran megmondani, hogy az országra nézve súlyosan káros ugyan ez az eljárás, de miránk nézve hasznos és ezért ragaszkodunk hozzá. Öntsünk uraim tiszta vitriolt a pohárba!

Mit jelent már ezek után annak a ténynek a leszögezése, hogy ez a szellem a barbárságnak a szelleme, amely a nagyszerű német nemzet inferiorisabb lelkületéből árad szét délre és keletre, többek között a magyarság felé is, amelynek évszázados büszkesége volt, hogy ez ellen a németség ellen meg tudta óvni a szellemét. Az egész világon csak a németek között lehetséges az, amit el se hinnék senkinek, ha nem a magam két szemével olvastam volna és emlékül el nem tettem volna magamnak a bécsi Reichspost 1922. december 10-i számát, amelyben a bécsi egyetem akkori rektora, Prof. Karl Diener cikkezett arról a kérdésről, hogy az orvosi fakultáson a docensek túlnyomó részben zsidók. „In dieser Richtung — írja teljes komolysággal és teljes méltatlankodással a rektor úr — dürfte es indessen schwer sein Abhilfe zu schaffen, so lange infolge der geltenden Habilitationsvorschriften ausschliesslich die wissenschaftliche Qualifikation für die Habilitation eines Privatdozenten massgebend sein darf.” Csakhogy a németség világában megvan a kellő számú komoly rendreutasítás és a kellő mennyiségű harsogó kacaj az efféle öncsinálta szegénységi bizonyítvány ellen és továbbra is megmaradnak irányadó szabályképpen azok a rendelkezések, amelyek szerint kizárólag a kvalifikáció dönti el, hogy ki legyen a docens az egyetemen.

És nincsen-e vajon a sok öreg dominus között olyan, aki a nemzetgazdaságtan tudományában annyira járatos volna, hogy megmagyarázná a fogékony lelkű fiatalságnak, mennyire téves a felfogásuk. Aki megmagyarázná, hogy egy társadalomban nem örökre adott mennyiség a megélhetési lehetőségeknek e pillanatban meglévő kvantuma, hanem hogy ez csodás mértékben fokozható és fokozódik is a gazdasági és kulturális fejlődéssel. Aki rámutatna, hogy olyan községekben, ahol ötven év előtt még nem volt orvos, ahol harminc évvel ezelőtt csak szegényesen tengődött egy orvos, ott most három él meg tűrhető körülmények között. Hogy három évtizeddel ezelőtt járásbírósági székhelyek voltak ügyvéd nélkül, míg most sorra telepednek le a nagyobb községekben az ügyvédek és találnak tisztességes megélhetést. És hogy tehát semmi egyebet nem kell mindannyiunk megélhetése és boldogulása érdekében tennünk, mint mindannyiunknak összefognunk az ország gazdaságának és kultúrájának az emelése érdekében. Vagy ha a közgazdaságtanban járatos öreg dominusok elmulasztják ezt a kötelességüket az ifjúsággal szemben, amelynek szeretetére méltatlanná teszi őket e mulasztásuk, nincsen-e az öregek között, aki a vallásnak a biztatását tudná beleönteni a bátortalan ifjakba? Egy ihletett pap, aki fölemelné a lelküket és a Gondviselés ragyogó napja felé repeső szívükbe beleoltaná azt az erős hitet, hogy nem kell nekik félelemből a halálos bűnök legnagyobbikát, a másokkal szemben való szenvedésteljes igazságtalanság bűnét elkövetniök, mert nincsen okuk a félelemre: a jó Isten, aki bárányt ad, ad hozzá legelőt is.

        Vezércikk a numerus clausus módosításáról, a Magyar Hírlap 1927. november 27-i számából. A javaslatból lett az 1928. évi XIV. törvénycikk: a nyílt faji-nemzetiségi meghatározást foglalkozási és társadalmi szempontokra cserélte; Kadosa szerint a diszkrimináció ezzel nem megszűnt, csak kevésbé őszinte nyelvet kapott.



      

     
     Úgy látszik, mégse volt az egészen kitalált dolog a görög és római mitológiában azzal a Poseidonos-szal és Neptunus-szal, akik a tenger háborgását a szigonyuk mozdulataival dirigálták, mint valami karmesterek. Íme, csakugyan vannak ilyen hatalmasságok a világon és van ilyen csodálatos szigony, hegyes vagy gömbös, amelynek a mozdulásai vihart támasztanak és újból elcsendesítenek.

A sok háborgás közepette azonban szinte meg is feledkeztünk arról a kis törvényjavaslatocskáról, amely mindezeknek a bősz viharoknak a kútforrása volt. Utóbb még majd mint a liberalizmus diadalát fogják törvénytárunkba beiktatni, úgyis, mint annak a szellemnek a győzelmes dokumentumát, amely a numerus clausus eszméjét megvalósította. Egy furfangos ember, isten a megmondhatója mennyi munka és fejtörés árán, egy egész kis gyűjteményt adott nemrégiben közre olyan mondatokból, amelyek mint a közismert Kár a kan papnak a rák, elülről hátra és hátulról előre olvasva egyforma értelműek. A numerus clausus-törvényt megfejelő törvényjavaslatot is lehet olvasni elülről hátra, antiszemitául és hátulról előre, zsidóul is és mind a két irányban van értelme. Éppen úgy mondhatják az antiszemiták teljes joggal azt is, hogy a javaslat ront a törvényen az ő szempontjukból, mint ahogy mondhatják, hogy kedvezőbbé teszi a helyzetet az ő követelményeik szerint. Szóról szóra ugyanezt mondhatják a zsidók is. És ez a legutóbbi évtized törvényhozásainak és kormányzásának a felfogása szerint kellő garancia arra, hogy a hivatalos felfogás a helyes úton jár. Ötven esztendővel ezelőtt divatban voltak azok a furfangos képek, amelyek jobboldalról nézve Ferenc Józsefet, baloldalról nézve Kossuth Lajost, elülről nézve pedig Ádámot és Évát a paradicsomban ábrázolták. Ez a furfangosság a legkitűnőbb kormányzati irányelvnek bizonyult. Isten utálja és bünteti az uzsorát? Hát mi az uzsora? Valamikor az, ami 6 százaléknál nagyobb kamatot szedett. Istenfélő uzsorás tehát 9 százalékot számított, mert a 9 az égből hatnak látszik. Ma már talán 16 százalékig is el szabad menni. Istenfélő uzsorás tehát 91 százalékot szed, mert az a mennyországból 16-nak látszik. Ha a magasságban lakozó népszövetségnek nem tetszik a numerus clausus, ej, hát ezen lehet segíteni, csak úgy kell átfogalmazni, hogy a magasból nézve mást mutasson, mint a mélységből nézve és minden rendben lesz. És az itthoni zsidók se szólhatnak ellene egy szót se, mert hiszen nincsen benne többé a törvényben a brutális zsidózás, a fajok szerint való osztályozás. Azaz, hogy benne van, csakhogy finoman, európai fogalmazásban, nem úgy, hogy: üssük a zsidót, hanem úgy, hogy: vetemedjünk tettlegességre az izraeliták ellen. Az egész dolog csodálatosan egyszerű volt: a külügyből belügyet kellett csinálni és most már többé semmi köze se lehet hozzá Európának. A régi adoma vadonatúj átírásban. Külügyi Izidor gyanútlanul sétál az utcán és egyszerre csak akkora hátbavágást kap, hogy majd leharapja a nyelvét. Megfordul, mire egy marcona alak áll előtte, aki azonban hirtelen nyájas arcot ölt: „Ó, ezer bocsánatot kérek, tévedtem: azt hittem, hogy Belügyi Izidor barátom.” Ez dühösen tiltakozik: „És ha azt hitte is, hogy Belügyi Izidor barátja, akkor se kell akkorát rávágni az emberre”. Mire amaz éktelen dühbe gurul: „Hallja, mi köze magának ahhoz, hogy én mekkorát vágok Belügyi Izidor barátomra?!”

De vajon meg fogják-e ezt a törvényjavaslatot vizsgálni és vitatni nem csupán zsidó és antiszemita szempontból, hanem azokból a szempontokból is, amelyek ebben a javaslatban le vannak fektetve és amelyek a zsidó diákoknak kerülő úton való kiszorítása érdekében az egész magyar társadalom feldúlását teszik lehetővé? Ez a javaslat most már nem csupán zsidókra és nem zsidókra, hanem osztályokra, kasztokra szaggatja a nemzetet, de még ezt se nyíltan, hanem olyan metódussal, amellyel évről évre megismétlődő polgárháborúvá lehet avatni az egyetemi beiratkozásokat. Erről még eddig senki se beszélt és a kultuszminiszter is csak a zsidók szempontjából világított rá a javaslatra, amikor azt mondotta, hogy a javaslat szerint egy fél százalékkal több zsidó jöhet be az egyetemre, mint eddigelé. Mennyi átlátszó furfang van ebben a kijelentésben: antiszemiták ne háborogjatok, mindössze egy fél százalék, zsidók ne óbégassatok, hiszen fél százalékkal kedvezőbb lesz a helyzetetek, mint eddig. És ami fő: azt is jelezni akarja ez a miniszteri ajkakról elhangzó kijelentés, mintha a javaslat rendelkezései szerint valami pontos mérték volna annak a megállapítására, hogy miféle társadalmi csoportok milyen számban fognak gyermekeikben a főiskolára bejutni, annyira, hogy ezt egy fél percentre ki lehet előre számítani. Pedig egy pillantás a javaslat szövegére világosan megmutatja, hogy nincsen olyan számolóművész a világon, aki ezt kiszámíthassa, hanem vagy a gombjaikon fogják ezt az arra illetékesek kiszámítani, vagy a kényük-kedvük szerint megállapítani, vagy pedig — és ez a legvalószínűbb — titkos utasítások alapján, amelyek annyi jóhiszeműséggel fogják a javaslat intencióit megvalósítani, vagy annyi rosszindulattal fognak attól eltérni, amennyi jó- vagy rosszindulat, elfogultság, előítélet, bölcsesség vagy korlátoltság az utasításra hivatottnak a személyében meglesz vagy nem lesz.

A javaslat a legékesebb vagy legéktelenebb bizonyítéka annak, hogy ha egy kormányzat az őszinteség útjáról letér, akkor olyan utcába jut, amely nemcsak bánat-utca, hanem zsák-utca is. A numerus clausus törvényét az antiszemitizmus szelleme diktálta, de ezt nem merte őszintén kifejezésre juttatni és most nem merik őszintén visszacsinálni, hanem feldúlják miatta a társadalmat és csinálnak afféle szellemi szociális termelést, amely éppen olyan kártékony lesz az országra és a nemzetre, mint volt annak idejében az, amelyikből a gerstli fakadt. Csak nem gondolják komolyan, hogy a papák kiléte után, ezek foglalkozása szerint és hasonló kritériumok alapján a világ összes tudósai kiválogathassák az egyetemre törekvők közül azokat, akiknek a felvétele a legjobb eredményt biztosítsa a magyar társadalom nívója és a magyar nemzet boldogulása szempontjából. Még az iskolai bizonyítványok minősége se garancia erre és pedig nem csupán biztosan, hanem még némi valószínűség szerint se. Amikor Wilhelm Ostwaldot a japán kormány hivatalosan megbízta egy elaborátum kidolgozásával, amelyben azok az elvek legyenek lefektetve, amik szerint a kormánynak el kell járnia, hogy a legarravalóbb diákokat küldje az európai egyetemekre kiképzés céljából, akkor Wilhelm Ostwald nekifeküdt a problémának és tanulmányának eredménye a „Nagy emberek” című könyve, amelynek az a csodálatos tanulsága, hogy a nagy emberekből alig látszik meg valami ifjúkorukban a leendő nagyságukból és hogy eszerint nincs olyan mérték az emberek kezében, amellyel előre meg lehetne mérni, hogy kinek a részére érdemes a tudomány pályáját egyengetni. Vagy csakugyan komolyan kell venni azt a cinikus felfogást, amit egyik-másik és egyre több úr hangoztat, hogy nem a tudományról van itt szó, hanem a diplomáról és az általa elérhető állásokról és egzisztenciákról?! Vagyis nem a hazáról, hanem mirólunk, akik élni, biztosan és jól élni akarunk és nem törődünk vele, hogy mit károsodik ezáltal a tudománynak, a nívónak és a hazának az érdeke, mivelhogy a haza mi vagyunk, nem pedig valami ködös absztrakció, amelyben minden jakhec benne érzi magát.

Bajos és veszélyes dolog embereknek a Teremtő munkájának a megreparására vállalkozni és azzal a prepotenciával kérkedni, hogy megtaláltuk annak a titoknak a nyitját, amit Isten magának tartott fenn: a szabad versengés pályafutói közül előre megjelölni a győzelemre hivatottakat. Aki erre vállalkozik, az a valódi lázadó, a legvakmerőbb felforgató, akit csak Charondas törvénye szerint volna szabad a fórumra engedni. Ama törvény szerint, amely megparancsolta, hogy aki ujítást indítványoz, az kötéllel a nyakán tartozik az agorán megjelenni, hogy ha nem sikerül az indítványa, mindjárt fel lehessen akasztani.

        Tárca a gyűlölködésről mint a társadalom vezérlő eszméjéről, egy autóra leadott lövés két halálos áldozata kapcsán; megjelent a Magyar Hírlap 1929. május 5-i számának 9. oldalán.



      

     
     Az újságban megjelent hátborzongató fotográfiai felvételen a kormánykerékre borulva ül az autóban egy hulla: annak az úriembernek a holtteste, aki gondtalan jólétben élte az ő derült napjait, mígnem egy ostoba suhanc csak úgy játékból agyon nem lőtte őt is és a mellette ülő életvidám és életet szerető feleségét is. Egyetlen lövéssel, amelynek végzetessége a véletlennek oly páratlan gonoszsága volt, aminőt csak a balsors tud produkálni, ha a hatalmának fitogtatásával meg akarja reszkettetni az emberek szívét, egyetlen lövéssel kioltotta az életüket ez a kamasz, akinek mindenki elhiszi és mindenki el is hiheti, hogy nem az volt a szándéka, amit elkövetett, hanem csak az, hogy kipukkassza a száguldó automobil kerekének a gummi abroncsát.

Azután jöttek a szokványos vezércikk-elmefuttatások, amelyek a saját világfelfogásuk szerint kommentálják ezt az eseményt. Az egyik a mai fiatalság lelki züllöttségét siratja és olyan világfelfogásra való fokozottabb nevelést és olyan emberkormányzást sürget, amelyről mások tisztán látják, hogy éppen annak a gyümölcse ennek a sihedernek a gonoszsága. A másik a kultúránk sajnálatos elmaradottságát hívja tetemre, pedig hát világos, senki előtt nem olyan világos, mint mi előttünk, akik ez idő szerint itt élünk a földgömbnek ezen a darabján, hogy a vásottság, a gonoszság, a lelketlenség, az embertelenség és a bőrében nem férő komisz ripőkség egyáltalában nincsen az iskolázatlansághoz kötve. Mi láttuk, hogy minden iskolát kijárt kesztyűs kezű uraságok olyan szörnyűséges kegyetlenségeket képesek saját kezűleg végrehajtani, amikre hiába akarna valaki analfabéta cigány kutyasintéreket rábeszélni vagy akár rákényszeríteni. Még nincsen is a nyilvánosság előtt föltárva, hogy miféle individuum az a 16 éves kölyök, de előttem egészen valószínűnek látszik, hogy egyáltalában nem a korának megfelelő iskolázottság hiánya az, amelynek a rovására volna az ostoba vásottsága írható.

A napokban halt meg Amsterdamban Scharf Móric, akinek a romlottsága fölött a tiszaeszlári vérvád idejében az egész emberiség elképedt. A bűnper befejezése után és életében még egynéhányszor tett arra kísérletet ez a Scharf Móric, hogy elmesélje Eötvös Károlynak, a nagy per világhírű ügyvédjének, hogy tulajdonképpen hogy is volt hát az a dolog, mi volt a magyarázata az ő érthetetlen gonoszságának? De Eötvös Károly soha nem akarta meghallgatni és magam is fültanuja voltam éppen akkor, amikor principálisom a nagy perről szóló könyvét írta, hogy Scharf Móriccal egy itthoni látogatása alkalmával mindenféléről édesen elbeszélgetett, de amikor Scharf Móric megint el akarta kezdeni mesélni a nagy titok leleplezését, akkor Eötvös Károly véget vetett a beszélgetésnek. És amikor ennek az okát tőle megkérdeztem, akkor azt felelte, hogy nem kíváncsi Scharf Móric magyarázatára, mert ő azt jobban tudja, mint Scharf Móric. És én éppen ilyen megbízhatatlannak és közömbösnek tartom annak a bánfalvai kőművestanoncnak a saját vallomását végzetes csínyjének az indokai felől. Mert ő ezt nem tudja, neki fogalma sincs róla. Nekünk kell ezt jobban tudnunk, akik vele egyazon világban éljük le az életünket.

Feneketlen gyűlölködés a mi egész társadalmunknak a vezérlő eszméje és erre nem kell a gyerekeket külön tanítani, mert nemcsak az anyatejjel szívja be magába, hanem minden lélegzetvétellel a levegőből is, amely meg van vele mérgezve „Gyűlöld felebarátodat!” — ez az erkölcsi parancs lett úrrá a világunkban. Ez a gyűlölet butít és aljasít és nem áll meg azon a vonalon, ahova korlátozni szeretnék, hanem úgy terjed tova, mint a mérges gázok, amelyek láthatatlanul viszik a halált minden régióba. Régóta már csak az irodalom dohos kamráiban elraktározott emlékekből ismert undok osztálygőg, foglalkozásgőg, felekezetgőg, hivatalgőg, pénzgőg a legláthatóbb gyümölcse ennek a lelkiségnek, amely a maga részéről újból csak gyűlöletet, acsarkodást és bosszúvágyat érlel az emberek lelkében. A természetes fejlődés által kitermelt középkori kasztszellem öntudatlanul működő erejének tudatos reneszánszát látjuk magunk előtt az egész vonalon amerre csak a szemünk ellát a társadalomban. Az alulmaradottság, a szegénység, a kitaszítottság reménytelensége emiatt majdnem az indiai tökéletességnek és véglegességnek a fokát éri el és ezáltal sátáni méretűvé fokozza a gyűlöletet. Olyan világba jutottunk a Krisztus utáni huszadik század harmadik évtizedében, amelyben ha vaskezekkel nem tartaná a hatalom a gyeplőt az emberek szájában, a legrövidebb idő alatt fenevadak módjára esnének egymásnak ugyanannak a társadalomnak a tagjai. Az ősi arab mondás, hogy a lovon járó ember soha se lehet a gyalogjáró emberrel igazi barátságban, Amerikában is igazság és ott is fokozottabb mértékben vonatkozik az automobilon járó és gyalogjáró emberek egymás közötti viszonyára. De Amerikában, hacsak patologikus jelenségképpen nem, másként nem lehet elképzelni olyan fiatalembert, aki az öregektől tanult érzés alapján utána hajítson vagy utána lőjjön az előtte elfutó automobilnak, mert ha ő maga még nem is tartozik az autónjárók közé, de többé-kevésbé közeli lehetőségek vannak arra nézve, hogy ő is azok közé kerüljön. Ennek végleges és tökéletes lehetetlensége csak angyalok között nem szül irigységet és gyűlöletet.

Ámde az embereket nem nevelik angyaloknak, hanem amit csak látnak maguk körül, minden a gonosz indulataikat fűti és duzzasztja. A háború előtti tavaszon befutott az udvarunkba egy veszett kutya és megharapta a lovunkat, amely pár nap múlva szintén megveszett és borzalmas kínok között vergődött. Agyon kellett volna lőni, de se az udvarunkban, se a szomszédságban, se az ismerősök között nem találkozott ember, akinek szíve lett volna belelőni a szegény állatba. Néhány esztendő múltán ugyanabban a faluban előkelő urak vasbotokkal, szekérláncokkal és puskatussal vertek agyon minden következmény nélkül családapákat, akiket semmiféle bíróság semmiféle bűncselekményben nem talált bűnösöknek. Hát persze, aki az Olympusz magaslatának a bölcsességével tekint alá a világra, az minden fölött bölcs megértéssel tud ítéletet mondani. Csakhogy az emberek nem az Olympuszon laknak, hanem idelent a mérges gőzöket lehelő mocsarak mélységeiben, amiket csak a legszeretetteljesebb és legodaadóbb munkával lehet a századok folyamán a civilizáció és emberség termőföldjévé művelni. Az emberek nem bölcsek, mert abban a szomorú átokban fogantatnak, hogy a bölcsességet csak keserves erőfeszítések útján tanulhatják meg, míg ellenben az ostobaságuk velük születik.

Az a buta siheder azért lőtt az autó után, mert ha nem is pontosan ugyanebben a formában, de valamennyien ezt csináljuk az élet egész területén és erre neveljük a gyermekeink lelkét. Amikor Molnár Ferencre a nyelvüket öltögetik csak azért, mert az írói hírneve világraszóló, vagy amikor egy ártatlan kislány után mocskos szavakat kiabálnak csak azért, mert őt Európa legszebb leányává koszorúztak Párizsban — mi egyéb ez, mint ugyanaz a vásott gonoszság, amely ki akarja pukkasztani az automobil abroncsát? Pár évvel ezelőtt egy község, amelynek az útait gyümölcsfák szegélyezték, elrendelte ezeknek a fáknak a kivágását és akácfákkal való helyettesítését, mivel a gyümölcsfák gyümölcsét az emberek úgyis mindig ellopkodják. Senki se mondotta meg ama falu gyermekeinek, hogy ez ugyanolyan buta gonoszság, mint az autónak, amelyben nem ülünk benne, utána lőni, hogy kipukasszuk a kerekét. De nem is kell, hogy valaki megmondotta légyen ezt nékik, mert ennek a belátásához már bizonyos bölcsesség kell, amely nem okvetlenül van meg egy falunyi embercsoport valamelyik tagjában. De a lelkületet, amely ezt a határozatot diktálta, ezt öröklik és elsajátítják a gyermekek és csak újabb tanúbizonysága az ostobaságunknak, ha azután álmélkodunk és tépelődünk fölötte, amikor ennek a tőlünk öröklött lelkületnek valamilyen váratlan megnyilatkozását látjuk magunk előtt. Nem vesszük észre és nem akarjuk tudomásul venni, hogy magunknak és a társadalmunknak a tükörképe vicsorog reánk az ostoba gonoszság képében. Az én bácskai szülőfalumban élt egy jómódú és közismerten gyenge szellemi képességű zsidó, aki azonban mégse volt annyira ostoba, hogy a fiából okos embert ne akart volna faragni. Oda adta tehát egy közeli városkában lakó, bölcsességéről és kiváló pedagógiai képességeiről ismert rabbinushoz tanításra. Néhány hónap múlva elment érdeklődni, hogy mi a mester véleménye a tanítványról. Az okos rabbinus, aki se hazudni nem akart, se az igazság feltárásával a jól fizető tanítványt nem akarta elveszíteni, az apa kérdésére a következő feleletet adta: „Csak annyit mondhatok magának, kedves Klein úr, hogy kívánom istentől, bár az én fiam úgy hasonlítana énhozzám, mint ahogy a maga fia magához hasonlít”.

        A Pesti Futár 1937. szeptember 30-i nyíltlevél-váltásából Kadosa teljes „Nádas Úr!” című válasza és a szerkesztő közvetlen felelete. Az eredeti lapoldalon ezt egy más tárgyú Karinthy-levél befejezése előzte meg; annak csonkán fennmaradt részletét ebből a Kadosa-kötetből elhagytuk.



      

     
     Nádas Úr!

Szívből gratulálok Önnek1 ahhoz a diadalhoz, hogy lapjának az én szerény nevemmel címezett legutóbbi cikke elérte a célját. Sós Endre szerkesztő úr csakugyan nem adott ki tőlem több Molnár Kálmán-cikket. Igaz: ennek az is oka volt, hogy nem is írtam többet. Amivel azonban nem akarom azt mondani, hogy nem is szerettem volna. De hallgattam azokra, akik figyelmeztettek rá, hogy ezt a vitát nem szabad elmérgesíteni, mert igen nemes ellenféllel állok szemben, aki az élet súlyos próbáinak az idején, akár az ostromolt Przemyslben, akár a legitizmus küzdelmében, akár a tömegszenvedélyek háborgásában éppen olyan erkölcsi bátorságot tanusított, mint amikor a „százan egy ellen” alapon megtámadott zsidó diákok ügyében az emlékezetes röpiratát kiadta.

De meg kell mondanom, azon nem győztem csodálkozni, hogy Ön is rám kiáltott, mondván: „Kadosa úr! Abbahagyni a vitatkozást!” Hej, Nádas úr, Nádas úr, hát olyan régen volt már, mintha soha se is lett volna, hogy mi olyan híres verekedők voltunk „A NAP”-hoz címzett csárdában?! Ki előtt retiráltunk mi meg? Rendőrkapitányok, szolgabírák, bankvezérek, generálisok, miniszterek — ugyan kitől féltünk mi akkoriban, ha igazunkban éreztük magunkat?

És most ugyanez a Nádas Sándor a legjobb ízű pofozkodás közben rámszól, hogy Kadosa úr, hagyja abba a verekedést, menjen szépen haza, kanalazza be a tejbegrízét és feküdjön le aludni. Ó, Nádas úr, Nádas úr, valaminek történnie kellett azóta a harmincegynéhány esztendő óta, amióta olyan nagy legények voltunk. Be voltunk rúgva a fiatalságunktól és a biztonságérzetünktől. Talán innen volt bennünk az a nagy indulat.

De rettenetes fájdalmat érzek miatta, kedves Nádas úr! Hazamegyek majd Kishegyesre és a temetőjében megkeresem a Kubik Ferkó meg a Hermecz Pista sírját. Velük is verekedtem és állandóan hordoztam a testem valamelyik részén alvégi vagy fölvégi találkozásaink emlékeit. De azután történt valami. Sváb gyerekek jöttek színmagyar falunkba csereviszonylatban magyar szót tanulni és ezek antiszemitaságot hoztak közénk, amit mi eladdig nem ismertünk. A Kubik Ferkóval és Hermecz Pistával való verekedéseinkben semmi része se volt az ilyesminek, azok személyes ügyek voltak. A svábgyerekek azonban antiszemita alapon brutáliskodtak. Bekerítettek, szalonnával dörgölték be a szájamat és arra kényszerítettek, hogy mondjam „Jesus Christus ist mein Herr!” A szalonna-dolgon csak röhöghettem volna és a Jézus Krisztus ellen se lehetett semmi kifogásom, mert én a parasztgyerekekkel együtt jártam Karaszy tanító úr eleibe és az uzsonnára magammal hozott libatepertőn meg májzsíron gyakorta cseréltem szalonnát, a Miatyánkot, Hiszekegyet, Üdvözlégyet és Úrangyalát naponta együtt zúgtam száz torokkal, szenvedélyes harangozó voltam és ha egyszer rámszorultak volna, akár a ministrálást is el tudtam volna végezni. De az injúria fájt nekem, hogy sváb gyerekek akarnak engem valamire kényszeríteni és ezt a fájdalmamat és szégyenemet teljes mértékben átérezte velem a Kubik Ferkó és a Hermecz Pista is, akiken annyi sebet ütöttem és akik annyi sebet ütöttek rajtam. De mikor az antiszemita svábokkal kerültem szembe, akkor ők nem a svábok mellé állottak ellenem, hanem én mellém a svábok ellen, mert egy pillanatig se volt bennük soha se kétely az iránt, hogy én is magyar vagyok, se az iránt, hogy amit a svábgyerekek velem csináltak, az disznóság. És akkor egyszer megjött a megtorlás órája, megfizettük a sváboknak az adósságot, amivel a merseburgi csata óta tartoztunk nekik és ők megtanulták a rettenetes leckében, hogy a magyar móres, az valami más, mint az övéké.

Hát hogyan lehessen nekem most abba belenyugodnom, hogy akikkel egy szív, egy lélek, egy agyvelő, egy nyelv és egy szellem vagyok, akikkel egy utca porában hemperegtem, egy iskolába jártam, egy reménységet tápláltam, egy örömet és egy bánatot éreztem, a Kubik Ferkó meg a Hermecz Pista most a svábokkal álljon össze én ellenem? Hogy az szóba se jöhessen, ha valaki itt az életben boldogul, ha üzletet kezd, gyárat alapít, kupont vág, diplomát szerez, hivatalt ambicionál, házat vesz, földet vásárol, lapot indít, könyvet ír, hogy sváb-e, román-e, szláv-e, avagy magyar, ellenben állandó kutatás, megállapítás, megbeszélés és konzekvenciák levonásának alapja legyen, hogy nem zsidó-e? Hát mi késztessen engem, Nádas úr, verekedésre még ezen a világon, ha nem ez az égbekiáltó igazságtalanság, amelyről érzem, tudom, legszentebb ünnepemen, legszentebb áhítatomban, a legszentebb oltár előtt halotti ruhámba öltözötten megesküszöm, hogy magyarellenes. Hát amíg az emberben az igazságérzetnek egy szikrája lakozik, lehet azt szó nélkül nézni, hogy például a Dunántúl minden eladó földjét németek veszik meg és ezek nyomán a Balatonig Németországnak rajzolt térképek jelenjenek meg, de erről senki se beszéljen, mint ahogy ne beszéljen senki arról se, hogy ha nem magyar, akkor sváb, román vagy szláv származású-e, aki itt gazdasági vagy társadalmi vagy kulturális téren valamit csinál vagy csinálni akar, ellenben mint valami, magyarság szempontjából veszedelmes dolgot feszegessék, hogy nem zsidó-e az illető? Hát miért? Hát nincs-e meg reá a történelem kérlelhetetlen próbája éppen a mi szerencsétlen nemzedékünk számára? Hát hány német vagy román vagy szláv ügyvéd vagy orvos, vagy hivatalnok, vagy földesúr, vagy kereskedő, vagy gyáros maradt meg magyarnak az elszakított országrészeken és volt-e olyan zsidó ügyvéd, vagy orvos, vagy hivatalnok, vagy földesúr, vagy kereskedő, aki ne maradt volna meg magyarnak? Hát ha ilyen egekre kiáltó demonstráció és bizonyíték után a magyar zsidókat mint valami veszedelmet akarják kezelni, mint valami magyarságtól különálló corpus separatumot, amely hátrább álljon ne csak a született fajmagyaroknál, hanem a született sváboknál, szlávoknál is és eszükbe se jusson ezektől irigyelni vagy elvitatni a boldogulást, de követelték és hivatalosan hirdetik, hogy ebben intézményesen meg kell akadályozni a zsidókat, ezeket az üldözésig, a szenvedésig és halálig hű magyarokat, hát ha ezt látom, Nádas úr, akkor én menjek haza szép csendesen lefeküdni?!

Majd, ha a sírba tesznek, Nádas úr, a magyar földbe, amelyből vétettem, vagy ha Isten elveszi tőlem a szó, vagy írás képességét. De addig nem! Sokkal hűbb, jobb és bátrabb magyar vagyok, semhogy ezt a magyarságra káros és veszedelmes igazságtalanságot némán szemléljem. Ha mindenki csendre intene és mindenki elhagyna is engem ebben a küzdelemben, velem marad az igazság és a Kubik Ferkó meg a Hermecz Pista szelleme. És egyszer — bizonyos vagyok benne, hogy még idejekorán! — el fog jönni egy hatalmas és bölcs magyar államférfiú, aki ha koncedálni fogja, hogy van Magyarországon zsidókérdés, akkor hirdetni fogja, hogy erre a kérdésre megvan a felelet is: a magyar zsidók minden feltétel nélkül való szilárd, végleges és konok magyarsága.

Dr. Kadosa Marcel.



A szerkesztő rövid válasza: sajnálom, kedves kolléga úr, hogy félreértett. Ezekért a szent és igazságos dolgokért csak harcoljon és harcolni kell mindannyiunknak. Verekedjünk, verekedjünk, de az istenért, ne azokkal, akik a mi pártunkon küzdenek. Ön maga beismeri ebben a levelében, hogy mások figyelmeztették Önt, mondván, ne mérgesítse el a vitát, mert Molnár Kálmán pécsi egyetemi tanár a legnemesebb ellenfél, aki az élet súlyos próbáinak idején mindig nagy erkölcsi bátorságot tanusított. És ezt a Molnár professzort, ezt az ellenfelet akarta Ön megverni, pedig ő Önért szállt síkra, Önért kockáztatott. Erre jöttem én, úgyis mint Kubik Ferkó és úgyis mint Hermecz Pista, odarohantam, lefogtam az Ön kezét, nehogy igazságtalanul belekössön egy fontos jóbarátba. Hej, Kadosa úr, Kadosa úr! Hát nem akarja megérteni, miről van szó?!…

Lábjegyzetek


	
Nádas Sándor (1883–1942), a Pesti Futár alapító szerkesztője; hozzá szól Kadosa válasza. A cikkben fölidézett közös múlt valóságos: Nádas a lap 1908-as elindítása előtt A Nap rendőri riportere volt — erre az évekre céloz Kadosa, amikor „olyan híres verekedők voltunk »A NAP«-hoz címzett csárdában”. ↩

        Publicisztika a hindu–mohamedán uszítás ürügyén a politikai gyűlölet és a tömeguszítás ellen; megjelent a Magyar Hírlap 1932. május 22-i számában.



      

     
     A kiváló Gandhi és a kitűnő Rabindranath Tagore méltán mosolyogtak ittjártukban az európai úgynevezett kultúra követelményei szerint élő népek szánalmas barbársága fölött. Micsoda magasságban van az ő évezredes etikájuk a miénk fölött! Egész sereg európai író segít nekik ennek az értékítéletnek a terjesztésében. Nyáladékos írásokban magasztalják az ázsiai szellemet az európai barbársággal szemben és ha az ember közelebbről megvizsgálja azokat az agyondicsért bölcsességeket, amelyeknek már tucatszámra vannak európai hittérítői és propagálói, akkor nem tud bennük egyebet látni, mint zagyvaságokat, légüres térben puffogó badarságokat, gyerekes naivságokat, amiket eszeágába sincsen az életben komolyan követni akár egynek is azok közül, akik olyan patetikusan hirdetik. Mindegyik inkább volna hajlandó az éjjeli kávéházakban honos szellem követelményei szerint élni az életet, semmint ama felmagasztosult „filozófia” szerint, amelyet oly mély meggyőződéssel tud ajánlani a türelmes papíron.

Szerencsére sohase hittem, hogy az emberek eszejárásában olyan lényeges különbségek legyenek, mint ahogyan azt ezek a hinduszellempropagálók el akarják hitetni. Való igaz, hogy kis különbségek is bizarr tarkabarkaságot eredményeznek, mint ahogyan az ember csaknem azonos kultúrnívón álló országok városaiban is megérez és meglát olyan sajátosságokat, amelyek által üdítő élménnyé válik az utazás. Ámde az emberek alapjában mindenütt ugyanazok, akármekkora tudásbeli különbségek vannak is közöttük.

„Van Zanten boldog évei”-ben a felejthetetlen ausztrálnéger „miniszterelnök” a maga természetes furfangjával, agyafúrtságával, bizalmatlanságával és huncutságával felülmúlja arravalóság dolgában sok frakkos, rangos és diplomataakadémiát végzett európai kollégáját. Amivel azonban nem akarok beleesni a primitívkedő íróknak abba az ellenszenves hibájába, hogy mindig a parlagiságnak és a tanulatlanságnak nyújtják a dicsőség pálmáját: akiknél mindig a javasasszony tromfolja le a professzort, mindig a juhász, sőt esetleg a szamara a jobb meteorológus, mint a meteorológiai intézet igazgatója és a libapásztorgyerek az élesebblátású sztratéga, mint a tábornok.

A türelmes, az apatikus, a filozofikus nyugalomban élő hinduk ölik, gyilkolják, darabokra tépik egymást olyan okok miatt, amik innen messziről nézve szinte láthatatlanok. A mohamedán hindukat ki akarják irtani a nem mohamedán hinduk. „Üsd a mohamedánt!”, „Irtsd ki a magját!”, „Öljétek le őket mind egy szálig!” Ha az angolok már száz év előtt vagy tíz év előtt, vagy tavaly eleget tettek volna ama szentimentális európai írók kívánságának, akik nem győzik a népek joga alapján követelni, hogy az angolok vonuljanak ki Indiából, akkor a kisebbségben lévő mohamedán hindukat már ki is irtották volna Indiában. Ó, nem a vallásuk miatt! Dehogy is! Hanem azért, mert mindennek, ami rossz és kárhozatos, ők az okai. Ők a parazita nép, ők a bajkeverők, ők uszítottak háborúra, ha a háború elveszett és ők is destruálták a harci szellemet, ha azt a szenvedések megőrölték. Rendes hindu jogosan keres azon, ha árucikket visz oda, ahol szükség van rá és készletben tartja azok számára, akik keresik. Mohamedán hindunál azonban ezt aljas nyerészkedésnek hívják. Rendes hindu érthető módon kamat címen ellenszolgáltatást kér azért, ha megtakarított pénzét kölcsönadja valakinek, aki azzal keresni tud. Mohamedán hindunál ez gyalázatos uzsoráskodás. Rendes hindu Istennek tetsző dolgot cselekszik, ha földjét műveli és minél nagyobb termést hoz ki belőle. Mohamedán hindunál ezt úgy kell mondani, hogy kiszipolyozza az ősi televényt. A rendes hindunál dicséretes, ha törekszik, mohamedán hindunál ez stréberség és tülekedés. Mohamedán hindu nem kereskedik, hanem gseftel, nem takarékos, hanem fukar, nem életrevaló, hanem szemtelen, nem író, hanem firkonc, nem haladószellemű, hanem felforgató. A rendes hindu, az szabadságot akar, de a mohamedán hindu ugyanezt követelve csak a szabadosságot akarja. A rendes hindu az emberi méltóságot védelmezi, a mohamedán hindu azonban ugyanakkor a tekintélyt destruálja. Nincsen a világon semmiféle olyan emberi magatartás, cselekedet vagy gesztus, amit a mohamedán hindu jó szándékkal és ne gonoszságból tenne: a mohamedán hindu a rontás, a rombolás, a métely, az átok, el kell törölni a fajtáját a föld színéről!

Mert a hindu nép nyomorúságban van, amelynek valami oka kell hogy legyen és ez az ok mindenben lehet, csak őbenne magában nem. Ő a világ legelső népe és minden emberi erény megtestesülése. Ha ezt nem hinné, ha ezt nem írnák az ő írói, nem prédikálnák a papjai, nem hirdetnék az újságjai, nem tanítanák az iskolák, nem szavalnák a színészei, ha ez nem volna a levegőjének olyan alkotórésze, mint a nitrogén és az oxigén, akkor ő nem lehetne hindu nemzet, hanem csak egymás mellett élő hinduk alaktalan tömege. Ezek az egymás mellett élő hinduk — föltéve, hogy volna fölöttük valami hatalom, amely megakadályozná, hogy egymást kifosszák, megrabolják, agyonüssék — éppen úgy művelhetnék a földjeiket, legeltethetnék nyájaikat, építhetnék házaikat, mint a nemzeti ideálokat tápláló hinduk. Föltéve — mondom — hogy volna fölöttük valami hatalom, amely egymás ellen megvédelmezné őket. Igen, föltéve. De ha van ilyen hatalom, hívják bár törzsfőnek, vezérnek, bandafőnöknek, sámánnak, radzsának vagy bárminek — érdekében áll, hogy fejlessze és táplálja bennük azt a szellemet, amely szent hitévé teszi a hindunak, ha szerencsétlen, hogy ennek az okát nem a saját maga bűneiben kell keresnie, hanem mások gonoszságában, a mohamedánokéban, akiket emiatt halálos gyűlölettel gyűlölnie kell minden igaz hindunak.

A gyűlölet a tömegek karmestere és egymáshoz idegen emberek lelkének közös nevezője. Ha a Gangesz ki akar önteni, hiába invitálná a leglángolóbb szavú emberbarát a hinduk millióit, hogy jöjjenek néhány napi ingyenmunkát végezni gátépítés céljából a fenyegetett részek lakosságának megvédése végett. Ilyesmire csak korbáccsal vagy puskatussal lehet őket kényszeríteni, ha nem tudják nekik a munkájukat megfizetni. Ha ellenben valaki elkurjantja magát, hogy az árvizet a mohamedánok mesterkedése idézte elő és emiatt ki kell rabolni és agyon kell ütni a mohamedánokat, erre azonnal százezrével hajlandók az emberek. Lelkesedéssel, fanatikus gyönyörűséggel rohannak a mohamedánokra, még a testi épségüket és az életüket is kockára teszik, mert fűti őket a legnagyobb aktivitásnak, a gyűlöletnek a szelleme, amellyel embermozgató erő szempontjából semmiféle más érzés a világon nem tud versenyezni. A gyűlölet az őselem, amelyet nem tud kiapasztani semmiféle erőfeszítése a jóságnak. Ez az, ami magától van adva, míg ami apasztani akarja, az mind csak meddő és rövidéletű emberi praktika. Minden idealizmus arra van alapítva, hogy az emberek alapjában véve jók, csak mesterséges izgatással lehet őket gyűlölködő gonoszakká változtatni. És minden idealizmus megbukik ezen az alapvető tévedésen. Mert az igazság az, hogy évezredek óta hihetetlen szellemi és anyagi tőkéket áldoztak fel a világon avégből, hogy a szeretet érzelmét beleplántálják az emberek lelkébe, de mindez az óriási munka, amelynek a hadserege mindig nagyobb volt mindenütt a fegyveres hadseregnél, csaknem teljesen kárbaveszett: a gyűlöletóceán egyetlen hulláma pillanat alatt elsöpri a szeretet homokvárait. Sőt miként a négerek között dolgozó hittérítők, ha eredményt akarnak elérni, kénytelenek Jézus Krisztust is feketének ábrázolni, azonképpen a szeretet apostolai is kénytelenek végül a gyűlölet színeibe öltözködni, amivel azután félelmetes hatalomra tudnak szert tenni az emberek között. Az emberi nem megváltására még el kell jönnie annak a Messiásnak, aki az emberek alapérzésének, a gyűlöletnek az energiáját oly módon fogja a világ üdvére felhasználni, miként a Diesel-mótorok a robbanógáz erejét hasznos munka teljesítésére. De addig még sok mohamedánt fognak gyűlöletből megölni a hinduk, sok keresztényt a mohamedánok, sok vöröset a feketék és sok fehéret a vörösök, miközben mi, minden rendű és rangú, minden fajtájú és felekezetű idealisták nem győzzük eleget ismételni, hogy az ember alapjában véve jóságra és szeretetre alkotott teremtménye az Istennek.

        Vezércikk a katonai büntetőtörvénykönyvbe újra beiktatni kívánt botbüntetés ellen, a Magyar Hírlap 1929. október 27-i számából.



      

     
     A kormányzópárt címében és frazeológiájában még mindig benne van a keresztény és keresztyén jelző és uralmának tizedik esztendejében olyan katonai büntetőtörvényjavaslatot lehet az elfogadás reményében a képviselőház elébe terjeszteni, amelyben újra benne van a botbüntetés. Eszünkbe akarják juttatni, hogy isa pur és chomuv vogmuc, hogy ne nagyon fickándozzunk, mert íme ilyesmi is lehetséges: a civilizálatlan emberiség teljes brutalitása. Fent 160 embert szállító repülőgép repülése, lent bírói ítélet alapján való hivatalos botütések, amelyeknek száma 25-nél kevesebb és 60-nál több nem lehet. Még a minimális 25-ből sincs engedmény a huszadik század számára! Hiszen lehetett volna esetleg 24 vagy 20, vagy 10 a minimum, de az nem emlékeztetett volna olyan elevenen azokra a dicső időkre, amelyekben a huszonötöket mérték a deresre húzott delikvensekre. Valóban, most látjuk csak, hogy még mi minden lehetséges és hogy mennyire lekötelezettjei vagyunk azoknak, akiknek az akarata ebben az utolsó tíz esztendőben törvénnyé változott! Mi mindent csinálhattak volna még meg, ha nem lett volna bennük mérséklet, amely innen tartotta őket a lehetőségeken. A vesszőfutás még hátra van, meg a pellengér, a kínvallatás, a nyársba húzás és egy sokszorosan visszakívánt korszak sok egyéb divatjamúlt „fegyelmező” eszköze. Ha végiggondolunk rajtuk, valóban hálát kell éreznünk libabőröző keblünk felszíne alatt, hogy mi mindentől kíméltek meg eddigelé bennünket, amik meglehettek volna. És ők is azt mondhatják, amit a zsidó katona, akit arra kárhoztattak, hogy a hitsorsosán ő hajtsa végre a huszonöt botütésre szóló büntetést. Ki volt adva a szigorú parancs, hogy nem szabad kímélettel lennie, hanem teljes erejével kell sújtania, ő azonban tíz pengő ellenében mégis 24 kicsit ütött, csak huszonötödikszer teljes erejéből. És amikor utóbb a delikvens megkérdezte tőle, hogy ezt miért tette, azt felelte: csak meg akartam magának mutatni, hogy a maga rongyos tíz pengőjével milyen egy jó vételt csinált.

Nemsokára száz esztendős lesz az 1843-ik évi törvényjavaslat, amely eltörölte volna a botbüntetést. Az emberi nem a földön való megjelenésének első napjától kezdve eltelt százezer vagy millió évek alatt mindösszesen se tett akkora haladást tudásában és képességeiben, a természet fölött való uralmában és az őt környező mindenségnek a maga akarata alá hajtásában, mint ez alatt a száz év alatt. Valóra vált, amit a kígyó az Édenkertben mondott biztatásul arra, hogy tépjenek a tudás fájának gyümölcséből: „eritis sicut Deus!” „Olyanok lesztek, mint az Isten!” E soha el nem képzelt haladás periódusa előtt olyan szellem diktálta a büntetőtörvénykönyv javaslatát, amely Deák Ferenc, Szemere Bertalan, Szalay László, Klauzál Gábor és az ő dicsőséges elvtársaik útjait világította meg vakító fényességgel. A százéves periódus végén pedig olyan büntetőtörvénykönyv javaslatát lehet spontán kitörő felháborodás felkeltése nélkül a magyar nemzet törvényhozása elé terjeszteni, amelyben ismét benne van a botbüntetés, amely tíz év előtt a praxisban azért bukott meg, mert nem volt magyar bíró, aki botbüntetésre ítélt volna valakit.

Ne is akarjunk arról egy szót se szólni, hogy a logika mit szól ahhoz, hogy a nem katonakötelezettségen, hanem önkéntes jelentkezésen alapuló hadsereg, nem holmi embersalakból és desperádókból összeszaladt idegenlégió, hanem valóságos nemzeti hadsereg, a véderő kereteit a haza iránt való szeretetből önként kitöltő ifjak hadseregének az intézménye miképpen erősödik a botbüntetés törvénybeiktatásától. Nem praktikus szempontok, hanem az emberi méltóság szempontjai lebegnek a szemünk előtt ebben a pillanatban. Azé az emberi méltóságé, amely a közművelődés, a tudás, a demokratikus gondolkozás, az emberi civilizáció fejlődése és általánossá válása által a huszadik század koldusát a Napkirály fölé emeli. Zeppelin és botbüntetés, általános 6 osztályos népoktatás és botbüntetés, rádió és botbüntetés, beszélőfilm és botbüntetés, távolbalátás és botbüntetés, H. G. Wells és botbüntetés, évi tíz millió példány biblia és botbüntetés: hol van ezeknek az uraknak a mértéke és hol ér véget a fennhéjázásuk, ha azt hiszik, hogy ez lehetséges?!

Az az emberi méltóságérzet, amellyel kiegyenlíthetetlen ellentétben van az állam hatalma nevében alkalmazott testi fenyíték, az nem az 1843-iki javaslat óta eltelt évszázad alatt fejlődött ki és nem is az alatt a tíz év alatt, amióta a kereszténynek és keresztyénnek nevezett politika napja süt a magyar égen. Ez az időszak inkább visszafejlődni látta azt a fölemelő tudatot, amely lassú évszázadok terméke. És ez a tudat nem utolsó sorban annak az istenentúli szelídségnek és jóságnak a középkor legsűrűbb felhőin is keresztülhatoló sugarai által érlelődött meg, amely az emberi nem ama csodás alakjának a tanításából árad, kinek nevét az uralmon lévő párt magának kisajátította. Az a tanítás, amely oda akarja szelídíteni az erkölcsöket, hogy aki bennünket a bal orcánkon megüt, annak nyújtsuk oda a jobb orcánkat is, a legminimálisabb hatásában se az arculverés szabadságát, hanem annak az erkölcsi lehetetlenségét idézi elő. És aki nem így értelmezi, az tanúbizonyságot tesz mellette, hogy rajta egyáltalában nincs foganatja annak a tanításnak, amelynek a varázslatos csengését politikai és hatalmi célok szolgálatára csupán bitorolja.

Aki a botbüntetést megszavazza, annak előbb bele kell magát képzelnie a botbüntetésbe. Ha a halálbüntetés mellett szavazok, nyugodtan el tudom gondolni, hogy annak a bűnnek az elkövetése esetében, amelyre a halálbüntetést megszavazom, engem is halállal fognak büntetni. Ha fegyházat vagy számkivetést, vagyonelkobzást vagy rangfosztást szavazok meg, mindegyiknél bele kell és bele is tudom magamat képzelni, hogy mindezeket rajtam is végrehajthatják. De nem tudom magamat és senki azok közül, akik elé a botbüntetést tartalmazó törvényjavaslat terjesztetett, nem tudja magát beleképzelni abba, hogy rajta botbüntetést hajtsanak végre. A bűnbe, amelyre a botbüntetés alkalmazható, igen, de a büntetésbe soha oly módon, hogy minden cseppnyi vére, emberi önérzetének minden atomja ne tiltakozzék e gyalázat ellen. Másfajtájú és összetételű lényeknek kell tehát képzelnie azokat, akiken a botbüntetést majdan végrehajthatják, ha valaki ilyen büntetésnek törvénybeiktatását a maga szavazatával elősegíti. És ezek a másfajtájúnak képzelt lények valóban azokká is válnak. Az emberiség történelmének óriási katasztrófáit idézte már elő ez a balga tévelygés, amely megfeledkezett arról az oktatásról, hogy „az utolsónak is annyit, mint neked!” A vadság vadságot szül és a kegyetlenség kegyetlenséget: ilyen útszéli igazságokat az államok kormányzásában se lehet figyelmen kívül hagyni. És amikor a botbüntetésről van szó, még mindig aktuális csengéssel lehet ismételni Szemere Bertalannak 1843-ban mondott szavait, amelyekkel a halálbüntetés ellen hadakozott: „Nem a büntetések kegyetlenségétől, hanem azok bizonyosságától és gyors lesújtásától függ a siker, mert ha a népet kegyetlen büntetésekhez nem szoktatjuk, reá a szelídebbek éppen úgy, sőt biztosabban hatnak, mint hatnak a kegyetlenek.”

A kegyetlenség kegyetlenséget terjeszt és mintha nem is látták volna az urak, hogy ez akkor bosszulja meg magát, mikor eljön az az időnként feltétlenül visszatérő óra, amelyben a gyeplő és az ostor kiesik azoknak a kezéből, akik nem bizonyultak rá méltóknak, hogy a kezükben maradjon. Akkor kiderül, hogy a botnak két vége van és akkor „lészen sírás, jajgatás és fogaknak csikorgatása”. Sőt a kettétörött botnak nem is két, hanem miként azt gyermekkorunk tréfás talányában kitaláltuk, öt vége van: a két darabnak négy vége és a botnak is vége!

        Publicisztika az erkölcsrendészet és a vallás nevében gyakorolt hatósági gyámkodás ellen, a Magyar Hírlap 1928. augusztus 12-i számából.



      

     
     Egyre sűrűbbek a konfliktusok az erkölcstelen honpolgárok és az erkölcseink fölött őrködő hivatalos őrangyalok között. Hol a Balatonnál kísérnek be a csendőrök a trikóbanjárás bűnében talált úrinőket, hol a vadevezősöknek gyűlik meg a bajuk, amiért kint alusznak az Isten szabad ege alatt felállított kabinokban, amelyeket valami különös észjárás alapján alkalmasabbnak tart a hivatalos gondviselés erkölcstelenségek elkövetésére, mint azoknak az uraknak és hölgyeknek budapesti lakásait. A dolog magyarázata a következő: a hivatalos gondviselés a budapesti lakásokban is szívesen állana őrséget az erkölcsök védelmére, de hát ez lehetetlen. Míg ellenben ama kabinoknál ez lehetségesnek látszott és az emberkormányzásnak mind szélesebb területen érvényesülő alapelve: amennyire csak egyáltalában lehetséges, az embereket mindenben korlátozni, szabályozni, reglementírozni, amiben még valami kis örömük telik ezen a világon. Ők éppen olyan jól tudják, mint mindenki a személyes tapasztalatai alapján, hogy a strandfürdők mai pőresége a legcsekélyebb mértékben se erkölcstelenebb, mint a harminc év előtti strandok ostoba felöltözöttsége. Tudják éppen olyan jól, mint mindenki más, hogy épérzékű férfiembernek a strandfürdő területére lépésekor minden egyes alkalommal érzett édes meglepetése után pár pillanat múlva már csak az esztétikai értékelése van működésben, avagy a teljes közönyösség állapota következik be és hogy a strandfürdő a nemi erkölcsök szempontjából semmiben se különbözik a férfiak és nők együttlétének bármilyen más színterétől, sőt a fantáziák csapongásának kikapcsolása által határozottan mérséklően hat az erotikára. Nemrégiben valamilyen külföldi illusztrált lap eredeti felvételek szembeállításával demonstrálta és pedig teljes meggyőző erővel, hogy mennyivel erotikusabb volt a hajdani pikantéria a mai mezítelenségnél. A különbség a kettő között ugyanaz, mint az igazság és a hazugság között: az igazság mezítelenül jár, a hazugság dekoltálva!

Ezek útszéli igazságok, de a puritánkodók nem akarnak róla tudomást venni. Hogy miért, azt már megmondta Macaulay, amikor a puritánokról azt a gyilkos erejű mondatot leírta, hogy a puritánok elkeseredetten ellenezték a bikaviadalokat, de nem azért, mert azok a bikának fájdalmat okoztak, hanem azért, mert az embereknek gyönyörűsége telt bennük. Valamelyik vidéki város minden felekezetének a papjai egyhangúlag tiltakoztak az újonnan létesített strand közös fürdőzése ellen és csak szerencse, hogy a strandfürdőt a város maga létesítette, nem pedig valami privát vállalkozás, mert különben vajmi könnyen megtörténhetett volna, hogy a hatóságok deferáltak volna a valláserkölcs hatalmas erejét megszemélyesítő lelkészek tiltakozásának. Így azonban, miután a befektetett tőke kockázatáról volt szó: tiszteltették a valláserkölcsöt. De jellemző, hogy a polgármesteri határozat, amely fenntartotta a közös fürdőzés állapotát, nem azzal indokolta ezt, hogy ugyan kérem főtisztelendő és tiszteletes urak, mi köze a valláserkölcsöknek a közös fürdőhöz?! Hanem csak azzal indokolta a határozatot, hogy ez a kérdés országos szabályozást igényel és amíg másutt közösen fürödnek, addig ezt mi se korlátozhatjuk. Ami quasi hallgatag megengedése annak a felfogásnak, hogy a közös fürdőzésben valóban van erkölcstelenség, csakhogy mi emiatt nem áldozhatjuk fel a drága befektetéssel létesített strandfürdőnk üzleti érdekeit, amíg kormányrendelettel nem kényszerítenek rá.

Ó, nem volna példátlan az se, hogy a helytelenül értelmezett valláserkölcsnek az anyagi érdekeket is feláldozzák. Tizenöt évvel ezelőtt, 1913. április 14-én meghalt Gustav Ludwig cseh gyárigazgató, aki végrendeletében 100.000 akkori aranyértékű koronát hagyott egy alapítványra, amelynek célja „jobb, becsületesebb és céltudatosabb emberek nevelését elősegíteni.” „Ez a nevelés — mondja a végrendelet — csak a modern természettudományi kutatások alapján felépült autonóm ethika alapelvei szerint lehetséges. Az elavult dogmákat és a kölcsönös megsemmisítésre vezető nemzeti és gazdasági küzdelmeket el kell az útból takarítani és minden embernek minden emberért teljesített szabad munkája számára kell helyet teremteni. Akkor lehetséges lesz majd egy új, kötelező választott bíróságokon alapuló civilizációt létrehozni, amely nem ismeri az ököljogot és a tömeggyilkolást, mint a mai intézmények és meghozza a rövid emberéletnek a megelégedettség és boldogság korszakát.” Az örökösök megtámadták ezt a végrendeletet és a kincstár képviselője kijelentette, hogy nem fogadja el a hagyatékot alapítvány céljaira, mert a végrendelettel létesített alapítvány a fennálló valláserkölcsi nézetekkel nincsen összhangzásban. „Ó, szabadság! — kiáltott fel a ragyogó Roland asszony, miközben egy rozzant taligán a vérpadra vitték. — Ó, szabadság, mi minden nem történik a te nevedben!” Ó, erkölcs, mi minden nem történik a te nevedben, sóhajtok fel gyakorta én is, amikor szívszorongva hallgatom itt az Ó-utcai szomszédságomban egy-egy szerencsétlen teremtés őrjítő üvöltését, akit elfogtak a razzián és most idehoztak egy nagy zöld kocsiban az „erkölcsrendőrség”-re. A hisztériás sikongás egy életet sirat, az üvöltő saját életét: az eszeveszett üvöltés maga a bizonyíték, hogy ez az élet még nem volt elveszve, hanem csak most vész el a hatóság beavatkozása következtében. Miféle érdekeket védelmez ez a borzalmas kegyetlenség? Az erkölcsét semmi esetre se és a közegészségét még annyira se. Mindenütt abbahagyják az „erkölcs”-nek ilyetén rendőri védelmét, mert maradék nélkül való bizonyítást nyert az idők folyamán, hogy ez nem hasznára, hanem ártalmára van annak a célnak, amelynek szolgálatára annak idején a civilizált államok az erkölcsrendészetet bevezették.

És hozzá kellene szoknunk, hogy az erkölcsöket ne csupán a nemi erkölcsök szempontjából értékeljük. „Minden országnak támasza, talpköve a tiszta erkölcs.” Amikor Berzsenyi Dániel ezeket a sorokat leírta, nem a női trikókra és nem a strandfürdők és vadevezősök erkölcseire gondolt, hanem azokra a közéleti erkölcsökre, amelyek valóban támaszai és talpkövei az országoknak. A világháború elején egyik testvérem ellenséges invázió által fenyegetett területről feljött hozzám és egy zacskó ezüstpénzt adott át nekem megőrzés végett. Kinevettem és kicsúfoltam: „Hát te ezüstpénzt gyűjtesz és dugdosol? Ilyen csacsi vagy? Hát akármi fog is történni, elképzelhető az, hogy a háború által reánk sújtó csapások egyik polgárt jobban érjenek, mint másokat? Hát te komolyan elhiszed, hogy akinek bankjegye van, az rosszabbul járjon, mint akinek ezüstje vagy földje vagy háza van? Hát maradhatna olyan kormányzat egy pillanatig a helyén, amely ilyen erkölcstelenséget eltűrne?” Testvérem egyszerű, tanulatlan asszony egy kicsit röstelkedett, hogy ő ilyen csacsi, azt felelte, hogy ő csak azt csinálja, amit a többi paraszti gondolkodású emberek és megkért, hogy mégis csak őrizzem meg neki az ezüstpénzt. És amikor néhány esztendő eltelt, akkor ő volt az, aki én fölöttem mosolygott és én voltam az, akinek restelkednie kellett a naívságom miatt, amiért komolyan hittem a közéleti erkölcsöknek abban az egészen primitív követelményében, hogy a háború közös pusztításait az egész társadalom egyformán viselje. És amiért az erkölcsi lehetetlenségek leglehetetlenebbikének, még gondolatilag is képtelennek tartottam volna annak a lehetőségét, hogy a földbirtokosok és háztulajdonosok ingyen szabadulhassanak az ingatlanaik terheitől azoknak a honfitársaiknak a rovására, akik nekik a kölcsönöket nyújtották. Hogy akik a bajban lévő hazának rendelkezésére bocsátották a pénzüket, azok koldusokká váljanak, akik ezt a hazától megtagadták, azok ezért megjutalmaztassanak. Hogy akik ingyen megszabadultak az adósságuktól, a háztulajdonosok, azok még az óriási vagyonszaporulaton kívül a jövedelmüket is valorizálhassák azoknak a rovására, akik mindenüket elveszítették és a jövedelmüket se valorizálhatják, részben törvények és törvényerejű rendeletek intézkedései folytán.

Jó annak, aki ebbe bele tud nyugodni azzal a vigasztalással, hogy a kormány tudja, hogy mit csinál és hosszú kormányzati gyakorlata biztosíték arra, hogy ismeri a lehetőségeket. Amikor a hetyke sofőr elütött egy gyalogjárót, azzal védekezett, hogy ő nem oka a balesetnek, ő szabályszerűen hajtott, ő ismeri a szabályokat, mert már tíz év óta autózik. Mire az elütött ember ruhájáról a port és a sarat törölgetve, csendesen és szerényen felelte: „Hát ami azt illeti, én is már 64 év óta járok gyalog!”

        Publicisztika egy tizenhárom éves fiú által elkövetett gyilkosság ürügyén a nevelésről, a háború erkölcsi örökségéről és a jogrend határairól; megjelent a Magyar Hírlap 1928. január 8-i számában.



      

     
     Huszonnégy óra alatt világhírű lett honfitársunk, az a 13 éves kamasz, aki a pajtását előre kitervelt módon úgy gyilkolta meg, mint ahogy a vásott kölykök a legyet szokták megölni: addig nyomta a víz alá a fejét, amíg meg nem fulladt. Mivelhogy vágyódott a pajtásának szegényes pár kis rongyaira, amiket más módon nem tudott megszerezni, azt pedig nem tudta, hogy nem szabad embert ölni. Ahány hozzáférhető európai újságot a kezünkbe vettünk a főtárgyalás utáni napokban, mindegyikben meg volt írva az eset, megbotránkoztató csodának, hogy olyan 13 éves fiú is van a kulturált Európa közepében, akinek még nem jutott tudomására az ötezer évvel ezelőtt kőbe vésett tilalom: ne ölj!

A bíró, aki az eset fölött ítélkezett, kifogástalan méltósággal képviselte a társadalmat, amely megtorolja az ő szilárd rendje ellen elkövetett bűnöket. Nem sopánkodott az eset hallatlan szörnyűsége fölött és nem is tetette magát vaknak és süketnek a borzalmas valóságokkal szemben, amelyek ebből az ügyből reánk vicsorogtak. Korrekt módon föltette mindazokat a kérdéseket, amiket ilyenkor fel kell tennie a kötelességét ismerő elnöknek, nem botránkoztatás céljából, hanem hogy a bíróság előtt álljanak mindazok az objektív tények, amelyek szükségesek az eset elbírálásához. És a bíróság azután a kiderített összes tények mérlegelésével minden emóció nélkül kiszabta azt a háromesztendős szabadságvesztést, amelyet a maga meggyőződése szerint a büntetőbíráskodás minden elképzelhető célja szerint megfelelőnek tartott. És ezzel az ügy be volt fejezve. Következett a másik: „tárgyalni fogjuk…”

Nem a bíróság dolga afölött meditálni, hogyan lehet a keresztény Európában 1927-ben olyan 13 éves ifjú, aki nem tudja, hogy embert ölni nem szabad. A fikció az, hogy a törvényt mindenki ismeri és annak a nemtudása senkinek se lehet mentségére. Abban a pillanatban, amint ezt a szilárd bázist elhagyjuk, a jogrend olyan ingoványba kerül, amelyben menthetetlenül belesüllyedt az egész civilizáció. A bíró jól tudja, hogy itt van egy nagyobb bűnös, mint az a baromi sorban élő fickó, de nem szabad tudnia, mert az a nagyobbik bűnös az igazságszolgáltatás számára hozzáférhetetlen. És bár érzi, hogy komoly hivatásának gyakorlása egy ilyen emberarcú állattal szemben majdnem ugyanaz, mint a középkori bíróé, aki az akkori felfogás alapján kénytelen volt gyilkosságot elkövetett lovak vagy bikák bűncselekménye fölött komoly formák között tárgyalni és ítélkezni — ebből az érzéséből semmit se szabad kifejezésre juttatni, nehogy megalázza vele annak a hatalomnak a méltóságát, amelyet bírói székében megtestesít. A törvény az úr és minden, ami ennek a zordonságát csorbítani akarja, merénylet az igazságszolgáltatás szent méltósága ellen, amelyet a bírónak meg kell oltalmaznia. „Kívánja nagyméltóságod a vádlott megbüntetését?” — kérdezte egy húsz évvel ezelőtti tárgyaláson az elnök a püspöktől, akit az inasa meglopott. „Igenis kívánom — felelte a főpap — mert aki bűnt követett el, az bűnhödjék.” „És mi lesz a miatyánkkal? — miképpen mi is megbocsátunk…” — próbálta ellenvetni a védő, de nem fejezhette be a mondatát, mert az elnök lekopogta és szigorúan rendre utasította. Pedig majdnem bizonyos, hogy az elnök is ugyanazt gondolta, amit a védő, ámde beidegzett fegyelmezettsége visszatartotta, hogy ennek kifejezést adjon, mert a bíró bíró és nem nevelő: meg kell kérdeznie a sértettől, hogy kívánja-e a vádlott megbüntetését, tehát megkérdezi, mert a feleletnek büntetőjogi jelentősége van. De a felelet motívumainak már nincsen jelentősége és ha az oldalát fúrná is ki a bírónak e motívumok iránti kíváncsiság, akkor se érdeklődhetik irántuk.

— „Olvastad a bibliát?” — ezt is kérdezte az elnök a gyilkos suhanctól. A felelet persze erre is tagadó volt. Az elnök azonban éppen olyan jól tudja, mint mi valamennyien, hogy az akadémiai képzettségű, diplomás emberek ezreit kérdezhetné végig: nem találna minden száz között tízet se, aki igazán olvasta a bibliát és hogy nincsen száz úgynevezett vallásos, művelt ember között tíz se, akinek a hite valami más egyéb volna, mint néhány külsőségesség, aminek oda belül a lélek mélyén nem felel meg semmi. Ölni nem szabad? Haha! Nem ám, mert bezárják, vagy esetleg fel is akasztják az embert érte. Ámde akármiféle alapon legyen csak az ettől való félelem egy időre kikapcsolva a tudatból, majd akkor meglátjuk, mint ahogy meg is láttuk, mit jelent az isten parancsolata. Ó, az isteni törvények csodás módon keveset érnek, ha nem szegődik melléjük valamiféle földi hatalom, amely a maga tekintélyével alátámasztja a jó isten tekintélyét. Keserű, de frappáns igazságot örökít meg az az adoma, amely arról szól, hogy a lengyel zsidó hitközség szerény lelkipásztora elviszi a tízparancsolatot a csodarabbihoz, hogy írja alá ő is, akkor talán majd meglesz a híveiben a kellő respektus ezekkel a parancsolatokkal szemben. „Ne lopj!” Milyen komoly tilalom ez, amíg van hatalom, amely garantálni tudja a tilalom megszegésének a következményeit. De milyen visszájára fordul az egész, amikor már csak az iskolákban ímmel-ámmal tanított vallás ereje áll mögötte! Az 1918-iki összeomlás után bekövetkezett rablások idejében valaki megdöbbenve látta egy üzlet kifosztásánál a rabló tömeg között mindenkinél serényebben tevékenykedni egy régi ismerősét, akit mindig kifogástalan gondolkozású, korrekt embernek ismert és akiről álmában se merte volna föltételezni, hogy ilyesmire is képes legyen. Nem állhatta meg, hogy rá ne szóljon: „Jóságos Isten, hát még maga is?” Mire az könyörgő arccal illesztette mutatóujját az ajkára: „Pszt! Az isten szerelmére, hallgasson, hiszen ez az üzlet az enyém!”

A biblia, a tízparancsolat! Ugyan-ugyan kérem, mi jogon reklamáljuk ezeknek a tudását azon az istentől és emberektől elhagyott 13 éves kamaszon? Vajon melyikünk jogosult neki megmagyarázni, hogy a tizedik parancsolat az, amely ellen nem szabad véteni és akkor a többi ellen való vétkezések kárhozatába is ritkábban fogunk beleesni, mint ahogy ez a suhanc se lett volna gyilkossá, ha nem fogant volna meg durva lelkében a vágy pajtásának a ruhája után. „Ne kívánd a te felebarátod házát, se feleségét, se szolgáját, se szolgálóleányát…” Ó, kőbe vésni nem könnyű dolog, aki kőbe vési a parancsait, nem lehet olyan bőbeszédű, mint a kerületi pártkör vacsoráinak a szónoka. Az akkori primitív világ legfontosabb tulajdontárgyait sorolja csupán fel a kőbe vésett parancs. Ma már bizonyosan másképpen szövegezné a nagy törvényadó, bővebb volna a felsorolás: ne kívánd felebarátod katedráját, se diplomáját, se hivatali állását, se moziját, se trafikját, se italmérési engedélyét, se semmit azokból, amit olyan nagyon, de nagyon elkívántunk és még folytonosan elkívánunk felebarátainktól. Ha megkövezésre ítélte volna a bíróság bűnös vágyakozása miatt azt a kamaszt, akkor a császár jogkörét soha meg nem sértő Jézus megint kimenekülhetne az őt lázadó nyilatkozatba beugratni akaró farizeusok csapdájából azzal az okos felszólítással: „aki közületek bűn nélkül való, az dobja rá az első követ.”

És talán jó lesz még valamit el nem felejtenünk. Ez a gyilkosságba esett fickó 13 éves, tehát 1914-ben született, amikor az emberek számlálatlan millióira máról holnapra tárgytalanná vált a tízparancsolatnak ölési tilalma. Első játékai a tömegmészárlások lelkes utánzásai és az első mesék a harctérről hazatért katonák szörnyű dicsekvései lehettek, amelyek emberéletek bravúros kioltásáról regéltek. Amikor pedig 5—6 éves kölyökké növekedett és viaszpuhaságú agyveleje a legmaradandóbb emlékeket szívta magába, talán ott, ahol élt, éppen ott, szemtanuja lehetett olyan jeleneteknek, amikor fejszecsapásokkal loccsantották szét a vonatokról találomra leráncigált emberek agyvelejét. De csitt! Ne idézzük föl frissen hantolt sírjukból ezeket a gyötrő víziókat, amelyekről higyjük, hogy véglegesen el vannak temetve és soha többé nem fognak feltámadni. Búcsúzzunk el mi is tőlük örökre: Isten vele, Mihály!

        Publicisztikai cikk a nemzedékek és a szabadság viszonyáról, megjelent a Magyar Hírlap 1932. március 6-i számában.



      

     
     Mondják, hogy a Fidzsi-szigeteken lebunkózzák az öregeket, akiknek nem lehet már a vadászatokon és a halászatokon meg a háborúkban hasznukat venni. Valamikor nehéz volt nekünk ilyesminek a mentalitását megérteni, de most olyan világba jutottunk, amelyben közel érezzük magunkhoz ama Fidzsi-szigetbeli emberek szellemét. A fiatalok egyre érthetőbben adják a tudtunkra, hogy fölöslegesek vagyunk és útjukban állunk és ha nem is bunkóznak le bennünket, ennek bizonyára sokkal inkább a büntetőtörvénykönyv az akadálya, mint azok a beidegzett, de mindegyre rohamosabban kiidegzett erkölcsi szabályok, amelyek az öregek tiszteletére vonatkoznak.

De ma már sokan vannak, akik hiszik és tudják, hogy az erkölcsi szabályok, bármifélék legyenek is, nem a világürből jönnek és nem a sinai hegyen közöltetnek az emberekkel. A Fidzsi-szigeteken azért bunkózzák le az öregeket, mivel a helyzet szükségessége megköveteli az elpusztításukat, mert abban a kényszerhelyzetben, hogy vagy az egyik vagy a másik, ők a gyöngébbek ott, ahol a fizikai erő dönti el a kérdést. A Fidzsi-szigeteken az öregek lebunkózását bizonyára az ősi erkölcsök megható megnyilvánulásának tisztelik és ha volna olyan vakmerő újító, aki szentségtelen érzéssel hozzá merne nyúlni ehhez az ősök szelleme által megszentelt intézményhez, annak majd meggyűlnék a baja mindazokkal, akik elhivatottságképpen és egyszersmind kenyérkeresetképpen űzik a hagyománytisztelet őrzésének a feladatát. Meg vagyok győződve, hogy a mi fiataljaink is készséggel engedélyezik a számunkra a legmeghatóbb szertartásokat abból az alkalomból, hogy a helyeinket átengedjük a részükre, csak váljék kötelezővé ez az intézmény, mint a fidzsiek eljárásánál enyhébb és civilizáltabb formája az öregektől való szabadulásnak.

Mi, sajnos, történelmi időket éltünk át és szemtanui voltunk, tanuságot tehetünk mellette, mily szédítő tempóban, szinte órák alatt tud az emberiség visszazuhanni a civilizáció létrájának annyi fokán, ahányon csak évezredek alatt tudott felkapaszkodni. A vademberek erkölcsei még mindig itt élnek civilizációnk felszíne alatt: nem is kell hozzá mélyfúrás, csak egy óvatlan kapavágás, esetleg csak egy kis vakarás és itt van a Fidzsi-szigetek morálja a londoni Szent Pál-katedrális vagy a berlini tudományegyetem és a párizsi Palais de Justice tövében. Tanultuk, hogy a földgolyó szilárd kérge vékonyabb réteg az izzó belső tömeg körül, mint a tojás héja a tojás belső anyaga körül. De még ennél is vékonyabb a civilizáció erkölcsrétege és humanizmushéja afölött az ősi magma fölött, amelytől semmi más nem tart bennünket biztonságban, mint az évezredek alatt kialakult társadalmi egyensúly.

És ez az egyensúly most oly veszedelmes módon meglazult, hogy minden pillanatban katasztrófától lehet tartani. Legyünk vele tisztában, hogy az illetékes európai uraságok görcsös optimizmustól csikorgó nyilatkozatai nem fogják megoltalmazni ezt az egyensúlyt, amelyet csak a megélhetésnek az a többé-kevésbé megadott aránylagos biztonsága óvhat meg, ami az évezredek során létrehozta. Optimista kijelentésekben sohase volt hiány a társadalmak katasztrófái előtt. Symmachus, aki korának legnagyobb tekintélye volt, nagy részben felelős a római birodalom bukásának végkifejlődéseiért, mert közvetlenül a katasztrófa előtt szinte bűnös balgaságnak tüntette fel azoknak a sötéten látóknak a pesszimizmusát, akik képesek elhinni azt az abszurdumot, hogy egy olyan ragyogó civilizáció, mint a római birodalomé, elpusztulhatna, hogy helyet adjon a barbárságnak és a kulturálatlanságnak. Ha Symmachus pesszimista lett volna és tekintélyének erejével fel tudta volna rázni a római társadalmat, amely apatikusan várta a kataklizmát, akkor talán nem kellett volna a civilizációban annak az ezeréves szakadéknak létesülnie, amely Romulus Augustulust a reneszánsztól elválasztja.

Tisztában kell vele lennünk, hogy olyan társadalom nem állhat fenn, amelyben az újonnan született és felnövekvő generációknak nincsen elhelyezkedése. Annak a társadalomnak statikai szabályok kényszerűségével össze kell omlania, amelyben az új nemzedékek tagjai csak olyan módon juthatnak egzisztenciához, mint ahogyan az állkapocsban az új fogak helyhez jutnak, hogy kitúrják a régi fogakat a helyükből. A társadalmakban egymás mellett kell, hogy helye legyen három nemzedéknek és az előbbi nemzedékek karján, nem pedig holttestén keresztül kell az új generációnak érvényesülnie. Mert ha nem, akkor megszűnt a társadalom elemi biztonsága és akkor semmi se bizonyos, a régiek birtokállománya éppoly kevéssé, mint az újak várománya. Kivételes ügyességre berendezni a társadalmat annyi, mint általánossá tenni a desperációt. „Gyermekeim, komolyan kell veletek beszélnem — szól az apa. Ti kedves leányaim igyekezzetek minél hamarabb férjhez menni. Nektek pedig, kedves fiaim, lesz annyi eszetek, hogy nem fogtok megházasodni.” Kétségkívül jó tanácsok kivételes alkalmazásra, de a családi erkölcsök alapjára helyezett társadalom nem állhat meg, ha mindenki meg akarja őket fogadni.

Az érvényesülés lehetőségétől elzárt fiatalok problémája önálló probléma és nem oldható meg azzal, hogy egy másikkal helyettesítjük: az öregek problémájával. A társadalom viszonylagos biztonságának a szempontjából nézve a dolgot, azt kell mondani, hogy amennyiben a kettő között kell választani: az öregeknek legyen-e egzisztenciája vagy a fiataloknak, habozás nélkül az előbbit kell választani, mert ez a megoldás még hosszú időn keresztül biztosítani tudja a rendelkezésre álló javak megosztásában az elérhető optimumot. Míg ellenben a másik megoldás a társadalom öregebbik felét olyan helyzetbe hozná, minthogyha az, hogy jusson-e rájuk valami a társadalom javaiból, attól tétetnék függővé, hogy a vizek a torkolatuktól a forrásuk felé folyjanak és a kövek fölfelé gördüljenek a hegyoldalon. A természetben csak előre van, de visszafelé nincsen gondoskodás és hogyha szűkös porciók mellett a fiatalokra volna bízva az öregek léte, akkor csakhamar elérkeznénk a Fidzsi-szigeteken dívó megoldáshoz. Nem túlságosan merész állítás, hogy abban a helyzetben, amelybe a társadalom jutott, az egyensúlyt most is csak az tartja fenn, hogy a fiatalok a még amennyire-amennyire birtokban lévő öregekre vannak utalva. Ez még mindig garantálja a nihil állapotába jutó fiatal nemzedéknek azt a minimumot, amely nélkül a társadalom épülete máris összeomlott volna.

De világos, hogy erre a berendezkedésre nem lehet a társadalom létét alapítani, amely csakis a három egymás mellett élő nemzedék állandó ritmusa mellett életképes. És szemmel látható, nem ésszel, de kézzel is fogható, hogy az összes technikai, fizikai, biológiai feltételek, amelyek a három nemzedék zavartalan, sőt fokozódó boldogulásához szükségesek, nem lettek rosszabbakká, hanem jobbakká, kedvezőbbekké lettek azok alatt az évek alatt, amíg az emberek élete az egész világon rohamosan rosszabbodott. Oly szembetűnő igazság ez, hogy az egész felületes közvélemény egyenesen ennek tulajdonítja az élet megromlását: a technika szédületes fejlődésének, a bőséges termelésnek, a javak rohamos szaporodásának. „Vendéglős úr, maguknál sokkal kisebbek most az adagok, mint azelőtt voltak” — mondja az elégedetlen vendég. „Ó kérem, ez csak optikai csalódás — feleli a vendéglős. Ugyanis megnagyobbítottuk a helyiséget.” De balga magántudósaink még az optikai csalódást se fogadják el, hanem egyenesen okozati összefüggést hirdetnek a kettő között: az adagok valósággal kisebbek lettek és azért lettek kisebbek és gyérebbek, mert minden nagyobb lett, ami a létrehozásukhoz szükséges. Ezt mint megcáfolhatatlan bölcsességet hirdetik és akik elhiszik ezt az ostobaságot, — sajnos, általában elhiszik és az egész világot többé-kevésbé ennek az alapján kormányozzák — azok minden pillanatban hajlandók a következményeket levonni belőle: szűkíteni a láthatárt, csökkenteni a termelést, korlátozni a forgalmat, meggátolni a fejlődést, bedeszkázni a világot. És ez az emberpusztító és életfojtó balgaság közös bűne az öregeknek és a fiataloknak, akik között csak az a különbség mindkét korosztályban, hogy az egyik jobboldali irányban, a másik pedig baloldali irányban akarja elállani a szabadság útját és az egyik úgy, mint a másik, szinte eszelős makacssággal zárkózik el annak a belátása elől, hogy csak a szabadság gyümölcse, a bőség válthat meg bennünket a szenvedéseinktől, nem pedig a szűkkeblű korlátozottság és ennek kikerülhetetlen következménye, az ínség és a nyomorúság.

        Tárca a konzervativizmus „makói vértanújáról” és a maradandó eszmék védelméről, megjelent a Magyar Hírlap 1931. március 8-i (vasárnapi) számában.



      

     
     Hiába kerestem abban a sajtóban, amely szereti magát konzervatívnak nevezni, nem találtam megfelelő méltatását annak az eseménynek, amelyhez fogható grandiozitás szempontjából egyhamarjában nem történt és nem is fog egyhamarjában történni a konzervativizmus szférájában. Ők is csak magát az eseményt közölték minden kommentár nélkül éppen úgy, mint a progresszív irányzatú sajtó. Csakhogy amíg ez utóbbitól senki se reklamálhatja a mulasztást, addig a konzervatív sajtó nagyon is súlyos mulasztást követett el ezzel a lemaradással. Ha valamelyiknek előfizetője volnék, most goromba levelet írnék a szerkesztőségnek és felháborodva jelenteném be, hogy lemondok az előfizetésről, mert ugyan mikor várhatom a konzervatív sajtó harangzúgását, ha ezt az alkalmat elmulasztották? És ugyan kit akarnak a konzervatív világszemlélet hősévé avatni és héroszaként ünnepelni, ha nem azt a makói iparosasszonyt, aki békés családi élete és rendezett anyagi viszonyai dacára is felakasztotta magát azért, mert a menyecskeleánya lenyíratta a haját bubifrizurára? Ha volt valaha eszmének és világfelfogásnak vértanuja ezen a világon, ez a csodálatraméltó asszony bizonyára a legdicsőbbek közé tartozik. Mártirhalála bizonyos tekintetben fölemelőbb még azokénál az ismert vértanukénál is, akik minden eszme történetében példányképek gyanánt vannak nyilvántartásba véve, mert ezt a jámbor teremtést senki se faggatta és senki se szorította az eszme megtagadására. Titokban hordozhatta volna a bánatát és megbujhatott volna egyébként zavartalan és derűs életével az ismeretlenség csöndjében. De ő önként ment a halálba, mert az ő világszemléletének az épsége értékesebb volt előtte, mint maga az élet és minden, amit az élet nyújthat az embernek.

Mily megragadó egy dolog ez és mennyire elítélendő a konzervatív tábornak az a közönye és csöndje ez előtt a jelenség előtt, amely végtére is arra késztet egy megátalkodottan progresszív publicistát, hogy egy progresszív szellemű újság hasábjain, hogy úgy mondjam, Jeruzsálem távolságából adja meg a végtisztességet a konzervativizmus makói vértanújának. És talán nem is olyan nehéz ez a feladat, mint amilyennek látszik. Hiszen — „van aki bevallja, van aki tagadja, de az is akarja” — valamennyien konzervatívek vagyunk vagy legalább is mindannyiunkban van annyi konzervativizmus — és ez jókora adag! — amennyi szükséges a világrend állandóságának a biztosításához. Egyikünk se kivétel az alól a szabály alól, amely a mechanikában érvényes, hogy minden gép konstrukciójában ezer mozgó, forgó, vibráló és lendülő alkatrész mellett is kell hogy legyen legalább egy stabil alkatrész. Olyan gépet nem lehet konstruálni, amelynek minden része mozogjon és semmi se legyen benne stabil. Gerinctelen, szétfolyó és soha szervezetté nem tömörülő, tehát semmiféle kultúrára nem alkalmas világ volna az, amely mindig azonnal akceptálna mindent, amit a ráció akceptábilisnek mutat. Ha a ráció évezredek eltelte után rájön arra, hogy a nők hajának hosszúra növesztése éppen olyan céltalan és fölösleges, mint a férfiaké, akkor nem éppen a hosszú haj érdekében, hanem a társadalom legfontosabb érdekeinek a követelményeképpen kell, hogy legyenek olyan emberek, férfiak és nők egyaránt, akik ellene legyenek a nők rövid hajviseletének, akik vakmerő újításnak, szemérmetlenségnek, romlottságnak tekintsék a nők hajának rövidre nyírását és kárhozatos következményeit rettegjék és jósolják ennek az erkölcstelenségnek. Az új gondolatnak csak harcolva és lépésről lépésre szabad tért hódítania, mert ha nem így volna, akkor a mi szent új gondolatainknak se lehetne tartósan diadalmaskodniuk és intézményes berendezkedéssé válniuk: ma győznének és holnap ismét leszorítaná őket egy újabb irányzat.

Az csak véletlenség, hogy adott esetben a hajviseletről van-e szó vagy egy ország uralmi formájáról, avagy a legvégső etikai és vallási dolgok felfogásáról. Az egész vonalon ugyanazok a szabályok az irányadók. A mi színtiszta falunk szomszédságában volt a Bácskában egy sváb község, amelynek a lakói, a férfiak úgy mint a nők, mintaképei voltak a szorgalomnak és a takarékosságnak. A mi drága magyarjaink gyermekes bohémek voltak őhozzájuk képest és a falunk egész határa apránként bizony a sváboké is lett ezen az alapon. Nálunk folyton változott a divat, amiről nekem, mint rőföskereskedő fiának pontosabb tudomásom volt, mint másoknak, akik az ilyesmivel nem törődnek. De a sváb asszonyok fiatalja öregje, folytonfolyvást egy és ugyanolyan szabású kékfestő ruhában járt, amelynek a formája a nemzedékek egész során keresztül semmit nem változott. Hátul minden asszony szoknyáján volt egy porcellángomb, amelynek valaha talán századokkal előbb volt valami praktikus rendeltetése is, amely azonban már elmúlt és feledésbe ment. De azért a porcellángombnak minden sváb leány és sváb asszony szoknyáján hátul ott kellett lennie. Ez a porcellángomb szent volt és sérthetetlen: aki elég vakmerő lett volna levonni annak a racionális meggondolásnak a következményét, hogy erre a gombra semmi szükség nincsen és enélkül viselte volna a szoknyáját, az összeütközésbe jutott volna a falu társadalmával és éppen olyan tragédiahőssé vált volna, mint Uriel Acosta vagy a kultúrtörténelem világosságába jutott többi ezer meg ezer tragikai hős, aki összeütközésbe jutott az emberek világának leghatalmasabb hatalmával: a lelkek konzervativizmusának az erejével.

Tudja mindenki, hogy a hosszú haj éppen úgy lehet a konzervativizmus szent ügye, mint a rövid haj. Ha elég állandó lesz a rövid haj viselete a nőknél, hogy néhány nemzedéken keresztül tartson, akkor azokat a nőket, akik elég merészek lesznek egyszerre csak hosszúra növeszteni a hajukat, éppen olyan nőietleneknek, sőt szemérmetleneknek fogják tekinteni a konzervatív lelkületű emberek, mint az elmúlt években azokat a nőket tekintették, akik rövidre nyíratták a hajukat és Makón fel fogja magát akasztani egy derék iparosasszony azért, mert nem fogja tudni elviselni azt a szégyent, hogy a leánya kontyot növesztett magának. Egy angol misszionárius írja az emlékírataiban, hogy amikor a Fidzsi-szigeteken elkezdette a szent működését és már volt egy kis temploma is az Ige hirdetésére, akkor eltiltotta a nőket attól, hogy fedetlen keblekkel jelenjenek meg az Isten házában. Az eltakart keblű nők azonban olyan izgalmat és konsternációt keltettek az ájtatos gyülekezetben, hogy a misszionárius, akinek a munkáját meghiúsítással fenyegette ez a felháborodás, kénytelen volt szigorúan megtiltani, hogy a nők másképpen jelenjenek meg az istentiszteleten, mint födetlen keblekkel.

Nem tehetek róla, én, aki nem győzök eléggé hálás lenni a sorsnak, amiért az utolsó száz év technikai csodái és fantasztikumai mellett megengedte érnem a rövid női szoknyákat, a rövid női hajviseletet, a strandot, a trikót, a jazz-zenét, a modern táncokat, a revüket, a mozgásművészetet és a többi egyebeket, amik szépséget és ártatlan gyönyörűséget kölcsönöznek a sok gonosz tökfilkó miatt csúnyává és keserűvé vált életünknek: — én megértem és szívből méltányolom annak a jóravaló makói asszonyságnak a konzervativizmusát, aki meghalt a leánya bubifrizurája miatt. Az egek magasságában áll ő hitének szentséges tisztasága alapján azok fölött, akik minden igaz hit nélkül érvényesülési bázisnak és keresetforrásnak árendálták ki a maguk részére azt a retográd szellemet, amit ők konzervativizmusnak akarnak feltüntetni. Az a vén svihák, aki egy egész életet töltött el a liberalizmus kiszolgálásában és csöpögött a liberalizmustól, amikor az volt az érvényesülés biztos alapja, de rögtön felcsapott a retográd szellem előcsahosának és a reakció minden gonoszságának szolgálatába állította az eszét és a stílusát, mihelyt ez lett a könnyebb érvényesülés eszköze, — ne merészelje magát ugyanarról a konzervativizmusról elnevezni, mint amelyik ezt a jámbor asszonyt az öngyilkosságba kergette. Az emberi társadalom önmagának tartozik vele, hogy aki feláldozza magát egy téveszmének, azt jobban tisztelje és nagyobbra becsülje, mint azt, aki vastagra hizlalja magát egy igazságon.

        Borongó ünnepi tárca a liberalizmus alkonyán, a Magyar Hírlap jubileumi számában megjelenve (1930. december 28.).



      

     
     Lehetetlenség a Magyar Hírlap jubiláris számát melankolikus érzés nélkül lapozgatnunk nekünk, akik ott voltunk az elején. Nem azért, hogy eljárt az idő fölöttünk és őszbeborult életünk fájának koronája, hanem a mérleg miatt, amely a számadásunkat lezárja. „Laudator temporis acti”, „az elmúlt idők magasztalója”, ahogyan Horatius nevezi a sóvárogva visszafelé tekintő öreget. Ismerjük a szabályt és ismerték már a 2000 év előtti latinok, de majdnem bizonyos, hogy a 6000 év előtt élt szumirok is. Az aranyos ifjúság ideje minden idők öregeinek és öregedőinek a szemében szebbnek, jobbnak, erkölcsösebbnek, komolyabbnak, tökéletesebbnek tűnt fel és mindenkor komolyan hitték az öregek, hogy ez nem optikai csalódás, hanem szomorú valóság. Pedig matematikai bizonyosság szól amellett, hogy igenis érzékcsalódásnak kellett lennie az öregek eme látásának, mert ha valóság lett volna, akkor a romlottságnak és a lezüllésnek feneketlen mélységeibe kellett volna már alásüllyednie az emberiségnek a generációk ezreinek a során. Rousseau hitte is ezt és mindazok, akik a tanításaira esküdtek. Hitték, hogy az emberiség boldogságát nem a jövőben kell keresni, hanem a múltban, amikor még „természetes állapot”-ban éltek. Nem jutott eszükbe, hogy a palotákban élő és selyembe öltözködő embereknek ez éppen úgy „természetes” állapota, mint a cro-magnoni embernek a barlanglakása és inakkal összevarrt medvebőrgúnyája. A versaillesi kastély lakói elhitték Rousseau hóbortos tanait és pásztoroknak meg pásztornőknek öltözve és parfümözött báránykákat legeltetve baldachinos ágyak helyett bársonyos gyepen szerelmeskedtek egymással. Napóleon is Rousseau emlőin nevelődött, de amikor Szíriában saját tapasztalatából ismerte meg a „természetes állapot”-ban élő ember helyzetét, akkor dühösen ordította: „a természetes állapotban élő ember rühes kutya!”

Tudjuk, hogy a tökéletesedés a jövő méhében van és nem a múltak kriptájában. Tudjuk, hogy ifjúságunk varázsa kápráztatja a szemünket, amikor a negyven év előtti időkre tekintünk vissza és tudjuk, hogy az érzékcsalódás közeli lehetősége zavarja a tiszta látásunkat, mint az iránytűt a mágneses pólus közelsége. Mindennel tisztában vagyunk és mégis objektívnek hisszük a megállapításunkat, hogy ez egyszer ennek az emberöltőnek a kezdete szebb, jobb, emberhez méltóbb volt, mint amilyen most a befejezése és több lépéssel közelebb volt ahhoz az ideálhoz, amelyet az emberiség minden nagy Tanítója eszményül kitűzött.

Az eszmény volt és marad az, amely felé ismeretlen okból és még ismeretlenebb célból az egész nagy Mindenség minden porszeme és minden égiteste, minden naprendszere, mozgása, élete, tudatos és tudatlan törekvése irányul: az egyensúly állapota. Értve az alatt úgy a fizikai, mint a lelki, erkölcsi, értelmi és érzelmi kiegyensúlyozottságot. Herbert Spencer filozófiájának egész óriási épülete ezen az egyetlen bázison nyugszik: egyensúlyba törekvés! Amiből a kozmogónia jelenségei éppen úgy megérthetők, mint a falusi kupaktanács politikájának az irányai, mozgalmai és alakulásai. Az egyensúly a pillanatnyi tökély és a végső ideál és jelenti a halált épúgy, mint az élet tökéletességét, a csontváz végső nyugalmát és az egészséges ember harmonikus életének a zavartalan boldogságát, a törekvések végleges összeomlásának a dermedtségét, mint a művészi alkotás befejező pillanatának földöntúli gyönyörűségét, stilita Szent Simon apátiáját és Casanova szerelmi kielégülésének a gyönyörűségét.

És bizony úgy van, hogy a negyven év előtti világunk közelebb volt néhány vonallal az egyensúly eszményéhez, mint a mostani napjaink világa. A magyar élet — és ebben többé-kevésbé azonos volt az egész kultúremberiség életével — egy nagy olvasztótégely volt, amelyben egybeolvadóban voltak a fajok, nyelvek és felekezetek. Aki hatféle nyelvű emberek békés együttélését közelről szemlélhette, mint ahogy mi azt ifjú korunkban a Bácskában láthattuk, csak az tudja igazán, hogy mit vesztett a világ és mit vesztett a mi külön világunk ennek a szellemnek a pusztulásával. Minél inkább öregszik a szívem, annál édesebb meghatottság fogja el, ha arra a meleg, szerelmes barátságra gondolok, amelyben különféle fajú és felekezetű pajtásaimmal éltem az iskolában. És akkor is, miként most, az anyjától tanult csiripelni a veréb: így éltek egymással az öregek is és mi tőlük tanultuk azt, amit a lehető legrosszabb kifejezéssel „türelmesség”-nek neveznek, noha nem az. Mert türelmességnek csak azt a lelki féket lehet mondani, ami arra képesít bennünket, hogy viseljük el nyugodtan, ami ellen az érzésünk, vagy az érdekünk tiltakozik. De az nem a türelem megnyilatkozása volt, hogy amikor az édesanyám harmincévi küzdelmes munka után elköltözött a falunkból, hogy öregségének napjait a gyermekei körében nyugalomban töltse el, akkor szegény magyar parasztok, nők és férfiak sírva vették körül a kocsiját és egy mostohasorsú öreg asszony jajongva vetette magát a lovak elébe: „Ó istenem, az édesanyánk hagy el most bennünket!”

Az emberi szellem szabad szárnyalásának csaknem egy évszázados időszaka volt az, amely ragyogó teljességében ontotta termékeny melegségét a világra abban az időben, amikor a Magyar Hírlap megindult. Ez az idő egyik pillanata volt annak az alkotó korszaknak, amely felépítette az egységes Itáliát, az egységes Németországot, az osztrák-magyar monarchiát, Romániát, Szerbiát, Bolgárországot és Görögországot. Ennek a korszaknak a szelleme felszabadította a rabszolgákat, ledöntötte a jobbágyság korlátait, a gettók sorompóit és megrakta a kultúrnépek törvénytárait az emberi méltóságot, jóságot és igazságot kifejező és védelmező törvényekkel. Két ezred óta most először kezdett a maga tiszta valóságában megjelenni az emberek intézményeiben Krisztus és Hillel szelleme ugyanakkor, amikor erősen megfogyatkozott a rossz papok és megnőtt a jó papok befolyása. A gazdasági és politikai liberalizmus eszméje tündöklő napként ragyogott az égen és verőfényében sohasem látott és nem is álmodott gazdag kultúra burjánzott a földi térségeken. Nem! Nem érzékcsalódásról van szó, nem a múlt idők obligát magasztalásáról, hanem valóban az elveszett paradicsomot siratjuk a negyven év előtti időkben. És ha jólétben, gazdagságban hagynám is hátra gyermekemet a világban, amelybe magam koldússzegényen érkeztem, akkor is érzem a korommal és kortársaimmal közös bűnnek a marcangoló tudatát, hogy a gyűlöletnek, a hazugságnak, a tudatos rosszaságnak a miazmáival van tele a levegő, amely oly sokkalta tisztább volt a mi fiatalságunk idejében. Ki tette ezt? Hol kezdődött és hol fog végződni ez az átok és kik a vámszedői ennek a gonoszságnak, amely megrontotta a gyermekeink életét?

        A „t. j.” monogrammal közölt személyes visszaemlékezés a Föld és Szabadság 1947. január 20-i számából. Az írás szerzője feltehetően Takács József (1884–1961), a Földmunkásszövetség régi vezetője és a lap munkatársa, illetve szerkesztője; az azonosítást azonban egyelőre nem sikerült közvetlen adattal igazolni. Ez a kötet legfontosabb korabeli életrajzi forrása, de állításait a visszaemlékező tanúságaként közöljük.



      

     
     Negyven és egynéhány esztendeje annak, hogy a napilapként meginduló Népszavának volt egy vasárnapi állandó rovata, a „Terefere”. Ebben a rovatban írta meg egy ragyogó tollú, nagytudású, sziporkázó szellemű író, Marcial néven a maga meglátásait és véleményeit a napirenden lévő problémákról. Csak a beavatottak tudták, hogy ez a Marcial, akinek írásai mindenkor bátor kiállás volt az emberi jogokért, a szegényekért, az elnyomottakért és az igazságért, dr Kadosa Marcel ügyvéd volt, akinek gyászjelentése a napokban került szemem elé. Meghalt 1944 november végén Landsberg-Dachauban, mint az elvetemült nyilas- és náci barbarizmus egyik áldozata.

Ecce homo… íme az ember, akinek gyászjelentését nem lehet szó nélkül félretenni, azon kevesek közé tartozott, akik — Petőfi szavai szerint — csak használni akartak, nem ragyogni. De nem a hatalmasoknak, a gazdagoknak akart használni, hanem a szegényeknek, az elnyomottaknak. Egyszerű tagja volt pártunknak évtizedeken át, de semmiféle funkciót nem vállalt. A munkásságot ő más területen szolgálta. Sokáig volt ügyésze az építőmunkásoknak, a vasasoknak, de legtovább a Földmunkásszövetségnek. Negyven éven át lelkiismeretes ambícióval védte és segítette jogi tanácsaival az arra rászoruló földmunkásokat, teljesen ingyen, mert a Földmunkásszövetség nem volt abban a helyzetben, hogy önzetlen és önfeláldozó munkáját csak egy fillérrel is honorálhatta volna. Emellett, ha erre felkérték, bármelyik szakszervezetben, ahol tanítani és felvilágosítani lehetett, szívesen tartotta nagy tudásra valló, filozófiai szellemmel összeállított előadásait.

Szociálpolitikai Szemlét is szerkesztett, de akkor még nem volt elég érett olvasótábora hozzá, s így abba kellett hagynia. A szabadkereskedelemről és a vámkérdésről számtalan előadást tartott a Cobden szövetségben. Erről írt könyvet is. Egyidőben az „Üstökös” című élclap szerkesztője volt, ahol ragyogó humorát csillogtatta. Cikkírója volt a Jászi Oszkár főszerkesztése alatt megjelent Világnak, a Magyar Hírlapnak és más haladó polgári lapnak. Tragédiája volt, hogy teremtő zsenijének legtermékenyebb ideje beleesett a Horthy-rendszer cenzúrás korszakába. Negyedszázadon át csak képletesen írhatta le mondanivalóit, hogy átcsússzon a cenzúrán.

Mindenki, aki közelebbről ismerte, mint embert szerette, mert ő minden rászorulón segített vagy segíteni akart. Sokan ki is használták a jóságát, de ő azért nem haragudott, csak szégyenkezett. Szégyelte magát a komiszak helyett. És amíg ügyvéd kollégái pénz, befolyás és hatalom után loholtak, ő csendben dolgozott értük. 40 évi ügyvédkedése alatt egyetlen expensnota nem került ki az irodájából.

Amikor a nyilas bitangok elhurcolták, már meghaladta a 70 éves életkort, tehát még a gazok törvényei sem ítélték őt deportálásra, könnyen ki lehetett volna szabadítani, ha befolyásos kollégái cserben nem hagyják — gyávaságból. Siratták és sajnálták, csak segítő kéz nem nyúlt feléje. Mérhetetlen szenvedésen és megaláztatáson keresztül eljutott a német pokolba, ahol ép ésszel és öntudattal kellett feladnia a remény utolsó szikráját is, hogy onnan élve megmenekülhet. Távol imádott hazájától és családjától halt meg ez a magyar Szókratész…

Egy kinyomásra kész könyv kéziratát — saját életregényét — és ezer csodálatos bölcsességű aforizmát és humoros karcolatot hagyott hátra, amelyeket azzal az elgondolással gyűjtögetett, hogy majd egyszer kiadja azokat egy szabadabb világban… De ezt a szabadabb világot ő már nem érhette meg.

t. j.

